
ANUL SCORPIONULUI 


Cunoscutul scriitor britanic MICHAEL HARTLAND s-a născut în 
Cronwall și a absolvit cursurile Universităţii Cambridge. Înainte de a se 
lansa în literatură, a lucrat ca diplomat douăzeci de ani, timp în care a 
călătorit foarte mult în lumea întreagă. De asemenea, a îndeplinit funcția 
de director al Agenţiei de Antiterorism din cadrul O.N.U. 

Acumulând o asemenea experiență, el reușește să abordeze, cu ușurință 
și profesionalism, în cărţile sale, teme din lumea secretă a spionajului și 
contraspionajului, conferindu-le astfel, un caracter de mare autenticitate. 

Primul său roman intitulat ÎN IAD PRINTRE MORŢI s-a bucurat de o 
primire entuziastă în rândul cititorilor din întreaga lume. 

Curând, MICHAEL HARTLAND a devenit unul dintre cei mai mari 
scriitori contemporani al genului thriller. 

Acţiunea romanului de faţă debutează în China anului 1950, în plin 
război civil. Un băieţel german ai cărui părinţi sunt uciși de soldaţi este 
luat și crescut de comuniști spre a fi folosit mai târziu... 

După patruzeci de ani, cu puţin timp înainte de cedarea Hong 
Kong-ului, acţiunea cărții continuă să se deruleze în China, o ţară 
comunistă, măcinată de puternice convulsii. 

Interesele sunt mari și luptele se duc cu încrâncenare, fără milă și fără 
oprire. S-ar părea că toate rețelele mari de spionaj și-au trimis agenţii în 
zonă. În acest context, se profilează amenințătoare umbra celui 
supranumit Scorpionul. Cine este personajul? De unde vine? Toţi vor să 
afle şi toți vor să-l distrugă. Dar Scorpionul, ca și cel al cărui nume îl poartă, 
nu și iartă adversarii și nu se lasă capturat. Totul, până când este prins în 
mrejele unei mari iubiri... 

Un roman exploziv, scris într-un ritm alert, cu momente de luptă, 
dragoste şi trădare, a cărui acţiune se desfășoară în faţa cititorului ca un 
film pe care îl urmărești cu respiraţia tăiată. 

PROLOG 


CHINA - 1950 


În timp ce doi soldați îl sileau să îngenuncheze, misionarul se 
zbătea scoțând un strigăt de durere când ei îi răsuciră braţele la spate, 
până ce umerii ajunseră contorsionaţi ca ai unui infirm. Vreme de 
câteva clipe rămase nemișcat, doar câteva secunde, dar suficient: 
sabia spintecă aerul și capul lui se rostogoli precum o minge de fotbal. 
Trupul îngenuncheat se prăbuși la pământ fără nici un zgomot, în 
afara unui șuierat ascuţit de aer - un cauciuc care se dezumflă - și 
sângele ţâșni din gât, de un roșu închis, devenind cafeniu pe măsură 
ce se îmbiba în praf. 

Soldaţii ridicară mortul și-l azvârliră în șanțul de pe marginea 
drumului, unde zăcea deja cadavrul soției lui. Ceilalți râseră și 
continuară să jefuiască în voie căruța cu coviltir. Unul râgâi, și o sticlă 
goală se sfărâmă când fu aruncată în bolovanii de pe taluz. Erau 
soldaţii din armata naționalistă înfrântă, încercând să se refugieze pe 
colinele de la sud de Wuhan. Recrutaţi de Chiang Kai-shek, luptaseră 
într-un crâncen război civil împotriva comuniștilor și acum erau 
abandonaţi de „conducătorul” care fugise în Taiwan. Căminele lor se 
aflau la depărtare de cel puţin o mie de mile, în mâinile comuniștilor, 
și ei nu aveau să le mai vadă niciodată. 

Grupul soldaților îi întâlnise pe europeni pe drumul de munte - un 

bărbat îmbrăcat în întregime în negru și o femeie bine făcută, cu păr 
blond deschis, ambii călătorind într-o căruță cu coviltir de pânză 
groasă, trasă de un catâr. Deja beţi, soldaţii o înșfăcaseră pe femeie, 
dar ea se zbătuse prea mult, și soțul ei se luase la luptă cu ei, așa că-i 
uciseseră pe amândoi. În căruță nu era mare lucru: doar pături făcute 
sul, puţin orez și apă, o ladă cu Biblii în limba chineză și cărți de 
imnuri luterane. Luară catârul, orezul și apa, apoi dădură foc căruței 
și se retraseră pe coline. După ce pieriră din vedere, un băieţel ieși 
prudent dintre bolovanii printre care îl ascunsese tatăl lui chiar 
înaintea atacului. Ochii lui erau măriți de groază, dar se supusese: 
„Indiferent ce se va întâmpla... chiar dacă ne vor lovi pe Mutti și pe 
mine... să rămâi aici până vor pleca oamenii aceștia răi. Fii băiat 
cuminte și să nu faci nici un zgomot.” 

Trecuseră aproape douăzeci și patru de ore când sosiseră ceilalți 
soldaţi - bărbaţi în uniforme verzi, șleampete, cu stele roșii pe șepci 
cântând fără entuziasm Estul e roșu în timp ce mărșăluiau. Îl găsiră pe 
copil adormit, lipit de trupul rece al mamei lui. Era îmbrăcat ca un 
mic chinez, dar se vedea bine că e european și avea în jur de doi ani. 


PARTEA ÎNTÂI 


HONK KONG ȘI MACAO 


Patruzeci de ani mai târziu, Ah Ming stătea culcat în apa noroioasă 
ce băltea pe un câmp necules. Nori învârtejiți de muson ascundeau 
luna. Era singură în întuneric, înghețată, încremenită de frică la 
vederea șirului de lumini electrice albe ce străluceau pe gardul din 
faţa ei. Deși aerul care o înconjura era cald și umed, electrizat de 
iminenţa taifunului, trupul subțire al fetei tremura de frig și de frică. 

Ah Ming avea doar paisprezece ani, dar făcuse tot drumul spre sud 
de una singură, ascunzându-se ziua, mergând cu teamă numai pe 
durata nopţii. Se maturizase brusc atunci când tatăl ei se 
înspăimântase în urma masacrului din piața Tianan Men. Atunci îi 
luase de la școală pe Ah Ming și pe fratele ei și-și trimisese întreaga 
familie să locuiască la niște rude, într-un sat prăpădit și dezgustător. 
Pretinsese că era un soi de vacanţă, dar ea simţise primejdia 
amenințându-i din toate părţile și nu o surprinsese arestarea mamei 
sale. Ea și fratele ei fuseseră închiși într-un complex de tineret care se 
deosebea prea puţin de un lagăr de muncă, dar Kwai-lan abia 
împlinise zece ani și refuzase s-o însoțească atunci când ea evadase. 
Nu se așteptase să-i fie atât de dor de el; în fiecare noapte plângea 
când se gândea la el și la părinţii ei. Ştia că aceasta era singura soluţie 
pentru a supravieţui, însă în adâncul inimii știa și că niciodată nu 
avea să-l mai vadă pe vreunul dintre ei. 

Acum nu mai erau de străbătut decât o sută de metri, doar un gard 
de sârmă înalt de trei metri despărțind-o de Hong Kong. În urmă cu 
zece minute se strecurase pe lângă ultimul post al Armatei Populare 

de Eliberare. Sperase să vadă zgârie-nori strălucind de lumini, dar știa 
că până acolo mai era o depărtare de câteva mile. Aici era „țara 
nimănui”, întunecată și oferind siguranţă, dar dacă s-ar ridica în 
picioare s-ar afla din nou în primejdie - o primejdie mai mare decât 
oricare dintre cele care o amenințaseră de când sărise din camionul 
ce o aducea înapoi, la complex, după ce stivuise blocuri de beton 
zgrunțuroase pe șantierul de construcţii. Acum mâinile i se 
vindecaseră, dar pe atunci îi fuseseră mereu julite și sângerânde. 

Ah Ming urmări cu privirea un jeep care trecu prin fața ei, pe 
drumul de pe cealaltă parte a gardului de sârmă, apoi se târî înainte, 
străduindu-se să nu facă apa să plescăie. Tresări când atinse o rață ce 
dormea cu capul îndesat în pene și se tupilă în apă în clipa în care 
pasărea se îndepărtă măcăind indignată. Mai apoi domni din nou 
tăcerea și fata se pomeni zăcând la marginea terenului uscat; gardul 
sclipea în lumină la o depărtare de numai zece metri și nu era nici un 
semn care să indice prezența paznicilor. În clipa în care strânse în 
mână cleștele de tăiat sârmă pe care-l furase la Canton, fu brusc 
ispitită să se întoarcă și să încerce să străbată înot portul; dar așa ceva 
era imposibil, fiindcă nu învățase niciodată să înoate. Se târî înainte, 
spre lumina strălucitoare, lipindu-se cât mai mult cu putință de 
pământ. 

Se afla chiar lângă gard când simți o ușoară adiere și constată că 
norii se mișcau mai repede pe cerul întunecat. O spărtură se 
întredeschise, lăsând să se vadă luna, și lumina palidă și cenușie 
evidenţie flanela ei de corp albă. Sub imboldul panicii o luă la fugă. În 
spatele ei se auzi un strigăt și, dintr-o dată, întreaga lume păru să 
explodeze într-o flacără albă. Fasciculul unui reflector mătură terenul 
cu o precizie sălbatică, orbind-o în timp ce fata alerga spre gard, 
făcând zigzaguri într-un efort zadarnic de a scăpa de lumina aceea 
intensă. Prima împușcătură nu o nimeri, dar cea de-a doua îi 
străpunse umărul și, scoțând un țipăt, fugara ridică braţele în sus, 
zvâcnind sub durerea arzătoare și sub vălul de sânge cald ce-i îmbiba 
veșmintele. Poticnindu-se, izbuti să parcurgă ultimii câțiva metri și, 

gâfâind din cauza efortului, se agăță cu mâinile de sârmă când al 
treilea glonţ o făcu să-și piardă cunoștința. 

Soldatul chinez se înapoie în coliba în care tovarășul său continua 
să se uite la un film de desene animate pe televizorul portabil. Notă 
ceva în registru conform ordinelor. Uneori trebuia să-i lase să treacă 
frontiera, alteori doar să arate că Beijing-ul avea dinți. Înălță din 
umeri - toate astea erau politică și îl depășeau. Soldaţii nepalezi de pe 
partea cealaltă puteau să ridice cadavrul în zori. 


În dimineaţa următoare, nava cu zbaturi avu nevoie de o oră și un 
sfert ca să parcurgă cele patruzeci de mile de-a curmezișul estuarului 
râului Pearl, către Macao. La început fu o traversare hurducăită, un 
vânt puternic bătând apele noroioase și ridicându-le în valuri de 
culoarea cafelei cu lapte; însă vremea se însenină treptat și ajunseră 
pe uscat pe un soare strălucitor. Macao nu era frenetic și agitat ca 
Hong Kong-ul - un oraș portughez calm, din lumea veche, situat pe o 
coastă spălată de Marea Chinei de Sud. I se părea relaxant 
americanului înalt care descinse pe străzile orașului, străbătându-le 
cu pași mari. Era cald, dar el simţea răcoarea unei plăcute brize sărate 
ce sufla din largul golfului; trecea pe lângă cazinouri jerpelite și prin 
cartiere dărăpănate alcătuite din colibe de tablă ondulată ruginită, cu 
frânghii pline de rufărie de un alb strălucitor întinse de-a curmezișul 
aleilor pline de gunoaie putrezite. Pe vremea când Macao era o 
colonie portugheză, colibele acestea fuseseră căminul a mii de 
refugiaţi din China Roșie și refugiații încă se mai aflau acolo, deși, 
acum, aici era un „teritoriu chinez aflat sub administraţie 
portugheză”. 

După micile colibe urmă Praia Grande, aleea de clădiri cu obloane 
descriind o curbă grațioasă de-a lungul țărmului, umbrită de 
bananieri noduroși. Fata îl aștepta, cocoţată pe balustradă și privind 
în depărtare, spre mare. Păr blond și lung, fâlfâind în adierea brizei, 
picioare lungi, balansându-se deasupra talazurilor. El o învălui într-o 
privire plină de admiraţie, dar femeia aceasta nu avea nici un pic de 

gingășie. În urmă cu câţi va ani trebuie să fi fost fragilă și frumoasă; 
acum era frapantă, cu o aură de forță fizică pe care el o considera 
atrăgătoare, dar aproape nefeminină. Antebraţele și pulpele bronzate 
ale picioarelor ei, ieșind pe sub blugii albi, aveau o musculatură 
puternică. Femeia îi adresă un zâmbet larg, dar atitudinea ei avea 
ceva distant. 

— Domnișoara Cable? întrebă el. Mă bucur să vă cunosc, maam'. 

— Dumneata trebuie să fii Robert Gatti? replică ea, cu o eficiență 
rece care alungă orice aparență înșelătoare a gândurilor carnale care 
fuseseră cât pe-aci să-i treacă prin minte. 

Când se ridică în picioare, văzu că e aproape tot atât de înaltă ca și 
el. Îl studie și ea: mai înalt de un metru optzeci, dar cu umeri ușor 
căzuți, deși ea știa că bărbatul nu împlinise încă patruzeci de ani; 
blugii spălăciți îl făceau să semene mai degrabă cu un măturător de 
pe plajă decât cu un comandant din marina americană. Femeia zâmbi 
iar, acum mai cald și oarecum încurajator. Apoi atitudinea ei redeveni 
energică și practică. 

— Mergi de-a lungul celei de-a doua alei pe dreapta și vei găsi 
prăvălia unui fabricant de coșciuge. Intră pur și simplu și vei constata 
că el te așteaptă. 

— Foo este acolo? 

— Nu, e acasă. Dar el este proprietarul magazinului - actualmente 
e proprietarul a jumătate din Macao. Te vor duce cu furgonul lor 
închis să livreze două sicrie și te vor lăsa în garajul vilei lui Foo. El are 
mare grijă ca nici unul dintre noi să nu fie văzut intrând sau plecând. 

— Şi dumneavoastră? 

— Eu voi mai sta puțin aici, ca o turistă, apoi mă voi apropia de 
curtea fabricantului de coșciuge venind pe aleea din spate. Voi 
călători împreună cu dumneata... în cealaltă ladă. Sunt foarte comode, 
mai ales dacă sunt cumva căptușite. 


1 În lb. engl.: formulă de adresare deosebit de respectuoasă, echivalentă în lb. rom. 
cu: doamnă (din partea unei slugi către stăpână), coniță (n. t.). 

Scoase un chicot din gâtlej și vreme de o clipă, când la colţurile 
ochilor apărură încreţituri, femeia păru pentru prima dată umană; dar 
apoi se întoarse brusc spre mare. I se dădea de înţeles că poate să 
plece. 

De fapt, călătoria în spatele furgonului, care, tras de un măgar 
hurduca pe pietrele caldarâmului, fu departe de a fi confortabilă. Cei 
doi stăteau culcaţi în două sicrie chinezești scurte, cu picioarele 
bălăbănite și izbite penibil de pereţii lăzii și cu privirile aţintite spre 
copertina de pânză groasă care îi ascundea vederii. Lumina soarelui, 
filtrată prin țesătura aceea groasă, le dădea fețelor o nuanţă verzuie, 
bolnăvicioasă. Cât timp furgonul înaintă clătinându-se de-a lungul 
cheiului pescarilor, de afară se simți miros de pește și se auziră 
strigătele celor ce mânuiau plasele de pescuit, dar, când intrară în 
bogata zonă rezidenţială, vacarmul se stinse. Părăsind spaţiul 
înghesuit care le înțepenise trupurile și ieșind într-un garaj închis, cei 
doi urcară un rând de trepte de piatră. Mai înainte, Sarah Cable 
remarcă un Mercedes alb mare și un Ferrari roșu, și se întrebă unde 
naiba or fi găsind ei loc să conducă un Ferrari pe un teren care nu 
avea mai mult de o milă lățime și cinci lungime. 

Când ajunseră pe terasă, găsiră câteva șezlonguri viu colorate și 
niște scaune metalice albe, adăpostite sub umbrele acolo unde 
palmierii nu-și aruncau umbra... și o superbă priveliște a Mării Chinei 
de Sud. O femeie în jur de treizeci și cinci de ani se întoarse spre ei 
să-i salute, un zâmbet de sincer bun venit luminându-i fața mai mult 
rotundă decât ovală. Purta o rochie de mătase crem, care-i scotea 
discret în evidență rotunjimile generoase. Ca și tunsoarea simplă a 
părului negru, rochia costase fără îndoială mult, dar femeia avea un 
aer de voioșie nepretenţțioasă care lăsa să se înțeleagă că, pentru ea, 
semnele bogăției erau lipsite de importanță. 

— Sunt Ruth Foo, spuse ea, zâmbind iar. 

Avea ochi frumoși, de culoarea chihlimbarului. Gatti era intrigat - 
cum dracu' se însurase chinezul acesta puternic cu o englezoaică, ba 
chiar cu una care nu arăta deloc rău? 

— Fiţi bineveniţi la Lin Ciao... soțul meu vorbește la telefon și va 
veni aici într-un minut. 

Ezită, nefiind sigură care dintre cei doi era superiorul, apoi se 
întoarse spre Gatti. 

— Aţi dori să beți ceva? Ceai? Sau poate o bere? 

Înainte ca Gatti să poată răspunde, Sarah declară: 

— Ceai va fi foarte bine pentru amândoi, mulțumesc. 

Ruth clătină aprobator din cap, apoi se întoarse pentru a da 
ordinul unui slujitor invizibil, aflat undeva în interiorul casei. Se 
instalară într-un colț al terasei, sorbind ceai verde din mici boluri de 
porțelan. Doamna Foo arătă cu mâna către un șir de jonci ce alunecau 
cu aripi ca de liliac pe apa scânteietoare. 

— Este incredibil de frumos, nu-i așa? zise ea voioasă. Nici n-ai 
crede că toate acele biete suflete continuă să trăiască în orășele de 
cocioabe, la o depărtare de numai două mile. Există și aici câteva 
probleme reale, să știți, nu se reduce totul la restaurante pentru 
turiști și cazinouri. 

În momentul acela Foo ieși din casă. Era foarte înalt pentru un 
chinez, cu trăsături accentuate și cu un păr încărunțit dat pe spate, 
dezvăluind o frunte lată. Emana demnitate și putere, așa cum se 
cădea statutului său social, însă această impresie era negată de ochii 
lui, întotdeauna gata să zâmbească. Dădu mâna cu oaspeţii și luă loc, 
în timp ce soţia lui umplea o a patra ceașcă de ceai. Din felul în care 
cei doi soți se uitau unul la celălalt, Sarah intui că între ei există o 
legătură puternică, dar seriozitatea lui Foo rămase neschimbată când 
soția lui își puse picior peste picior, lăsând să se vadă o bună porțiune 
de coapsă bronzată, pe care ea se grăbi s-o acopere. 

Nu avu loc nici un schimb de mici fraze de politeţe. 

— Vă mulțumesc că aţi venit la mine, spuse Foo pe un ton hotărât. 
Îmi pare rău dacă ultima parte a călătoriei a fost puţin obositoare. 

Din nou surâsul acela îmbietor și o privire pătrunzătoare a unor 
ochi ce păreau să vadă prin tine. 

— După cum știți, probabil, eu am fost cândva în strânsă legătură 

cu serviciile secrete ale țării dumneavoastră, domnişoară Cable, ceea 
ce însemna, inevitabil, să am de-a face cu Agenţia Centrală de 
Informaţii a dumneavoastră, domnule comandant Gatti. Toate 
acestea s-au sfârșit acum zece ani, când am părăsit Hong Kong-ul 
pentru a mă ocupa de afacerile mele de aici. S-au sfârșit în 
împrejurări foarte nefericite, astfel că sunt oarecum surprins să vă văd 
aici, dar pe vremea aceea îl cunoșteam bine pe Nairn, și o solicitare 
din partea unui fost camarad nu poate fi ignorată. Așadar, cum vă pot 
ajuta? 

Urmă o tăcere stânjenitoare, întreruptă de mugetul unui motor 
diesel al unei vedete rapide ce remorca de-a curmezișul golfului un 
amator de schi nautic. 

Gatti își lăsa jos bolul de ceai, remarcând abia acum delicateţea 
porțelanului albastru și alb. 

— Eu... presupun că doamnei Foo îi sunt cunoscute aceste 
probleme, domnule? 

Subînţelesul cuvintelor lui era evident și se așternu o nouă tăcere 
penibilă. Buzele lui Sarah se strânseră: pentru ce n-o lăsa idiotul ăsta 
pe ea să poarte discuţia? 

— Bineînţeles. 

În răspuns se simţi o bruscă răceală. 

Gatti întrebă iar: 

— Când eraţi activ, domnule, cred că ați urmărit în China un agent, 
un anume Tang Tsin? 

Foo încuviință, dând aproape imperceptibil din cap. 

— Fapt este, domnule Foo, că omul acesta fusese ani de-a rândul 
inactiv, transmițându-i legăturii sale - care acum se află la ambasadă - 
doar informaţii sporadice și lipsite de importanţă, material de foarte 
proastă calitate. Apoi, acum șase luni, a început să furnizeze 
informaţii de nivel superior, chiar de la vârful partidului și 
guvernului. 

— Este un funcţionar de grad înalt. 

Tonul lui Foo fusese atât de rece, încât Gatti își simți gâtlejul uscat 

și glasul răgușit. Își dădu seama că punea greșit problema. 

— Recent a început să exprime și pretenţii - mai întâi bani, apoi un 
loc sigur pentru el și familia lui spre a părăsi China, întreţinere pentru 
tot restul vieții... și alte asemenea lucruri. 

După o nouă tăcere, cea care vorbi fu Sarah, și atmosfera păru mai 
puțin îngheţată, poate din cauză că tai-pan? -ul o considera 
atrăgătoare. 

— Problema, domnule, este că afirmaţiile lui par foarte grave - dar 
sunt oare doar o ficțiune? Este el altceva decât un refugiat cu o 
imaginaţie fertilă care dorește să se stabilească în America sau în 
Australia, cu un sac de bani, și să nu mai trăiască în sărăcie într-un 
oraș de cocioabe, aici sau la Hong Kong? 

Foo se uită cu atenție la un cargobot ruginit care înainta prin 
estuar către Canton, cu un steag roșu cu cinci stele aurii fâlfâind la 
pupă. Expresia feţei sale era de nedescifrat. 

— Ce fel de afirmaţii? 

— Unele de natură militară, o amenințare pentru interesele 
ambelor noastre ţări... din partea singurei mari puteri comuniste 
totalitariste, încă înainte după prăbușirea Europei de Est. 

— Asta nu-mi spune nimic. 

Sarah sorbi din ceaiul verde, acum rece și scârbos, măsurându-l pe 
Foo cu o privire pătrunzătoare peste marginea bolului său. Știa că el 
se apropie de șaizeci de ani, dar corpul acela atletic ar fi putut fi al 
unei persoane cu cincisprezece ani mai tânără. 

— Dacă ne puteţi ajuta, voi obţine libertatea de a vă spune mai 
multe, dar deocamdată nu sunt autorizată să fiu mai explicită, îmi 
pare rău. 

— Şi mie îmi pare rău, domnișoară Cable. Cel care ne-a alungat din 
serviciul dumneavoastră a fost sir David Nairn. Dacă dintr-o dată are 
nevoie de ajutorul meu, ar trebui să se afle aici el însuși, nu să trimită 


2? Denumire dată în China unui om de afaceri de origine străină (n. t.). 

doi - iertați-mă - doi funcţionari de rang relativ inferior, înarmaţi 
doar cu o jumătate de poveste. 

Sarah înclină capul cu respect. 

— Voi transmite acest mesaj, domnule Foo. 

— Vă mulțumesc. Cât despre întrebarea dacă Tang este sincer sau 
un spion... mi-l amintesc ca pe un agent valoros, demn de încredere și 
pe care te puteai bizui. Dar bineînţeles că e probabil să se fi 
schimbat... sau ar putea să fie manipulat, acţionând sub 
constrângere? 

— Întocmai. 

— Îi puteți spune lui Nairn două lucruri. Aici, în Macao, nu 
suntem cu totul izolaţi, și de când a venit Gorbaciov la putere, văd 
cum guvernele din Occident se afundă într-o derută tot mai mare. 
Pacea pare să se răspândească în întreaga Europă, partidele 
comuniste prăbușindu-se de la Baltică până la Marea Neagră și lăsând 
locul unui soi de democraţie... deși se pare că, după o reacţie excesivă, 
nu același lucru s-a petrecut și în Rusia. Sarah și Gatti nu spuseră 
nimic. Chiar și în China situaţia este alta. Schiță cu mâna un gest 
către nord, în direcția Canton-ului. Ne aflăm la marginea celei mai 
mari țări din lume - cu cea mai mare armată și cu cele mai mari 
probleme. La Beijing, partizanii politicii dure sunt încă la putere. 
Există o opoziţie formidabilă, așa cum am văzut în piaţa Tian'an Men, 
dar nu vă lăsaţi înșelați: oamenii aceia duri urmăresc să păstreze 
controlul. Sunt izolaţi și speriați; au forța de partea lor, însă forțele cu 
care se confruntă sunt puternice. Este o situație extrem de 
primejdioasă, mult mai primejdioasă decât Războiul din Golf sau 
orice s-a întâmplat în statele baltice, iar șefii voștri ignoră acest lucru 
pe propriul lor risc. 

Sarah dădu din cap, stăpânindu-și iritarea pe care i-o provocau 
toate acele generalități, când ea venise în căutarea unor fapte 
concrete. 

— Şi cel de-al doilea lucru, domnule Foo? 

— Spuneţi-i lui Nairn că dacă vine el însuși aici, în casa mea, voi 

încerca să-l ajut. 


Foo insistă ca ei să se înapoieze la Hong Kong cu iahtul său A-ma - 
Zeița Mării - o navă mare și albă, amarată chiar mai jos de vilă. Cheiul, 
la care se ajungea printr-un tunel privat ce trecea pe sub drum, era 
apărat de un zid înalt. Sarah se întrebă ce mărfuri ilicite ar putea să 
necesite o asemenea discreție. Echipajul alcătuit din patru oameni o 
conduse, împreună cu Gatti, în salonul de sub punte, unde nu puteau 
fi văzuţi, şi se îndepărtă în felul acela șleampăt, dar plin de încredere 
de sine, caracteristic marinarilor chinezi. O dată cu mugetul unor 
motoare diesel puternice, Gatti simți cum marea începe să-și 
rostogolească valurile pe sub punte și văzu orașul Macao dispărând în 
vălul de stropi de la pupa. Se întoarse spre Sarah. 

— Individul acela mă derutează. 

— Ne derutează pe toți. 

— De unde a răsărit? 

— Tatăl lui era un negustor din Shanghai care a avut neplăceri cu 
comuniștii prin anii treizeci. Întreaga familie a murit în timpul 
războiului civil și al invaziei japoneze... cu excepţia tânărului 
Benjamin,, care a fugit în Hong Kong în 1948. Avea abia nouăsprezece 
ani - și nici un ban - când a sosit, dar în zece ani a făcut avere, a 
devenit cetățean britanic și s-a dovedit indispensabil bazei locale a 
SIS3. De fapt, l-a condus vreme de opt ani. A fost o adevărată legendă 
în cadrul serviciului nostru, până în 1979, când l-a concediat Nairn. 

— De ce a fost concediat? 

— Contracte dubioase cu China Roșie, dar nici o dovadă reală care 
să fi rezistat în fața unui tribunal. Dacă ar fi fost britanic prin naștere 
și ar fi condus un oficiu la Londra, n-ar fi putut să se atingă de el. În 


3 Special Investigation Service (lb. engl.) = Serviciul Special de Investigaţii (n. t.). 

chip de răzbunare, a luat-o cu el pe Ruth - ea era ofițer în cadrul SIS 
și prietena lui Nairn. Bănuiesc că de aceea vrea ca Nairn să vină în 
persoană: Foo a fost umilit, iar acum e rândul lui Nairn. 

Din partea cealaltă a cocpitului, Gatti se uită la ea. 

— Pentru ce dracu' n-a venit el însuși? Foo ne-a tratat ca pe un 
gunoi, dar nu era oare îndreptăţit să se simtă ofensat? 

— Nairn este bătrân și suferă de inimă. Ar fi trebuit să iasă la 
pensie. Poate ar fi fost un efort pentru el să facă o călătorie lungă, zise 
Sarah, înălțând din umeri. Dacă Foo mai are încă resentimente, 
venirea noastră aici a fost o greșeală. 

— La dracu”! Sigur c-a fost. Dacă aș fi cunoscut antecedentele lui 
Foo, m-aș fi împotrivit. N-am pus întrebări deoarece eram convins că 
Nairn știe ce face. 

— Poate că știe, dar îmbătrânește, Bob. 

— lisuse, ce mai încurcătură! Nedumerit, Gatti dădu din cap. Oare 
Foo i-a iertat pe oamenii voștri... sau tot mai dorește să se răzbune, 
chiar după doisprezece ani? 

— Dumnezeu știe. A devenit îndeajuns de bogat pentru a deţine o 
putere imensă. Poate că l-a iertat pe Nairn și toată atitudinea lui e 
sinceră. Sau poate că mai are prieteni la Beijing și totul nu-i decât un 
mic plan pus la cale împreună cu ei... 

— Cum dracu' să decidem care din două este ipoteza corectă? 

— Nu știu, Bob. Dar îți spun un lucru: dacă greșim, ne vor crucifica 
pe amândoi. Poate chiar și dacă nimerim varianta cea bună. 


Revenită la Hong Kong, Sarah își petrecu două ore la birou, dar la 
cinci, la radio se difuză anunţul de avertisment cu privire la taifun și 
ea plecă în grabă spre casă, către Cheung Chau. De când primise 
postul de la Hong Kong, cu un an în urmă, locuise într-un 
apartament închiriat, pe mica insulă din largul mării. Călătoria cu 
feribotul dura o oră, dar merita, pentru a scăpa de aglomeraţia și 
înghesuiala din centru. Cheung Chau avea forma unei haltere: două 
coline împădurite înălțându-se din mare și legate printr-o fâșie 

netedă de uscat care alcătuia zona portului. Acesta era înțesat de 
ambarcaţiuni, în majoritate jonci, ale căror pupe pătrăţoase, din lemn 
lăcuit, se ridicau deasupra apei, drapate cu rufe spălate și plase de 
pescuit cu flotori portocalii. Astăzi totul se închidea în hangare, iar 
șampanele+ mai mici alunecau încoace și-ncolo în căutarea unui 
adăpost, cu motoarele duduind și cu copastiile apărate de vechi 
anvelope de care atârnau alge de mare șiroind de apă. 

Sarah se pomeni antrenată de un val de chinezi care coborau 
pasarela. De obicei, cheiul era aglomerat, asurzindu-te cu ritmul 
staccato al dialectului cantonez vorbit de femei îmbrăcate în tunici și 
pantaloni negri, cu pălării de pai pe cap, care vindeau pește viu adus 
în găleți; dar astăzi venea taifunul. Atmosfera era tăcută, în timp ce 
chinezi înveșmântați în veste și pantaloni scurți albaștri montau 
obloane. Sarah coti, pornind de-a lungul aleii ce trecea pe lângă stația 
de pompieri și peste zece minute se afla în apartamentul de la etajul 
doi din apropiere de Nam Tam Wan - Plaja dimineţii. Potrivit 
standardelor chinezești, era luxos - o cameră de zi cu balcon, 
dormitor separat, baie și o mică bucătărie - și scump, dar regina 
plătea cu grijă chiria tuturor celor care lucrau în posturi dincolo de 
Ocean. 

El se afla deja acolo, închizând obloanele ferestrelor ce dădeau spre 
balcon, mai înalt decât Sarah, neîngăduit de inimos. Îl îmbrăţișă, 
petrecându-și brațele pe după gâtul lui. 

— Nick! Ce minunat... te credeam încă la Beijing? 

— Am revenit în dimineaţa asta. 

O sărută în felul acela tandru și atent care-i plăcea ei atât de mult. 
Pentru un neînduplecat agent al serviciilor de informaţii din cadrul 
marinei, era neașteptat de blând și avea ochi extraordinar de blajini. 

— Oare cafeneaua din colț va rămâne deschisă chiar dacă vine 


+ Şampan - ambarcaţiune tipică pentru Extremul Orient asiatic, cu fundul plat, 
adesea cu un catarg, având în partea centrală o cabină cu pereţi din tulpini de 
bambus. 

taifunul? 

— Ah Wong? Oh, da, el va ţine localul deschis până în ultimul 
minut. 

— Bine. Mă gândeam să-ți fac o surpriză, pregătind cina, dar n-am 
avut timp să cumpăr de nici unele. N-ar fi mai bine să ne ducem la Ah 
Wong? 

Ea continuă să-l alinte, îngropându-și faţa în umărul lui. 

— Te rog! Mă întreb cât va dura taifunul? 

— Cel puţin două sau trei zile. Ce altceva am putea face? 

Izbucniră amândoi în râs în clipa în care, instinctiv, ochii ei se 
îndreptară către patul dublu din camera alăturată. Dar tocmai atunci 
ușa deschisă dinspre balcon începu să se trântească, izbită de vânt. 

— Hristoase! Ar fi mai bine să închid obloanele alea. 

Afară, cerul se întunecase deja, și intensitatea vântului creștea, 
marea nemaifiind albastră, ci de un cenușiu plumburiu, iar valuri 
mânioase se zdrobeau pe plajă. În curând aleile aveau să fie acoperite 
de gunoaie și de șuvoaiele de ploaie. 

Dar taifunul nu sosi în seara aceea. După o ploaie torențială, vântul 
căzu, lăsând în colonie o atmosferă încinsă, plină de abur și iritabilă. 
Bob Gatti lucră până târziu în biroul lui de pe Peak5. În ierarhia CIAG, 
el era al doilea om din secția locală, după șeful acesteia - un 
credincios slujbaș al politicii republicane care nu știa mai nimic în 
legătură cu munca de informaţii. Însă în cursul săptămânii trecute, 
amiralul fusese retras la Washington pentru o operaţie de hemoroizi 
și Gatti îi ţinea locul. Îl așteptase un maldăr impresionant de note 
interceptate și dosare și acum lucra din greu șase ca să le parcurgă. 

Trecuse de unsprezece când Gatti plecă spre casă și era aproape 
miezul nopţii când cobora colina, intrând în Stanley. La o depărtare 
de numai cinci mile străluceau luminile de neon din Wanchai, 
străzile umede erau încă înțesate de lume, iar barurile cu afișe 
reprezentând femei dezbrăcate vibrau de sunetele ultimului succes al 
lui Michael Jackson. Dar aici, de cealaltă parte a colinei Peak, domnea 
o tăcere ca de cimitir. Mai jos de Gatti, luna răspândea o lumină 
argintie peste un golf în formă de potcoavă, punctat de șampane și 
vedete rapide. Ferestrele mașinii erau deschise, deoarece aerul era 
apăsător și încărcat cu electricitate, și el auzea cum marea își sparge 
valurile pe nisipul plajei, în vreme ce vântul reîncepea să se 


5 în lb. engl. = vârful. Denumirea unei coline din Hong Kong (n. t.). 


6 Central Intelligence Agency, prescurtat: CIA - Serviciul Secret American (n. t.). 

intensifice. La capătul orașului, drumul urca până când, după un cot, 
dădea într-un bulevard cu vile albe, de unde, privind în jos, printre 
siluetele fantomatice ale bananierilor ale căror trunchiuri se legănau 
în bătaia vântului, se vedea portul. Casa lui Gatti se afla la capătul 
acelui bulevard - două caturi, cu o mare verandă cu pereți de geam, 
totul ascuns în spatele unui zid înalt. Parcă lângă poarta laterală de 
fier forjat. Din motive de siguranță, conducea un anonim Rover 
britanic, cu numere de înmatriculare obișnuite, de Hong Kong - 
nimic care să-l facă remarcat ca militar. Aici, sus, vântul era mai 
puternic, suflând în rafale violente, și Gatti deschise cu greu poarta, 
după care urcă, târându-și picioarele obosite pe treptele ce duceau la 
ușa de la intrare. 

Casa era cufundată în întuneric. Ciudat, fiindcă de obicei, când se 
ducea cu băieţii la culcare, Sue lăsa lumina din hol aprinsă pentru el. 
De asemenea, interiorul era foarte neaerisit și încărcat de bâzâitul 
enervant al muștelor. În atmosfera aceea umedă, transpiraţia începu 
să-i curgă șiroaie pe trup și își dădu seama că instalaţia de aer 
condiționat era oprită. Când întoarse comutatorul, lămpile nu se 
aprinseră și Gatti își găsi pe bâjbâite drumul spre bucătărie, unde, 
într-un dulap, se afla tabloul de siguranță. Lângă chiuvetă se 
împiedică de ceva moale; la lumina lunii, se uită cu atenţie pe 
pardoseală și se trase înapoi. Îngenunchind, o înconjură cu braţele, 
dar ea era deja rece. 

— Nu! Oh, Hristoase, nu! 

Își înăbuși un hohot de plâns când simţi pe degete sânge închegat 
în jurul rănii de sub bluza sfâșiată. În lumina cenușie a lunii, 
strecurată pieziș prin fereastră, expresia de pe chipul ei era urâtă - nu 
poznașă și gata să râdă, așa cum își amintea că o văzuse de dimineaţă, 
ci schimonosită de groază. Rămase îngenuncheat acolo vreme 
îndelungată, continuând să-i înconjoare cu mâinile capul și umerii, 
uitându-se la ea fără să-și creadă ochilor, până când izbuti să se 
silească să-și desprindă privirea. 

Străduindu-se din răsputeri să-și păstreze cumpătul, se ridică încet, 

găsi tabloul de siguranță și restabili întrerupătorul basculant în 
poziţia „alimentat”. 

Luminile se aprinseră în toată casa. Gatti îngenunche iar lângă 
soţia lui și îi pipăi încheietura mâinii: poate că încă mai exista o 
scânteie de viață? Dar pielea ei era rece ca gheaţa și nu se simțea 
pulsul. Șuieratul aerului condiționat începuse, însă în afară de acesta 
în casă domnea o liniște deplină. Băieţii! Cuprins brusc de panică, 
urcă scară din câteva sărituri, poticnindu-se la treapta de sus, și mâna 
îi tremura când se prinse de balustradă pentru a-și recăpăta 
echilibrul. 

Cei doi copii se aflau fiecare în dormitorul lui. Amândoi erau morți, 
cu răni în piept. Micul Chris nu se trezise, dar Edward avea ochii 
sticloși și gura deschisă, cu o expresie de durere și teamă. Sângele de 
pe așternuturile lui mai era încă lipicios. Gatti ieși clătinându-se pe 
palier, împiedicându-se de un trenuleț de lemn, pradă unor valuri de 
greață și copleșit de neputinţă. Se simțea prostit, amorțit, 
străduindu-se să ajungă până la telefon ca să ceară ajutor. Spaima 
pierderii totale, durerea și deznădejdea pe care le văzuse la alții aveau 
să vină mai târziu, mult mai târziu. Acum, senzaţia de neîncredere 
ceda locul unei mânii cumplite și sentimentului de neajutorare; și 
convingerii că ceea ce se petrecuse nu era un jaf care se terminase 
prost. Ca orice zi în care are loc o tragedie, cea de astăzi începuse 
destul de obișnuit, dar el dăduse peste ceva ce niște indivizi duri erau 
hotărâți să păstreze secret - indivizi care reacționaseră într-un 
răstimp de câteva ore, distrugându-i familia pentru a-l avertiza să stea 
deoparte. Uciseseră singurele persoane cu o reală importanţă în viața 
lui. Când el se afla la birou, ai lui încă mai fuseseră în viață, mâncând 
„burgeri” îngheţaţi și uitându-se la televizor. Acum erau morți. 
Mesajul era inconfundabil. Era ceva imposibil, ceva ce mintea lui nu 
putea să priceapă. Dar sângele de pe degetele sale și liniștea 
înconjurătoare îi azvârlea adevărul în față. Ar fi vrut să blesteme și să 
strige, să facă să dispară durerea care îi străpungea creierul, ca și cum 
fibrele acestuia s-ar fi transformat dintr-o dată în sârme înroșite în 

foc, dar nimic nu putea realiza așa ceva. Mișcându-se de parcă ar fi 
trecut pe pilot automat și în ciuda lacrimilor care îl orbeau, apucă 
receptorul. 


Poliţia intră în casa lui Gatti în mai puţin de o jumătate de oră și 
rămase până la patru dimineața, făcând măsurători și fotografii, 
scotocind prin tufișurile din grădină - în general, ștergând orice 
indicii care ar fi putut duce spre ucigaș. Își făcu apariția un inspector 
chinez care îi mustră pe sergentul în uniformă sosit primul la fața 
locului pentru că fuma și lăsa să-i cadă scrumul pe covorul din salon. 
Inspectorul Feng era tânăr, inteligent, foarte înțelegător. Însă Gatti îl 
văzu că începe să-și piardă interesul din clipa în care își dădu seama 
că avea de-a face cu unul dintre „ciudaţii” care locuiau pe Peak. 

Feng se așeză împreună cu Gatti într-un colț al vastei încăperi, ale 
cărei perdele fuseseră trase la o parte, lăsând să se vadă siluetele 
contorsionate ale arborilor ce se legănau în grădină, deoarece acum 
vântul urla, iar ploaia turna cu găleata. Membri ai poliției chineze, cu 
un aer eficient și purtând uniforme kaki cu pantaloni scurți, forfoteau, 
intrând și ieșind, îndeplinind sarcini misterioase și ignorându-l. Feng 
era conştiincios, notând meticulos răspunsurile lui Gatti într-o 
agendă de modă veche, dar se vedea bine că totul era o problemă de 
rutină. Nu era vorba de o spargere cu furt, ci de un omor cu 
premeditare: nu acțiunea unor „triade”, ci ceva de ordin politic. 
Poliția nu avea să rezolve niciodată cazul acesta - probabil că vreun 
for superior avea să-i spună peste o săptămână sau două să închidă 
dosarul. 

În următoarele câteva zile, se întâmplă adesea ca Gatti să dea de 
diverse persoane făcând tot felul de lucruri în jurul lui, aproape fără a 
se lăsa văzute, încercând să-și manifeste amabilitatea într-un mod 
care era profund jignitor: tratându-l ca și cum el nu s-ar fi aflat acolo. 
Prima situaţie de acest fel avu loc în timp ce-l interoga inspectorul 
Feng. Fără un cuvânt, cele trei cadavre - soţia și copiii lui - fură luate 
fără încuviințarea lui, fără a i se spune, fără a i se îngădui o clipă în 

care să-i atingă și să-i sărute pentru ultima oară. 

— N-a mai rămas mult din noapte, zise în cele din urmă Feng, cu 
intonaţia lui sacadată, specifică dialectului cantonez. Poate aveţi pe 
cineva la care să staţi? Eventual câteva zile? 

Gatti dădu din cap. 

— O să mă simt foarte bine aici, mulțumesc. 

Dar zece minute mai târziu, singur în casa liniștită, senzaţia de 
pustietate deveni de nesuportat. Umblă fără astâmpăr dintr-o cameră 
în alta, auzind gemetele vântului de afară, oprindu-se îndelung în 
dormitoarele băieților, de unde așternuturile și alte obiecte fuseseră 
luate, probabil pentru a fi examinate de medicul legist. Ceea ce îl făcu 
să realizeze cu acuitate faptul că nu-i va mai putea lua niciodată în 
braţe pe Edward sau pe Chris și să-i dezmierde; și le văzu atât de clar 
feţele, vii și zâmbitoare, cu Sue în spatele lor, încât se lăsă iarăși 
copleșit și izbucni în plâns. Chiar și atunci, adevărul, adevărul în toată 
realitatea lui, era cu neputinţă de acceptat. Se culcă pe patul din 
camera de oaspeţi, nesperând să doarmă, dar, în ciuda urletelor 
taifunului, se cufundă destul de repede în somn, ca urmare a unei 
totale extenuări. 


Sarah se trezi în braţele lui Nick Roper. El era întors spre ea, cu 
chipul luminat de un semisurâs, dormind încă în pofida vântului care 
urla afară. Faţa lui părea foarte tânără, ca și cum n-ar fi aparținut 
întru totul umerilor musculoși, dezgoliți de pătura subțire și moale 
care alunecase pe alocuri. Îi mută blând braţul și se strecură afară din 
pat, să se uite printre zăbrelele oblonului. Văzu marea ridicându-se în 
valuri înalte de aproape douăzeci de metri și ţigle de acoperiș 
zburând de-a lungul aleilor. Înfiorată, își acoperi goliciunea cu un 
capot și dădu fuga în bucătărie, să pună de cafea. 

Faptul că-l cunoscuse pe Nick era fără îndoială cel mai bun lucru 
care i se întâmplase ei vreodată. Se cunoscuseră atunci când sosise ea 
la Hong Kong, cu aproape un an în urmă. La vremea aceea, Sarah 
avea douăzeci și șapte de ani și viața ei era un haos. Relaţia sa cu 

„serviciul” oscila între iubire și ură; și trecuse prin prea multe 
experienţe în care se lăsase atrasă de bărbaţi imposibili, sex și viață de 
petreceri, urmată de perioade de dureroasă singurătate. Apoi, într-o 
zi, el intrase în biroul ei, aducându-i din China un set de documente: 
locţiitorul de comandant Roper, atașat adjunct din partea marinei la 
ambasada americană din Beijing, în jur de treizeci de ani, cu doi-trei 
centimetri mai înalt decât Sarah, diabolic de chipeș. 

Chiar și așa, la început nu păruse tocmai genul ei. Evident, Nick 
avea o educație mai degrabă clasică, specifică Noii Anglii - era 
originar din Boston, Massachusetts, deși el pronunţa „Borston” - și în 
cercurile serviciilor de informaţii era respectat ca un bun profesionist. 
„Nick Roper ăsta”, se șoptea în barurile frecventate de agenţii secreți, 
o să-și încheie cariera ca director în CIA. Pentru a fi privit astfel, 
trebuia să fie ambițios, dar nu se manifesta ca atare. Când o invită în 
oraș, ea descoperi că lustrul de „american din creștet până-n tălpi” 
ascundea un bărbat tot atât de profund cinic ca și Sarah în privința 
profesiunii pentru care amândoi erau nepotriviţi și, ca atare, geniali. 
El avea un simţ al umorului anarhic, era amuzant... și nespus de 
blând. Cu un an în urmă, Sarah ar fi râs la ideea că s-ar putea 
îndrăgosti de un american elegant, cu un trup ca de zeu grec, dar 
când făcuseră dragoste pentru prima oară se simţise dorită cu o 
pasiune atât de copleșitoare, încât îi venise să plângă. Apoi Nick 
primise ordin să-și petreacă jumătate din timp lucrând pentru Gatti, 
în Hong Kong, și el și Sarah începuseră să trăiască împreună. Destul 
de ciudat și în ciuda scepticismului pe care-l împărtășeau, cu cât 
Sarah se simţea mai relaxată și mai bine în compania lui Nick - 
ajungând chiar dependentă de el - cu atât devenise mai stăpână pe 
sine în problemele de serviciu. În cele din urmă începuse să ţintească 
spre ceva asemănător cu o carieră precisă, deși îi era greu să 
recunoască acest lucru chiar și față de ea însăși. Ducând două cești 
aburinde, se înapoie în dormitor și deschise pe jumătate oblonul. 
Nick era treaz și, când ea se strecură iar lângă el, o sărută. 

— Eşti prea bună cu mine, Cable. 

— Ai foarte mare dreptate. Sarah se rostogoli pe burtă, cu fața pe 


braţe. 


La granița cu China, doi soldaţi nepalezi se luptau, sub ploaia 
torențială, să ridice în afara gardului de sârmă micuțul trup prăbușit, 
cu membrele larg desfăcute. Ţâșnind prin apă, noroiul galben 
aluvionar era atât de alunecos, încât cei doi abia reușeau să se ţină pe 
picioare. Nămolul li se lipea de ghetele de luptă precum plasticul 
topit, oricât de sus le-ar fi ridicat ei, străduindu-se să se scuture de 
clisă. Fără prea multe menajamente, o rostogoliră pe o targă, fixând-o 
cu ajutorul unor chingi, și începură să se târască, alunecând, înapoi 
spre poarta din gard, ocărând printre dinţi în nepaleză. 

Taifunul ţinu trei zile, lăsându-i pe Sarah și pe Nick izolați de 
restul lumii, pe Cheung Chau. Când vântul începu să-și piardă 
puterea, locuitorii insulei strecurară priviri prudente prin ușile 
caselor, clipind ca niște bursuci ieșiți din hibernare, și restaurantul lui 
Ah Wong se redeschise. Pentru Sarah și Nick, trei zile împreună 
constituiseră un lux de care rar aveau parte. Au stat de vorbă o 
mulțime, au făcut dragoste, au deschis câteva sticle de vin roșu sec. 
Singurul neajuns a fost iritarea lui Sarah la gândul de a se întoarce să 
lămurească situația cu Tang și Foo; întotdeauna se simţea frustrată și 
enervată până când cazul la care lucra începea să capete un oarecare 
contur. Așa că vineri răsuflă oarecum ușurată când, trezindu-se, văzu 
un cer senin. Două ore mai târziu, la opt și jumătate, străbătea pe jos, 
prin Central, drumul de la feribot spre micul ei birou de pe vasul 
britanic de război Tamar. Clădirile din cărămidă, cu aspect banal ale 
bazei navale erau îngrămădite în zona portuară, plină de marinari 
voioși cu berete albe, cu pantaloni scurţi albi și cu picioare păroase. 
Dumnezeu știe ce făceau toţi într-o bază navală atât de mică. 

Relatarea lui Lynne despre seara fierbinte petrecută cu un tânăr 
exaltat de la Jardine Matheson fu urmată de horoscoape și modele de 
tricotaj, când Sarah auzi sunând telefonul din încăperea alăturată. 
Dădu fugă înapoi, în propriul birou, blestemând ușa încuiată, și ridică 
receptorul. 

— Sarah? Aici Mason. 

Unul dintre șefii cei mari din biroul de pe Peak. 

— Sunt onorată. 

Interlocutorul râse. 

— Chestia aia cu Tang Tsin e pe cale să reînvie. Avem o ședință cu 
Dumnezeu la două fix, în sala de conferinţe B, aici sus. Presupun că 
poți veni. 

Fusese un mod politicos de a da un ordin. 


Era un oraș mic și nenorocit în Shansi, la numai trei sute de mile 
spre sud-vest de capitală, dar prezenta întru totul cele mai rele 
caracteristici ale Chinei provinciale. Clădirile de pe strada principală 
aveau o înfățișare neîngrijită, iar atmosfera era uscată și prăfoasă. 
Obișnuitele firme verticale, roșii și albastre, urcau pe fațade, dar nu 
pe multe dintre ele... iar magazinele nu prea aveau ce vinde. leșind 
din casa de oaspeţi a guvernului cu geanta lui neagră, Tang Tsin se 
simţea stânjenit. Când trecu pe lângă un șantier de construcţii, pe ale 
cărui schele din bambus niște tineri îmbrăcați în tunici și pantaloni 
scurți se balansau ca niște balerini, ostilitatea și violența stăpânită 
care îi însoți pașii deveniră aproape tangibile. După Tianan Men, 
revenise la obiceiul de a purta un costum cenușiu tip Mao - o tunică 
informă încheiată până la gât - care îl indica drept unul dintre 
asupritori. 

Tang era un bărbat de înălțime medie, puțin peste un metru și 
cincizeci, cu păr încă negru, dar care începea să se rărească, și cu o 
față palidă ale cărei trăsături erau marcate de oboseală. Venise în ajun 
cu avionul pentru o plictisitoare ședință cu comandantul poliţiei 
regionale. Tang nu reușea să-și închipuie pentru ce preferă omul 
acela să conducă operaţiunile dintr-o localitate atât de prăpădită. 
Cândva, pe vremea lui Kang Sheng, serviciile de securitate aveau cel 
puțin un anumit stil. La capătul străzii urcă într-un autobuz 
aglomerat care avea să-l ducă în orașul următor și la aeroport. Toate 
scaunele erau ocupate de femei îmbrăcate în tunici și pantaloni negri 
și de bărbaţi în vârstă care scuipau întruna pe pardoseală. Mirosul de 
transpiraţie era greţos. 

La nici o milă de mers, autobuzul fu oprit de un baraj rutier al 
armatei. Așadar, situația de la mină nu se îmbunătăţise. Prin 
ferestrele prăfuite văzu porţile închise și un șir de bărbaţi cu căști 
galbene de plastic care se uitau prudent prin gardul de sârmă. Unii 
dintre ei țineau în mâini lopeţi sau târnăcoape, în chip de arme. 
Soldaţii de afară îi depășeau numeric - cel puţin trei la unu - și 
înaintau încet în spatele unui car blindat, cu puști automate AK-47 
atârnate pe umeri, dar legănând amenințător în mâini bastoane lungi 
de lemn. Distanţa se păstrase timp de trei zile, dar Tang știa că acesta 
era sfârșitul - pentru căpeteniile răzvrătiților un sfârșit în adevăratul 
înțeles, deoarece până seara oamenii aveau să fie judecați și împușcați. 
În autobuz se lăsă tăcerea - încetă până și neîntreruptul scuipat -, în 
vreme ce pasagerii priveau încremeniți într-o muţenie fascinantă. 
Deodată, carul blindat luă viteză și se izbi în porţi, zdrobind sub roți 
lemnul subțire și sârma. Soldaţii năvăliră înăuntru, soarele sclipind pe 
căștile lor metalice, dar minerii greviști rămaseră pe poziţii, rotind 
ameninţător târnăcoapele în aer. 

Crâncena încăierare corp la corp nu dură însă decât câteva minute. 
Ofiţerul care stătea în picioare în carul blindat urlă niște ordine 
printr-un megafon, și soldaţii lui se retraseră în fugă cu câțiva metri, 
se întoarseră cu fața spre mineri și deschiseră focul - nu în aer, ci 
drept în trupurile greviștilor, trei salve lungi de metal fierbinte. 
Imediat, oamenii se zvârcoliră pe pământ și pretutindeni se împrăștie 
sânge. Tang auzea gemetele și blestemele ca și cum răniții s-ar fi aflat 
la o depărtare de numai doi-trei metri. Soldaţii încărcară și traseră 
din nou. Greviștii rămași în picioare se întoarseră cu spatele și o luară 
la fugă, urmăriți de oamenii în uniformă care mânuiau bâtele cu toată 
puterea; iar autobuzul își continuă drumul. 


Ajunse la aeroportul Shoudu peste patru ore, după un zbor intern 
întârziat. De astă dată îl aștepta o mașină oficială, care urma să-l ducă 
la birou. Nu ajunse acasă decât abia la ora opt seara. Ca și China, casa 
lui Tang nu avea ferestre către lumea exterioară. Era construită din 

piatră și dispusă în jurul unei curți mici, în mijlocul căreia se afla o 
fântână secată. Avusese noroc că-i fusese alocată în urmă cu zece ani, 
și cu timpul se deprinsese s-o îndrăgească, chiar și pe vreme de iarnă, 
când ţiglele acoperișului erau acoperite de zăpadă și soba încinsă 
încălzea mulțumitor numai camera principală. Dar acum era 
primăvară, cald... și casa lui devenise propria-i închisoare. 

Pedală de-a lungul aleii înguste, a cărei lățime permitea la limită 
trecerea unei mașini, dar el nu posedase nicicând un asemenea obiect 
de lux. Descălecă și împinse bicicleta prin poarta de lemn, băgând-o 
în curte. Se simțea îngrozitor, extenuat după ziua aceea de 
douăsprezece ore și vlăguit de neîncetata îngrijorare. Se împlineau 
șase luni de când, din motive de siguranţă, își trimisese soţia și cei doi 
copii la niște rude, la ţară. La început își scriseseră reciproc în fiecare 
săptămână, dar de cinci săptămâni el nu mai avea nici o știre. Era 
sigur că făcea obiectul unei supravegheri douăzeci și patru de ore din 
douăzeci și patru și nu voia să-și asume riscul de a da în vileag locul 
în care se aflau, ducându-se să-i vadă. În casa vărului său nu exista 
telefon - în tot satul nu era decât unul, la postul de poliție. Era puțin 
probabil ca Gonganbu” să dispună de dovezi concrete împotriva lui, 
însă o bănuială le-ar fi fost suficientă pentru a-l aresta atunci când ar 
fi fost pregătiţi să o facă. Pe de altă parte, dacă el ar reuși să reziste 
chinurilor interogatoriului și și-ar ţine gura, lor le-ar lua mult timp 
până să-i găsească familia... cu siguranță îndeajuns de mult timp 
pentru ca ilegaliștii sau biserica să-i ducă undeva unde să fie în afara 
primejdiei. 

Temerile pentru el însuși se prelungeau prin temerile pentru patrie. 
Cândva, în anii cincizeci, crezuse că socialismul lui Mao era drumul 
progresului, că nesfârșitele probleme ale Chinei puteau fi rezolvate. 
Dar pe urmă Mao înnebunise și acum nu mai rămăsese la centru 
decât o clică de bătrâni criminali, al căror unic scop în viaţă era să se 

distrugă unul pe altul. Singurul obiectiv pe care îl împărtășeau cu 
toții era nevoia de a se agăța de putere și de a zdrobi curentele de 
opoziţie care se agitau pretutindeni în China. Tianan Men nu 
rezolvase nimic și cumplita scenă la care fusese martor Tang în 
dimineața aceea se repeta zilnic în vreun alt loc. Dumnezeu știe cum 
avea să se sfârșească totul... sau dacă el avea să mai fie în viață ca să 
vadă acel sfârșit. 

În ciuda deprimării sale, curtea cea mică păru să-i ofere o fărâmă 
de liniște. Când se instală sub ţiglele verzi și curbate ale streșinii, cu 
orezul și legumele lui de seară, se simți mai puţin întemnițat. Auzea 
zgomotul traficului de pe drumul principal, dar numai din depărtare. 
Tot ce putea vedea inspira armonie: proporţiile ferestrelor de lemn 
care dădeau spre curtea casei - dintre care cele mai multe aveau acum 
obloanele trase, ușa scundă de la intrare, planta agățătoare de pe 
pereți și gălbenelele aurii care, în ciuda faptului că le neglijase, 
răsăreau în jgheabul de piatră pentru a înflori încă un an. Când se 
înseră, aprinse lanterna și își turnă un pahar de mao-tai, urmat de 
încă unul când se simţi din nou posomorât. 

Se înnoptase și era ameţit când auzi dinspre alee niște ciocănituri. 
Interludiul de liniște luase sfârșit. Când, clătinându-se, se duse să 
deschidă poarta, un val de teamă îl străbătu brusc, precum un șoc 
electric - lumina galbenă a lanternei scotea la iveală trei soldaţi 
înarmați în fața casei. 


Sala de conferințe nu avea ferestre, pereţii erau izolaţi cu straturi 
de polistiren despre care se presupunea că-i asigură securitatea 
împotriva microfoanelor secrete, iar aerul condiționat era rece ca 
gheața. Tom Rumbelow, șeful bazei, şedea în capul mesei, cu haina 
de tweed strânsă pe lângă corp. În afară de Sarah, acolo nu se afla 
decât Mary Devereux, faţă în faţă cu un scaun gol pe care ar fi trebuit 
să șadă Gatti. Cele două femei fură uluite când Rumbelow le spuse ce 
se întâmplase. 

— Toată familia lui? 

Sarah crezuse că devenise nesimţitoare față de moartea violentă, 
dar glasul îi tremura. 

— Doi băieți? Este îngrozitor! El s-a înapoiat în State sau ce-a 
făcut? 

— Nu, este încă aici, răspunse Rumbelow, dând din cap. Zice că 
trebuie să rămână la datorie atâta timp cât este șeful bazei. Al 
dracului nebun! Dumnezeu știe ce se va întâmpla... ceremonia 
funerară va avea loc mâine, la crematoriul de la Cape Collinson, dacă 
vrea cineva să meargă. 

— Eu mă voi duce, spuse Sarah. Dar de ce s-a întâmplat acest 
lucru? Era oare destinat să... are vreo legătură cu Tang și Foo? Un 
avertisment? 

Rumbelow căscă. Toată lumea știa că el împlinise cincizeci și patru 
de ani și era plictisit de moarte. În anul următor avea să iasă la pensie 
și abia aștepta să se instaleze în vila pe care o cumpărase în Suffolk, în 
apropiere de Southwold. 

— Eşti puţin cam fantezistă, Sarah... este important să te ferești să 
dramatizezi totul, dacă nu te superi că ţi-o spun. 

Îi zâmbi cu un aer protector, apoi se întoarse către cealaltă femeie. 

— Mai vorbește-ne, Mary, despre individul acesta, Tang. 

— Tang Tsin este membru de partid, domnule, și slujbaș la Tewu&. 
A fost recrutat ca agent de către Benjamin Foo pe vremea când încă 
mai lucra pentru oamenii voștri. 

— Cum anume? mormăi Rumbelow! Vreau să spun, face asta 
pentru bani sau de ce? 

— A fost crescut în credinţa catolică și, deși în taină, încă mai este 
catolic. Bănuiesc că pur și simplu urăște acest regim. Ceea ce este 
valabil pentru extraordinar de mulți chinezi, să știi. 

Rumbelow dădu alene din cap. Niciodată nu-i înțelesese cu 
adevărat pe agenţii motivaţi de ideologie. 

— Să continuu? întrebă Mary. 

Sarah își dădu seama că asculta mai mult glasul cu intonații 
agreabile al lui Mary decât ceea ce spunea ea. Felul în care vorbea 
Mary îi amintea întotdeauna de șefa clasei când anunţa rezultatele la 
handbal. În sinea ei, Sarah zâmbi și se sili să revină la realitate. 

— Tang are mai multe motive firești pentru a lua legătura cu 
ambasada americană și nu cu cea britanică, reluă Mary, așa că l-am 
filat. Produsul a fost împărțit. 

— Eu n-am văzut niciodată nimic, spuse Rumbelow, părând 
nedumerit. 

— Presupun că rezultatele activităţii lui plecau de la Washington 
de-a dreptul la Londra. În orice caz, în ultimii cinci ani n-a furnizat 
mare lucru. Noi îl consideram ca pe un agent inactiv. 

Se uită întrebător la Rumbelow și acesta mormăi, îndemnând-o să 
continue. 

— Pe urmă, acum șase luni, trimite brusc cartea asta poștală către 
una dintre casele conspirative de aici, punând în funcțiune o 
procedură privitoare la o întrunire de urgență stabilită de către Foo, 
care de doisprezece ani a ieșit din afacere. 

— Și atunci s-a dus Roper să se întâlnească cu el? (Sarah simţi că 
roșește când Rumbelow aminti de Nick - încă i se mai părea ciudat să 
aibă un iubit al cărui nume era pomenit în activitatea ei profesională.) 
S-a dus la locul convenit cu Foo acum doisprezece ani? 

— Da, lângă lacul din Parcul Zizhuyuan, în apropiere de grădina 
zoologică. Foo plănuise lucrurile foarte inteligent: Roper urma să se 
afle acolo la ore prestabilite, dar toate diferite, în fiecare zi de luni, 
miercuri și vineri, până când apărea el. Roper n-a fost nevoit să se 
ducă la locul respectiv decât de două ori. L-a întâlnit în octombrie 
trecut, au schimbat parole, și ura! 

Mary zâmbi, ca și cum l-ar îi încurajat pe Rumbelow să se 
trezească și să facă treaba pentru care era plătit. Dar șeful bazei părea 
statornic în impasibilitatea lui. 

— Şi atunci de ce dracu' s-a stârnit toată panica? 

— EI zicea că fusese mutat într-un nou post, în care avea de-a face 
cu șase importanți agenţi infiltrați în Occident. Toţi având cumva 
legătură cu apărarea. 

— Credeam că toate astea țin de trecut. 

Rumbelow își trase haina mai bine în jurul lui, ca să se încălzească. 

— De când a preluat conducerea ţarul Mihail, toată lumea ne 
iubește. 

— Nu și chinezii. Ei sunt ultima putere comunistă serioasă și nu 
ştiu ce anume i-a lovit. Sunt nervoși, speriaţi, alcătuindu-și propriile 
rețele pentru a rămâne mereu cu un pas înaintea dușmanului... și prin 
asta ne înțeleg pe noi, și pe americani. 

Rumbelow dădu din cap, îndemnând-o: 

— Continuă! 

Deși părea tot plictisit, Sarah intui că în spatele măștii aceleia 
devenise dintr-o dată atent. 

— Roper a aranjat să-l întâlnească după o săptămână, dar Tang nu 
și-a făcut apariția. În săptămâna următoare a venit și i-a dat lui Roper 
fotocopii ale câtorva documente, care s-au dovedit a fi procese 
verbale de la ședințele comitetelor la vârf ale serviciilor lor de 
informaţii. Au stabilit două puncte pentru predarea altor materiale, 
unul în parc, celălalt în apropiere de gara Xizhimen, și vreme de cinci 
luni Tang a lăsat acolo materiale de primă calitate. 

— De unde le obținea? întrebă Rumbelow. Vreau să zic, care este 
ocupația lui? 

— Slujba lui constă în analizarea materialelor furnizate de acești 
șase agenţi din Vest, corelarea lor cu mesajele interceptate... 
redactarea unor rapoarte pentru nivelurile superioare ale guvernului. 

— Î-hî. Rumbelow părea sceptic. Și apoi a solicitat o altă întâlnire? 

— Da, însă de astă dată în parcul Beihai, în apropiere de Pavilionul 
celor Cinci Dragoni. 

În încăpere se așternu o tăcere plină de aşteptare. 

— Continuă, spuse Rumbelow în șoaptă. Asta s-a întâmplat foarte 
recent, nu-i așa? 

— Da, acum două săptămâni. În ultimele două sau trei locuri 
secrete pentru predarea materialelor, lăsase bilete în care spunea că 
vrea să i se asigure ieșirea din ţară - azil politic în Occident pentru el 
și familia lui. Acum insistă asupra acestui lucru, zice că vreme de 
cincisprezece ani ne-a ajutat în fel și chip, și că asta a fost înțelegerea 
dintotdeauna. 

— Dar mai era ceva, nu? 

— Declara că acum are o nouă responsabilitate - își concentrează 
atenţia asupra unor rapoarte furnizate de un agent foarte important, 
al cărui nume de cod este Scorpion. 

— Cu relaţii în marină? Cineva sus-pus și în legătură cu Trident... 
poate vreun ofițer de pe unul din noile submarine, sau cu muncă pe 
uscat, la comunicaţii? 

— Nu neapărat... încercă Mary să-l întrerupă, dar Rumbelow era în 
plin avânt verbal, sprijinindu-se de spătarul scaunului și pironindu-și 
privirea sticloasă în tavan. 

— Piatra prețioasă din coroana apărării noastre. Platformele 
noastre de lansare subacvatice pentru toate rachetele alea 
primejdioase și mijloacele de acţionare a lor. Singura armă de care 
atât noi, cât și voi ne agățăm cu dinţii și pe care am putea-o folosi 
împotriva oricărei ocârmuiri,- marxistă, islamică, cu judecată 
sănătoasă sau nu - care ar deveni supărătoare în tot haosul acesta 
politic. Cumplit. Deștept, bătrânul Cetăţean Chinez. 

Cobori privirea asupra documentelor lui, răsucind între degete o 
Cariocă. 

— Presupun că nu avea un nume sau ceva folositor de felul ăsta? 

— Nu, se decoda singur, stabilind legătura pe frecvenţe radio joase 
și pe baza detaliilor tehnice referitoare la Trident, în măsura în care le 
sunt cunoscute celor de la Beijing. Credea că va evalua rapoarte fără a 
cunoaște vreodată numele agentului. Dar legătura din cadrul marinei 
ar putea fi doar o coincidență, domnule. S-ar putea însă ca ţinta 
principală să fie mult mai largă decât Trident, ceea ce pentru măsurile 
noastre de apărare este esenţial, însă, pentru China nu prezintă o 

importanță deosebită în momentul de faţă. 

Tom Rumbelow se ridică, arcuindu-și spinarea și vârându-și 
mâinile adânc în buzunarele hainei. Studie harta Chinei care 
acoperea unul dintre pereți. 

— Fi-ar al dracului! Şi cei de la Londra se vor supăra - din câte știm, 
Trident este singurul domeniu care n-a fost infiltrat până acum. Poate 
că nu-l vom utiliza niciodată, dar - pe Dumnezeul meu! - nu-l puteam 
lăsa să fie controlat de un trădător. De ce dracu ’ trebuie să facă parte 
din domeniul meu de responsabilități? 

Sarah și Mary Devereux se uitară una la alta, disperate. 

— Domnule Rumbelow, îl întrerupse Sarah hotărât, problema nu 
este Trident, ci faptul că trebuie să-l găsim pe acest Scorpion. 

Rumbelow se întoarse spre ea. 

— Ştiu asta, copilă dragă... de aceea te-am trimis să-l vizitezi pe 
Foo. 

— Ceea ce probabil că a fost o greșeală. 

Sarah vorbea cântărindu-și cuvintele și încercând să-l privească 
drept în ochi. 

— Ne-am dat cărțile pe față, și Bob Gatti a primit un avertisment 
dur la numai câteva ore. 

Chipul lui Rumbelow se înnegri de supărare. 

— Am spus că nu trebuie să dramatizăm exagerat, Sarah. E posibil 
să nu existe nici o legătură între una și alta. 

Expresia lui se schimbă, căpătând o ușoară nuanţă de timiditate. 

— Dar ţi-am transmis raportul mai departe, Sarah - apropo, un 
raport bun! 

Zâmbi din nou cu un aer protector. 

— Arată clar că noi nu l-am fi consultat pe Foo dacă n-ar fi existat 
legătura lui din trecut cu Nairn, că el a reacţionat prost și că nu mai 
putea merge mai departe decât dacă sir David se va întâlni personal 
cu Foo. 

„Așa este, inventează-ţi scuze”, gândi Sarah. Cu glas tare, spuse: 

— Foo a fost dat afară acum doisprezece ani din cauza unor 

contracte dubioase cu China Roșie și eu continuu să n-am nici un pic 
de încredere în el. 

— S-ar putea să ai dreptate, dar să nu complicăm lucrurile mai 
mult decât e cazul. După cum zici, problema este Scorpion, și nu 
avem de făcut decât să-l ispitim cu vreo momeală și să-l prindem pe 
ticălos, încheie Rumbelow, închizându-și cu zgomot mapa, ca o cursă 
care își imobilizează prada. 

— Şi după aceea îl scoatem afară pe Tang? 

Îngrijorarea lui Mary părea sinceră. Era o femeie nu numai 
inteligentă, ci și cumsecade. 

— Desigur, Mary, răspunse Rumbelow, uşor ofensat. Întotdeauna 
ne respectăm cuvântul dat. Ei bine, aproape întotdeauna. 

La șapte sute de mile în susul coastei Republicii Populare, soarele 
îşi răspândea căldura pe munţii și lacurile din insula Hangzhou. 
Îndreptându-se către malul apei, cei doi alcătuiau o pereche frumoasă 
- bărbatul înalt, în jur de patruzeci de ani, îmbrăcat doar cu niște 
chiloți de boxer cafenii, care-i scoteau în evidenţă trunchiul musculos. 
Fata era vietnameză, măruntă ca o păsărică, cu un păr negru și des, 
specific celor din Orientul îndepărtat, care - așa cum mergea cu graţie, 
alături de el - îi ajungea până la mijlocul spatelui. Părea să alunece 
deasupra solului, în vreme ce sandalele lui scrâșneau greoi pe poteca 
aşternută cu pietriș. 

În urma lor, pavilionul roșu sclipea în soarele fierbinte, cu câte un 
dragon de aur rânjind, la fiecare din colțurile acoperișului, dar 
grădina era înverzită, plină de tufișuri și arbori care să asigure umbră, 
și răcorită de o fântână. Umbrele albe apărau de arșiță o terasă pavată. 
Șampanele ce se zăreau departe, pe lac, erau inconfundabil chinezești, 
dar altminteri, cu colinele vizibile la orizont, cei doi s-ar fi putut afla 
în Italia sau în Elveţia. În afară de croncănitul ciorilor din copaci și de 
clipocitul valurilor, cuplul era înconjurat de tăcere. El se lăsă să cadă 
pe un șezlong de pânză groasă, iar ea schiță câteva piruete în jurul lui: 
un trup micuț și încordat, părând auriu într-un bikini alb. Se aplecă 
să-l ia de mână și arătă către lac, dar el dădu din cap. Miji ochii 
migdalaţi și schiță un surâs. Se depărtă cu un pas de el, scoțându-și 
ambele piese ale costumului de baie, și se îndreptă goală spre apă, 
fără să se mai uite înapoi. Ca de atâtea ori în trecut, el o urmări cu 

privirea - capul și spatele cu o ţinută dreaptă, șira spinării 
unduindu-se curbată către șoldurile zvelte și picioare apreciabil de 
lungi pentru o fată de înălțimea ei. În mers, apoi în alergarea cu mici 
salturi înainte de a plonja, fesele ei tresăltau și tremurau ritmic. 

O urmă și el și înotară vreme de aproximativ douăzeci de minute, 
împroșcându-se cu apă și râzând. Întorși pe terasă, ea turnă ceai 
verde dintr-o sticlă și îngenunche lângă bărbat cât timp acesta sorbi 
băutura rezemat într-un cot. 

— Mi-a fost dor de tine. Vorbea într-o engleză stângace, 
șuierătoare, deoarece nu știa decât puţină chineză, iar el știa și mai 
puțin limba ei. Vorbiseră englezește atunci când el o cunoscuse 
întâmplător în barul din Hue, și după aceea continuaseră în același 
fel. 

— lar mie mi-a fost dor de tine, Josie. 

El folosea întotdeauna numele ei de angajată a barului, nu pe cel 
de Tuyet, aşa cum o chemase înainte. Punând jos bolul de porțelan, 
se lăsă pe spate oftând, când degetele ei alunecară senzual de-a 
lungul trapului său, mângâind, electrizând. 

— Dar totul merge bine și ticălosul ăla de ministru e mulțumit. 

— Mă bucur, Luther. Pentru noi amândoi. 

Duse un deget la buze și i se urcă în braţe. 

Mai târziu, rămaseră culcați unul lângă altul pe un covor chinezesc 
cu țesătură moale, înfiorându-se puţin când soarele începu să coboare 
în spatele colinelor. Josie se acoperi cu un prosop, fiindcă, asemenea 
celor mai multe vietnameze, era sfioasă atunci când nu-și expunea 
trupul în mod activ. 

— De când suntem împreună, Luther? Se împlinesc cinci sau șase 
ani? 

— Ceva mai mult de cinci. Îi luă mâna și i-o sărută. Eşti 
mulțumită? 

— Bineînţeles. Tu m-ai scăpat de sărăcie și de foamete... și de ura 
împotriva bărbaţilor. 

Se rostogoli spre el și-l sărută pe piept, mușcându-l ușor. 

El își petrecu degetele prin părul negru și des. 

— Îţi place casa asta, nu-i așa? 

— Este căminul nostru, Luther. Îmi place cel mai mult când 
suntem singuri aici și eu pot să am grijă de tine. 

— Te-ar deranja dacă ne-am duce să trăim în altă parte? 

Rosti cuvintele pe un ton dezinvolt, părând că se uită cu atenţie la 
un cormoran cu gâtul lung care tocmai ieșise din apă și apoi se 
scufundase în căutarea unui pește. 

Ea îl privi nedumerită și clătină din cap. 

— M-aș duce oriunde vrei tu, Luther. Tu ești viața mea. 

Din partea ei, cuvintele sunau firești și sincere, așa cum niciodată 
n-ar fi putut să pară spuse de o europeană. 

— Chiar departe de China? Poate la Singapore... sau în Europa? 

— Dar de ce ar trebui să părăsim locul acesta frumos? Tu ai trăit 
toată viața în China. Ai fost găsit de armată ca orfan și Kang Sheng 
te-a crescut... ei ți-au dat totul. Casa asta... Pe mine... adăugă cu un 
ușor râs din gâtlej. 

El îi mângâie blând faţa. 

— Dar nu avem nevoie de permisiunea lor ca să ne iubim, iar 
lucrurile se schimbă. 

— Se schimbă? Cum? 

— Credeam că au dreptate, Josie; acum cred că sunt nebuni și 
încep să mă tem. 

— Tu... să te temi? 

Slobozi un chicotit, rostogolindu-se iar spre el. Niciodată! 

— Nu, nu mă tem pentru mine. Mă tem că aici e pe cale să se 
întâmple ceva înspăimântător. Bătrânii de la Beijing nu mai cred în 
nimic, dar se agaţă de putere, și există curente serioase care li se 
împotrivesc. A fost vărsare de sânge și va mai fi. Eu nu pot face nimic 
pentru a schimba asta, așa că poate a venit vremea să plec. Avem ceva 
bani în străinătate, aproape destui pentru a cumpăra o casă și pentru 
a ne asigura hrana. Cine altcineva are asemenea posibilități în China? 

Ea zâmbi și dădu din cap; mișcările ei erau tot delicate, ca ale unei 

păsări, dar bucuria lipsită de griji pierise: brusc, în ochii ei apăruse o 
teamă reală. 

— Ei ştiu, Luther? 

— Nu, nu știu... și nici nu trebuie să știe. Am recrutat mulți agenţi 
pentru ei, dar ei cred că cel pe care-l numesc Scorpion va fi foarte 
important. Acum el se află în primejdie, iar eu am sarcina de a-l salva. 
Ministrul mi-a făgăduit o plată serioasă în valută forte dacă reușesc. 
Va fi disponibilă la Banca Chinei... în Hong Kong. Cu suma asta, vom 
avea de-ajuns. 

Ea se ridică în picioare și își strânse prosopul în jurul trupului. Nu 
se mai simţea în largul ei și, înspăimântată, schimbă subiectul: 

— Se face frig... hai să intrăm în casă. 

— Dar vei veni cu mine? 

Ea evită să i se uite în ochi. 

— Da, da, desigur. Sunt femeia ta. 

— Şi vei păstra secretul acesta... o mare taină, între noi doi, Josie? 

— Am și uitat, spuse ea, înclinând capul. Sunt mult prea speriată 
ca să vorbesc despre asta, Luther, și niciodată nu te voi trăda. Dacă ei 
ar ști că s-ar putea ca noi să plecăm, ne-ar ucide pe amândoi, știu 
sigur. 

— Da... luna viitoare este periculoasă. Pe urmă vom fi doi oameni 
noi, trăind o nouă viață. 

Își aprinse o Gitane scoasă dintr-un pachet albastru, făcându-și 
mâinile căuș pentru a feri flacăra brichetei de suflul brizei. 

— Voi distruge pe oricine care ameninţă conviețuirea noastră. 

— Spionul american era o ameninţare? 

— Oh, da. 

— Are vreo importanţă faptul că nu l-am ucis și pe el... ci numai 
pe-ai lui? 

— Intenţia mea era să-i ucizi pe toţi, pentru a-i avertiza pe ceilalți 
că a te amestecam treburile Scorpionului este ceva primejdios, ca să-i 
dezorientăm și să-i speriem. Înălță din umeri. Dacă n-a fost de-ajuns, 
poți oricând să te duci înapoi. 

Ea îngenunche și își petrecu braţele pe după mijlocul lui; prosopul 
alunecă, dezvelind pielea mătăsoasă, aproape transparentă întinsă 
peste clavicula ei fragilă și un sân mic, dar rotund și tare. El o sărată 
cu duioșie. Era imposibil să ţi-o imaginezi în acţiune, așa cum fusese 
antrenată de Tewu, binevoitoarea mașină de ucis, care putea să pună 
capăt unei vieți fără nici un zgomot și doar în câteva secunde, 
folosind mâinile ei sau stiletul acela lung și subţire ca un ac. El nu 
fusese niciodată de față, dar ea scosese din circuit, pentru el, mai bine 
de două duzini - familia acelui sâcâitor om de la CIA, din Hong Kong, 
abia cu o săptămână în urmă - și întotdeauna se întorcea într-o stare 
de maximă excitație sexuală. N-o trimisese niciodată să ucidă numai 
pentru plăcerea pe care avea să i-o dăruiască la înapoiere, dar deseori 
fusese tentat să facă asta. 

— La orezul din seara asta avem langustă, spuse ea, luându-l de 
mână pe drumul de întoarcere spre pavilion. 


Nairn sosi la aeroportul din Kai Tak arătând, ca întotdeauna, ca un 
comis-voiajor cu haine ponosite. Venise de la Londra cu un 747 al 
companiei British Airways, neînsoţit, cu clasa întâi pentru că în felul 
acesta se putea dormi, dar altminteri întocmai ca orice om care 
călătorea în interes de afaceri. Haina lui era lustruită la coate și roasă 
la manşete, fluturând în jurul unui trup lung și osos. Faţa suptă și 
trasă i se încreți într-un zâmbet când își deschise geanta de umăr 
pentru controlul vamal și dădu pașaportul spre a i se aplica ștampila 
de imigrare. 

— Sir David Nairn? întrebă tânăra chinezoaică în uniformă, 
intrigată de rubrica „ocupație, care indica Serviciu în slujba 
guvernului. Singurul slujbaș civil cu codul K de care auzise ea era 
guvernatorul însuși. Cât timp rămâneţi la Hong Kong? 

— Doar câteva zile. 

Ea puse viza pentru o lună, iar el trecu mai departe, anonim în 
mulțime. O sărută pe Sarah Cable. 

— Ce dracu’ mai faci, fata mea? 

— Foarte bine. Dar tu? Rumbelow se va înfuria când va afla că ai 
sosit fără să-l anunți. 

— N-o să moară din asta. Hai să găsim un taxi... voi sta la 
Mandarin Hotel. 

leșiră împreună în căldura de afară, un bărbat în jur de șaizeci de 
ani și o fată mai tânără decât el cu mai mult de treizeci de ani, dar 
legaţi unul de celălalt printr-o afecțiune evidentă. Nairn o recrutase 
pe Sarah în urmă cu șapte ani, înainte ca numirea lui în funcţia de șef 
al serviciului să-i fi uimit pe cei de la Whitehall’. Pe atunci văduv, 
fusese mai apropiat de ea decât ar fi fost înțelept; iar ea rămăsese 
oarecum îndrăgostită de el, chiar după ce Nairn își luase o nouă soție 
care îi dăruise o fetiță. În taxi, el îi înconjură umerii cu braţul. 

— Ce mai face tăticul tău în vremea din urmă? 

Sarah oftă. Trecuse mai bine de un an de când nu-l mai văzuse pe 
Nairn, dar ei reluau întotdeauna relaţiile de parcă s-ar fi despărțit 
doar în ajun. Oare Nick devenea și el așa? 

— L-am văzut pe el și pe Naomi când am fost în permisie, acum 
șase luni. Au un oficiu poștal pe insula Wight și cultivă o mulțime de 
legume. Cred că sunt foarte fericiți. 

— Mă bucur. Dar tu, Sarah, ești fericită? 

Bineînţeles că știa cât de furtunoasă fusese viaţa ei, dar chiar și din 
partea lui Nairn, întrebarea era neașteptată. 

— Păi... așa cred, David. Mă bucur că m-ai trimis aici... este un loc 
extraordinar, deși anul 1997 este aproape. 

— Bravo. Pot să ajung la Macao astăzi? Aș prefera să-l văd pe Foo 
ȘI să termin toată povestea. 

Sarah își luă privirea de la el, uitându-se cu atenţie, pe după ceafa 
șoferului, în oglinda retrovizoare de pe aripă. Panoul de bord al 


9 Stradă din Londra pe care se află ministerele. Aici, în sens figurat: guvernul, 
conducerea (n. t.). 

taxiului era încărcat cu un talmeș-balmeș de talismane taoiste'* și un 
mic televizor. 

— Macao? Asta-i destul de ușor. Părea intrigată. David? 

— Ce este? 

— Nu cred că ești chiar atât de incognito pe cât ai dori. Suntem 
urmăriți. 

— De cine? 

— Un Nissan cafeniu, în care sunt doi chinezi. 

— Fără îndoială, prietenii noștri de la Agenţia de știri „China 
Nouă”. Fir-ar al dracului! 

Când era enervat, accentul scoţian devenea foarte pronunţat. 

— Sperasem să am douăzeci și patru de ore de intimitate. Cum 
naiba au aflat? 

— Probabil supraveghează flecare sosire... nu duc lipsă de oameni. 

— Poate reuşim să-i facem să ne piardă urma la „Mandarin”. 
Trebuie să-l văd pe Foo fără auditori. 

— Cum realizăm asta? 

Un zâmbet răutăcios încreți chipul tras, în timp ce taxiul 
pătrundea în tunelul de sub port. 

— Am mai făcut eu treburi de felul ăsta, fata mea... adu-ţi aminte 
că, pe vremuri, acesta era domeniul meu. 


Doctorul sikh" își potrivi ochelarii înguști cu ramă de aur și zâmbi, 
uitându-se în jos, la micuța chinezoaică poliţist. Fata din patul înalt 
zăcea tăcută, inconștientă, așa cum era de zece zile. 

— A avut răni de glonţ în umăr și în coapse, tovarășă polițist Wu. 
Se vindecă bine și una, și alta, și n-a fost atins nici un organ vital, dar 
încă nu și-a revenit din șoc... nu și-a recăpătat nici o clipă cunoștința. 


10 Taoism (rel.): doctrină religioasă bazată pe scrierile atribuite filozofului chinez 
Lao-tse (500 î.Chr.) (n. t.). 
" Membru al unei secte monoteiste indiene, puternic influențată de islamism, 
înfiinţată în secolul al XVII-lea de către Nanak, un hindus din Punjab (n. t.). 

De pe coridor se auzi zgomotul unor pași grăbiţi și huruitul roților 
unui cărucior; se aflau în spitalul „Prințul de Wales” la Yuen Chau 
Kok, în Noile Teritorii. 

— Ştiţi cât de cât cine este? 

Chinezoaica dădu din cap. Uniforma ei kaki era atât de bine 
călcată, încât aproape că scârţâia la fiecare mișcare. 

— Este o refugiată care încerca să intre din China comunistă, dar 
nu avea asupra ei nimic care să-i dovedească identitatea. Cât timp va 
mai fi inconștientă, doctore? 

Bărbatul se scărpină în cap, pe sub turbanul alb. 

— N-aş putea spune... e posibil să dureze câteva zile sau câteva 
luni. Este în comă. Nu-i exclus nici să nu-și mai revină niciodată. Îmi 
pare rău că nu pot ajuta mai mult. 

Femeia polițist își puse agenda înapoi în buzunarul de la piept. 

— Vă mulțumesc, doctore. Voi trece zilnic pe aici, până când se va 
trezi. 


Liniile telefonice particulare erau ceva rar în interiorul Chinei, dar 
fata vietnameză și europeanul cunoscut sub numele de Luther aveau 
una. Era o necesitate profesională și ei o regretau adesea, așa cum se 
întâmplă în dimineața următoare, când telefonul sună la ora opt. Nici 
nu începuse bine idila lor, că se și terminase - cel puţin pentru câteva 
zile. Josie plecă singură, dusă cu o mașină militară până la Shanghai, 
unde avea să ia un avion comercial obișnuit pe direcția Hong Kong. 

Cei trei soldați, în tunicile lor verzui, ponosite erau politicoși, dar 
fermi, dându-i timp lui Tang Tsin să-și încuie casa înainte de a-l pofti 
să intre într-o mașină parcată la capătul aleii. Nu-i recunoscu marca, 
dar era mare și neagră, cu un mic suport pentru drapel pe aripa 
laterală. Interiorul era mai luxos decât oricare altul văzut de el 
vreodată: scaune din piele, moi și adânci, cu huse albe și perdele la 
geamuri. Parcurseră în viteză străzi pustii, deoarece era trecut de 
miezul nopţii, până când mașina opri la o poartă păzită de soldați 
înarmați cu puști AK-47. După câteva cuvinte din partea șoferului, se 
auzi un zumzet ușor și poarta de oţel se trase lateral, alunecând pe 
rotițe. După ce ei continuară drumul, poarta se închise în urma lor. 
Tang clipi când se aprinseră brusc niște lumini puternice: se aflau 
într-un soi de sas - un spaţiu cu pereţi goi de beton și cu câte o poartă 
de oţel la fiecare capăt. Paznicii în uniforme cenușii, elegante le 
făcură semn lui Tang și celor patru însoțitori ai lui să iasă din mașină; 
îi înşiruiră pe toţi cu faţa la perete și îi percheziționară. În timp ce doi 
paznici îl conduceau pe Tang printr-o ușă laterală, poarta interioară 
se deschise și mașina dispăru în întuneric. De când plecaseră de acasă 
de la el, nimeni nu-i vorbise și tăcerea continua în vreme ce era 
condus de-a lungul unor coridoare nesfârșite în susul unor scări. 
Habar nu avea unde se afla. La început crezuse că-l duceau la 
închisoare, apoi că ar fi vorba de un minister. Putea oare să fie chiar 
Zhongnanhai, complex ocupat de către conducători? Dar nu - mai 
fusese la Zhongnanhai -, acesta era un loc secret, despre a cărui 

existență nu avusese niciodată cunoștință. 

În cele din urmă, trecură toți trei printr-o altă ușă păzită, pășind 
într-o cameră de lucru cu pereţii acoperiți de rafturi cu cărți și cu 
vedere spre o gradină luminată de reflectoare instalate printre arbori. 
Draperii de mătase îmbrăcau pereţii, iar fotolii de un roșu întunecat, 
prevăzute cu omniprezentele huse pentru speteze, erau dispuse în 
cerc. Pe o masă laterală se afla un vas de jad verde, împodobit cu 
dragoni de aur. Un bărbat scund și gras se ridică să-i întâmpine 
zâmbind și îi făcu semn lui Tang să ia loc. Cei doi gardieni dispărură. 
Bărbatul cel scund și îndesat nu se prezentă în nici un fel; avea păr 
des și negru și ochelari cu rame pătrate de baga, o față rotundă și 
cărnoasă, transpiraţie pe frunte - să fi fost tainicul Qiao Shi, 
vice-prim-ministru și șef al tuturor serviciilor de informaţii și al 
poliției de securitate? Sau acela o fi fost retrogradat, cu ocazia 
nesfârșitelor schimbări ce avuseseră loc după Tianan Men? Fuseseră 
atât de multe, încât Tang nu și le putea aminti. Indiferent cine ar fi 
fost, avea un aer de imensă autoritate, și sentimentul de groază din 
adâncul sufletului lui Tang spori. Încordarea acumulată cu încetul, 
brusca tăcere la senzaţia de a se afla într-un cocon cald, conversaţia 
amicală - toate acestea alcătuiau scenariul pentru o înfierare finală. 

Dar el se strădui să pară calm, comportament plin de gravitate care 
îl salvase vreme de cincisprezece ani, înclinând capul și zâmbind, în 
timp ce celălalt - să fi fost oare un ministru? - turna ceai verde în 
două boluri delicate de pe o mică masă de lac. 

— Îţi mulțumesc, tovarășe Tang, că ai venit să mă vezi. 

„Nu prea am avut de ales”, gândi Tang cu amărăciune, 
reînnoindu-și surâsul de fațadă. 

— Cum ţi se par noile dumitale sarcini? 

— Sunt foarte interesante, tovarășe. 

— Ai un post de mare încredere. 

Urmă o pauză îndelungată - oare acum avea să se înfigă cuțitul? 

— Şi Partidul este convins că dumneata meriţi din plin această 
încredere. 

Marele bărbat zâmbi iar și mai turnă ceai. Nu destulă încredere 
pentru a-și dezvălui identitatea, gândi Tang, dar poate că, pur și 
simplu, se presupunea că el, Tang, știa deja? 

— Mă simt onorat, tovarășe. În ce fel vă pot fi de folos? 

— Republica Populară este înconjurată de dușmani primejdioși, 
Tang... și există mulți inamici și în interior. Nu va fi ușor să apărăm 
tot ce s-a realizat de când președintele Mao a proclamat victoria 
noastră, în 1949. 

Tang înclină iar capul, gândindu-se la milioanele de oameni care 
mureau din cauza foametei în timp ce agricultura se ducea de râpă, la 
absurdele furnale regionale, la teroarea Revoluţiei Culturale. 

— Într-adevăr, nu va fi ușor, spuse pe un ton grav. 

— Avem mare nevoie de servicii de informaţii sigure... se împlinesc 
trei luni de când analizezi rapoartele lui Scorpion. Ce părere îţi fac? 

— Presupun că acest Scorpion este un ofițer de marină de rang 
mediu? 

— O presupunere corectă. 

— În cazul acesta consider că rapoartele lui - sau ale ei - sunt utile 
pentru apărarea noastră. O dată cu înaintarea lui în posturi mai 
importante, cu mai multă implicare în evaluarea deciziilor politice și 
strategice, valoarea lui va spori și mai mult. 

Bărbatul cel robust se aplecă înainte, adoptând un ton 
confidenţial: 

— EI sau ea urmează să facă în curând obiectul unei promovări și 
vreau ca dumneata să devii mai mult decât un analist - vei fi 
coordonatorul lui Scorpion, șeful executiv al „operaţiunii Scorpion”. 
Vei fi înaintat la rangul 5. 

Schiţă un zâmbet misterios. 

— Înainte de a pleca în seara asta de aici, vei citi câteva documente 
de referință de natură extrem de confidențială. În viitor, Scorpion va 
fi singura dumitale responsabilitate. 

— Sunt... foarte onorat. 

Cum dracu” să i se adreseze ticălosului? Se hotărî să încheie fraza 

cu „tovarășe ministru”. 

— Sunt sigur că nu mă vei dezamăgi. 

În sinea lui, Tang se strâmbă dispreţuitor - oare individul acesta 
vorbea întotdeauna ca într-unul din îngrozitoarele filme de 
propagandă maoistă? Poate că atunci când ajungeau în posturi de 
conducere, toți își pierdeau simţul realităţii, fiind prea obosiţi de 
efortul de a-și croi drumul, prea obișnuiți cu regulile, crezând ei înșiși 
în propriile mituri. Continuă să stea sfios, cu privirile în jos, 
străduindu-se să-și ascundă teama și disprețul. Urmă o tăcere 
penibilă - cel mai bun lucru era să pună o întrebare. 

— Pentru ce este Scorpion atât de important, tovarășe ministru? 
Pare un efort deosebit de mare pentru a fi făcut chiar și în legătură cu 
un ofițer de marină de rang superior. 

— Ah, dar când va fi promovat, va trece la îndeplinirea unor 
sarcini de securitate îndreptate împotriva Republicii Populare. 

— Tot ca ofițer de marină? 

— Nu neapărat. 

— Înţeleg. Rapoartele lui vor continua să fie copii ale unor 
documente? 

— De obicei. Scorpion însuși nu are nici o instalaţie radio - asta 
l-ar putea compromite - și radiourile nu vor fi niciodată utilizate 
pentru transmiterea informaţiilor lui din partea misiunilor noastre: 
întotdeauna acestea vor veni prin valiză diplomatică, sub paza unui 
curier. Dumneata nu te vei întâlni niciodată cu el, dar vei dispune de 
serviciile unui agent de rang superior care va juca rolul de 
intermediar. 

Pentru prima dată Tang începu să se relaxeze. Poate că, totuși, 
temerile sale din ultimele luni fuseseră nefondate. Își sorbi ceaiul, 
privind afară, spre grădină; într-un colţ, silueta unui soldat înarmat se 
profila în contrast cu lumina gălbuie. 

— Aş putea să ştiu cine este acest agent? 

— Desigur, dragul meu Tang. Este un european care a crescut în 
țara noastră - din păcate, părinţii lui au murit în războiul civil. Spre 

deosebire de chinezi, el poate trece neobservat în lumea de afară - de 
exemplu ca american, sau ca german, sau ca suedez. Numele lui de 
cod este Luther și vei face curând cunoștință cu el. 

În spatele panoului de sticlă cu vizibilitate dintr-o singură parte, o 
siluetă înaltă stătea pe un scaun tare privindu-i cu atenţie pe cei doi 
chinezi instalați în fotolii confortabile. Avea pielea albă, purta 
veșminte occidentale obișnuite, și trăgea dintr-o Gitane, sporind 
ceața de fum albăstrui de deasupra creștetului său, în timp ce dădea 
aprobator din cap. Micul și speriatul Tang avea să-i slujească destul 
de bine scopurile. 


La două sute de mile spre sud-vest, Sarah Cable stătea culcată 
într-un șezlong, cu picioarele pe balustrada balconului ei. Cheung 
Chau era învăluită în întuneric și tăcere. Nairn o luase în oraș, la o 
cină frugală la Peak Cafe - niciodată nu fusese adeptul meselor prea 
costisitoare, iar priveliștea era pe gratis - și ascultase relatarea ei cu 
privire la cele întâmplate. Se despărțise de el la Mandarin Hotel și 
luase feribotul spre casă. Nick continua să-și petreacă jumătate din 
timp la ambasada din Beijing, iar în după-amiaza aceea plecase cu 
avionul înapoi, pentru două zile, astfel că ea era singură. 

Sarah se duse la culcare devreme și moţăi cu intermitențe, creierul 
ei refuzând să se deconecteze. Își petrecuse toată ziua frământându-și 
mintea în căutarea misteriosului Scorpion, și începea să se teamă că 
niciodată nu aveau să-l - sau s-o? - găsească printre cele mai bine de 
trei sute de nume din lista alcătuită de ea. Era ceva exasperant, 
frustrant, și totuși avea oare vreo importanță? Trident era, desigur, 
cel mai tainic secret militar în curs de desfășurare, dar chiar și așa... 
adevărata problemă o constituia faptul că Scorpion se afla chiar 
acolo... Ce daune ar putea să cauzeze dacă și-ar păstra locul vreme de 
zece, douăzeci de ani, când China era în curs de dezintegrare, o 
ameninţare? Da, asta conta al dracului de mult... și la toate astea se 
adăuga faptul că revederea lui Nairn o tulbura întotdeauna - de ce, oh, 
Doamne, de ce, după atâta timp? - și Nick plecase de lângă ea tocmai 

când avea nevoie de el. Și-l imagină întins lângă ea - un stăpân, sau în 
braţele ei - un copil... naiba să-l ia, oh, Doamne, de ce nu reușea să 
adoarmă? 

După ce se zvârcoli și se răsuci vreme de trei ore, încercă să zacă 
un timp nemișcată, simțindu-se transpirând și deloc în largul ei. Era 
conștientă de sudoarea care îi picura de-a lungul nasului și pe 
întregul corp, mai cu seamă pe șale. Cifrele verzi, luminoase de pe 
cadranul ceasului digital arătau ora două spre ziuă când ea se 
recunoscu înfrântă și se așeză pe marginea patului. Întotdeauna 
dormea dezbrăcată, dar nu avu nevoie decât de câteva minute ca să-și 
pună, pe întuneric, o pereche de blugi și o cămașă. În papuci, ieși pe 
balcon, coborî treptele abrupte de metal și se îndreptă, de-a lungul 
aleii, spre mare. Avea o lanternă în buzunar, dar lumina lunii era 
suficientă ca să vadă pe unde merge, și după zece minute se afla pe 
plajă, stând cu spinarea sprijinită de o barcă răsturnată cu fundul în 
sus, uitându-se la fantomaticele forme albe ale valurilor ce se 
spărgeau pe nisip. Aerul răcoros al nopții o făcu să se simtă mai puțin 
lipicioasă, iar clipocitul lent, adormitor al mării o linişti. Şedea 
strângându-și genunchii la piept, legănându-se ușor înainte și înapoi, 
și după o vreme porni agale îndărăt spre casă. Când ajunse pe aleea 
pe care se afla apartamentul ei, luna se ascunse după un nor. Un 
întuneric negru ca smoala o învălui brusc și ea ezită la colț, neputând 
să vadă, temându-se că ar putea să calce pe oalele pentru crabi sau să 
alunece pe gunoaiele pe care le știa răspândite pretutindeni. 

Explozia o făcu să se rostogolească în clipa în care cocteilurile 
Molotov sfărâmară o fereastră, la o depărtare de cincizeci de metri. 
Vreme de câteva secunde fu asurzită, timpanele înjunghiind-o 
dureros. Apoi auzi un zăngănit de geamuri și trosnetul cumplit urmat 
de un muget, când flăcări galbene ţâșniră în sus, luminând strada ca 
în plină zi. În timp ce ea o luă la fugă înainte, pe la case se deschideau 
uși și chipuri de chinezi nedumerite se uitau cu prudenţă afară. Etajul 
doi al clădirii era cuprins de vâlvătăi, iureșul flăcărilor fiind întrerupt 
din când în când de trosnetul lemnului și de zgomotul unor explozii 


53 


înăbușite. Grinzi de lemn deveneau de un roșu-aprins în limbile 
portocalii care nimiceau pereţii, și Sarah tresări când acoperișul se 
surpă cu un bubuit înfricoșător, umplând aleea cu cenușă 
incandescentă. Simţea căldura pârjolindu-i faţa. „Iisuse Hristoase’, 
exclamă, în timp ce alergă înapoi, tușind din cauza fumului. Deodată, 
se pomeni că Ah Wong, de la cafenea, îi prinde braţul, ţinând-o să nu 
cadă. 

— Sunteţi teafără, domnișoară Sarah? Aveţi nevoie de ajutor? 

Era ameţită, și când el o ajută să se așeze pe un scaun pe care-l 
adusese cineva din casă, își dădu seama că se clătina. Izbuti să le 
adreseze un zâmbet lipsit de căldură chipurilor îngrijorate de chinezi 
din jurul ei. 

— N-am păţit nimic, mulțumesc. 

— Dar e locuinţa dumneavoastră, nu-i așa? 

Ea dădu din cap afirmativ. 

— Da, este apartamentul meu. Slavă Domnului că eram plecată de 
acasă. 

Nimeni nu știa cine fuseseră părinţii lui Luther, nici chiar Luther 
însuși. După trecerea a patruzeci de ani, el nu păstrase decât o vagă 
amintire a morții lor. Ştia că - atât atunci când fusese ucis tatăl lui, cât 
și după aceea, când fusese luat de soldaţii comuniști - simţise o 
groază atât de profundă, încât continua și acum să-i apară în 
coșmaruri. Dar ei fuseseră destul de blânzi, iar el crescuse într-un 
orfelinat din apropiere de Beijing, fiind singurul copil european. Abia 
împlinise zece ani și se juca în grădină, la leagăne, când directoarea 
orfelinatului se apropiase de el însoţită de un chinez cu fața ascuţită, 
îmbrăcat în obișnuita tunică din stofă de lână de un cafeniu-gălbui; 
avea o mustață subțire și ochelari cu ramă de baga. Băieţelul fusese 
măgulit de atenţia pe care i-o acordase bărbatul acela cât timp 
vorbiseră șezând turcește într-un colț umbros. Doar după trecerea 
mai multor ani avea să afle că vizitatorul său fusese Kang Sheng, șeful 
noilor servicii de informaţii ale țării, și amantul soţiei lui Mao, Jiang 
Qing, cel mai înverșunat rival al Marelui Președinte în ceea ce 
privește puterea. 

Cu începere din ziua aceea, viaţa lui Luther s-a schimbat. A fost 
luat de la orfelinat și dus la un pension rezervat copiilor cadrelor 
superioare ale Partidului. A ajuns să stăpânească bine engleza și rusa. 
Când a împlinit cincisprezece ani, a început pregătirea pentru munca 
de informaţii, împreună cu tineri chinezi, bărbaţi și femei, și cu alți 
câțiva străini, într-o tabără instalată pe un aeroport dezafectat, în 
apropiere de Shanghai. A învăţat cum să descopere informaţii și cum 

să le transmită, cum să construiască un radioemițător puternic, pe 
unde scurte, folosind piese pe care le puteai cumpăra pe orice stradă 
principală, cum să utilizeze codurile, cum să ucidă la nevoie. Era 
captivant să se știe implicat în aceste mari mistere; și măgulitor când 
îl reîntâlni pe Kang Sheng. De astă dată, Kang îl convocă la sediul său 
central de la Zhuynan - Grădina de Bambuși, din nord-estul 
Beijing-ului. 

Sediul era un complex alcătuit din cinci mari pavilioane de lemn, 
decorate cu mult lac roșu, legate între ele prin coridoare acoperite și 
înconjurate de grădini cu stânci, fântâni și flori din specii rare. Se 
aflau acolo și paznici înarmaţi, antene radio și, așa se spunea, un 
imens buncăr subteran. Kang Sheng era acum bătrân, dar ochii îi 
scânteiau de viață, așa cum stătea lângă o fereastră deschisă ce dădea 
spre grădină, concentrându-și privirea prin lentilele groase ale 
ochelarilor ca să picteze în acuarelă o plantă delicată. La vremea asta, 
Luther știa câte ceva despre reputaţia de joc dublu și de cruzime a lui 
Kang, dar în timp ce-și sorbeau ceaiul nu simţi nici o răutate. Kang i-a 
spus lui Luther, acum în vârsta de optsprezece ani, că îl va trimite 
pentru un an în străinătate, cu un pașaport vest-german, la 
Universitatea Princeton din America. Acolo putea să-și ia o diplomă 
în orice domeniu ar dori, însă obiectivul era să-și perfecționeze 
engleza și să se familiarizeze cu ţara. Va avea bani destui și cineva de 
la ambasada chineză va ţine discret legătura cu el; altminteri era liber 
să-și organizeze propria viaţă. Abia apoi veni neașteptata poantă. 

— Ai fost antrenat, Luther, ca să lucrezi pentru asociaţia noastră 
Tewu, deoarece avem nevoie de agenţi de origine europeană, care nu 
ies în evidenţa ca un chinez. Sper că, peste un an, vei decide să te 
înapoiezi și să urmezi cariera la care mă gândesc pentru tine - vei sluji 
bine Partidul și vei fi răsplătit. Dar dacă te hotărăști să rămâi în 
Occident, vei avea binecuvântarea mea. 


Luther își aducea deseori aminte de sentimentele lui de 
recunoștință și de neîncredere din timpul călătoriilor sale prin 

America. Dar i se părea ceva destul de firesc să se întoarcă în China - 
acolo era singurul cămin pe care îl cunoscuse vreodată. Deși fusese 
primit oficial ca membru al Partidului, era sceptic în ceea ce privește 
maoismul și marxismul... dar viaţa unui ofițer din serviciile de 
informaţii, cu mulți bani de cheltuială și cu experiențe captivante, 
părea mai atrăgătoare decât să te descurci de unul singur în America. 
Niciodată nu-i trecuse prin minte să ceară azil politic. Niciodată - 
decât mulți ani mai târziu - nu-i trecuse prin minte că libertatea de a 
rămâne acolo fusese dintotdeauna o minciună. Ştia prea multe despre 
Tewu, şi dacă nu s-ar fi înapoiat, cu siguranţă l-ar fi luat ei. 

În timp ce se îndrepta cu mașina către apartamentul său, după ce-l 
studiase pe Tang, Luther își aminti și ultima sa întâlnire cu Kang 
Sheng, în 1975, și Kang era evident pe moarte, bolnav de cancer - fața 
și trupul i se împuţinaseră, răsuflarea îi devenise atât de infectă din 
cauza descompunerii interioare, încât lui Luther îi venea să vomite. 
Fusese proptit pe perne, lângă aceeași fereastră deschisă, cu vedere 
spre Grădina de Bambuși. Luther își prezentase omagiile vreme de 
câteva minute și plecase. Începea deja să se simtă prins în cursă și 
mânios. Fuseseră, într-adevăr, buni cu el după tragedia care îl lăsase, 
copil fiind, singur într-o ţară străină; dar tot atât de adevărat era că-l 
ţinuseră aici pentru a se folosi de el. Dacă ar fi vrut, ar fi fost posibil 
ca el să fie trimis înapoi, la propriile rude, indiferent care vor fi fost 
acelea, dar în urmă cu douăzeci și cinci de ani poate că n-ar fi fost 
atât de greu să se depisteze vreo rudă undeva, în Germania. Acum, el 
era condamnat pentru totdeauna la această viață de Olandez 
Zburător, fără rădăcini. 

Începând de atunci, Luther devenise din ce în ce mai mult un 
mercenar - un mercenar loial, dar totuși un mercenar. Îi slujea cât 
putea de bine; dar într-o bună zi avea să se elibereze. Parcându-și 
Skoda în fața micului și modernului bloc de apartamente, se simţi 
ușurat când zări părul negru al lui Josie în lumina ferestrei de la etaj. 
Se simţea ușurat să știe că ea revenise teafără, dar expresia ochilor i se 
înăspri pe când încuia mașina. Spera că Josie avusese mai mult succes 

în neutralizarea fetei aceleia, Cable, decât în cazul lui Gatti. Cei doi 
erau buni, prea buni... o ameninţare. Nu avea de gând să-i lase să 
distrugă un agent pe care îl formase vreme de zece ani, mai ales când 
agentul acela era prețul unei noi vieţi și al evadării dintr-o ţară de 
care ajunsese să se teamă și pe care începuse s-o urască. 


Wu, membra corpului polițienesc de femei, vizita spitalul „Prinţul 
de Wales” din Noile Teritorii în fiecare zi, pe la primele ore ale serii. 
Fata rămânea în comă, proptită pe perne albe scrobite, ţinută în viață 
printr-o perfuzie cu glucoză. De fiecare dată când polițista vorbea cu 
el, doctorul Singh devenea tot mai puţin optimist, dar Wu era de o 
insistență încăpățânată. Trecuseră aproape trei săptămâni când ea 
sosi din nou imediat după ora șapte. De cum o zări, doctorul sikh 
veni în grabă pe coridor, încercând să-și păstreze demnitatea 
abținându-se s-o ia la fugă. Se opri brusc în faţa ei. 

— Ah, domnişoară Wu! Expresia lui gravă nu se schimbă, dar în 
ochii cafenii și blânzi se ghicea mulțumirea. Vino cu mine, te rog! 

Rezerva îngustă mirosea a antiseptic, iar fata zăcea proptită pe 
același pat, dar respiraţia ei se modificase. Era mai rapidă, mai 
variată. 

— Sunt tot eu, doctorul Singh. Îi vorbea lent și deslușit, în dialect 
mandarin. Spune-mi, te rog, cum te cheamă? 

Pleoapele fetei tresăriră. 

— Ah Ming. Glasul îi suna ca de departe, dogit, iar ea părea 
dureros de obosită, străduindu-se din greu... dar, pentru prima oară, 
buzele ei se mișcară. Mă numesc Tang Ah Ming. 


După ce Sarah îl lăsă la hotelul Mandarin, Nairn nu plecă la Macao. 
Dădu trei telefoane succinte din camera lui, situată mult deasupra 
luminilor plutitoare ale portului, după care se culcă și dormi fără 
întrerupere până la șapte dimineața. La opt se afla pe feribotul ce 
făcea cursa spre Peng Chau. 

Mica insulă stâncoasă cuibărită în umbra insulei Lantau - cea mai 


58 


mare dintre toate cele care alcătuiau Hong Kong-ul - își înălța în 
ceața dimineţii spinarea de coline împădurite. Feribotul împrăștie o 
forfotă de șampane - fiecare având la pupa un spaţiu acoperit cu o 
pânză groasă, destinat locuinţei, și căutându-și cu grijă drumul prin 
apa presărată cu gunoaie și cu pete de ulei în toate culorile 
curcubeului - până când se izbi surd de pilonii slinoși ai 
debarcaderului. În apropiere, o joncă echipată cu motor descărca saci 
de ciment pentru noi construcții de locuinţe, dar Nairn se întrebă cât 
avea să mai dureze asta. Simţise deja atmosfera schimbată, 
resemnarea față de preluarea de către China, încetinirea activităţii, 
teama. Bătător la ochi prin înălțimea sa, străbătu în grabă străzile 
aglomerate ale satului, înghiontit din toate părţile, trecând pe lângă 
tarabe cu pește proaspăt și fructe, asurzit de vorbăria sacadată a 
cantonezilor, abia evitând un coș de rațe măcăitoare agăţat de o 
prăjină purtată în echilibru pe umerii unui bătrân. A-ma aștepta la 
capătul celuilalt chei, carcasa ei de un alb strălucitor părând cu totul 
nelalocul ei printre joncile și șampanele murdare și uzate de trecerea 
vremii și de intemperii. Motoarele navei porniră în clipa în care 
scoțianul cel slab păși pe punte. 

Benjamin Foo aștepta în luxosul salon cu lambriuri de mahon și cu 
ornamente de alamă. Schiţă o înclinare în chip de salut formal; chipul 
ridat i se schimbase doar puţin în - cât să fi trecut? - doisprezece ani. 
Pardoseala cabinei se înclină când marea navă viră spre largul mării și 
Nairn se prinse cu mâinile de masă. 

— Îţi mulțumesc că ai venit, Ben, mă bucur să te revăd. 

Deși Nairn venise cu mult mai de departe, Foo rămase impasibil, 
arătând cu mâna spre bancheta din faţa lui, și Nairn se lăsă să cadă pe 
pernele de piele, moi și adânci. Un steward îmbrăcat în alb puse pe 
masă un ceainic și două boluri, înălțând cele două opritoare de la 
margine destinate să împiedice alunecarea și căderea obiectelor în 
timpul ruliului navei, după care plecă fără o vorbă. Foo încă nu 
vorbise. Cel care rupse tăcerea fu Nairn. 

— Este un iaht frumos, Ben... te felicit. De când ne-am întâlnit 

ultima dată ai realizat lucruri remarcabile. Făcu o pauză, scurtând 
faţa celuilalt. Și Ruth ce mai face? 

— Soţia mea e bine, tot așa și copiii. Foo privi grav în ochii 
interlocutorului său și se lăsă o nouă tăcere îndelungată. M-au făcut 
de rușine, Nairn. Tăcu o clipă, pentru a lăsa reproșul să-și găsească 
ecou. De mare rușine... munca depusă de mine pentru poporul tău 
constituia miezul vieții mele, și tu mi-ai furat-o. 

Nairn dădu din cap, stânjenit. 

— Ştiu. S-ar putea să-ți vină greu să crezi, dar realmente înţeleg. 
Mă simt și acum prost în legătură cu asta, însă la vremea respectivă 
nu aveam de ales. 

Foo își păstră gravitatea. 

— Niciodată n-am fost foarte sigur în privința asta. Schiță cu mâna 
un gest ce exprima lipsa de importanţă a subiectului. De ce ai venit? 
Ce dorești? 

Nairn începu să aibă impresia că drumul pe care-l făcuse, 
străbătând jumătate din circumferința pământului, fusese o greșeală. 

— Aştept un ajutor din partea ta, Foo Li-shih. 

Folosea în mod intenționat numele chinezesc al lui Foo, în semn 
de respect. 

Foo nu-i răspunse la fel, întrebându-l: 

— Şi pentru ce te-aș ajuta eu, sir David? Mi-ai trădat prietenia, 
mi-ai distrus viața, pe care mi-am reclădit-o apoi cu mare greutate. 

— Pentru că amândurora ne pasă de viitorul Chinei... și de cel al 
Hong Kong-ului și al Macao-lui. 

— Şi presupun că de aceea guvernul tău îi înapoiază Chinei - Hong 
Kong-ul? Vă pasă atât de mult, încât sunteți gata să vedeţi cum 
barbarii distrug locurile acestea? 

— Obligaţiile noastre sunt stabilite prin tratate, așa că nu avem de 
ales. 

Privirea lui Foo rămânea ca de gheaţă. 

— Nu sunt de acord; este un act de lașitate, dar te întreb încă o 
dată: ce anume dorești? 

Nairn dădu din cap. 

— Îmi pare rău... poate că venirea mea aici a fost o greșeală. Ar fi 
trebuit să-mi dau seama de sentimentele tale. 

Hohotul de râs mai că îl făcu să cadă pe spate, pe scaunul său; și 
când înălță privirea văzu pleoapele lui Foo încrețindu-se într-un 
zâmbet larg. Individul își bătuse joc de el... avea și motive. 

— Ştii, David - continua să râdă - cred că am câștigat fiindcă Ruth 
mi-a dăruit multă fericire... și eu, la rândul meu, m-am simţit prost că 
ţi-am luat-o. Cred că și astăzi am câștigat. Izbucni într-un nou hohot 
de râs. Așa că onoarea e salvată. Dintr-o dată, zâmbi. Am ezitat 
înainte de a te reîntâlni, dar ăsta-i trecutul, prietene. Foo umplu două 
boluri cu ceai și îi oferi unul, în mod simbolic, lui Nairn. Toate astea 
sunt istorie și e mai bine să le lăsăm în urma noastră. 

Valul de ușurare care-l copleși pe Nairn fu aproape dureros. Sorbi 
din ceaiul vechi și aromat, apoi puse jos cu grijă bolul și întinse brațul, 
peste masă, pentru a lua mâna lui Foo. 

— Îţi mulțumesc, Ben. 

Peste câteva minute, Foo îl conduse afară, pe punte, unde se 
instalară sub o copertină de la pupa. Soarele străpunsese norii și se 
anunţa o zi toridă. lahtul trecea pe lângă capătul insulei Lantau, ale 
cărei coline înverzite se înălțau în spatele farului alb de pe digul de la 
Tai O, și se îndrepta spre largul mării. În salon, Foo purtase un 
costum tropical sobru, dar acum azvârli la o parte haina, care era 
căptușită cu o mătase de un albastru intens. 

— Sper că te vei înapoia la Macao și vei lua prânzul cu mine și cu 
Ruth? Asta nu ţi se va părea... penibil? 

— Nu, va fi o mare plăcere, după atâta vreme. 

Ceaiul fusese înlocuit cu două beri San Miguel și amândoi le 
sorbiră, gânditori - doi bărbaţi între două vârste, refăcând o prietenie 
distrusă de Nairn în urmă cu doisprezece ani. Din nou, cel care rupse 
tăcerea fu Nairn: 

— Acesta este teritoriul tău, Ben. Încă mai este. Așa că ce dracu’ se 
întâmplă? O oarecare sursă neînsemnată, pe nume Tang Tsin, 

transmite și ea o dată, în mod excepţional, o informaţie mai ca lumea 
- se pare că există un agent cu numele de cod „Scorpion”. Toată 
lumea intră în alertă. Și ce-i cu asta? Chinezii au sute de agenți 
incapabili, ca și noi, fără îndoială. Dar treaba asta e cumva importantă 
și au pus în acţiune mijloace de intimidare - familia unui ofițer 
american a fost ucisă, soţia și cei doi băieți, o treabă oribilă. Când 
plecam, azi-dimineaţă, am primit un apel telefonic prin care mi s-a 
spus că a avut loc un atac împotriva fetei noastre, Cable. 

Foo păru surprins. 

— Când? A fost rănită? 

— Chiar noaptea trecută. Au lansat bombe incendiare asupra 
apartamentului ei. Este șocată, dar teafără. Absolut din întâmplare 
era plecată de acasă în momentul respectiv, altminteri ar fi putut să 
fie ucisă. Așa că, spune-mi, Ben, ce-nseamnă toate astea? 

În sinea lui, Nairn zâmbi de propria-i întrebare; dacă n-ar fi existat 
acea dezbinare îndelungată și dureroasă, ar fi putut să stea de vorbă 
ca între colegi. Foo era mai generos decât majoritatea chinezilor, care 
probabil că nu l-ar fi iertat niciodată pe Nairn. Acum, privind valurile, 
miji ochii. Străbăteau lățimea de patruzeci de mile a estuarului Pearl, 
atât Hong Kong-ul, cât și Macao aflându-se prea departe pentru a fi 
vizibile. A-ma luă pieptiș un val prelung și stropii împroșcară 
copertina de pânză groasă. 

— Tu ești membrul unui serviciu de informaţii, David... eu nu sunt, 
actualmente, decât un umil negustor. 

— Termină cu prostiile! 

Nairn se chinui să-și aprindă pipa, renunțând după ce briza se 
încăpățâna să-i stingă întruna flacăra brichetei. 

— Nu-mi pot închipui că n-ai fi mai la curent decât omul meu de 
aici. 

— Rumbelow? Nu prea-ţi face cinste. Dar fata aia, Cable, e bună. 
În plus, este și atrăgătoare, dar arată de parcă ar fi avut o suferință în 
trecut...? 

Nairn tuși, jenat. 

— Da, este adevărat, dar nu mai evita subiectul, Ben. Am făcut 
jumătate din înconjurul lumii ca să stau de vorbă cu tine. Te ascult. 
Spune-mi ce se întâmplă. 

Foo deschise un frigider instalat în peretele despărțitor și scoase 
alte două beri. 

— Probabil că Scorpion este important? 

— Desigur. 

— Cineva de la Beijing știe că Tang este un trădător și vrea cu 
disperare să-l apere pe Scorpion? 

— Şi asta-i o presupunere rațională. 

— Există o legătură în cadrul marinei? 

— Aşa se pare. 

Foo dădu din cap. 

— Asta le-ar fi util celor de la Beijing - ei vor să știe tot atât de 
multe despre submarinele voastre lansatoare de rachete ca oricine 
altul... dar nu-i destul. Dușmanii Chinei se află în interior, nu aici, 
afară. 

— Într-adevăr? De fapt, cât de puternică e opoziţia? De la Londra 
este foarte greu să-ți dai seama. 

— Este masivă, David. Partidul și guvernul s-au discreditat cu totul. 
Conducătorii se menţin la putere fiindcă recurg la forță ori de câte ori 
se manifestă opoziţia... nu numai la Tianan Men, ci în întreaga ţară. 
Majoritatea Chinei îi urăște și se uită cu invidie la ceea ce s-a 
întâmplat în Europa de Est, dar oamenii din China sunt săraci și slabi, 
dezorganizaţi. Nu-i ușor... Făcu o pauză, ca și cum ar fi cumpănit 
dacă să continue sau nu. Dar pe tot întinsul țării există rețele de 
opoziţie, te asigur, și planuri... 

— Cât de multe știi tu despre ele? 

Foo înălță din umeri. 

— Sunt întrucâtva implicat. Pot ajuta cu bani, cu mijloace de 
comunicare. Mă duc în China destul de des. 

— Ei bine, nu e oarecum primejdios? 

— S-ar putea să fie. Până acum n-am avut nici o neplăcere. 

— Cum se vor sfârși toate astea? 

Foo desfăcu larg braţele. 

— Numai Dumnezeu știe. Dacă nu va avea loc o schimbare 
importantă la centru - un Gorbaciov chinez - ceea ce, acum, este 
desigur o imposibilitate - vor continua agitaţiile și violențele, până 
când Partidul se va prăbuși, fie brusc, fie lent. Există lideri ai opoziţiei 
care preferă utilizarea forţei... armata însăși este foarte divizată din 
punct de vedere al loialității. 

— Şi unde intervine Scorpion în toate astea? 

— Bănuiesc că Trident-ul vostru nu este ţinta finală. E util, foarte 
util... deoarece ei îl consideră, fără îndoială, ca pe o ameninţare. Nu 
există nici un submarin chinezesc care să poarte rachete nucleare în 
largul coastelor voastre. 

— Dar ţie nu ţi se pare asta de ajuns? 

— Nici gând. Acest Scorpion se îndreaptă spre ceva mai important, 
unde el - sau ea - să poată fi manevrat la fața locului ca unul dintre 
principalele voastre contacte cu opoziţia din China. Poporul Chinei se 
va elibera el însuși, asemenea celor din Europa de Est, fără ajutorul 
vostru. Dar le va fi necesară bunăvoința voastră, și pe măsură ce 
lucrurile se înrăutățesc, vor exista legături tot mai numeroase - voi și 
americanii aveți multe interese pe care trebuie să vi le apăraţi în 
Hong Kong și în împrejurimi. Oricum, un soi de răscoală sau război 
civil în China ar fi ceva ca un cutremur - cine știe până unde ar ajunge 
undele de șoc? 

Nairn sorbi din bere, privind un petrolier care naviga sub pavilion 
japonez. 

— Între serviciile secrete occidentale și opoziţia din Europa de Est 
au existat legături strânse cu ani de zile înainte să vină sfârșitul. 

— Întocmai. Scorpion va deveni un personaj-cheie, cunoscându-i 
pe lideri și planurile lor... și îi poate trăda. 

— Dar, Beijing-ul știe deja asta? 

— Absolut deloc. Cei de la Beijing îi cunosc pe disidenţii care 
vociferează, studenți și alţii de felul lor, dar cei care sunt gata să preia 

conducerea atunci când va sosi momentul nu ies deloc în față. Sunt 
bine ascunși; însă Scorpion i-a trădat deja pe cel puţin jumătate 
dintre ei. 

Nairn tresări. 

— De unde știi... și cine erau aceia? 

Foo schiță un surâs enigmatic, ignorând prima parte a întrebării: 

— Nu ai avea cunoștință despre ei decât dacă ai fi în strânsă 
legătură cu problemele Chinei... și presupun că în ultima vreme te-a 
preocupat Europa de Est. Erau funcționari de rang mediu, ofițeri de 
armată, profesori universitari, potenţiali lideri, care au fost 
întemnițați sau executați... sau care au dispărut pur și simplu. 

lahtul descria un arc larg către Macao, la capătul peninsulei 
zărindu-se ca prin ceață arbori înverziți și clădiri albe și joase. 
Deodată, ceva îl făcu pe Nairn să se simtă stânjenit. 

— Cât de implicat ești tu în toate astea, Ben? 

Foo zâmbi, impenetrabil. 

— Poate mai mult decât ar trebui la vârsta mea, cu o soție tânără și 
cu copii care mai trebuie crescuţi. Dar China se află într-o situaţie a 
dracului de proastă, economia e la pământ, ar putea avea loc 
schimbări violente. Nici unul dintre noi nu vrea să vadă așa ceva... și 
nici Hong Kong-ul și Macao aduse la ruină. Brusc, deveni aprig: 
Acesta e căminul meu. 

Dar de care parte a baricadei? se întrebă Nairn în sinea lui. Era de 
acord cu analiza lui Foo, dar, deodată, simţea întreaga suspiciune pe 
care o avusese în urmă cu doisprezece ani. Rumbelow trebuie să fi 
fost nebun să-l consulte pe Foo... acesta este cu siguranță omul 
Beijing-ului. Cu glas tare, spuse: 

— Așadar, ești și tu în primejdie, Ben? 

Nairn vorbea liniștit, aproape nonșalant. Vedea o femeie care 
aștepta pe cheiul aflat în josul unei vile mari și știu imediat că era 
Ruth Foo: Ruth, care cândva fusese iubita lui. Surâsul de pe fața aceea 
binecunoscută păru să treacă peste apă; dar oare îi era adresat lui sau 
carismaticului chinez care o cucerise? 

Foo stătea alături de el, la balustradă. 
— Oh, da, David, mă tem, că și pe mine mă paște primejdia. 

Avertismentul a fost anonim. Așa sunt de obicei. S-a primit 
printr-un apel telefonic la un post de poliție din zona Yau Ma Tei din 
Kowloon: heroină cu o valoare de vânzare pe stradă de două sute de 
mii de dolari Hong Kong, ascunsă într-un apartament de pe insulă, în 
apropiere de coasta de la Deep Water Bay. Vocea era chinezească și 
sergentul care primi apelul căscă. Adresa? Numele proprietarului? 
Numele dumneavoastră? Interlocutoarea închise telefonul. El înscrise 
informaţia într-un registru, dar așa ceva mai auzise și altă dată. 
Uneori, asemenea avertismente erau reale, dar alteori veneau pur și 
simplu din partea unor zănatici care voiau să le facă necazuri 
vecinilor. 


Apartamentul se afla într-un bloc de trei etaje, îmbătrânit de 
vreme. Se făcuse ora trei noaptea când Land-Rover-ul bleumarin 
parcă în fața clădirii. Lumina sărăcăcioasă a felinarelor căzu pe 
inscripţia albă, Police, de pe portieră. Din mașină descinseră trei 
bărbaţi, un ofițer britanic și doi jandarmi chinezi, toți înarmaţi cu 
revolvere vârâte în tocuri de piele. Înainte de a pătrunde în casă, 
bocănind cu ghetele pe pardoseala acoperită cu plăci de gresie, își 
potriviră șepcile negre cu cozoroc. Administratorul malaezian ieși din 
culcușul lui frângându-și mâinile și îi privi speriat. Purta un șorț și 
mirosea a curry. Ofițerul îi făcu semne poruncitoare. 

— Poliţia. Dă-ne pașaportul. 

Omul cercetă atent rândul de cutii poștale, fiecare cu eticheta pe 

care erau înscrise numărul apartamentului și numele celui ce-l ocupa. 

Scara era acoperită cu un covor, așa că la urcarea spre ultimul etaj, 
zgomotul pașilor era înăbușit. Apartamentul indicat era cel cu 
numărul șase și înainte de a răsuci cheia și a deschide brusc ușa, 
ofițerul le făcu semn oamenilor săi să tacă. Înăuntru găsiră un mic hol, 
cu flori proaspete pe o masă drăguță din lemn de nuc și un peisaj de 
Canaletto pe perete, reprezentând Tamisa. O ușă deschisă lăsa să se 
vadă un salon confortabil, dar pustiu. Ofițerul dădu pe tăcute 
indicații oamenilor săi, care își scoaseră revolverele. 

Zgomotul cu care deschise cu piciorul ușa dormitorului sfărâma 
liniștea ca o explozie. Când cei trei bărbaţi se răspândiră în încăpere, 
o femeie europeană se întoarse brusc, cu chipul alb ca varul și 
uitându-se la ei îngrozită. Lumina filtrată prin abajururile a două 
lămpi se reflecta pe pereţii de un albastru Wedgwood* și pe 
așternuturile negre de pe pat. Femeia era goală: un trup perfect, puțin 
durduliu, lipit de pielea aurie a chinezoaicei - o fată cam de douăzeci 
și ceva de ani, drăguță, cu păr des și negru, ai cărei ochi migdalați 
clipeau înspăimântați. 

Chinezoaica scoase un țipăt și mâinile i se retraseră de pe sânii 
celeilalte femei. Cei trei bărbaţi se opriră stânjeniţi, uitându-se la 
trupurile femeilor - unul dintre jandarmi cu o expresie pofticioasă, 
celălalt rușinat. Europeanca se ridică hotărâtă în picioare, 
întorcându-se cu spatele spre ei - vertebrele de pe șira spinării îi ieșiră 
în evidență când se aplecă să ia de pe pardoseală un halat de baie 
scurt, și fesele i se văzură pline și albe, urmate de coapse bogate și 
bronzate, a căror carne tremura vizibil. Femeia se răsuci spre ei, 
înnodându-și cordonul cu un gest sfidător. 

— Ce dracu' înseamnă asta? 

— Lesbiene afurisite!... mormăi ofițerul. Taci din gură și treceţi 
amândouă lângă perete! porunci cu glas tare. Avem un mandat de 


12 a) Tip de vase de porțelan decorate îndeosebi cu camee albe, fabricate de 
Wedgwood și urmașii lui; b) nuanţă de albastru caracteristică acestor vase (n. t.). 

percheziție a acestui apartament. 

— De ce? 

Glasul femeii tremura. 

— Am motive să cred că sunteţi în posesia unei substanţe ilegale. 

Deodată, chinezoaica se repezi spre ușă, dar jandarmii o înșfăcară. 
Ea se luptă cu unul dintre ei, zgâriindu-i fața până îi dădu sângele, 
însă el îi trase un pumn în șale care îi tăie respirația și o făcu să se 
zvârcolească pe pardoseală. Omul o răsturnă cu brutalitate, 
proptindu-i un genunchi la baza spinării, și îi prinse ambele mâini în 
câtușe. 

— Al cui este apartamentul acesta? 

Europeanca îl privi sfidător. 

— Al meu. 

Jandarmul arăta spre chinezoaică. 

— Cum o cheamă? 

— Chang Xhisin. 

— Locuiește aici, nu-i așa? 

Intonaţia trufașă a femeii îl enerva, așa că îi vorbea rânjind. 

Ea dădu din cap, înfuriată. 

— O parte din timp. Din cealaltă cameră se auzeau trosnete - 
zgomot de sertare golite pe pardoseală - și ea se prăbuși pe pat cu 
chipul deodată umflat și înroșit de plâns. Ticăloșilor! Ticăloși 
nenorociți ce sunteţi! 

Își îngropă faţa în mâini, tot trupul zguduindu-i-se de suspine. 
Halatul de baie se întredeschise, lăsând să se vadă triunghiul de păr 
negru dintre coapse, și ea nu se osteni să se acopere. 

Scârbit, ofițerul de poliţie își feri privirea. 

— Pentru Dumnezeu, stăpânește-te, femeie... avem o treabă de 
făcut! 

Două polițiste chineze, care așteptaseră în Land-Rover, apărură în 
pragul ușii; el le tăcu semn cu capul, și ele începură să scotocească 
prin dormitor. Percheziția dură două ore, după care toţi cei cinci 
polițiști reveniră în dormitor. Europeanca ședea în continuare pe pat, 


69 


în halatul de baie, privind în gol ca și cum s-ar fi aflat într-o transă 
cataleptică. Cu un glas cavernos, ca de departe, întrebă: 

— Ei bine... ați găsit ceva? 

— Încă nu, doamnă. Acum poliţistele vor efectua o percheziţie 
corporală, atât a dumitale, cât și a prietenei dumitale, zise el, rostind 
cuvântul cu scârbă. 

— O s-o faceți pe dracu’! 

Cele două chinezoaice își scoaseră tunicile și înaintară spre ea. 

— Te putem lua la post și facem treaba acolo, dacă preferi. 

Ea le aruncă o privire plină de ură. 

— Ticăloaselor... vă excită, nu-i așa, să vedeţi fundul altei femei? 
Oh, dați-i drumul, nu avem nici o afurisită de șansă, așa-i? 

Se ridică în picioare, își desfăcu larg picioarele, cu oarecare 
stângăcie, și se aplecă spre fată. Chinezoaică o imită, supusă, fără 
urmă de sfidare acum, și polițiștii plecară cu mâna goală. 

Ajuns la ușă, ofițerul schiţă un salut: 

— Mulţumim pentru ajutor, doamnă. Regret că ați fost deranjate. 

— Regret și eu, spuse Mary Devereux. Când ușa se închise, se duse 
la fereastră și pândi până îi văzu că se îndepărtează cu mașina, apoi se 
întoarse spre chinezoaică, fulgerând-o cu ochi mânioși. Ei? Aveai de 
fapt droguri aici? 

Fata clătină din cap cu putere. 

— Nu, niciodată. 

— Nimic? Eşti sigură? Pentru numele lui Dumnezeu, ăia au 
scotocit toată casa, ne-au făcut percheziție corporală... poate că asta-i 
modul tău de a petrece o seară liniștită, acasă, dar cu siguranță nu 
este și al meu. Nimic? Niciodată? Nici măcar puţină cânepa indiană? 

— Ei bine, e posibil, doar o dată, când tu erai plecată... 

Mary o înșfacă de umeri și o zgâlțâi zdravăn. 

— Ticăloasă ce ești, ticăloasă mică și proastă! Dacă se află, chestia 
asta mă distruge, nu știi? 

Chinezoaica deveni agresivă. 

— N-o să găsească nimic. Nu-i o crimă să fii lesbiană! 

— În Marina Britanică este o crimă a dracului de gravă. Aș putea să 
ajung, în fața curții marţiale și să fiu dată afară... ești conștientă de 
asta? Dacă s-ar ști, n-aș putea să fiu ofițer în corpul de femei al 
Marinei Britanice, nici măcar nu aș putea face parte din Wren, ca să 
nu mai vorbim de muncă în serviciile de informaţii. De fiecare dată 
când m-au interogat din punct de vedere al securității, am minţit, nu 
pricepi? lisuse Hristoase, mi-am dat atâta silință să ascund lucrul ăsta 
şi m-am descurcat mai bine de zece ani. Aș vrea să nu te fi cunoscut 
niciodată. 

Chang Xhisin se aplecă spre ea și o sărută, fără ca Mary să-i 
răspundă. 

— De ce să afle cineva? 

— Trebuie să-mi fi văzut uniformele în dulap. 

— Ei caută heroină, nu o uniformă. 

— Dumnezeule, sper să ai dreptate, zise Mary, așezându-se greoi 
pe pat. Sper al dracului de tare să ai dreptate. 


Nick ateriză la Beijing fără să știe despre atacul îndreptat împotriva 
lui Sarah. După un zbor de trei ore, un Chevrolet condus de un șofer 
marinar îl întâmpină la Shoudu și-l duse direct la ambasadă. Atașatul 
naval, Arend Meerburg, era un căpitan de navă care își petrecuse cea 
mai mare parte a vieţii pe mare și se ținea departe de secretele lui 
Nick. Aceasta era ultima mutare în interes de serviciu a lui Meerburg, 
încheierea unei cariere temeinice, deși plictisitoare, și el nu voia să 
aibă nici un fel de neplăceri. leși în pragul ușii de îndată ce Nick 
ajunse la biroul lui - pielea bătucită de intemperii și o barbă căruntă, 
hirsută, înspicată cu alb îl făceau să semene cu Charlton Heston în 
rolul lui Moise, excepţie făcând uniforma albastră bine călcată și cu 
ornamente aurii. 

— Mă duc la un prânz, la ministrul Apărării, explică el pe un ton 
de scuză, arătând cu mâna spre panglicile medaliilor sale. Vine în 
vizită un senator din lowa. 

— Arăţi ca un homosexual, scumpule, zise Nick, dar zâmbetul lui 

puţin sarcastic era plin de afecțiune. Oricum, de ce atâta panică? 
Eram acolo tocmai în miezul lucrurilor - un caz interesant, o fată 
frumoasă, mâncare în fine acceptabilă. Și pe urmă vii tu și strici totul. 

— Nu eram sigur cum să procedez, Nick, replică Meerburg cu 
glasul lui scăzut și dogit. Unul dintre oamenii voștri a golit ieri câteva 
locuri de predare a informaţiilor secrete - așa cum l-ai instruit tu, îmi 
închipui? 

— Bineînţeles. 

— Se pare că într-unul se găsea un microfilm și un bilet prin care 
se cerea o întâlnire de urgență mâine, joi, în Valea mormintelor Ming. 
Nu știam ce să fac - părea să fie urgent, așa că te-am rechemat. Sper 
că am procedat corect? 

— Desigur, Arend. Îți mulțumesc... despre ce agent era vorba? 

— Nu știu, Nick. N-am întrebat și nu mi s-a spus. Prefer așa. 
Meerburg îi înmână un plic sigilat. E totul aici, înăuntru. Acum, dacă 
mă scuzi, trebuie să mă ocup de ceea ce, în glumă, se definește prin 
„îndatoririle mele diplomatice”. Senatorul Rice mă așteaptă să-l duc 
cu mașina într-o excursie turistică în Orașul Interzis, lisuse, când te 
gândești că odinioară am condus un crucișător de linie! 


Treisprezece împărați zăceau îngropaţi în valea de la poalele 
Colinelor Tianshan, la treizeci de mile spre nord-vest față de oraș. 
Nick conducea el însuși un Datsun relativ anonim din rezervele 
comune - numai „relativ” anonim, deoarece majoritatea mașinilor 
erau proprietatea unor străini sau a unor cadre de partid - și parcă 
sub câțiva pini, după ce trecuse pe lângă Poarta Fenixului-Dragon și 
Podul cu Şapte Arcade. Locul ales de Tang nu se afla în lungul șir de 
morminte, fiecare împrejmuit de un zid de piatră cenușie, ci pe un 
drum bolovănos ce dădea ocol rezervorului Shisanling, situat în 
apropiere. Nick cobori și urcă la deal vreme de cincisprezece minute, 
inconfundabil un străin prin înălțimea lui și prin părul blond și 
grizonat, dar de neremarcat pe drumul pustiu de pe care picioarele 
lui ridicau mici nori de praf galben. 

Tang Tsin apăru lângă el fără nici un avertisment, ieșind dintre 
ruinele unei colibe de piatră, și își potrivi pașii după cei ai 
americanului. 

— Îţi mulțumesc că ai venit, Mark - îl cunoștea pe Nick doar sub 
acest nume. Propun să dăm ocol rezervorului până în locul în care 
este parcată mașina mea. 

— Mașina ta? repetă Nick, întorcându-se spre el și zâmbind. 
Dumnezeule sfinte, chiar că lucrurile se mai îndreaptă! 

Tang mergea cu pași mici și repezi alături de bărbatul mai înalt 
decât el. Chipul lui ridat rămase grav - Nick nu-l văzuse niciodată 
zâmbind - și ochii căpătară o expresie înspăimântătoare. Purta 
pantalonii lăbărțaţi ai costumului tip Mao, niște pantofi ieftini, din 
pânză, și o cămașă albă. Renunţase la șapcă și la tunică. 

— Da, Mark, replică pe obișnuitul lui ton funebru. Am fost avansat. 
Pentru prima oară am propriul meu birou, o secretară - rotofeie, cu 
panglici roșii în codițe, cu o gură urât mirositoare... și o Skoda. 

— Felicitări. Oare asta înseamnă schimbarea slujbei? 

— Sunt în același departament și încă îi mai raportez lui Wang, 
dar asta este o schimbare. 

Se opriră la umbra unor pini și contemplară o flotilă de rațe care 
țopăia pe apă. 

— Atunci vorbește-mi despre asta. 

Purtarea dezinvoltă a lui Nick calma treptat nervozitatea lui Tang. 
Nick îl făcea întotdeauna să se simtă mai încrezător, mai puțin 
ameninţat de primejdii. 

— Am sarcina de a controla un agent care lucrează în Vest, în 
domeniul Apărării, zise Tang pe tonul unui om care își anunţă 
propria-i execuţie. 

— Ce naţionalitate? 

— Încă nu știu - englez sau american. Există o legătură în marină - 
cred că el sau ea trebuie să fie ofițer activ. Am analizat câteva dintre 
materialele furnizate de el, și dumneata le-ai văzut, dar acum eu voi fi 
controlorul lui. 

Nick fluieră. 

— Păi asta chiar că este ceva! Bănuiesc că deocamdată nu ţi s-a dat 
vreun nume? 

— Nu. Numele de cod e „Scorpion”. Va mai trece puţin timp până 
să-i cunosc adevărata identitate. 

Nick înconjură cu brațul umerii chinezului. 

— Scorpion, zici? la te uită... a dracului coincidență! În momentul 
de față există mult interes față de acest Scorpion. 

— Știam că este important - urmează să fie singura mea 
răspundere, așa că trebuie să fie ceva serios. 

— Cu siguranţă e ceva serios, Tang. Voi vrea să văd tot ce poţi să 
obţii pentru mine. Vei putea continua să fotografiezi documentele? 

— Cred că s-ar putea să fie mai dificil, gradul de confidenţialitate 
este foarte ridicat, dar voi face tot posibilul. Pe de altă parte, acum am 
o funcție mai înaltă și ar fi firesc să fiu invitat să îndeplinesc mai 
multe sarcini la ambasade occidentale. Dacă poți aranja, am putea sta 
din când în când de vorbă fără a isca bănuieli. 

— Sigur că pot și așa voi face, dar oare e bine să utilizezi în 
continuare locurile de livrare a informaţiilor secrete? 

— Acum avem trei, dacă punem la socoteală arborele scorburos 
din Tiantan. De obicei, trec pe lângă unul din ele din două în două 
săptămâni. Cred că așa e destul de sigur. 

Depășiseră monumentul care surplomba prelungă întindere de apă 
și coborau dealul de cealaltă parte. În depărtare, un șir de copii cu 
cravate roșii de pionier urcau într-un autobuz cu o singură platformă. 

— Asta-i o veste excelentă, zise Nick, zâmbindu-i iar încurajator 
omulețului. Îți suntem foarte îndatoraţi, să știi, Tang... ceea ce faci tu 
este de nepreţuit pentru ambele noastre ţări. 

— Atât de nepreţuit încât propriul meu popor m-ar executa dacă 
ar descoperi toată povestea, mormăi chinezul pe un ton sec. 

Nick se opri în loc și, întinzând braţele, puse mâinile pe umerii 
celuilalt și îi scrută chipul cu o expresie serioasă. 

— Cunoaștem riscurile pe care ţi le asumi, Tang. Eşti un om foarte 

curajos și nu avem de gând să ţi le impunem o veșnicie. 

— Atunci, cât vreţi să dureze? Când ne veţi ajuta, pe mine și pe 
familia mea, să plecăm de-aici? 

— Dacă urmează să-l controlezi pe Scorpion, ne-ar plăcea să rămâi 
în postul acesta cât mai mult timp cu putinţă... până când vei simţi că 
te afli în primejdie, 

— M-am simţit primejduit vreme de cel puţin nouă luni. De aceea 
mi-am trimis familia departe de oraș, la țară. 

— Dar temerile tale erau nefondate, bătrânul meu prieten! Ai fost 
avansat și ţi s-a dat un post de mare încredere. 

— Ştiu. E ceva ce nu pot înţelege. 

— Toți cei care fac soiul acesta de muncă devin suspicioși, încep 
să-și imagineze că sunt urmăriți, că li se ascultă convorbirile 
telefonice, că sunt trădaţi de cei mai apropiaţi prieteni. 

— Eu n-am nici un prieten, Mark. 

— Ne ai pe noi. Și e clar că nu ești bănuit, niciodată n-ai fost - vei fi 
agentul nostru cel mai important de aici și când vei pleca, în cele din 
urmă, te vom primi ca pe un erou. 

Tang se întoarse spre el, enervat. 

— Las-o baltă cu primirea eroului. Voi rămâne în post până când 
voi obține numele lui Scorpion, dar după aceea trebuie să plec. Îmi 
vei face rost de documente de călătorie pentru toată familia mea - ai 
toate datele - astfel încât să putem pleca într-un week-end cu trenul 
spre sud și să traversăm la Hong Kong. E cea mai ușoară cale. Pe 
urmă va trebui să ne iei în America. Suntem de acord? Realmente de 
acord? 

— Bineînţeles că da, îl asigură Nick, al cărui zâmbet făcea ore 
suplimentare. Voi obține documentele de care ai nevoie... și banii 
pentru biletele de călătorie. Întotdeauna ţi-am spus că te vom instala 
cu o nouă identitate, cu o casă și o pensie pe viaţă. 

— San Francisco, preciză Tang brusc. Acolo vreau să mă duc... San 
Francisco, undeva în golf. 

— Nici o problemă. Asta-i mașina ta? întrebă Nick, arătând cu 

mâna spre o Skoda cafenie, pe jumătate ascunsă într-un pâlc de pini, 
la o sută de metri în faţa lor. Pe aripi se vedeau petice de rugină. 

— Da, trebuie să mă înapoiez la birou. Mi-ar plăcea să capăt 
documentele de călătorie săptămâna viitoare - nu le voi utiliza până 
nu vi-l dau pe Scorpion. 

— S-ar putea ca termenul să fie puțin cam scurt, dar voi vedea ce 
se poate face. 

În pâlcul de pini, doi bărbaţi stăteau niţel retrași față de mașină, 
unul dintre ei reglând obiectivul unui aparat de fotografiat. Când 
Tang și americanul cel înalt se mai apropiară, potrivi cu precizie 
distanţa și declanșă obturatorul, nu o dată, ci de mai multe ori. Avea 
deja o fotografie acuzatoare a mașinii. În momentul în care Tang 
descuia portiera Skodei, cei doi bărbaţi se despărțiră: unul porni cu 
pași mari în lungul șoselei, gonind păsările de pe rezervor, celălalt - 
sfrijit ca un băț de chibrit - se îndepărta călare pe o bicicletă neagră. 

Uneori, fruntașii Partidului și guvernului Chinei călătoreau 
incognito, în mașini sau cu avioane fără nici un semn distinctiv, nici o 
publicitate care să-i trădeze, ci doar oameni de pază. În definitiv, 
treaba lor constă în a guverna, și acest lucru se putea face adesea mai 
bine fără a fi în văzul tuturor. Uneori publicul nu cunoștea nici măcar 
numele înaltelor oficialități care îi controlau viața. Dar astăzi situația 
la Canton era alta. Însuși primul-ministru, tovarășul Li Peng, arăta 
faţa umană a comunismului, înconjurat de camerele de luat vederi ale 
unor posturi de televiziune naționale și de dincolo de Ocean: era cea 
dintâi dintr-o serie de foto-oportunităţi destinate să-i facă pe toți să 
uite masacrul din piaţa Tianan Men. În convoiul său de mașini negre 
și lucioase, el vizită o fabrică de tractoare și școala primară Huifu Xila 
nr.2: o siluetă măruntă, cu ochelari, într-un costum bleumarin tip 
Mao, abia trecut de șaizeci de ani - tânăr după standardele chinezești. 

Ultima sa vizită în ziua aceea a fost la grădina memorială pentru 
cinstirea Martirilor Răscoalei din Canton - o luxuriantă oază verde în 
centrul orașului. Era o după-amiază neplăcut de caldă și umedă: 
mulțimea de lăudători ai Partidului aștepta în picioare, transpirând. 
Cei norocoși găsiseră umbră sub bananieri și palmieri, câțiva în 
apropiere de apele răcoroase ale lacului, dar discursul urma să se țină 
în fața mormântului martirilor, într-o piață deschisă, sub soarele 
arzător. Câteva mii de cadre tinere fuseseră aduse cu autobuzele de 
prin întreaga provincie și stăteau înșiruite, mândre, pe pietriș: chipuri 
tinere, inteligente, cămăși albe, purtând o pădure de steaguri roșii. 

Când procesiunea de mașini negre intră încet pe poarta cu pagode 
gemene, aplauzele fură mai mult un semn de ușurare decât de 
entuziasm, acoperite de o orchestră militară care intonă Estul e roșu, 
amplificat până la a ajunge un muget asurzitor când i se alăturară 
glasurile tinerești. 

Mașina premierului se opri în fața mormântului, după care urmă o 
serie întreagă de strângeri de mână și de ușoare plecăciuni. Bărbatul 
urcă pe estrada umbrită de un baldachin, însoţit de o jumătate de 
duzină de alți bărbaţi în tunici cenușii. Oficialități din partea 
Partidului. O tânără cu o planșetă cu clamă pentru prinderea hârtiilor 
și cu un cronometru se agita în spatele lor, aranjând steagul roșu cu 
cele cinci stele aurii, în beneficiul camerelor de televiziune instalate 
pe o altă platformă înălțată. Când imaginea fu mulțumitoare, doi 
copii cu cravate roșii pionierești îi oferiră marelui bărbat buchete de 
flori. Soţia lui nu era prezentă - într-adevăr, secretul din jurul 
conducerii era de așa natură încât despre ea nu se știa aproape nimic, 
în afară de faptul că exista, și se spunea că ar avea trei copii. Izbucni o 
explozie de urale orchestrate, și steagurile roșii fluturară lent dintr-o 
parte în alta, ca valurile mării. Li Peng trecu în spatele unei baterii de 
microfoane și începu să vorbească în guturalul dialect cantonez. 

— 'Tovarăși! Prieteni! Răscoala din Canton a avut loc cu mai bine 
de șaizeci de ani în urmă, pe n decembrie 1927, sub conducerea 
marelui nostru Partid Comunist. Muncitori și soldaţi au ocupat cea 
mai mare parte a acestui oraș și au proclamat victoria poporului, dar 
au fost trădați mișelește de reacționarii Kuomintagului în înţelegere 
cu imperialiștii străini. Revolta a fost înăbușită cu multă violenţă și 
vărsare de sânge; stăm aici pe terenul execuţiei care a văzut numeroși 
revoluționari viteji pășind spre o moarte eroică. După victoria 
poporului din 1949, ei au fost comemorați prin amenajarea acestei 
grădini liniștite... 

Continuă să turuie monoton, avertizând împotriva reînnoitei 
primejdii din partea contrarevoluţionarilor și a imperialiștilor. În 
umiditatea și căldura aceea toridă, se auziră puţine aplauze, asistența 

ștergându-și sudoarea de pe față și folosindu-se de broșurile 
partidului în chip de evantaie. Până și persoanele oficiale care ședeau 
pe scaune instalate pe estradă în spatele lui, păreau că moţăie. 
Nimeni nu remarcă silueta zveltă, tânără, îmbrăcată într-o cămașă 
albă și pantaloni negri de bumbac, care se desprinse din mulțime, 
strecurându-se către față. 

Fata ajunse la prima treaptă a scării înainte ca vreunul dintre 
paznicii în uniformă s-o observe. Deodată, ea sări pe platformă și se 
repezi la Li Peng, îndreptând spre el un mic revolver. Primul-ministru 
rămase încremenit, apoi se aruncă la pământ în clipa în care răsunară 
trei împușcături. Un alt bărbat scoase un țipăt, ducându-și mâna 
chircită la piept, și se prăbuși. Un soldat se avântă în faţă și trase o 
salvă din arma lui AK-47... Fata se răsuci ca un titirez; strigătele ei 
nefiind auzite, acoperite de răpăitul puștii; cămașa albă deveni 
stacojie, pistolul îi zbură în mulțime, iar ea căzu într-o baltă de sânge. 

Până să înceteze tăcerea uluită, premierul fusese dus grabnic 
înapoi, în limuzina lui, care plecă în mare viteză, flancată de polițiști 
pe motociclete și însoţită de urlete de sirenă. Persoanele oficiale 
înconjurară camerele de luat vederi și aparatele de fotografiat, 
punând stăpânire pe pelicule sub ameninţarea revolverelor. Iadul 
izbucni când mulțimea conștientiză ceea ce văzuse. Cel mai puternic 
bărbat din China, în afară de Deng, cel asemănător unui zeu, mai că 
fusese împușcat sub ochii lor. Unul dintre cei doi oameni din țară 
care se bucurau de paza cea mai strictă fusese la un pas de a fi 
asasinat și nimeni n-ar fi putut pătrunde prin sistemul de securitate 
fără ajutor din partea celor aflați în posturi de încredere. Când cei 
fideli Partidului se uitară unii la alţii, sub arbori, își văzură chipurile 
uluite, brusc îngrijorate și temătoare. 


Luther fu convocat la ministru în răstimp de o oră. Complexul era 
păzit cu și mai mare strictețe decât de obicei. Până la intrare, Luther 
fu percheziționat de două ori; în gradină se aflau care blindate, iar 
tunurile care în mod obișnuit se aflau acolo învelite în pânza de 

camuflaj fuseseră dezvelite; erau instalate pe platforme de beton, în 
colțurile incintei, neputând fi văzute din afară. Faţa durdulie a 
ministrului transpira mai mult ca de obicei, cu ochii holbaţi de furie 
în spatele ochelarilor cu lentile groase. Cu tunica lui încă încheiată 
până la gât, părea îngrozitor de încins. 

— A fost un act de terorism cras! strigă, ca și cum l-ar fi considerat 
răspunzător pe Luther. Un atac asupra primului-ministru, conceput 
de drojdia societăţii care vrea să distrugă statul nostru. 

— Revoltător! conveni Luther, sârguincios. 

Cineva îi trăsese un perdaf ministrului; la rândul lui, acesta încerca 
să bage spaima în Luther - un model dezgustător de binecunoscut. 

— Şi ce se întâmplă cu Scorpion? 

Individul asuda abundent, glasul lui părând un șuierat ameninţător. 
Luther se întrebă de ce nu-și scotea tunica, să se relaxeze pe o 
asemenea căldură. 

— Ți-am dat totală libertate... a fost un proiect costisitor și lent, 
dar tu ai garantat că Scorpion va ajunge într-un post de mare 
importanță, devenind arma noastră secretă pentru identificarea și 
distrugerea căpeteniilor disidenţilor. De ce nu s-a întâmplat așa? 

— Până acum, cariera lui Scorpion a evoluat conform planului. 

— Dar totul este prea lent. Am nevoie ca agentul acesta să fie 
operativ acum. 

Aproape că țipa de furie. 

— Scorpion furnizează deja informaţii de nepreţuit. 

Luther întâlni ochii furioși cu fermitate, fără urmă de îngrijorare, 
vorbind liniștit. 

— Acum șase luni l-am identificat pe trădătorul Tang Tsin, și 
actualmente îi furnizează informaţii false... Deși nu știe, el lucrează 
sub controlul nostru. 

— Ducă-se dracului Tang! Scorpion încă nu se află în postul înalt 
de care avem nevoie... iar ameninţarea acționează acum. Nu luna 
viitoare sau săptămâna viitoare, ci acum. Tang cunoaște amănunte 
referitoare la opoziţie? 

— Sunt sigur că nu. 

— Atunci, la ce-mi folosește? 

Țipătul de furie trebuie să fi fost auzit de soldaţii din grădină, dar 
ei rămaseră impasibili. 

— Nu credeam că zdrobirea frământărilor interne era singurul 
dumneavoastră obiectiv. 

Câteva clipe, Luther se așteptă ca mâna lipsită de vlagă să-l 
lovească. Nu se întâmplă așa, în schimb individul se crispă și răscoli 
stângaci câteva hârtii. Când vorbi, lui Luther aproape că i se făcu milă 
de el. 

— Nici eu nu credeam, dar se pare că, pentru moment, ăsta-i 
singurul lucru care îi preocupă pe colegii mei. 

Qiao Shi se întoarse și arătă cu mâna spre grădina de dincolo de 
marile ferestre. Cu soldaţii înarmaţi masiv, cu carele blindate și cu 
tunuri care măturau cerul, aceasta părea o tabără militară ce se 
pregătește de război. 

— Oamenii sunt îngroziţi... și pentru a-i linişti am nevoie de 
acțiune. Acum trebuie să distrag rapid opoziţia, altminteri mă voi 
face eu însumi de ocară. 

Deodată, teama din ochii lui se transformă într-o ameninţare. 

— lar tu, Luther, nu valorezi nimic fără mine, pricepi? Nimic! 


După bomba incendiară, Sarah fu dusă de acolo de către unul 
dintre jandarmii de pe Cheung Chan și stătu vreme de o oră la postul 
de poliție, tremurând din cauza șocului, înfășurată într-o pătură 
cenușie și aspră, în timp ce se purtau convorbiri telefonice în dialect 
cantonez. Apoi sosi o șalupă care o luă înapoi, spre Central, de unde 
Rumbelow - care de astă dată părea sincer îngrijorat - o conduse la el 
acasă. În dimineața următoare i se dădu cheia unui apartament al 
guvernului în chip de locuinţă provizorie, fu consultată pe Tamar de 
o doctoriță energică din Wren și făcu o mulțime de cumpărături, 
deoarece tot ce existase în apartamentul de pe Cheung Chan fusese 
distrus. Petrecu o noapte fără odihnă, dar a doua zi, la nouă, se afla 

din nou la birou. 

Mary Devereux apăru în prag aproape imediat. Bluza ei albă era 
proaspătă ca întotdeauna, însă chipul părea vlăguit și sub ochi avea 
cearcăne negre. 

— Sarah... Îmi pare foarte rău... ai fost rănită? 

Sarah dădu din cap. 

— Nu, a fost un mic șoc, atâta tot. Am pierdut ceva? 

— Nu chiar. Nu-i mai urmărim pe Tang, Foo și pe toţi aceia. Dar 
situația este tensionată în China - cineva a încercat ieri să-l asasineze 
pe Li Peng. Cineva l-a asasinat pe generalul Zhang Zhiyang. 

— Cine dracu' mai e și Zhang Zhiyang? 

— Guvernatorul provinciei Yannan, departe, spre sud-vest, cam pe 
lângă Kunming. Îi dădu lui Sarah o foaie subțire pe care era aplicată 
ştampila SECRET - raportul unui agent obținut de pe o imprimantă. 
Sarah mai simţea încă un tremur, și îi fu greu să se concentreze, dar îl 
citi în întregime. Nu erau decât fapte seci. Ea nu fusese niciodată la 
Kunming, dar lumea îi spunea „orașul primăverii veșnice”, și Sarah nu 
auzise niciodată de vreun necaz acolo, nici măcar din partea acelei 
minorități uitate de Dumnezeu și de oameni - chinezii islamici. 
Totuși, cineva azvârlise în aer avionul special al guvernatorului cu 
ajutorul unei bombe bine plasate, împrăștiind în aer fragmente de 
metal și de membre omenești, pe o rază de două mile pătrate. Sarah 
se întrebă cine ar fi putut să facă isprava asta - care necesită o 
oarecare complexitate - și pentru ce? 


Nick se înapoie de la Beijing în după-amiaza aceea și Sarah se 
întâlni cu el la ora șase, în apropiere de stația de pe strada 
MacDonnell a liniei de tramvai Peak. Apartamentul lor provizoriu se 
afla într-un bloc înalt, ocupat în întregime de funcţionari din marină, 
din serviciile secrete și funcționari superiori din serviciile publice - un 

soi de ghetou post-Raj* cu un hol de intrare păzit discret de polițiști 
înarmați aparținând Ministerului Apărării. După groaza provocată de 
bomba incendiară, cel puţin te simţeai într-o oarecare siguranţă. 

— Vino sus și aruncă o privire! Își petrecu braţul pe după al lui și 
parcurseră strada liniștită, aproape pustie, cu atmosfera ei evident 
nechinezească. Este extrem de elegant. 

Liftul îi urcă repede la etajul șaisprezece și ea deschise ușa care 
dădea într-o încăpere albă, cu două niveluri și cu uși prin care se ieșea 
pe un balcon. Mobilierul era puțin numeros: o masă de sticlă pentru 
cafea, o canapea și câteva fotolii diforme, cu un colorit bej neinspirat. 

Sarah scoase din frigiderul din bucătărie două beri Tsingtao și îl 
conduse pe Nick afară, pe balconul umbrit, orientat spre est. Stătură 
uitându-se spre port, în timp ce ea turna băutura. 

— Fantastică priveliște! O zonă elegantă... Clădirea aceea, de-acolo, 
este Masonic Hall. Oh, la dracu”! Fir-ar al dracului! 

Mâinile în tremurau și berea îi stropi partea din faţă a rochiei. 

Nick îi luă sticla și paharul și îi înconjură umerii cu braţul, într-un 
gest liniștitor. 

— Încetișor, Cable... este okay. 

Ea se uită la el, lăsându-se să cadă pe un scaun de plastic. 

— Oare este okay?... Cum naiba ai putea tu să știi? Tu n-ai fost 
acolo, fir-ar să fie! 

Ochii îi străluceau pe fața care devenise albă ca varul. 

— Oh, Dumnezeule, n-ar fi trebuit să spun asta. Tu ești drăguţ și 
bun cu mine, dar eu mă simt pur și simplu îngrozitor. 

El se aplecă și o sărută. 

— Bineînţeles că te simți oribil. La fel m-aș simți și eu dacă cineva 
ar fi încercat să mă ucidă. 

— Aș vrea să pot trage un plâns bun, dar, nu știu de ce, nu-mi vine. 
După incendiu m-am simţit încontinuu groaznic - speriată, realmente 

speriată. 

Cu un gest brusc, se întoarse cu spatele. 

— Dar mă copleșesc valurile astea negre de deprimare, care mă fac 
să simt că, pur și simplu, nu mai suport. 

El termină de turnat berea și puse cele două pahare pe masă. 
Blocuri-turn albe se profilau pe coasta dealului, sub ei, coborând tot 
mai departe, către țărmul mării. Ea își strânse mai bine rochia în jurul 
trupului, ca și cum i-ar fi fost frig, deși era o seară caldă. 

— De ce contează atât de mult afurisitul de Scorpion? Nu este ca 
orice caz obișnuit... cineva, undeva, știe cine lucrează la problema 
asta, știe ce facem noi, cunoaște fiecare afurisit de pas cu care 
înaintăm. Distrug familia lui Bob Gatti și-l aduc într-o stare de umblă 
de colo-colo ca un mort viu, având nevoie de o permisie acordată din 
compasiune. După bomba incendiară, Rumbelow vrea să-mi fac 
bagajele și să mă duc înapoi, în Anglia, să aștept să fiu numită într-un 
nou post. 

— Ar fi o oarecare rațiune în ideea asta. 

— Adică să-i las să câștige? 

Glasul îi tremura de dispreţ și mânie. 

— N-au decât să ne atace unul câte unul și noi ne împrăștiem 
speriați? Nici gând, fir-ar al dracului! 

— Ca și tine, nici eu nu vreau ca ei să câștige, dar, știi bine, nu 
suntem în război cu China. Oare Scorpion este atât de important? 

Mâinile lui Sarah nu mai tremurau. 

— Este important pentru mine, Nick. China se poartă cu poporul 
ei de parcă acesta ar fi un rahat și țara este pe cale să se destrame, de 
aceea este important. O să-l prind pe ticălosul ăsta și n-am de gând să 
fug speriată. Tu asta vrei? Trebuie că ești și tu pe lista lor neagră. 

El zâmbi; avea ochi atât de blânzi încât ar fi vrut să-i sărute. Chipul 
acesta plin de caracter și de încredere: va arăta și mai bine când va 
avea mai multe fire argintii la tâmple, după ce va trece de patruzeci 
de ani. El dădu din cap. 

— Nu, Cable. Nici pe mine nu mă vor face să fug de frică. 

leșiră să mănânce în Wanchai. De sub copertinele lor de pânză 
groasă, verde, întinse de-a curmezișul drumului pavat Dai pai 
dong-urile răspândeau un miros îmbietor de carne de porc și creveţi 
sfârâind în grăsime. Bucătari chinezi, transpirând de căldură, roteau 
frigărui deasupra unor mașini de gătit șuierătoare, cu gaz butan, iar 
clienţii lor ședeau în grupuri pe scaune metalice scunde, înfulecând 
perișoare și tăieţei - cu o mână ţinând bolul, cu cealaltă păcănind din 
beţișoare - cu gesturi repezi și smucite, de parcă tocmai încetase 
foametea. Dar era mai sigur să se ducă la un restaurant chinezesc cu 
serviciul în interior, nu pe stradă. Sarah nu mai ceru nimic de băut... 
ştia că alcoolul ar fi făcut-o să se simtă și mai rău. Și „rața pekineză” 
părea fadă. 

Revenind în apartament, se ghemui pe canapea și se relaxă în 
braţele lui Nick. Forţa și blândeţea lui erau liniștitoare și ea începu să 
se simtă mai bine. Își aduse aminte de prima seară în care stătuseră 
îmbrăţișați așa, aproape cu un an în urmă, pe Cheung Chan. Mâncând 
pui „Hakka” copt în sare și bând ceai verde la restaurantul lui Ah 
Wong, aflase că Nick Roper era din Boston, absolvent al universităţii 
Yale și necăsătorit. Intuise de asemenea că nu era lipsit de mijloace 
materiale. Ea mărturisise că avea o diplomă mai puțin strălucită, în 
fizică, obținută la Liverpool, și că în mod obișnuit trăia într-o sărăcie 
lucie când nu beneficia de alocaţiile generoase de dincolo de Ocean. 
Râseseră mult, ceva ce Sarah nu făcuse de o bună bucată de vreme, și 
ea se simţise bine și în siguranță alături de el când se întorceau în 
apartament și deschideau o sticlă de vin roșu de Burgundia. Nick o 
cuprinsese în brațe pe sofaua incomodă și rablagită. 

— Ai spus că tatăl tău locuiește pe insula Wight? 

— Da. S-a pensionat de timpuriu din serviciile noastre diplomatice. 
Părinţii mei au divorțat când eu aveam doar opt ani și timp de zece 
ani am călătorit în jurul lumii împreună cu el. Pe vremea când era la 
Viena... 

— Viena? Bineînţeles, ambasadorul Cable? 


85 


— Mă tem că da. Sarah părea jenată. Era, desigur, numai 
ambasador la organizaţiile Naţiunilor Unite de acolo, nu realmente 
ambasador în Austria. 

— Mie îmi sună destul de bine. 

— Nu cred că tata era chiar de aceeași părere. S-a îndrăgostit de o 
fată evreică, mai tânără decât el cu douăzeci de ani, și acum au un 
oficiu poștal la Ventnor! La început am fost de o gelozie nebună, dar 
acum sunt foarte bucuroasă pentru ei. 

Nu pomeni de faptul că nenorocosul Bill Cable fusese și agent de 
informaţii ratat, dat afară din serviciu sub bănuiala de a fi cedat sub 
presiunea interogatoriilor la care îl supusese inamicul în timp ce era 
încadrat temporar în armata australiană, pe vremea războiului din 
Vietnam. Postul de la Viena fusese ultimul dintr-o serie de false slujbe 
ale acelui personaj tragic, care, deși nu se făcuse vinovat de nimic 
ce-ar fi putut justifica o demitere, era totuși un tip dubios, căruia nui 
se putea încredința nici o răspundere. Lui Sarah îi trebuiseră ani de 
zile ca să înțeleagă că el mersese înainte - simțindu-se mereu 
îngrozitor de prost, uneori umilit, suportând faptul că toţi cei din 
jurul lui știau - numai pentru ca ea să nu ducă lipsă de nimic, să aibă 
un început cât de cât bun în viaţă. Ca fată, îi fusese greu cu un tată 
singur - uneori ea trebuie să fi fost îngrozitoare -, dar acum simţea 
pentru el un amestec de dragoste și durere. 

Chiar la atât de scurt timp - se cunoscuseră de mai puţin de o 
săptămână - intuise că Nick nu se încadra deloc în stereotipul de 
ofițer al Marinei Americane imaginat de ea. El îl imita acum pe 
bădăranul rasist și anticomunist care conducea centrul CIA, când ei îi 
scăpă întrebarea: 

— Oh, Dumnezeule, Nick, exclamase, neputându-și stăpâni râsul. 
Nu-mi vine să cred! Cum de a ajuns în marină anarhistul acesta care 
încearcă să-mi ridice moralul? 

— N-am avut de ales, Cable. Continua să pară frivol, dar ea 
atinsese un nerv. N-am avut de ales. La Bor-ston - accentuă pronunția 
afectată a celor din clasa superioară -, noi, cei din neamul Roper, 

suntem persoane foarte respectabile, și despre marina Statelor Unite 
nu se poate spune că n-ar fi respectabilă. 

Pe Sarah o miră brusca intonaţie veninoasă din glasul lui și își dori 
să nu fi pus niciodată întrebarea aceea. Nick umplu iar paharele; ea își 
dădu seama că băuse mult vin în cursul serii și alcoolul i se urcă la 
cap. 

— Nu sunt sigură că înţeleg bine. 

— Este o familie veche, mândră și snoabă, Cable. De-a dreptul 
înspăimântătoare. Tata este un bancher cu fire dominatoare, iar 
mama este un soi de gospodină și stăpână a casei asuprită. Îmi pare 
rău dacă ceea ce-ţi spun sună plin de amărăciune, dar presupun că 
aşa și este. 

— Sună într-adevăr plin de amărăciune... și nu seamănă deloc cu 
felul tău de a fi. Eşti atât de iscusit în ceea ce faci acum, încât nu mi te 
pot imagina ca pe un adolescent rebel. 

— Rebel? Pufni pe nas, dar dintr-o dată deveni serios, aproape 
jenat. Nu eram rebel. Aveam un frate mai mare care a murit la vârsta 
de treisprezece ani - s-a înecat în timpul unei excursii cu o canoe, 
ceva foarte bun pentru formarea caracterului - și bănuiesc că în 
adâncul sufletului meu, aproape în mod inconștient, simțeam că 
trebuia să fiu genul acela de fiu pe care și-l doreau ei în locul lui. Nu 
eram deloc genul de tânăr care să meargă la Yale și la Annapolis, dar 
cred că am făcut asta pentru ei. Limba începuse să i se cam 
împleticească. Probabil că mă țicnisem. 

— Tu ce ai fi preferat să faci? 

— Niciodată n-am știut prea bine. Familia noastră era dintre cele 
privilegiate, înstărită... eu mă simțeam vinovat, doream să mă smulg 
de acolo, să fac ceva pentru negri și pentru săraci. Înălță din umeri. 
Dar n-am făcut, și acum bănuiesc că au nevoie să fie apăraţi exact la 
fel de mult ca și cei bogaţi. Schiță un zâmbet ironic. Profesiunea mea 
e pacea. 

Sarah îl sărută. 

— Nu cred că-i chiar atât de simplu. Cum anume ai fi făcut tu ceva 

în legătură cu negrii și săracii? Ca politician? Ca activist în domeniul 
asistenţei sociale? Ca avocat? 

El dădu din cap. 

— Poate printr-un fel de activitate de asistență socială și mai târziu 
prin politică... Acum nu mai contează, e doar istorie antică. 

— Cum ai sfârșit prin a ajunge aici? 

— Îmi făceam serviciul militar pe o fregată, cu Bob Gatti căpitan, 
când, acum vreo opt ani, el a fost mutat în serviciile secrete de 
informaţii. Mi-a propus să-l însoțesc și de atunci ne-am tot ţinut unul 
de celălalt. 

— Nu-i semeni deloc. 

— Adevărat. Îi port, desigur, un mare respect. El a ajuns acolo 
unde este trudind din greu... nu cu bilet gratuit, ca mine. Bob provine 
dintr-o familie italienească săracă din Chicago, dar era bun pe o navă 
și-i al dracului de bun în ceea ce face acum. 


Gândul la Gatti o readuse pe Sarah în prezent. Nick își plimbă 
degetele prin părul ei. 

— Credeam că ai adormit, draga mea. 

O cuprinse în braţe și ea se lipi de el în timp ce o purtă spre 
dormitor și o așeză cu gingășie pe pat. Ea începu să chicotească 
prostește și el o sărută. 

— Ce-i atât de amuzant, Cable? 

— Acum mi-am adus aminte... toate lucrurile tale, cămășile și 
pantalonii, au ars... cu ce naiba o să te îmbraci mâine? 

El zâmbi, dar ochii continuau să reflecte îngrijorare. 

— Uite ce-i, draga mea, ai nevoie de un somn lung și bun... ai niște 
pastile, ceva care să te doboare efectiv pe durata a opt ore? 

— Da, mi-a dat doctorul câteva. Ezită. Poate că ai dreptate. 

Încercă să se ridice în șezut, dar o cuprinse ameţeala și se simți 
prea moleșită pentru a mai face ceva. Nick o dezbrăcă și, în timp ce 
capsula își făcea efectul, Sarah începu să se simtă mai bine, așa cum 
nu i se mai întâmplase de câteva zile, și sfârși prin a adormi în braţele 

lui. 

În cealaltă parte a insulei, Bob Gatti şedea în tăcuta lui cameră de 
zi, turnându-și încă un pahar de whisky. Hoinărind prin Wanchai ca 
să scape de casa lui pustie, trecuse cu două ore în urmă pe lângă Nick 
și Sarah, dar aceștia, ieșind dintr-un restaurant, nu-l văzuseră. 
Continua să meargă fără vreo ţintă anume, uluit de ceea ce se 
întâmplase, gândindu-se la nesfârșit la Sue și la băieți, 
învinovățindu-se; dar începea și să privească în față faptul că viața 
trebuia să meargă înainte. Văzându-i pe Nick și pe Sarah purtându-se 
atât de firesc unul cu celălalt, atât de fericiţi, se mirase, dându-și 
seama că simțea mai mult decât o tresărire de gelozie. 

În ciuda tragediei din viaţa lui, Bob Gatti rămăsese la Hong Kong, 
locuind singur în casa din Stanley ce răsuna a pustiu, muncind câte 
douăsprezece ore pe zi, părând anesteziat din punct de vedere 
emoțional. La început, Nick Roper se ferise din calea lui. 

— Nu ştiu ce să fac, îi mărturisise el lui Sarah. ÎI respect enorm pe 
Bob, dar ar trebui să-și ia un concediu de șase luni. Este obsedat de 
Tang, de Foo și de Scorpion. Setos de răzbunare. Nu gândește 
limpede și pare foarte slab și tras la faţă... Realmente mă sperie. 

— Washington-ul nu l-a rechemat? 

— Sunt sigur că i-au sugerat să-și ia o permisie, dar el îndeplinește 
funcţia de șef al bazei și cei de-acolo nu vor să-l preseze. Langley are 
încredere în el. L-am pierdut deja pe amiralul acela oribil și, dacă ar 
pleca și Bob, nici unul dintre noi nu are realmente experiența 
necesară pentru a conduce biroul. 

Se aflau în restaurantul lui Ah Wong. Sarah luă o sorbitură de ceai 
verde și atacă iar friptura de vită cu fasole. 

— Nu poţi prelua tu o parte din sarcinile lui? 

— Cred că da... atunci când nu sunt plecat la Beijing. 

Așa se face că Sarah se pomeni lucrând ziua cu Nick, iar noaptea 
dormind cu el. La început i se păru ciudat, dar în curând nu-i mai fu 
greu să-și împartă viața în compartimente distincte. 

Chiar și așa, Mary Devereux, nu Nick, fu cea care apăru în 

dimineața următoare cu vestea că submarinul purtător de rachete 
balistice Relentless'4 din flota britanică va sosi în port peste treizeci 
de minute. 

— Dat fiind că e posibil ca Scorpion să mai aibă o oarecare legătură 
cu Trident, am socotit că era necesar să știi. Ce ar trebui să facem? 

— Relentless este una dintre cele patru nave Polaris, nu-i așa? 

— Da, însă echipajul ei este nucleul unuia dintre primele echipaje 
ale Trident-ului... croaziera aceasta constituie, în parte, un exercițiu 
de antrenament în acest scop. 

— Voi vorbi cu Rumbelow. 


O jumătate de oră mai târziu, Sarah stătea la fereastra biroului ei, 
uitându-se cum submarinul naviga lent spre chei. Niciodată nu mai 
văzuse ceva asemănător. Nava Polaris era mai mare decât multe nave 
de suprafaţă; cunoștea pe dinafară datele tehnice: patru sute douăzeci 
și cinci de picioare lungime, șapte mii cinci sute de tone, un pescaj de 
douăzeci și opt de picioare și șase uncii. Asemănarea cu un uriaș 
rechin ucigaș era sporită de plăcile antisonar din cauciuc negru care îi 
acopereau carcasa precum niște solzi vii. Două siluete minuscule, cu 
chipie și în cămașă, fără haină, stăteau în picioare pe puntea de 
comandă a castelului; deasupra lor, pe catargul pavilionului, fâlfâia 
drapelul alb, iar profundoarele prova se vedeau ca două aripi 
înotătoare enorme, ieșind în afară de o parte și de alta a teugii”. 
Duneta părea că scoate aburi datorită apei de mare care se evapora la 
soare și nu se zărea nici un semn care să trădeze existența celor 
șaisprezece tuburi verticale care conțineau rachete nucleare. Așadar, 
asta era, gândi ea: în carcasa aceea neagră și lucioasă se află o sută 
patruzeci și trei de oameni și era posibil ca tocmai unul dintre ei să fie 
un trădător. Dumnezeu știe pentru ce - bani, un compromis de 


14 În lb. engl.: neastâmpăratul, neobositul (n. t.). 


15 Construcţie situată deasupra punţii superioare la prora unei nave, în interiorul 
căreia sunt amenajate magazii și, mai rar, locuințe pentru echipaj. 

natură sexuală, motive de ordin politic? Motivul nu conta, dar dacă 
trădătorul se afla acolo, trebuia să fie izolat. Își verifică înfățișarea 
privindu-se în oglindă - nici un machiaj, păr lung strâns în coc la 
ceafă - și se grăbi să coboare, așa cum convenise cu Rumbelow. 

Relentless era deja amarat la chei. Un semicerc de marinari stăteau 
de pază, înșiruiți pe chei de la prova la pupa, izolând nava față de 
nepoftiți, iar două șalupe târau o macara ce instala în jurul ei, pe 
puntea dinspre mare, o plasă protectoare. Sarah arătă legitimația 
unuia dintre marinari, care o lăsă să urce pe pasarelă. Un subofițer în 
cămașă albă și pantaloni scurți o opri când ajunse pe punte. 

— Vă pot ajuta cu ceva, domnișoară? 

— Am unele documente pentru comandantul navei. 

— I le voi duce eu, domnişoară. 

— Vă mulțumesc, dar ordinele mele sunt să i le înmânez personal. 
Necesită un răspuns imediat. 

— Foarte bine, domnişoară. Se întoarse către un matroz mai tânăr. 
Andrews, condu-o, te rog, pe această doamnă la comandant. 

Sarah urcă scara abruptă de pe latura cabinei pilotului, un marinar 
ajutând-o să intre în cocpit'*, apoi coborî o altă scară metalică 
verticală, ajungând într-un spaţiu plin de ţevi, cadrane și ecrane de 
televizor. Marinari în cămăși albe sau în salopete albastre mișunau 
pretutindeni, unii dintre ei uitându-se curioși la ea, așa cum era de 
așteptat din partea unor bărbaţi care nu văzuseră nici o femeie - cu 
excepția celor de pe postere - vreme de mai bine de optzeci de zile. 
Ghidul ei bătu la o ușă îngustă și Sarah se pomeni într-o cabină mică, 
lambrisată cu panouri din lemn de esență ușoară. Într-un dulap cu 
vitrină se aflau câteva trofee de argint, iar fotoliile erau îmbrăcate în 
creton. Un bărbat scund și îndesat se ridică de la un birou foarte mic. 

— Mesager de la baza de pe uscat, domnule, spuse matrozul 
repede, după care salută și părăsi iute încăperea. 


i Cockpit s.n. (Mar.) Spaţiu neacoperit pe punte, amenajat cu banchete pentru 
călători sau pentru echipaj. 
92 


— Comandantul Thomas? întrebă Sarah, întinzând mâna. 

— Da, confirmă el, ignorând mâna întinsă. Ce aveți pentru mine? 

Sarah îi înmână plicul mare și cafeniu și îl privi cu atenţie în timp 
ce el îl deschidea cu un cuțit de fildeș, scoțând plicul sigilat din 
interior, pe care îl tăie în același fel. Era un bărbat scund, corpolent, 
cu obraji roșii de sănătate și cu o expresie permanent supărată. Ca și 
echipajul său, era îmbrăcat în cămașă și pantaloni scurţi, albi, 
singurul însemn al rangului fiind trei trese aurii pe umeri, și purta 
sandale. Citi scrisoarea de două ori, încruntându-se și mai tare. 

— Ar fi mai bine să mă întâlnesc cât de curând posibil cu acest 
domn Roper al dumneavoastră, ca să lămurim treaba. Ce propune 
dânsul? 

— La amiază vi se pare potrivit? În biroul de aici? Locţiitorul de 
comandant Roper ar fi încântat dacă ați rămâne să luaţi prânzul cu 
noi. 

Thomas schiță un zâmbet abia sesizabil. 

— Vă mulțumesc, e foarte drăguţ din partea dumneavoastră... dar 
mă tem că sunt prea ocupat. 


Pentru întâlnirea aceea, Nick obținuse cu titlu de împrumut o 
încăpere presupusă fără microfoane, subterană și cu obișnuita 
instalație de aer condiționat, rece ca gheața. După cinci minute, 
Sarah decise că nu-l simpatiza pe comandantul Ivor Thomas; după 
zece, se convinse că tipul era otravă curată. 

— Nu putem fi siguri, bineînțeles, dar ideea ne-a fost sugerată de 
către surse din China și trebuie să fie cercetată. 

Cu un gest brusc, Thomas dădu afirmativ din cap. 

— De ce i-ar interesa Trident-ul pe chinezi? 

— Bănuiesc că-i interesează orice lucru care i-ar putea amenința 
dacă ar trece de partea greșită a baricadei față de noi. Oricum... e 
posibil ca Trident să nu fie ținta principală. S-ar putea ca ei să fi ajuns 
la un compromis în legătură cu cineva care le-a furnizat informații pe 
o perioadă de timp îndelungată și care se întâmplă să lucreze pentru 

moment la proiectul Trident. 

— Înţeleg. 

— Ne uităm, desigur, la fiecare verigă din lanţurile de comandă și 
de aprovizionare, dar trebuie să luăm în considerare echipajul navei 
dumneavoastră. În definitiv, dumneavoastră antrenați nucleul unuia 
dintre primele efective ale Trident-ului. 

— Da, dacă vor termina vreodată de construit chestia asta 
blestemată. 

Sarah intuise că Thomas era un șovinist masculin de cea mai 
îndârjită speţă și își asumase un rol pasiv, luând notițe, ca și cum ar fi 
fost secretară lui Nick. edea la coada masei dreptunghiulare, cu 
privirile în jos, neluată în seamă de bărbaţii care stăteau față-n faţă, 
de o parte și de cealaltă a suprafeţei furniruite cu mahon foarte 
lustruit, pe care se aflau ici-colo scrumiere și carafe cu apă din cristal 
tăiat. Evident, Ivor Thomas considera bruschețea și vorba răstită ca 
pe o calitate esenţială pentru un post superior de conducere; trebuie 
să fi fost infernal să lucrezi cu el. Îi vorbea de sus lui Nick, deși erau 
aproape egali ca rang. Ce dracu' căuta un om ca ăsta pe o navă 
Polaris? Nick trecu cu prudenţă la întrebarea următoare: 

— Trebuie să vă întreb ceva, domnule, așa cum desigur veţi 
înțelege, pe o bază totalmente lipsită de prejudecăți. Aveţi un echipaj 
de mai bine de o sută patruzeci de oameni... există printre ei o 
persoană de a cărei loialitate să vă fi îndoit vreodată? Sau, dacă nu, 
există cineva care ar putea fi victima unui șantaj? 

Sarah asistase la punerea aceleiași întrebări - și o pusese ea însăși - 
de multe ori. De obicei, oamenii răspundeau printr-un „nu” defensiv, 
după un transparent spectacol de gândire, destinat să demonstreze 
cât de plini de responsabilitate erau. Momentul era întotdeauna 
stânjenitor. Dar Thomas nu fu stânjenit, nu făcu nici o pauză de 
gândire și replică imediat: 

— Da. 

Nick, mirat, îl privi în ochi. 

— Există un asemenea om? 

— Asta am spus. Tocmai mă pregăteam să întocmesc un raport 
înainte ca dumneavoastră să-mi solicitați această întâlnire. 

Urmă o tăcere ca de gheaţă. 

— Așadar, cine este acela? întrebă Nick, încercând să aibă un ton 
de om de afaceri, total lipsit de emoții. 

Maxilarele lui Thomas se încleștară. 

— Raportul meu va înainta pe scara ierarhică a structurii mele de 
comandă. Dacă se va dori ca dumneavoastră să știți, fără îndoială vi se 
va spune. 

Reproșul îl făcu pe Nick să roșească. 

— Îmi pare rău, dar dumneavoastră nu sunteţi nici măcar un ofițer 
încadrat în propriul meu serviciu... faceți parte din marină și 
aparţineţi unei puteri străine. 

— O aliată... cea mai apropiată și cea mai importantă aliată a 
dumneavoastră. lar eu conduc o investigaţie asupra unei foarte grave 
probleme de securitate. 

— Raportul meu va fi bătut la mașină astăzi. 

— Cui îi va fi trimis? 

— Viceamiralului care răspunde de flota noastră de submarine. 

— Sir John Rusbridger, de la Londra? 

— El însuși. 

Nick își stăpâni mânia. 

— N-aţi putea să cereți permisiunea de a-mi da o copie... există o 
oarecare urgenţă, știți... 

— Mergeţi și dumneavoastră în sus, urmând propria ierarhie, 
Roper. Eu o voi respecta pe a mea. Dacă superiorii dumitale sunt de 
acord cu dumneata în privința necesităţii și a urgenţei, vor lua fără 
îndoială legătura cu Rusbridger. Se ridică în picioare. Acum, dacă 
vreți să mă scuzaţi, am o mulțime de treburi de făcut înainte de a ieși 
iar în larg. 

Se ridică și Nick în picioare. 

— Vă mulțumesc, domnule, zise pe un ton în care ironia abia dacă 
era ascunsă. Vă mulțumesc că aţi fost atât de serviabil. 

Nairn reținu un bilet de avion spre Londra în seara aceea, dar își 
rezervă timpul necesar pentru a lua un prânz târziu cu Benjamin și 
Ruth Foo la un restaurant chinezesc din Causeway Bay, al cărui 
proprietar era Foo. Mâncară într-un salon izolat, cu mobilier delicat, 
lăcuit în negru și cu draperii de mătase roșie. Era doar cea de-a doua 
întâlnire a lor, doar a doua oară când o vedea pe Ruth după dureroasa 
despărțire din urmă cu doisprezece ani. Toată lumea se purta foarte 
prietenos, Foo era ospitalier așa cum și-l amintea dintotdeauna... dar 
Nairn s-ar fi simțit mai puțin dezorientat dacă ar fi putut să petreacă 
măcar câteva minute singur cu femeia caldă și generoasă care fusese 
cândva iubita lui. Masa rotundă încărcată cu farfurii, porțelanul 
delicat, aura de bogăţie și putere a lui Foo - toate acestea făceau parte 
din noua ei viață, dar îi erau străine lui Nairn. 

Când se făcu vremea de plecare, o mașină guvernamentală trase în 
fața localului pentru a-l duce la Kai Tak. Se ridicară cu toţii în 
picioare, zâmbind și strângându-și mâinile, dar când ajunseră în 
pragul ușii interveni un moment de încurcătură. Directorul 
restaurantului îi spuse ceva lui Foo, care, cu obișnuita-i politețe, se 
opri să răspundă. Nairn se pomeni înghiontit de mulțimea de pe 
trotuar, dar singur cu Ruth. Când schiță gestul de a o sărata de 
rămas-bun, ea îi înșfăcă brațul cu putere, în ochi cu o teamă bruscă. 
El se trase înapoi. 

— Ai auzit, David, de Zhang Zhiyang, guvernatorul Yannan-ului? 
zise ea, vorbind repede, aproape strigând ca să acopere zdrăngănitul 
tramvaielor și zgomotul circulației. 

— Tipul care a fost asasinat ieri? 

— Da, dar n-a fost „asasinat... cei de la Gonganbu au pus bomba, 
poliția lor secretă. Nici un proces, nimic care să neliniștească 
publicul. 

— Vrei să spui că el era unul dintre cei din ilegalitate? 

Deodată se iviră o sută de întrebări pe care Nairn ar fi vrut să le 
pună, dar nu avu timp. Şoferul deschidea portiera mașinii, poftindu-l 

să urce. 

— Cum dracu știi tu asta? 

Ruth îl privi fără ezitare în ochi, ca și cum ar fi luat în sinea ei o 
decizie - una pe care soţul ei n-ar fi aprobat-o. 

— Era unul dintre asociaţii lui Ben în conceperea unui plan pentru 
eliberarea Chinei. Înţelegi ce-ţi spun? Pricepi? Ben este vârât în treaba 
asta până-n gât, David, își asumă riscuri îngrozitoare. Mă aflu aici de 
doisprezece ani și ţara asta e acum și căminul meu... sunt alături de el 
în dorinţa de a vedea sfârșitul drojdiei aceleia de la Beijing. Dar vreau 
ca el să fie viu pentru a-l vedea... ce rost ar avea dacă el ar fi mort? Te 
rog, David, găsește-l pe ticălosul acela de Scorpion! Găsește-l curând, 
pentru numele lui Dumnezeu, înainte de a fi prea târziu! 

Când Foo apăru în pragul ușii, Nairn îi dădu lui Ruth un scurt și 
cast sărut pe obraz, apoi urcă în mașină, mii de gânduri gonindu-i 
prin minte. Încă se mai îndoia de Foo... Oare își amăgea el propria 
soție? Sau era și Ruth de partea lui, încercând să-l îndepărteze pe 
fostul ei iubit de pista pe care acesta o urmărea? Când Daimler-ul 
lung și negru acceleră, desprinzându-se de bordura trotuarului, Nairn 
se uită înapoi, la cei doi, care, traversând strada braţ la braţ, se 
pierdeau în mulțimea de pe partea cealaltă a drumului. 

Tang Tsin fu trezit de cântecul monoton. Cât timp se îmbrăcă și își 
prepară o ceașcă de ceai, acesta crescu în intensitate. Când își scoase 
bicicleta din curte, văzu că sunetele veneau de pe stradă de la capătul 
aleii lui - era o demonstraţie, o lungă procesiune de studenţi care 
treceau cu steaguri roșii și albe, strigând în cor lozinci 
antiguvernamentale. Printre participanţii la marș se afla o fată 
infirmă, care înainta împingându-se cu un scaun cu rotile construit 
din bambus. Pedală până la capătul aleii, unde doi soldaţi cu căști 
metalice, pregătiți de luptă îi barară drumul. Pe marginea străzii, 
câțiva oameni priveau în tăcere, dar cei mai mulți se depărtau repede, 
temându-se de violenţa care avea să se dezlănțuie. Soldații remarcară 
uniforma cenușie a lui Tang și îi vorbiră respectuos: 

— Faceţi cale întoarsă pe dincolo, tovarășe. Nu puteţi trece prin 
drojdia asta a societăţii de pe stradă. 

Tang Tsin dădu aprobator din cap, dar rămase pe loc, 
sprijinindu-se de bicicletă în timp ce în depărtare își făcură apariția 
câteva tancuri care tăiară drumul demonstranţilor. Se auzi un bocănit 
de ghete pe pietrele caldarâmului și un șir de soldați trecu prin fața 
lui în pas alergător, cu căștile de oţel sclipind în soare, cu puștile 
AK-47 în bandulieră, cu măștile de gaze săltându-le pe piept. Păreau 
tot atât de tineri ca și studenţii. Ordinul de dispersare bubui dintr-un 
megafon de undeva de departe, repetat de câteva ori, luat în derâdere, 
ignorat. Apoi soldaţii începură să tragă, băieţi și fete căzură la pământ, 
pete de sânge mânjindu-le cămășile. Cântecul se preschimbă în ţipete 

și în curând toți fugiră în căutarea unui adăpost. Mai în josul străzii 
explodau grenade cu gaze lacrimogene și Tang se trase înapoi, 
acoperindu-și nasul și gura cu o batistă, întrebându-se de ce 
începuseră să tragă înainte de a folosi gaze lacrimogene - oare ordinea 
era greșită? Și în timp ce se îndepărta pedalând - întârziase mult de la 
lucru -, își spuse în gând că nici măcar nu știa precis ce obiect avea 
demonstrația. 


La aeroportul Kai Tai, în Hong Kong, nimeni nu-i acordă multă 
atenţie europeanului înalt care își luă locul în coada de la poarta de 
plecări spre Beijing. Luther intrase în colonie cu douăzeci și patru de 
ore în urmă pe baza pașaportului său suedez, de culoare bleu, și la ore 
târzii, în seara precedentă, avusese o întâlnire liniștitoare cu Scorpion. 
Avusese timp și să verifice sumele din conturile lui la băncile din 
Hong Kong și Shanghai. Când îi fu anunţat zborul, își azvârli peste 
umăr geanta de călătorie și porni înainte, cu un ușor zâmbet. Era pe 
cale să câștige. 


Pe Tamar, Sarah și Nick se înghesuiau la masa de lucru din micul 
ei birou. Afară, cerul se întunecase și picături mari de ploaie începură 
să cadă ca niște pietre pe apa din port. 

— Doar nu vine un alt taifun? zise el. 

— Nu. Numai o furtună urâtă; în ultima vreme a fost mare 
umezeală și a tot tunat. 

Împreună, studiară încă o dată documentul. Era categorisit 
SECRET, cu o notă suplimentară de confidenţialitate: PERSONAL - 
STRICI CONFIDENȚIAL, și îi era adresat viceamiralului sir John 
Rusbridger. Semnat cu o mâna sigură de Ivor Thomas, solicita 
îndepărtarea din echipajul său a locotenentului Stephen Wainwright 
pe motiv că acesta constituia un risc pentru securitate. 

— Crezi asta? întrebă Sarah, arătând pagina dactilografiată la un 
rând. 

— Principala lui crimă pare să fie faptul că provine dintr-un mediu 

muncitoresc din Leeds și că păstrează legătura cu câţiva vechi 
prieteni. Thomas este un mic snob îngâmfat. Pur și simplu, 
Wainwright nu-i genul lui. 

— Dar Thomas zice că Wainwright are o prietenă, pe această Jo, 
care este amestecată în politica dură de stânga, în treburi cu droguri 
și multe altele. E cam neînţelept din partea unui ofițer care se ocupă 
de comunicaţii pe o navă Polaris, nu crezi? 

— Totul pare mult exagerat. Cum ar fi trecut vreodată cu bine prin 
interogatoriul tău dacă viaţa lui personală ar fi așa? 

— Thomas susține că totul a ieșit abia de curând la lumină. 

Afară, ploaia turna acum cu găleata, izbind ferestrele, iar 
șampanele păreau să salte pe apă când rafalele de vânt împingeau 
valuri înalte de-a lungul portului. Submarinul continua să se legene 
lângă chei. 

— Va trebui să-l interoghezi pe Wainwright - sau asta o va face 
cineva de la voi -, dar nu cred că are un rang destul de mare pentru a 
fi el însuși Scorpion. 

— Vrei să spui că Thomas te pune mai mult pe gânduri? replică 
Sarah, înălțând sprâncenele. 

— Thomas este un rahat... dar nici pe el nu-l văd să fie Scorpion. 

În spaţiul acela restrâns, Nick se ridică în picioare și întinse 
braţele. 

— Cel puţin, sper că nu-i el. 

Cu un gest semnificativ, își frecă nasul cu degetul arătător al mânii 
drepte. 

— Acum am aflat că pleacă de pe Relentless și este avansat la 
gradul de căpitan. Şi revine aici... încredințându-i-se conducerea 
tuturor serviciilor de informaţii navale și militare, alăturându-se la 
masa celor „mari”, amiralului și cumplitului Rumbelow. 

Sarah tresări. 

— Doar nu vorbești serios? 

— Ba da, extrem de serios. A mai lucrat altă dată în serviciile 
secrete, se pare că are un adevărat palmares de merite... Se presupune 

că ar fi bun. 

Ea pufni pe nas. 

— Îți mulţumesc, Nick, chiar că mi-ai stricat ziua. Știi ce cred eu? 
Vulpea aia bătrână de Foo conduce pentru Beijing o operaţiune 
masivă împotriva noastră și are în guvern un agent care se află 
oarecum în primejdie. Toate aluziile astea cum că Scorpion ar avea o 
legătură în cadrul marinei nu sunt decât praf în ochi, ca să ne 
îndepărteze de pista reală. Poate că, în definitiv, nici nu există un 
Scorpion? 

— E posibil. 

Sarah închise dosarul cu un gest exagerat. 

— Așadar, cazul e rezolvat. Strânge-l cu ușa pe Foo. Hai să ne 
ducem să luăm prânzul. 

— Sigur că da. Oare ţi-am pomenit de faptul că Bob Gatti revine la 
viață? Că vrea să stea de vorbă cu Mary Devereux? i se pare în 
ordine? 

— Presupun că da. Nu mie îmi revine să spun asta - după cum știi, 
Mary îmi este mult superioară în grad. De ce vrea să stea de vorbă cu 
ea? 

— N-a explicat. 


Dimineaţa următoare îl găsi pe Gatti în interiorul navei britanice 
de război Tamar, cu o legitimaţie nouă, învelită în plastic, care îi 
dădea acces în toate zonele bazei. Ochi curioși urmăriră silueta înaltă, 
puţin încovoiată, îmbrăcată în obișnuita cămașă albă și cu pantaloni 
albi mototoliți. Marinarul din faţa grupului de birouri avea o centură 
de armă legată pe după talie, dar în etuiul închis se vedea capătul 
țevii unui revolver de calibru 38. Gatti prezentă legitimaţia, și omul îl 
scurtă cu atenţie, apoi salută și îi deschise ușa. După căldura 
dogoritoare de afară, înăuntru era răcoare și avu nevoie de câteva 
minute pentru ca ochii să i se adapteze la lipsa luminii strălucitoare a 
soarelui. Trecu pe lângă biroul pustiu al lui Sarah, întrebându-se ce 
făcea ea în dimineaţa asta. Ciudat cum dorea s-o revadă, invidiindu-l 

pe Nick. Nu pentru că ar fi încetat să sufere pentru pierderea lui Sue 
sau s-o iubească; zi de zi își petrecea o mulțime de timp făcând atât 
una, cât și cealaltă, dar cumva se atașase de fata asta, cu înveliș dur și 
cu miez fraged. 

Dar astăzi obiectivul lui Gatti se află undeva mai departe, de-a 
lungul coridorului. Bătu la o ușă de la capătul șirului de încăperi și o 
voce feminină strigă „intră”. Mary Devereux trona în spatele unei 
mese de lucru moderne, din lemn de stejar, și biroul ei era de-a 
dreptul mare - îndeajuns de încăpător pentru a adăposti o masă de 
conferințe cu opt fotolii. Femeia se ridică protocolar în picioare și-i 
întinse mâna: 

— Trebuie să fiți comandantul Gatti? Luaţi loc. 

Accentul ei era elegant, dar fără nici o intonaţie de superioritate. 
Un ton de afaceri, dar prietenos. 

— Vă mulțumesc că m-aţi primit, doamnă. 

— Pentru nimic. Slujba îmi cere să vă ajut dacă îmi stă în puteri. 
Veni să se așeze în celălalt fotoliu din fața biroului ei, punând picior 
peste picior și netezindu-și fusta albastră îmbrăcată peste o pereche 
de colanţi negri. Din partea organelor de securitate, spuneţi? 

— Întocmai. 

Gatti scoase o agendă și o așeză în echilibru pe brațul fotoliului. 

— De fapt, eu lucrez în serviciile de informaţii americane, dar 
aceasta este o operațiune combinată și domnișoara Cable m-a rugat 
să stau de vorbă cu dumneavoastră. 

Bănuiesc că ați fost autorizată să faceți asta? 

— Într-adevăr. 

— Perfect. 

Zâmbi încurajator, ca de la egal la egal, pentru a arăta limpede că 
ea era, ca și el, un ofițer și că-i împărtășea problemele, fără nimic care 
să lase să se ghicească adevăratul scop al vizitei lui. Când 
informatorul poliţiei îi transmisese o fotocopie a raportului privitor la 
raidul legat de droguri, nu știuse cum să procedeze, așa că îl lăsase să 
zacă o săptămână pe raft. Cei mai mulți europeni cu posturi oficiale 

s-ar fi plâns al dracului după ce ar fi fost supuși unui astfel de 
tratament, ar fi cerut o despăgubire, dar comandantul Devereux nu 
scosese o vorbă. Când își dăduse seama de ce, Gatti începuse să facă 
presupuneri cu privire la ce alte sacrificii ar putea ea să fie silită să 
accepte pentru a-și păstra intimitatea vieţii ei private... Poate că toate 
astea nu aveau nici o importanţă, dar el punea informaţia referitoare 
la droguri pe seama unei răzbunări din partea cuiva cu care începuse 
ea să se certe, în misterioasa comunitate lesbiană. Mary era prin 
definiție foarte șantajabilă și, în spatele superbei fațade, nu era 
tocmai corectă, deoarece minţise de fiecare dată când fusese supusă 
interogatorului de confirmare în post. Dar Gatti era îngrijorat și se 
afla pe un teren primejdios - nu voia să-i dăuneze dacă era nevinovată, 
așa că în cele din urmă decise că era ceva ce trebuia să cerceteze el 
însuși. Zâmbi iar, oferindu-i o ţigară. 

— Nu fumez, mulțumesc, zise ea. Dar nu vă jenaţi, vă rog. 

Gatti puse pachetul deoparte și dădu din cap. 

— E timpul să mă las și eu. Să trecem peste preliminarii, 
domnişoară Devereux, și să intrăm direct în subiect. Se pare că unele 
date tehnice referitoare la Trident ajung la o putere potenţial ostilă, 
China. Eventual date cu privire la sistemul de comunicaţii Cerberus - 
transmisii radio de joasă frecvenţă și toate celelalte. 

— Aceasta este una dintre sarcinile de care răspund eu în Hong 
Kong, spuse ea, zâmbindu-i la rândul ei și părând dintr-o dată mai 
tânără cu zece ani. Bineînţeles că există și alte grupuri care se 
pregătesc pentru faza finală a operaţiunii... în Anglia, la Singapore, la 
San Diego și așa mai departe. Securitatea de aici este foarte strictă. 

— Desigur, dar sunteți cei mai apropiaţi de China... și dacă există 
scurgeri legate de datele tehnice, ce se întâmplă cu alte lucruri? 

— Vă referiți la interceptarea de către noi a semnalelor militare 
chineze? 

Gatti dădu afirmativ din cap. 

— Militare, diplomatice, cele ale poliției secrete, orice. 

— Asta ar fi ceva foarte grav. Sper că vă înșelați... să știți că 

respectăm toate procedurile de securitate obișnuite. 

— Sunt sigur de asta. Poate că scurgerea se află în altă parte, dar 
există cumva în personalul dumneavoastră cineva de care aveţi fie și 
cel mai mic motiv să vă îndoiţi? Chiar și fără motiv, pur și simplu o 
intuiție? 

Mary Devereux căpătă o expresie gânditoare, uitându-se afară, pe 
fereastră, la o joncă motorizată care străbătea portul, și al cărei motor 
cu petrol tușea ca și cum ar fi fost gata să-și dea duhul. Își puse iar 
picior peste picior. 

— Nu, nu cred că există o astfel de persoană. Maxilarele tinerei 
femei se încleștară. Nu, să fiu a dracului dacă există. Accentul de clasă 
socială superioară o făcea să pară ea însăși jignită. Aș pune mâna-n 
foc pentru fiecare dintre ei. 

Bob o privi în ochi, zâmbind. 

— Îmi pare rău, dar trebuia să întreb. 

— Bineînţeles, puteţi pune orice întrebări doriți. V-ar fi de folos să 
vizitaţi sala instalaţiilor de comunicație? Veţi constata că cei de acolo 
au foarte puţine prilejuri de a copia ceva sau de a plasa manualele - 
totul este computerizat, nici o hârtie nu circulă din mâna în mână, nu 
se face nici o fotocopie... iar tehnologia este atât de complexă, încât 
majoritatea operatorilor nici n-o înțeleg cu adevărat. 

Își petrecură următoarea oră într-o încăpere subterană, în care un 
amestec de matrozi în cămăși albe și de persoane din Wren 
transmiteau și recepționau semnale radio codificate. Exista aer 
condiționat, răcoare... și o atmosferă uscată. La sfârșit, fu firesc ca ei 
să ia prânzul împreună, la popotă, întocmai așa cum plănuise Bob. La 
orezul și la creveţii ei mari, Mary luă o bere tare, germană. Când era 
relaxată, oferea o companie strălucită. Fu foarte firesc, de asemenea, 
din partea lui s-o invite să ia cina cu el în oraș într-o seară. Ea îl privi 
cu o expresie ciudată, ca și cum invitaţia ar fi nedumerit-o, căci știa că 
el rămăsese de curând văduv, dar acceptă cu bunăvoință. 


Biroul lui Tang Tsin se afla într-o clădire modernă, dincolo de 

Xisanhuan Beila, în apropiere de Teatrul Chinei. De când fusese 
avansat, îi fusese repartizată propria încăpere, din motive de 
securitate. Camera era mică, mobilată doar cu un birou metalic și cu 
două scaune cu spătar drept, dar exista acolo și un seif mare, cu o 
încuietoare cu cifru. Singurele obiecte personale pe care le ţinea acolo 
erau un termos pentru provizia permanentă de ceai verde și un aparat 
de radio cu tranzistori. Pe acesta îl asculta cu volumul la minimum și 
cu ușa închisă, chiar înainte de pauza de prânz, însă la buletinul de 
ştiri nu se pomeni nimic despre demonstraţie, și nici despre morţi, 
atunci când aceasta fusese împrăștiată. 

Cam pe la douăsprezece și jumătate, Tang se hotărî să cumpere un 
bol de tăieței de la taraba din colț și cobori la parter, făcându-și loc 
politicos prin mulțimea numeroasă care se scurgea de-a lungul străzii. 
Înainte să fi ajuns la colţ, doi bărbaţi i se alăturară, mergând în pas cu 
el, câte unul de fiecare parte. Purtau costume cenușii tip Mao, 
asemănătoare cu al lui. 

— Am venit ca să te ducem la ministru, tovarășe, îi spuse unul din 
ei. Chiar în apropiere este o mașină. 

Tang clipi nedumerit. 

— Aţi fi putut să-mi telefonați la birou. Aș fi venit cu autobuzul. 

— Problemă de securitate, tovarășe. 

Individul zâmbi, deschizând portiera unei Volgi străvechi, și se 
strecură în mașină, după Tang. Colegul lui se instală lângă șofer. 
Merseră încet printre nenumăratele biciclete, accelerând când era 
posibil pe bulevardele mărginite de arbori, și în aproximativ douăzeci 
de minute sosiră în curtea unei clădiri pe care Tang nu o mai vizitase 
niciodată. Cei doi bărbaţi nu vorbiseră în timpul călătoriei, dar îl 
poftiră, curtenitor, pe acesta să intre printr-o ușă metalică. 

Coridorul era vopsit într-un galben murdar, iar pardoseala era 
făcută din plăci de gresie. Ciudate locuri pentru un membru al 
guvernului. Pașii lor răsunau când se deschise o altă ușă și toţi trei 
pătrunseră într-o încăpere fără ferestre, luminată de două reflectoare 
puternice. Un alt bărbat - în cămașă, fără haină - stătea în picioare în 

spatele unui birou, iar o fată în uniformă, cu un carnet de însemnări, 
şedea cocoțată pe un scaun, în dreapta lui. Deodată Tang Tsin 
înţelese și gâtlejul i se uscă în clipa în care văzu fotografia de pe birou 
- el însuși și americanul pe care-l știa sub numele de Mark, antrenați 
într-o conversaţie susținută, în apropiere de Valea Mormintelor Ming. 

Cina lui Gatti cu Mary Devereux se desfășură în liniște. Ea ceru să 
fie dusă la unul dintre restaurantele plutitoare de prost gust din 
portul Aberdeen. Când el păru surprins, ea roși și explică: 

— Ştiu că e cam în stilul turiștilor, dar de fapt n-am fost niciodată 
acolo. 

Arăta bine într-o bluză scurtă de bumbac în dungi și cu pantaloni 
albi strânși pe coapse - și oferea o companie splendidă. De când îi 
murise soția, Gatti nu ieșise cu nimeni să ia masa în oraș, dar Mary 
sporovăia întruna vrute și nevrute și râdea mult, ca o adolescentă la 
prima ei întâlnire. Încă de la început, spuse pe un ton foarte blând: 

— În legătură cu soția ta și cu băieţii... mi-a părut tare rău, știu că 
tuturor celor de pe Tamar le-a părut rău. Mă miră că te mai afli încă 
aici, că n-ai plecat în permisie sau așa ceva. 

— Se presupune că așa ar trebui, dar nu am nimic pentru care să 
mă întorc la Chicago și a sta pe-aici absolut degeaba nu ar fi făcut 
altceva decât să înrăutăţească situația. Așa că-mi găsesc câte ceva de 
lucru. Zâmbi. Ca și dumneata. 

Ea izbucni în râs, lăsând să se vadă două șiruri de dinţi de un alb 
strălucitor, dar gestul fusese inconștient. 

— Sunt și eu un astfel de „câte ceva”? Sună foarte drăguţ, o 
schimbare în loc de a face pe șeful cu toţi cei din jur. 

De astă dată, gluma ușoară era conștientă, ca și cum în spatele 
fațadei fermecătoare și relaxate ea s-ar fi simţit prost și când expresia 
ei deveni brusc gravă, Gatti îi zâmbi încurajator. 

— Hai să lămurim regulile de bază, Bob, zise ea. Dacă vrei să 
vorbești despre familia ta, te rog s-o faci - cu siguranță îi iubești mult 
pe ai tăi, și m-ar mișea să te ascult -, dar dacă nu dorești asta, din 
partea mea este perfect. Cum ţi-e mai ușor. 

În clipa aceea, el își parca mașina lângă apă. Portul Aberdeen era 
ticsit de șampane înghesuite în jurul impunătoarelor restaurante 
plutitoare - Jumbo, Sea Palace (Palatul Mării), Tai Pak - toate 
strălucind de lumini colorate și pline de clienţi, de peste tot răsunând 
zgomotul orientalului „Muzak”"7 și emanând aromele pătrunzătoare 
ale bucătăriei chinezești. 

— Drăguţ din partea ta, Mary... apreciez sugestia, și într-o zi o să 
vreau să vorbesc despre ei, dar deocamdată nu. E în ordine așa? 

Coborând din mașină, ea îi strânse mâna. 

— Absolut. Hai să petrecem pur și simplu o seară plăcută. 


În seara aceea, Luther și Josie făcură traversarea înapoindu-se în 
Hong Kong. Călătoriră separat, Josie fiind dusă cu mașina de la 
Canton până la Macao, unde se amestecă printre chinezii care luau 
feribotul de noapte spre Hong Kong. Luther zbură cu avionul via 
Taiwan. Funcţionarii de la biroul de imigrare de pe aeroportul Kai 
Tak abia dacă-i examinară pașaportul silueta nordică și înaltă a 
directorului de firmă Ulf Ericsson, posesor al unui pașaport eliberat 
de Regatul Suediei, devenise binecunoscută în cursul ultimelor 
săptămâni. 

Luther luă un taxi până în Central, achită călătoria și trecu într-un 
tramvai care, hodorogind, parcurse încet drumul prin străzile 
aglomerate, către Shan Kei Wan, în capătul estic al portului. În 
primele zece minute stătu în înghesuiala de pe platforma inferioară, 
agățându-se de o chingă de piele când tramvaiul se oprea și pornea 
din nou de fiecare dată cu câte o smucitură, înconjurat de trupuri 


17 Fond muzical înregistrat anume pentru a fi difuzat în locuri publice (n. t.). 

transpirate așa de ticsite, încât aerul era fetid și era aproape imposibil 
să te mişti. La un moment dat reuși să se cocoaţe pe unul dintre 
scaunele făcute din stinghii de lemn, alături de o chinezoaică 
încărunţită, îmbrăcată cu tunică și pantaloni negri, care se uita afară 
prin fereastra deschisă. Tramvaiul înainta încet de-a lungul unei 
străzi înguste, mărginită de case înalte cu locuinţe de închiriat, pe ale 
căror fațade se vedeau firme chinezești lungi, scrise pe verticală cu 
semne ţipătoare roșii, albastre și aurii. La nivelul solului erau vitrine 
intens luminate, iar grupuri dense de europeni și chinezi încercau să 
meargă repede pe caldarâm, traversând strada cu grijă printre 
șuvoaiele de biciclete și mașini japoneze. Zgomotul circulaţiei, 
muzica pop de la tranzistoare și glasurile cantoneze răgușite erau 
asurzitoare: toate acestea aveau o vibrație voioasă pe care nu o 
cunoscuse niciodată dincolo de graniţă. 

La capătul de linie, Luther găsi o alee binecunoscută și trecu 
repede pe lângă ușile deschise ale unor apartamente chinezești 
întunecate, fiecare cu televizorul său pâlpâitor și cu mirosul de ulei 
de gătit. În umbra uneia sau a două dintre camerele de zi, zări figurile 
ruginite ale unor altare taoiste, luminate de becuri electrice roșii. 
Traversă strada Wang Wa și se făcu nevăzut în josul unei scări 
metalice care ducea spre un subsol, unde bătu la o ușă. Aceasta se 
întredeschise puţin, pentru ca un ochi injectat să arunce o privire 
prudentă afară, apoi fu lăsat repede să intre. Cei șase bărbaţi care 
jucau mahjong sub nori albaștri de fum de tutun se întoarseră și se 
uitară la el. Chipurile chinezești erau lipsite de expresie și 
neprimitoare, dar ochii lor spuneau că ei știu că erau pe cale să 
câștige o mare sumă de bani. 


Capul lui Tang Tsin ameţise ca urmare a barajului de întrebări și a 
durerii pricinuite de aplicarea unor șocuri electrice pe penis. Şedea în 
pielea goală pe scaunul pe care îl aduseseră când se prăbușise în 
nesimţire, conștient de membrele sale palide și sfrijite, stânjenit de 
prezenţa fetei, chiar dacă ochii ei păreau pironiţi pe carnetul de 

însemnări în timp ce-i nota răspunsurile. Tresări când primi o 
lovitură în cap și se uită la luminile orbitoare. 

— Cine-este-legătura-ta? 

Glasul anchetatorului era lent, ferm, ameninţător. Ceilalți doi 
bărbați stăteau tăcuţi în spatele lui Tang, în mica încăpere urât 
mirositoare, puțind a sudoare și urină. 

— V-am spus. 

Vocea lui Tang aproape că nu se auzea și cuvintele i se împleticeau. 

— Este un american, îl cunosc cu numele de Mark. 

— Care e numele lui adevărat? 

— Nu știu. 

Tang își înăbuși un țipăt când fu lovit din nou și explozii de lumină 
albă străpunseră roșul intens din creierul lui precum nenumărate 
așchii de sticlă. Capul i se legănă într-o parte, și el își dori să poată 
leșina. 

— Cum iei legătura cu el? 

Tang gemu. 

— Prin locuri pentru predarea secretă a informaţiilor - v-am mai 
spus asta, iar și iar - și acum am un număr de telefon. Vi l-am dat deja. 
Presupun că este o linie privată... la ambasada americană. 

Bărbatul tânăr veni din spatele reflectoarelor și se uită la el cu 
dispreţ. 

— Recunoști aceste persoane? îl întrebă, prezentându-i o 
fotografie. 

Tang Tsin tresări și dădu s-o apuce, dar nu reuși decât să-și 
stârnească valuri de durere de-a lungul braţelor, deoarece 
încheieturile mâinilor îi erau prinse în cătușe, la spate. Pentru prima 
dată începu să plângă. 

— Sunt soţia și copiii mei. Trupul i se gârbovi, înfrânt. Ce încercaţi 
să-mi spuneţi? 

Anchetatorul își răsfrânse buza într-un rânjet. 

— De trei luni sunt în mâinile noastre. 

— Dar ei se află în satul nostru! Până acum o lună mi-au trimis 

scrisori săptămână de săptămână!? 

— Şi scrisorile acelea le dictam eu, tovarășe. Dacă voiau să 
mănânce, scriau. Dacă soţia ta voia ca pruncii ei să supraviețuiască, 
scria. 

Faţa lui Tang se schimonosi de groază. 

— Ce-aţi făcut cu ei? Ticăloșilor! Ticăloși nemernici ce sunteţi! De 
când aţi aflat despre mine? 

— De aproape șase luni. 

— Nu pricep. Întâlnirea aceea cu ministrul? Avansarea mea? 

— Pentru a-i asigura pe americani și pe englezi că ești în siguranţă. 

Anchetatorul făcu un ușor semn cu capul. Tang fu smucit de pe 
scaun și ridicat în picioare, apoi târât înapoi spre scaunul greu de 
lemn, prins cu buloane în pardoseala de beton. Chingile de piele fură 
iarăși strânse zdravăn în jurul pieptului, al mijlocului și al gleznelor 
fixându-le de picioarele scaunului. Tânărul se apropie, zâmbind și 
legănând un dispozitiv metalic care semăna cu un băț pentru mânat 
vitele, dar cu un cablu gros și negru care ajungea până la cutia de 
lemn din colț, întocmai ca un șarpe ameninţător. Ochii lui Tang 
clipiră terorizaţi, trecând de la placa de alamă cu cifre de pe capacul 
cutiei la maneta care se mișca într-o fantă și la tija metalică. Era 
înfrânt, umilit. Ar fi trebuit să simtă dispreţ pentru ei: anchetatorul 
putea să aibă în jur de treizeci de ani, dar ceilalți doi erau abia trecuți 
de adolescenţă. Toţi patru aveau fețe netede, cu expresia aceea 
impasibilă și dură a tinerilor chinezi învestiți cu autoritate: o vedeai 
zilnic sub chipiele armatei, pe străzi. Nu dobândiseră nici o 
înțelepciune, nu înțelegeau că puterea de a distruge mintea și trupul 
unei alte ființe nu este ceva de folosit cu ușurință. Nu știau ce făceau. 
Ar fi trebuit ca el să fiarbă de ură și dispreţ; dar nu simţea decât 
rușine și teamă. Era prea înspăimântat ca să mai gândească limpede, 
chinuit de groaza durerii pe care putea totuși s-o simtă pentru ultima 
oară. 

Fața anchetatorului era aproape, răsuflarea duhnindu-i a dinți 
stricați și a fum de țigară stătut. Rânjea, în ochi cu o privire de nebun 

ce-ţi îngheţa sângele în vene - se bucura de fiecare clipă. Tang Tsin se 
scutură de un spasm când șocul electric transmis de tijă metalică îi 
înjunghie pieptul: durerea păru să-i oprească inima vreme de o 
secundă și i se făcu greață. 

— Care-i numele Scorpionului, trădătorule? 

Tang mormăi: 

— Nu știu, realmente nu știu. 

— Dar tu studiezi dosarele, rapoartele? 

— Bineînţeles. 

Scoase un țipăt când un alt șoc electric îi străpunse fulgerător 
organele genitale, făcându-l să gâfâie și să izbucnească în hohote de 
plâns. 

— Dar eu nu... Limba i se împleticea, abia reușea să rostească 
vorbele - nu-i știu numele. 

— Şi te aștepți ca eu să te cred? Că acel controlor al tău, Mark, ar 
arăta atât de bucuros dacă tu nu i-ai fi spus singurul lucru pe care 
vrea el să-l afle? 

Capul lui Tang căzu cu bărbia în piept. 

— EI voia numele, dar eu nu-l știam. 

Țipă când un alt șoc prelung îi arse vintrele, umplându-i întregul 
trunchi cu o durere ascuţită. 

— Foarte bine. 

Anchetatorul respira și el anevoie sub imperiul unei excitații 
sexuale bolnăvicioase prin însuși faptul că își folosea puterea pentru a 
răni și a umili pe cineva în prezenţa fetei drăguţe care lua notițe. 

— Foarte bine, tovarășe Tang Tsin. Acum o să-ţi verific 
răspunsurile. Dacă m-ai minţit, vei plăti pentru asta. Între timp vei 
gusta o mostră preliminară a ceea ce-ţi putem face dacă nu cooperezi 
la orice altceva ce-ţi voi cere. 

Tang fu copleșit de un nou val de teroare. 

— Nu-i nevoie de așa ceva. 

Glasul îi tremura. 

— Ba este foarte necesar, tovarășe, replică anchetatorul râzând. 

Consideră asta ca fiind începutul reeducării tale. 

Tang fu împins printr-o ușă într-un coridor cu dale de piatră, unde 
se simțea miros de umezeală. Îl loviră cu picioarele, trântindu-l la 
pământ, îl apucară de glezne și îl târâră în jos, spre pivniță, capul 
trosnindu-i pe fiecare treaptă. Fu azvârlit într-o celulă cu pardoseală 
și pereți capitonați, și simți cum gleznele îi sunt prinse într-o altă 
pereche de cătușe. Apoi îi legară laolaltă și la spate gleznele și 
încheieturile mâinilor, în așa fel încât trupul îi era încordat ca un arc. 
Simţi o înţepătură într-o venă a brațului și se uită fascinat și îngrozit 
cum îi goleau o seringă în sânge. Ușa se închise cu zgomot, o lumină 
roșie apăru în spatele unui geam gros din tavan, iar el rămase să zacă 
acolo, asudând de frică. 

Durerea veni brusc. Era de nedescris. Fiecare mușchi din trupul lui 
părea să se contracte, o mie de ace înroșite în foc îi străpungeau 
pielea, ochii îi ieșiră din orbite. În timp ce corpul i se arcuia și era 
străbătut de convulsii, simţea că pieptul stă să-i explodeze, și nu 
exista nici un răgaz ca să-și mai tragă sufletul: chinul sporea, val după 
val. Se luptă să scape de suferință izbindu-și capul de pardoseală ca 
să-și piardă cunoștința, dar podeaua era capitonată, iar sistemul lui 
nervos părea că doar își sporește sensibilitatea. Fiecare fibră a 
trupului transportă un curent electric de durere; se zvârcolea fără a se 
putea controla, gâfâind, zbătându-se să respire, în jurul lui răsunând 
cumplite gemete animalice despre care știa că erau ale lui. Chinul îi 
umplu mintea și se împleti cu o imensă groază când i se păru că îl 
înconjoară șerpi cu colți dezgoliți ce se răsucesc ameninţător în 
lumina aceea roșie și hidoase siluete de reptile vin spre el din toate 
direcțiile. 

Benjamin Foo nu-l simpatiza pe Tom Rumbelow, dar acesta era 
omul cel mai sus-pus de la bază, așa că la Rumbelow trebuia să se 
ducă, acum, că Nairn plecase. Se gândise să-l abordeze pe guvernator, 
însă asta ar fi însemnat că încă multe alte persoane să ajungă să știe - 
secretare, consilieri militari și politici. Poate că Rumbelow era un 
bufon, dar serviciul secret ar trebui cel puţin să fie capabil să păstreze 
un secret. Când telefonă, Rumbelow îl uimi pe Foo propunându-i o 
întâlnire imediată... nu în biroul de pe Peak, ci într-o casă 
conspirativă de pe insula Lamma. 

Amândoi se duseră acolo călătorind pe feriboturi diferite. Foo 
coborî pe uscat la Sok Kwu Wan și se plimbă prin port trecând pe 
lângă micile localuri de pe mal unde se servea mâncare - câteva mese 
și scaune metalice în fața unor colibe, cu un coș de fum și un delicios 
miros de calmari sau de creveţi - și pe lângă șampane legate de piloni 
încărcați de alge marine verzi. Era un golf pietros, cu un miros 
proaspăt, sărat, înconjurat de stânci, o rocă a cărei culoare cenușie era 
întreruptă de petice de murdărie verzuie, mici plaje nisipoase 
despărțite prin pereți stâncoși ce coborau abrupt în apă. Se aflau 
pe-acolo câțiva chinezi, dar nici unul nu-i acordă multă atenţie când 
Foo trecu printre ei dând din cap și zâmbind, pentru a ajunge sus, pe 
poteca de pe stâncă. 

Rumbelow aștepta într-o clădire de piatră de pe creștetul stâncii, 
nevăzută dinspre port și cu vedere înapoi, spre insula Hong Kong. De 
cealaltă parte a canalului, o șalupă a poliției părăsea Aberdeen-ul, iar 

feribotul vopsit în negru și alb pornea deja pe drumul de întoarcere 
către Central. Foo deschise ușa fără să bată și intră de-a dreptul în 
casă. Rumbelow ședea pe bancheta de lângă fereastră, dar se ridică și 
întinse o mână de bun venit. Părul lui cărunt și împuţinat era răvășit, 
iar ochii îi păreau foarte obosiţi, pe o față aproape fără culoare. Poate 
că nu era atât indolent, cât uzat după treizeci de ani de activitate... 
sau chiar bolnav? 

Foo îi strânse mâna grav. 

— Vă mulțumesc că ați acceptat să mă primiţi. 

— Câtuși de puţin... o plăcere neașteptată. 

Clădirea consta numai din două încăperi, una deasupra celeilalte - 
cea de sus accesibilă cu ajutorul unei scări metalice, printr-o trapă cu 
chepeng - și Foo remarcă în sinea lui pereţii groși de piatră. 

— Cred că a fost construit ca punct de observaţie naval, dădu 
Rumbelow răspuns întrebării nerostite. Cândva, în timpul războiului. 
A rămas pustie ani de zile. 

Foo înclină capul aprobator. 

— Da... am mai fost aici și altădată. 

Rumbelow zâmbi ca pentru a-și cere scuze. 

— Desigur, ar fi trebuit să-mi amintesc. Odinioară, dumneavoastră 
îndeplineaţi slujba mea. 

Foo schiță o ușoară plecăciune și surâse. 

— lertaţi-mă că întreb, dar oare locul acesta mai este încă prevăzut 
cu echipament de ascultare? 

— Nu, v-am asigurat că nu este, dar, dacă preferaţi, putem sta de 
vorbă afară. 

— Vă rog... niciodată nu știi ce au putut să instaleze tipii de la 
agenţia de știri China Nouă. 

Toată lumea știa că agenţia aceea era fațada pentru serviciile 
secrete chineze din colonie. 

Parcurseră o scurtă distanță de-a lungul potecii de pe stâncă, Foo 
având un picior mai sigur decât Rumbelow. 

— Cum aș putea să vă ajut? întrebă englezul. 

— Mai întâi încredințându-mă că nimic din ceea că vă spun nu va 
fi pus pe hârtie, decât cel mult cu o notație de clasificare specificând 
caracterul SECRET, și nici nu va fi transmis nimănui, cu excepția 
celor care trebuie în mod obligatoriu să vadă un asemenea document. 

— Întotdeauna lucrăm după principiul strictei necesități de a ști, 
lucrul acesta vă este cunoscut... Vă făgăduiesc că tot ce îmi spuneți va 
fi păzit cum se cuvine. 

— Atunci mă voi încrede în dumneavoastră, nu am de ales. 

Foo tăcu, îngândurat, cu o expresie gravă pe chipul lui ridat. Ochii 
lui zâmbiră, apoi redeveniră serioși, sfredelindu-i pe cei ai lui 
Rumbelow - un mesaj tăcut, care promitea o răsplată dacă Foo ar fi 
fost dezamăgit. Cei doi bărbaţi se priviră față în față, ezitând. Nori 
negri acoperiră soarele și deodată începu să plouă. 

Până să alerge înapoi, spre punctul de observaţie, turna cu găleata, 
înăuntru, răpăitul ploii pe acoperișul din tablă ondulată era atât de 
tare, încât Foo se simți mai puţin îngrijorat de posibilitatea trasului 
cu urechea prin mijloace electronice. 

Se așezară fiecare la câte un capăt al banchetei de la fereastră, apa 
șiroind pe partea din afară a geamului, și Rumbelow se uită la Foo, în 
așteptare. 

— Hai să mai încercăm o dată. 

Foo șovăi. 

— Aveţi cunoștință despre mișcarea „Zece Octombrie”? 

— Da. Ştiu că există o mare rețea a grupurilor de opoziţie din 
China. Dar nu mult mai mult de atât. 

— De ani de zile au tot existat grupulețe de opoziţie, risipite, 
dezorganizate, niciodată foarte sigure de direcţia în care ar putea să 
se îndrepte guvernul. La un moment dat se părea că Deng Xiaoping 
avea să reformeze el însuși țara - economie de piață, democraţie, 
libertate dar de când cu Tian'an Men nu mai e nici o speranţă de așa 
ceva. Armata a stabilit limite foarte severe, iar opoziția a devenit mai 
dură și mai bine organizată în reacţiile sale. 

— Am bănuit și noi ceva de felul acesta, din interceptări și de la 

agenţii noștri secreţi, dar e greu de știut ce anume se petrece pe 
această vastă întindere de pământ. 

Foo dădu din cap cu simpatie. Nu menţionă faptul că, pe vremea 
când ocupa el postul lui Rumbelow, treaba asta nu păruse niciodată 
chiar atât de dificilă. 

— Eu am o legătură cu mișcarea de opoziţie. De fapt, am venit la 
dumneavoastră în numele liderilor ei. 

— Nu știam că este atât de organizată încât să aibă lideri... cel 
puţin nu lideri pentru întreaga ţară. Cine sunt aceștia? 

— Deocamdată nu vă pot spune: singura lor măsură de siguranță 
pentru a nu fi arestați constă în aceea că nimeni, în afară de bărbații 
și femeile cheie, nu știe cine sunt ei. 

Urmă o tăcere stânjenitoare și Rumbelow păru nedumerit. 

— Pentru ce vă aflaţi aici, domnule Foo? Ce-mi cereţi să fac? 

— Liderii noștri doresc să vadă sfârșitul comuniștilor de la Beijing... 
și în acest scop le-ar plăcea să stabilească un contact regulat cu 
guvernul dumneavoastră, cu Comunitatea Europeană și cu Statele 
Unite. 

— Vorbiţi foarte detașat despre o revoluţie în cea mai mare ţară 
din lume, domnule Foo... Nu pot crede că va fi ușor sau plăcut. Dar 
asta e treaba dumneavoastră. Un contact, spuneţi? Așa ceva nu va fi 
dificil. Dacă aveţi nevoie de mai mult sprijin direct, acest lucru va 
trebui să fie decis de către cineva mai înflăcărat decât mine; ar trebui 
să fie implicați unii miniștri, și relația noastră cu China este și așa 
destul de dificilă din cauza retrocedării Hong Kong-ului în 1997. 

— În etapa aceasta, un contact va fi suficient. Habar nu am cum 
s-ar putea manifesta opoziţia - demonstraţii, greve și acțiuni militare 
întreprinse de unități care resping actualul guvern. Până de curând 
am vizitat cu regularitate China, dar nu mai pot continua prea mult. 
Zilele noastre ca amatori au luat sfârșit. 

— Ce anume cereți, domnule Foo? 

— Vă invit pe dumneavoastră, ca șef al bazei SIS de aici, să veniţi 
cu mine în următoarea mea vizită în China. Pentru a stabili contactul 


117 


cu liderii opoziţiei... În definitiv, în 1997, unii dintre ei ar putea să facă 
parte din guvern. 

Expresia lui Rumbelow se schimbă brusc. Încercă să arboreze un 
aer nepăsător, sprijinindu-se de spătarul banchetei, arătând cu un 
gest vag torentele de ploaie de afară, silindu-și buzele să sugereze un 
zâmbet politicos; dar în ochi i se citea o adevărată frică. 

— Ştiţi bine că eu nu pot intra în China. 

— De ce nu? Eu am intrat pe vremea când dețineam postul 
dumneavoastră. 

— Timpurile s-au schimbat, Foo. În capul meu port toate aspectele 
activităţii noastre de spionaj împotriva Chinei... nu pot nicicum să 
risc să fiu arestat și anchetat. Și dacă s-ar descoperi prezența mea 
acolo, s-ar isca un enorm scandal diplomatic. De ce nu folosiți pe 
cineva de la ambasada noastră de la Beijing? 

— Nu-i posibil deoarece călătoriile lor sunt limitate, iar Gonganbu 
îi ţine pe toți sub strictă supraveghere. Lucrul la care mă gândesc eu 
este ceva ce va trece neobservat... Întâlnirea ar fi secretă, și ar avea loc 
undeva departe de Beijing. 

— Și cum ar rămâne cu americanii? 

— Fără îndoială le veţi spune și lor... dacă doriţi, ar putea fi 
implicat și un american. 

Rumbelow se ridică în picioare, cu umerii ușor încovoiaţi, cu 
mâinile înfipte adânc în buzunarele hainei. Se uită posomorât prin 
fereastră: insula Hong Kong era ascunsă de o ceață cenușie și de 
perdele de ploaie. 

— Presupun că aș putea trimite pe cineva din personalul meu să-i 
întâlnească pe cei din conducerea dumneavoastră și să stabilească 
mijloacele unei viitoare comunicaţii - prin radio, curieri și întâlniri, 
preferabil în afara Chinei. Dar dumneavoastră îmi cereţi să-l pun în 
mare primejdie pe cel pe care l-aș alege, să știți... și să risc grave 
probleme pentru guvernul meu dacă ceva ar merge prost. 

— Dar o veţi face? 

— Voi cere avizul Londrei. 

— Spuneţi-le că nu au de ales. 

Rumbelow tresări. 

— Pentru ce dracu' nu? 

— Fiindcă retrocedarea Hong Kong-ului actualului regim chinez ar 
putea fi unul dintre cele mai cumplite dezastre cu care s-a confruntat 
vreodată țara dumneavoastră. 

— Cum aşa? 

— Oh, dă-o-ncolo, Rumbelow! Uită-te la șuvoiul de talente care 
părăsesc deja ţara! În ultimii câțiva ani, înainte de nouăzeci și șapte, 
toată lumea își va da seama că viaţa sub dominaţia Chinei va fi 
cenușie, apăsătoare, neplăcută și poate chiar mult mai rea decât atât. 
Asupra țării dumneavoastră se vor face presiuni ca să primească tot 
mai mulți refugiați. Este posibil că economia de aici să se prăbușească, 
legea și ordinea să nu mai funcționeze... chiar înainte de venirea 
chinezilor. Țara dumneavoastră va fi umilită. 

— Dar există garanţii... Legea Fundamentală? 

— Lipsită de orice valoare. La o adică, chinezii pot face orice 
poftesc. Aveţi o problemă, și guvernul dumneavoastră știe acest lucru. 
Veţi trimite pe cineva cu mine, domnule Rumbelow, fiindcă cea mai 
bună soluţie ar fi să aveţi de-a face cu un nou regim în China, 
democratic și necomunist. 

— Dacă guvernul meu încearcă să se pună bine cu ambele tabere, 
ne-am putea confrunta cu niște probleme înspăimântătoare. 

— Dar veţi face asta. Nu aveţi încotro. 

— Voi efectua câteva sondaje. Nu promit nimic, dar ar trebui să 
am un răspuns până într-o săptămână sau două. 


Când îl luară din încăperea capitonată, conștient încă, dar cu 
mintea tulbure și îngrozit, pe Tang Tsin îl dureau toate încheieturile. 
Anchetatorul, care spunea că se numește Wong, enumeră cu precizie, 
încă o dată, toate locurile secrete în care își preda el informaţiile, 
punându-l pe Tang Tsin să le identifice pe niște fotografii care trebuie 
că fuseseră făcute cât timp se aflase el în celulă. 

— Pe care ai fi utilizat-o data viitoare? 

Tang gemu când se mișcă. 

— Crăpătura din zidul de lângă staţia Xizhimen. 

— Bun. Pe viitor vei lucra sub controlul meu. Acum să vedem: am 
câteva documente - cum le-ai ambala? 

— Într-un plic obișnuit, de orice culoare, din cele pe care le poți 
cumpăra ieftin de oriunde. 

Wong dădu din cap. 

— Vino cu mine. 

Urcară treptele de piatră, apoi o altă scară, până ajunseră la o 
fereastră cu grilaj cu vedere spre curte. 

— Vei colabora cu mine în toate amănuntele, Tang, pentru că dacă 
nu faci așa, asta li se va întâmpla soţiei și fiicei tale. Băiatul este prea 
mic. 

Afară, curtea părea plină de soldați: șepci verzi cu cozoroc și 
paspoal galben, cămăși kaki descheiate la gât, fluturând peste 
pantaloni, dar strânse în talie cu centuri de piele. Sub pantalonii lor 
negri, mototoliți, păreau să poarte cu toții cipici de pânză ieftini. 

Un ofițer superior, în uniformă cenușie cu epoleţi roșii și aurii, 
părea să răspundă de acel efectiv. Nimeni nu acorda cine știe ce 
atenție celor două siluete care stăteau îngenuncheate în mijlocul 
curții cu mâinile legate strâns la spate. Un bărbat tânăr și o fată, 
amândoi în jur de douăzeci de ani și îmbrăcaţi în salopete albastre, 
rupte - poate studenţi sau muncitori agricoli. Se uitau fix la zidul de 
piatră. 

O clipă, Tang Tsin simți că i se oprește inima, crezând că era fiica 
lui, că Wong avea să-l facă să vadă cum moare propriul lui copil, dar 
pe urmă își dădu seama că cei doi tineri îi erau necunoscuți. Totuși, 
păreau mult prea tineri pentru a fi uciși așa și îl cuprinse mila. 

— Ce așteaptă? întrebă el, văzând că minutele se scurg. 

— Pe doctor și ambulanţa. 

— Mai are asta vreo importanță? Trebuie că cei doi îndură un 
adevărat chin - abia dacă-s mai mari decât niște copii. 

Inocența bărbatului mai vârstnic îl făcu pe anchetator să 
zâmbească. 

— Sunt huligani, Tang. Contrarevoluţionari. Medicul le va lua 
rinichii de îndată ce se va termina execuția... vor fi folosiți astăzi, ceva 
mai târziu, pentru transplanturi. 

Tang Tsin se cutremură scârbit și se uită la el. 

— Așa ceva e normal? 

Wong înălță din umeri, nepăsător. 

— E ceva foarte obișnuit. Organele sunt necesare pentru bolnavi... 
Când mor, criminalii ăștia pot să facă măcar un bine altora. 
Actualmente, aprovizionarea este atât de bună încât putem câștiga 
valută forte de la chinezii din străinătate, care vin la Canton și la 
Beijing spre a fi operaţi. 

Vorbăria din curte încetă când o ambulanţă intră pe poartă în 
marșarier; câteva siluete îmbrăcate în alb ieșiră prin ușile din spatele 
mașinii. Răsună un ordin și doi soldaţi cu puști AK-47 înaintară spre 
cei doi condamnaţi care se întoarseră și încercară să-și surâdă unul 
altuia. Ostașii își apăsară ţevile puștilor în ceafa tânărului și în cea a 
fetei, amândoi tresărind la atingerea metalului rece; dar apoi păru că 
apasă ei înșiși în arme, ca și cum li s-ar fi spus că așa totul se termină 
mai repede. Un alt soldat ridică un steag roșu. Când îl lăsă în jos, se 
auziră două împușcături. 

Cele două siluete tresăriră și se prăbușiră înainte, încă 
îngenuncheate, cu șalele în sus - un mod de a pleca lipsit de 
demnitate. Fata se rostogoli într-o parte, evident moartă. Călăul 
băiatului trebuie să-și fi greșit ţinta, deoarece acesta se zvârcolea pe 
pământ cu sângele ieșindu-i în valuri din gură. Un soldat avansă și îl 
izbi cu piciorul, ca să grăbească sângerarea și moartea. Wong izbucni 
în râs. 

— Republica Populară nu-și poate permite decât câte un glonţ 
pentru criminali, Tang... și rudele lor trebuie să-l plătească dacă vor 
să li se dea cadavrele ca să le incinereze. 

După aproximativ cinci minute, ambele victime zăceau nemișcate 

și fură întoarse cu fața în sus. Fâșii de hârtie cu inscripţia „executat 
pentru răzvrătire” fură prinse cu ace pe piepturile lor mânjite de 
sânge, iar aparatul unui fotograf oficial țăcăni. Câţiva soldaţi veniră în 
fugă cu tărgi și în curând ambulanţa se îndepărtă. 

Tang Tsin stătea în picioare, vrednic de plâns, cu capul plecat. 

— Voi face tot ce vei porunci, tovarășe Wong. Orice. Dar aș putea 
să-mi văd familia? 

În după-amiaza aceea, Rumbelow îi spuse lui Sarah că o alesese ca 
să-l însoţească pe Foo în miezul Chinei. O informă cu dezinvoltură, 
ca și cum ar fi fost o chestiune de rutină, fără risc, fără primejdii. Nu o 
convocă la Peak, ci apăru neanunţat în biroul ei de pe Tamar, 
ștergându-și fruntea cu o batistă de Paisley’ colorată în roșu și verde. 

— Dumnezeule, ce cald e afară! 

Se așeză pe biroul metalic, legănându-și picioarele și evitând 
privirea ei. 

— Vom avea o ședință de informare cu Mary și cu Gatti, mâine 
dimineaţă. Pe urmă vreau să iei trenul spre Canton, apoi să zbori cu 
avionul până la Kunming. Folosește-ți propriul pașaport - îți vom 
obține o viză de turist, ca și cum ai pleca în vacanţă. 

— În vacanță? La Kunming? 

Rumbelow făcu pe șmecherul. 

— Se zice că ar fi un loc foarte atrăgător, sunt sigur că au câțiva 
turiști pe acolo. 

— Așa crezi? O europeancă va bate la ochi de la o milă. Mă voi 
duce dacă asta vrei - nu am încotro -, dar n-ar fi mai rațional să 
folosești un etnic chinez... Ai putea împrumuta unul de la Secţia 
Specială? 


18 Localitate din Scoţia, renumită pentru produsele ei textile, mai ales cele din lână 
(n. t.). 

Rumbelow dădu din cap. 

— M-am gândit la asta. Dar nu sunt foarte sigur că am încredere în 
Foo, replică cu binecunoscutul său zâmbet strâmb. Vreau să-l 
însoțească cineva pe care să mă pot baza fără nici o reținere și care să 
evalueze situaţia. Știu foarte puţin despre opoziţia din China - cine 
sunt acești lideri care își închipuie că-l pot răsturna pe Li Peng? Sunt 
oare credibili? Sunt niște nebuni? N-ar fi mai înțelept să nu avem 
nimic de-a face cu ei? 

— Poate că ar trebui să te duci chiar tu? sugeră Sarah pe un ton 
drăgălaș. 

O bucură umbra de teamă întipărită pe chipul lui Rumbelow, apoi, 
imediat, se simţi vinovată. El făcuse destul de des treaba asta în trecut, 
asumându-și riscuri reale în spatele Cortinei de Fier și în Africa. 
Acum avea dreptul de a trăi îndeajuns de mult pentru a se bucura de 
căsuţa aceea cu acoperiș de stuf din Suffolk, care devenise ținta mult 
râvnită a vieţii lui. Ar fi vrut doar ca el să fie mai sincer față de ea. 

— Ştii, Sarah, că mie mi se interzice să pătrund în China. Nici unul 
dintre noi n-ar trebui să se ducă acolo. 

— Inclusiv eu? 

— Asta e ceva excepţional. 

— Nu suntem în război cu ei. 

— Nu, bineînţeles că nu. Însă ar fi foarte neplăcut dacă vreunul 
dintre noi ar fi prins că tratează cu niște oameni pe care ei îi 
consideră trădători. 

— Foarte neplăcut. 

Sarah izbucni într-un râs forțat și, cu un gest nervos, își trecu 
degetele prin păr. 

— Dacă aș fi arestată, n-aș avea nici o protecţie diplomatică sau de 
vreun alt fel. 

Vorbea cu mult calm, fără a încerca să ascundă faptul că era 
speriată. 

— Din câte știu, Foo este omul Beijing-ului... și dacă asta-i 
adevărat, e clar că ei mă vor înhăţa. Pot să mă azvârle în închisoare, 

sau să mă împuște, Tom... poate o vor face, poate nu, dar aș prefera să 
nu aflu pe pielea mea. Nu sunt chiar nebună. 

Un ușor val de mânie înăspri expresia din ochii iui. 

— De aceea te vei duce cu propria ta identitate, Sarah. Cu 
siguranță că le ești cunoscută amicilor noștri de la Agenţia de știri 
China Nouă - ne cunosc pe toţi. Dar o vacanţă de câteva zile este 
foarte plauzibilă - ei nu s-ar aștepta ca noi să trimitem acolo un ofițer 
din serviciile secrete, cunoscut de ei și sub propriul său nume, pentru 
îndeplinirea unor scopuri ticăloase. 

— Oare chiar nu s-ar aștepta? replică Sarah oftând. 

Prin fereastra biroului, portul Hong Kong părea dintr-o dată foarte 
frumos, un loc pe care n-ar fi vrut să-l părăsească. Un loc sigur. 

— Sper că ai dreptate, Tom. E vorba de gâtul meu, nu de-al tău, și 
sper al dracului de mult să ai dreptate. 


Polițista Wu continua să viziteze spitalul „Prințul de Wales” zilnic, 
la primele ore ale serii. De fiecare dată ședea timp de o oră în strâmta 
rezervă laterală, ținând mâna fetei. La început se mulțumiră fiecare 
cu prezenţa tăcută a celeilalte, căci polițista Wu intuia că suferința 
fizică şi mentală a lui Ah Ming o umplea de teamă și neîncredere. Era 
prea devreme pentru a-i pune întrebări. 

După cinci zile, Ah Ming se ridică în șezut și se uită în jur. În 
curând ajunse să mănânce puţină hrană normală. Poliţista Wu 
continua s-o ţină de mână și să-i aducă mici cadouri - un baton de 
ciocolată, un spray deodorant cu un parfum plăcut, un mic talisman 
reprezentând o pisică neagră. Ceea ce o îndemna pe Wu să se poarte 
așa era în parte o bunătate naturală, în parte curiozitatea de a afla de 
ce să fi fugit o adolescentă din China, de una singură. Poate că 
motivul cel mai puternic dintre toate era acela că, în urmă cu zece ani, 
polițista Wu fugise din China - singură, în vârstă de cincisprezece ani 
- după ce tatăl ei fusese executat pentru activităţi contrarevoluționare, 
restul familiei ei dispărând în diverse lagăre. 

După zece zile fu clar că Ah Ming aștepta vizitele tinerei polițiste și 

își vorbeau una alteia. Se dovedi de asemenea că Ah Ming nu-și 
amintea nimic din viața ei dinainte de a se fi trezit în spital cu două 
răni prin împușcare. 

— Este un caz de pierdere a identităţii, declară doctorul Singh cu 
înţelepciune. 

— Vreţi să spuneţi că și-a pierdut memoria? 

Polițista Wu își mușcă buza, dezamăgită. 

— Dar cât va dura asta? 

Medicul sikh clătină din cap. 

— Nu știu, domnişoară Wu. Îmi pare rău. 


Gatti își petrecu încă o jumătate de zi în sala instalaţiilor de radio a 
lui Mary Devereux din subsolul navei Tamar. Stătu de vorbă cu o 
serie de membre din corpul Wren și cu matrozi care lucrau acolo, și 
verifică măsurile de securitate. Toate astea îl convinseră că nu exista 
nici o scurgere, nici un exemplar de mesaje sau interceptări care să fie 
copiat și scos pe ascuns afară. Nu era nimic greșit în acel sistem de 
organizare - cercetarea lui nu ducea nicăieri și nu avea nici o legătură 
cu problema principală. 

Nu va mai avea nici un motiv oficial pentru a o revedea pe Mary, 
ceea ce era păcat, fiindcă se simțea bine în compania ei. Așa că în 
seara aceea o invită pentru a doua oară în oraș, și ea îl însoţi - cochetă, 
într-o pereche de blugi și o cămașă în carouri - pe feribotul către 
Lantau. Înainte de a lua masa la unul dintre restaurantele chinezești 
în aer liber, se plimbară pe plajă de la Silvermine Bay până când 
rămaseră singuri. Sub picioarele lor, nisipul încă mai păstra căldura, 
și Mary nu rezistă în clipa în care el o luă de mână. Când se 
dezbrăcară, ea își scoase jeanșii cu naturaleţe, lăsând să se vadă un 
bikini negru care-i scotea în evidenţă ușorul bronz, și alergă spre mal, 
împroșcând apa când intră în valuri. După ce au înotat pe o distanță 
bună în larg, ea îl provocă la întrecere până la o baliză și cu un craul 
viguros, îl învinse fără probleme. 

Întins pe plajă ca să se usuce, Gatti îi zâmbi. 


126 


— Înoţi extraordinar de bine. 

— În copilărie nu prea eram bună la nimic altceva, dar asta 
puteam să fac și am insistat. Încă îmi mai face plăcere un înot 
zdravăn - mă ajută să uit că tot timpul particip la paradă în rolul 
șefului. 

Se întoarse alene cu spatele în sus, și el îi admiră trupul. Buclele 
negre și ochii căprui se potriveau cu o piele care se bronza lesne la 
soare. Sâni mici și tari; picioare lungi, atrăgătoare; ușoara 
proeminenţă a mușchilor puternici de pe partea din spate a coapselor. 
Era frumoasă, deși lipsa unor defecte o făcea să fie ciudat de 
neispititoare, chiar dacă era aproape goală. Cu blândeţe, el îi trecu 
degetele pe șira spinării și o sărută pe ceafă. Îi simţi fesele 
încordându-se puţin sub mâna lui, dar femeia îi zâmbi prietenește, 
nici descurajator, nici îmbietor. 

— E greu? 

Capul lui Mary zvâcni în sus și păru nedumerită. 

— Ce să fie greu? 

— Să fii comandant, să dai ordine oamenilor și toate celelalte. 

— Nu-i rău. Acum m-am obișnuit, dar e plăcut să fiu invitată în 
oraș de cineva care e și mai șef. Oftă. Mmm.!... Te rog să mai faci asta. 
Uneori doresc să mă fi căsătorit și să fi avut o familie în locul vieţii pe 
care o am. 

— Dar te-ai descurcat grozav de bine... pariez că o să sfârșești prin 
a ajunge amiral sau așa ceva. 

— Nu există femei amiral, oricum, nu deocamdată. Da... am reușit 
să fac asta într-o lume a bărbaților și totuși, uneori tot mai am 
incertitudini - oare nu li se întâmplă tuturor așa ceva? - și simt lipsa 
unui soț și a unor copii. Este un soi de instinct fundamental, dacă stai 
să te gândești. 

— Dar ai preferat să nu urmezi acest instinct. 

— De fapt, n-am putut. 

— Îmi pare rău. 

— Ei bine, poate că aș fi putut, dar... oh, las-o încolo! Hai să ne 

relaxăm pur și simplu și să uităm totul. 

El întinse o mână și ea se rostogoli în braţele lui, înălțându-și 
privirea spre el ca un copil rătăcit, în ochi cu o expresie oarecum 
întrebătoare. O sărută ușor pe buze și ea îi răspunse cu stângăcie, 
ținând ochii închiși, dar strângându-i cu putere mâna. 

— Eşti drăguţ, Bob. Ştii, nu obișnuiesc să fiu invitată prea des în 
oraș. 

— Asta n-o cred, Mary... Eşti nemaipomenit de frumoasă. 

— Nu fi caraghios! Până și râsul ei avea accentul claselor 
superioare. Ştii bine că nu mai am douăzeci de ani. Dacă mănânc prea 
mult fac o burtă îngrozitoare, iar fundul meu e de-a dreptul gras. 

Se ridică încet în picioare și, timid, îl cuprinse de gât cu braţele. Cu 
o mână, Gatti o trase spre el, cu cealaltă îi mângâie fața în timp ce o 
săruta. Ea îi răspunse, dar el simţi că era un efort, ca și cum ar fi fost 
într-adevăr o ființă singuratică și recunoscătoare pentru atenţia pe 
care i-o acorda el, deși nu-l plăcea realmente. Sau se simţea vinovată? 
Ori tulburată? Sau poate că de vină era doar imaginaţia lui? 

Mai târziu se așezară în întuneric, aproape de port, la o masă 
luminată de lanterne chinezești, cu un pâlc de bambuși înalți 
scârțâind sub suflul brizei în spatele lor. Mary ceru un gin și apă 
tonică, apoi o bere germană, cu scoici și rață afumată. La lumina 
lanternelor, zâmbetul ei era tineresc și plin de vioiciune în timp ce 
stăteau de vorbă mai intim ca niciodată până acum, discutând despre 
speranţe, temeri și primejdii. Gatti uită motivul pentru care se aflau 
împreună, și Mary fu prima persoană care îi împărtăși durerea 
produsă de moartea lui Sue și a băieţilor. Ea îi vorbi despre o copilărie 
petrecută într-o nobilă sărăcie la un vicariat. 

— Mama și tata erau îngrozitor de zgârciți cu exteriorizarea 
sentimentelor. Nici un gest de iubire, dar bineînțeles că țineau la noi. 
Dacă n-ar fi fost bietul tata, nu m-aș fi aflat aici - el era ferm hotărât 
să căpătăm amândouă o educație așa cum trebuie, deoarece nu avea 
nimic altceva să ne ofere. 

Un chelner în cămașă albă le mai aduse bere. 

— Sunteţi din Angiia sau din 'me'ica? 

— Din Anglia, răspunse Mary, zâmbind. Totuși, el e din America. 

— Voi căsătoriți? 

— Nu, nu suntem căsătoriți. 

Chelnerul făcu cu ochiul și rânji. 

— Atunci aveți timp. 

Se întoarseră la feribot pe întuneric, braţ la braţ. Ea își vâri capul 
buclat în umărul lui. 

— Îţi mulţumesc pentru o seară încântătoare. Strânge-mă în braţe, 
Bob. 

Dar el simţi că sub acea căldură se afla un vid, o dorință de 
intimitate inexistentă în realitate. Intrigat și tulburat, o mângâie cu 
duioșie pe față. 

— Oh, Bob, șopti ea. Mi-am dat seama pentru ce ești aici în timp 
ce luăm masa. Ar trebui să te urăsc, ticălosule... dar nu te urăsc. Mă 
verifici, nu-i aşa? Tu știi. 

— Ce să știu, Mary? 

— Să nu te joci cu mine, fiindcă atunci te voi urî. Îndeplinești o 
sarcină de serviciu, spune drept! 

— Azi-dimineaţă îmi făceam slujba. Acum nu. Ne aflăm aici fiindcă 
îmi place să fiu cu tine, asta-i tot. N-am mai făcut nimic de felul ăsta 
de când... Voiam pur și simplu să mai luăm o dată cina împreună... 
Dacă asta a fost o greșeală, îmi pare rău. 

Ea îi strânse mâna. 

— N-a fost o greșeală. Dacă lucrurile ar fi altfel... vreau să zic, 
pentru noi amândoi, cred că mi-ai plăcea al dracului de mult, 
domnule comandant Gatti. 

În întuneric, el zâmbi. 

— Aşadar, e reciproc. 

— Dar tot m-ai tras pe sfoară. Chiar știi, nu-i așa? 

— Are vreo importanță? 

— În serviciul meu, asta este o crimă. Contează enorm. 

— Desigur, bănuisem. Gatti ezită. Nu aveam de gând să spun 

nimănui dacă asta e ceea ce vrei să întrebi. 

— Eşti sigur de asta? 

— Poţi avea încredere în mine. Desigur, mi-a trecut prin minte 
gândul că era posibil să fi fost compromisă. Ai fost compromisă, 
Mary? 

— Nu, bineînţeles că nu. Faptul că sunt lesbiană nu mă face să fiu 
o trădătoare. Întotdeauna am știut că dacă ar fi încercat cineva să mă 
șantajeze, ar fi trebuit să fac o mărturisire completă, să suport 
consecințele faptelor mele. 

— Te cred. Am ajuns la concluzia asta acum câteva zile... Dar seara 
asta ne aparține, doar nouă! Okay? 

— Eşti sigur că mă crezi? 

— Absolut. 

„N-ar trebui să faci asta” - îl mustră un glas interior - „nici n-ar 
trebui să te afli aici. Ea este o suspectă, nu vreo prietenă... Cum dracu’ 
poți să știi că nu minte?” Dar Gatti alungă gândul acesta. O credea. 

— Nu mă vei abandona? 

— Nu. Îţi făgăduiesc. 

— Oh, Bob! șopti ea, agățându-se de el în timp ce degetele lui îi 
simțeau umezeala lacrimilor. Oare pot într-adevăr să mă încred în 
tine? 

Şedinţa de informare - „briefing'-ul - lui Sarah se desfășură în 
aceeași sală de conferințe cu aer condiţionat rece ca gheața de pe 
colina Peak. Foo nu fusese invitat - împreună cu Rumbelow, ea urma 
să-l întâlnească spre sfârșitul după-amiezii, dar pe toată durata 
dimineţii el a rămas pe dinafară. În seara precedentă, ei i se îngăduise 
să citească un dosar gros care prezenta povestea vieţii lui, începând 
cu nașterea sa la Shanghai, cu aproape șaizeci de ani în urmă. Primii 
nouăsprezece ani erau mai puţin cunoscuţi, dar ea își putea imagina 
copilăria lui, în condiţii privilegiate - tatăl fusese negustor, cu o casă 
mare și cu servitori căreia războiul civil și invazia japoneză îi puseseră 
brusc capăt. Casa familiei lui din Shanghai fusese distrusă în cursul 
unui raid aerian naționalist, două surori fiind îngropate sub ruine. În 
dosar exista o notă din partea inspectorului de poliție din Hong Kong 
care îl recrutase prima dată pe Foo ca informator, în 1953: pe o hârtie 
obișnuită, grosolană și îngălbenită, cu blazonul regal, în albastru, încă 
bine vizibil pe fiecare filă, scrisul de mână, rotunjit și îndrăzneţ fusese 
realizat cu o peniță care zgâria. Conţinutul descria singurul semn de 
emoție al lui Foo, apărut atunci când își amintise cum o dezgropase 
din ruine pe sora lui, Mei-ling, trupul ei fragil fiind zdrobit de un bloc 
de beton înnegrit, și cum fugiseră părinţii lui pe Yangtze, spre 
Hankow, pe o joncă încărcată de oameni, care fusese mitraliată și 
scufundată de către comuniști într-un loc în care râul se năpustea 
printr-un defileu, așa încât cei care supraviețuiau gloanțelor nu 
puteau scăpa de moarte prin înec. 


131 


Rămas brusc singur pe lume, Foo întreprinsese propriul său „Marș 
Lung” către sud, până la Hong Kong. Evoluţia lui de la băiatul de 
nouăsprezece ani fără un ban și fără nici un alt cămin decât strada, 
până la șeful bazei SIS, decorat cu un CMG" actualmente militar, 
oferea o lectură fascinantă. Sarah înapoie dosarul cu un reînnoit 
respect față de omul pe care urma să-l însoțească în China - înțelegea 
de ce atrăgătoarea Ruth se îndrăgostise de el și fusese gata să se 
desprindă de Occident pentru a-și împărţi viaţa cu el. Și Sarah a 
simţit cât de îndrăgostiți continuau să fie partenerii acelui cuplu 
aparent atât de nepotrivit. Nu se îndoia că Ruth Foo era o femeie 
cinstită și, sinceră, care credea că soţul ei era implicat în mișcarea 
„Zece Octombrie”, în ciuda pericolului foarte real, deoarece el voia să 
vadă că se termină o dată cu ticăloșii de la Beijing. Nairn nu le acorda 
acestora nici o importanţă, socotindu-i găunoși, o forță irosită, dar 
din câte văzuse ea, faptul că ei își pierduseră convingerea îi făcuse pur 
și simplu să devină mai despotici și mai criminali decât până atunci. 

Nu cumva Ruth se amăgea? Era Foo într-adevăr omul Beijing-ului? 
Dacă da, n-ar fi fost primul milionar chinez expatriat care își lega 
soarta de comuniști, ca un fel de poliţă de asigurare. Nu era defel o 
asigurare proastă dacă voiai să participi la culesul resturilor după ce ei 
ar ocupa iarăși Hong Kong-ul... Și dacă Foo era omul Beijing-ului, 
sigur că Sarah va vedea interiorul unei închisori chinezești sau ceva 
mai rău - doar dacă n-ar refuza categoric să îndeplinească acea 
sarcină, ceea ce i-ar garanta concedierea din serviciu, ori dacă n-ar 
reuși să-și fractureze un braţ, ceea ce ar fi al naibii de dureros. 

Acum se aplecă deasupra unei hărți a Chinei, în timp ce Rumbelow 
îi arăta Kunming-ul, o localitate situată în munții din sud-vest, spre 
granițele cu Vietnamul și cu Birmania. 

— N-am fost niciodată eu însumi acolo, dar se află pe platoul 
acesta - munți pe trei laturi și lacul Dianchi spre sud. La aproape o 

mie cinci sute de mile depărtare de Beijing, în afara circuitului 
principal. 

— De-aia l-a aruncat cineva în aer pe guvernator? întrebă Sarah pe 
un ton sec. 

Tom Rumbelow păru să fie pus în încurcătură. 

— Dacă e să-l crezi pe Nairn, e posibil ca Foo să fi făcut parte din 
acea rețea a opoziţiei spulberată de Gonganbu la ordinele Beijing-ului. 

— Cumplit! Așadar, fiecare soldat și fiecare membru al poliţiei 
secrete de acolo va căuta personaje dubioase? 

— Este o localitate mare - aproape două milioane de suflete, cu o 
populație amestecată, douăsprezece naţionalităţi diferite de chinezi, 
han, hui, ji, bai și așa mai departe. Câţiva europeni... și acolo se duc 
într-adevăr turiști și oameni de afaceri străini, așa că sper că va fi okay 
pentru tine. Este o alegere rațională pentru ceea ce are Foo în minte. 

Sarah nu spuse nimic. Era îmbrăcată cu o bluză albă, simplă, dar 
elegantă, și o fustă neagră care o făcea să arate ca una dintre 
membrele Wren de pe Tamar; cu atât mai mult cu cât părul îl avea 
strâns într-un coc. Așa avea să-l poarte în China, acoperit cu o pălărie 
de pai; înălțimea ei avea să constituie totuși un dezavantaj, dar cel 
puţin părul lung și blond care o dădea de gol va fi ascuns. În cele din 
urmă, întrebă: 

— De fapt, ce anume e în capul lui? 

— Declară că ar fi invitat laolaltă pe trei dintre liderii acestei 
enigmatice mișcări - veniți de pe întreg întinsul Chinei, pentru a ne 
demonstra că există cu adevărat o oarecare formă de opoziţie 
națională. Ei își zic mișcarea „Zece Octombrie”, după data revoluţiei 
lui Sun Yat-sen împotriva ultimului împărat, în 1911. Revolta a început 
pe 10 octombrie. Chinezilor le place tare mult să folosească date în 
chip de nume ale mișcărilor politice. 

— Ce interesant! comentă Sarah, schițând un ușor zâmbet ironic. 

— Da, ei bine... Foo dorește ca tu să locuiești pe durata a două 
nopţi într-unul din cele mai mari și mai anonime hoteluri, după care 
te va lua de acolo și te va duce la un loc de întâlnire, în munţi, unde 

vei rămâne câteva zile. 

— Şi, în fond, despre ce se presupune că ar trebui să le vorbesc 
acelor glumeți? 

— Aș fi crezut că asta era cât se poate de evident, dar Mary a făcut 
un punctaj... Îl poţi studia în după-amiaza asta. Dacă acești lideri au 
forța necesară? Ce fel de slujbe îndeplinesc actualmente? Au oare o 
reală influență politică? Ce sprijin numeric au? Au bani? Posedă 
arme? 

Mary Devereux tocmai li se alăturase. 

— Poate că lucrul cel mai important din toate, Sarah, este să aflăm 
în ce relaţii sunt ei cu Armata de Eliberare a Poporului. Există unități 
ale armatei care îi sprijină? Ba mai mult, există generali care comandă 
divizii întregi și care i-ar putea sprijini? Sau toată chestia asta nu-i 
decât o glumă proastă? 

— Și pe urmă iau pur și simplu un avion înapoi, ca orice turist? 

—  Întocmai. Va trebui să-ţi faci unele însemnări, dar Foo s-a 
angajat să te doteze cu un aparat Minox, în așa fel încât să-i poți 
fotografia şi zice că posedă echipamentul necesar pentru a transforma 
fotografiile în micropuncte. După ce vei face acest lucru, le vei lipi pe 
cărți poștale și le vei expedia la niște adrese pe care ţi le vom indica, 
apoi vei arde însemnările și vei arunca aparatul foto, rămânând 
absolut „curată”. 

— Cum călătorește Foo? 

— Vom afla amănuntele diseară, dar el te va urma pe o altă rută. 

— La ce oră ne întâlnim cu el? 

— La șase. Aici. ÎI vom lua într-un furgon închis, în apropiere de 
Aberdeen. 

Rumbelow se ridică. Şedinţa de scurtă informare se încheiase. În 
timp ce băteau în ușă, pe care le-o deschise paznicul securității, Mary 
Devereux se întoarse spre Sarah și îi zâmbi. 

— Mult noroc! 

— Mulţumesc, răspunse Sarah înălțând din umeri și râzând, dar 
fără urmă de veselie. 

Cu puţin înainte de miezul nopţii, Luther se afla pe chei, la Chai 
Wan, în apropierea unui adăpost împotriva taifunului. Inspiră 
„aroma” unor cutii de pește goale și a unor oale pentru crabi, 
ferindu-se să nu-l ajungă lumina gălbuie și palidă provenită de la 
fereastra unei colibe de pescari, în timp ce jonca motorizată pufăia 
străbătând portul înțesat de șampane, îndepărtându-se tot mai mult 
în largul mării. Luminile ei de navigaţie erau bine fixate și corecte, 
plasele de pescuit - convingătoare, așa că nava ar fi putut trece cu 
bine de orice control și, cu puţin noroc, nimeni n-ar fi remarcat-o 
măcar până la acostarea în China Roșie, după douăsprezece ore. 
Luther îi întoarse spatele și se înapoie printre micile colibe care-i 
adăposteau pe refugiați; avea să treacă ceva timp până să găsească un 
taxi, dar dispunea de un răgaz îndestulător până la plecarea avionului 
său, la ora cinci dimineaţa. 


Sarah și Nick ieșeau din liftul blocului turn de pe strada 
MacDonnell, amândoi bine dispuși după Chablis-ul la gheaţă care 
însoţise cina franțuzească la restaurantul lui Gaston, la lumina 
lumânărilor. Toată seara abia dacă pomeniseră de China. Ea bâjbâi 
până când cheia nimeri broasca și în curând se lăsară amândoi să 
cadă pe canapea. Afară, luminile din Central și ale portului pâlpâiră 
prin ușile cu geam, până când Nick se ridică și trase perdelele. 

— Cafea, Cable? 

Sarah dădu din cap și-l chemă lângă ea. 

— Nu încă, Nick. A fost o masă nemaipomenită... Îți mulțumesc. 
Ca să fiu sinceră, era tocmai ce-mi trebuia... mă tem pentru mâine, 
mi-e al dracului de fiică. 

Ochii lui Nick trădau îngrijorarea bărbatului. 

— Știu... Rumbelow s-a scrântit la cap. Ar fi trebuit să știm mult 
mai multe înainte de a risca așa ceva... Nu am nici un pic de încredere 
în toată treaba asta. 

— Ştii bine că trebuie să mă duc acolo... nu se poate evita. 

— Nu poţi să refuzi... să treci peste Rumbelow? 

— Nu, dacă vreau să rămân în serviciu. Vor presupune pur și 
simplu că îmi lipsește curajul. 

— Dar asta-i o mare prostie! 

— Oare? Se ghemui lângă el. Încep să mă întreb... Nu voi păți 
nimic, dar tu ești bun cu mine, dragul meu. Dincolo de fațada asta 
rece, bostoniană, ești unul dintre cei mai drăguți bărbaţi pe care i-am 
cunoscut vreodată... știai asta? Îl sărută. Aș vrea să fi venit și tu cu 
mine. 

— Aş vrea și eu. 

Braţele lui puternice o înconjurau, ochii care îi întâlniră pe-ai ei 
erau blânzi, plini de personalitate. Rămaseră o vreme în dormitor, 
culcați goi pe pat, fata cea înaltă îngropându-și fața la pieptul 
bărbatului care o  întrecea în înălțime, picioarele lor lungi 
împletindu-se, ale unuia cu ale celuilalt, și desprinzându-se iar. 

— Oh, Nick, cu tine mă simt atât de în siguranță! Lăsă să-i scape 
un oftat și-l sărută cu lăcomie. Se împlinește aproape un an, știi?... 
Tare te mai iubesc! 

Degetele lui îi mângâiară fața, ochii o priviră zâmbind. 

— Și eu te iubesc, Sarah. 

— Nick, și dacă se întâmpla ceva rău? Nu te-aș revedea niciodată. 

Lacrimile îi înțepau ochii când înălță capul ca să-l sărute iar, vrând 
ca apropierea caldă să dureze o veșnicie. 

— Oh, Nick... Nick... iubitul meu... 

În tăcerea îndelungată, se agățau unul de celălalt, cu capetele 
alături, pe perne, zâmbindu-și unul altuia. 

— Oh, aş vrea să putem rămâne așa pentru totdeauna! 

Stătură de vorbă multă vreme, până când Nick se duse să aducă 
două pahare cu vin din frigider. Ei îi plăcea să-i privească trupul auriu 
în lumina lămpii. Când el se înapoie ţinând paharele, zâmbind, cu 
trupul suplu și umerii laţi, părea un zeu grec. Nu se lungi iar pe pat, ci 
se așeză pe margine, fără s-o atingă pe Sarah, fiecare fericit în 
prezenţa tăcută a celuilalt, dar bucurându-se la gândul că ispititoarea 

distanță de cincisprezece centimetri care-i despărțea nu avea să fie 
păstrată prea mult... 

În dimineața următoare, Roper ieși din apartament la șase și 
jumătate. Sarah încă mai dormea - părea foarte tânără, pe buze cu un 
mic surâs și cu părul răvășit pe pernă. Motorul Toyotei lui închiriate 
răsună asurzitor prin garajul de la subsol până când el urcă mașina ca 
glonţul sus, pe rampă, și porni cu zgomot pe strada încă tăcută și 
pustie. În timp ce mergea grăbit pe scurtătura Happy Valley? 
fredona The Battle Hymn of the Republic” pur și simplu pentru că se 
simțea absurd de fericit. Noaptea precedentă fusese importantă 
pentru ei amândoi, o expresie a respectului și admiraţiei reciproce, 
precum și a nevoii pe care o simțeau fiecare dintre ei în legătură cu 
celălalt. Cu Sarah se simţea întreg, un bărbat care-și stăpânește viața. 
Zâmbi binevoitor la vederea a doi chinezi în vârstă care își făceau 
tradiționalele exerciții fizice la marginea trotuarului, fără a da vreo 
atenţie trecătorilor. Dar apoi își aminti de primejdia iminentă și de 
scopul călătoriei lui matinale și zâmbetul îi dispăru. 

Își continuă drumul trecând pe lângă Clubul de Crichet din Hong 
Kong, pe lângă Wong Nai Chung Gap și coborî în Repulse Bay, 
mergând de-a lungul coastei, spre Stanley. Bob Gatti locuia tot în 
aceeași casă albă, tăcută și pustie. Roper fusese unul dintre cei 
doisprezece prieteni care îl însoţiseră pe Gatti la scurta slujbă de 

incinerare de la Cape Collinson și încă i se umpleau ochii de lacrimi 
când își aducea amintea de tristețea aceea covârșitoare: capela rece și 
posomorâtă, sicriul simplu, de stejar, al lui Sue. Celelalte două, mici și 
albe, pentru băieţi, florile care păreau cumva să nu aibă nici o 
legătură cu ceea ce se petrecea. Gatti stătuse pur și simplu acolo, cu 
chipul profund îndurerat și cu o expresie pierdută, de parcă ar fi 
murit și el împreună cu ei. Dispăruseră multe: Roper nu și-l mai 
putea imagina la comanda unei nave, spunându-și bancurile seci cu 
un accent de Chicago voit exagerat, sau preaslăvind calitățile berii de 
Coors. Se întrebă dacă Gatti avea să mai râdă vreodată. 

Prietenul lui îl aștepta pe terasa din fața casei, privind în jos, spre 
portul Stanley, cu un ibric de cafea aburind pe masa albă. 

— Bună, Nick. Am pus în cuptor, pentru tine, câteva comun. 

Roper căscă. 

— Grozav! Îmi pare rău că te-am făcut să te scoli atât de devreme. 

— Oricum mă trezesc în jur de cinci, Nick. E mai bine să mă scol și 
să fac ceva, altminteri torc gânduri negre și asta mă doboară. Al 
dracului de deprimant. Ezită. Ce mai face Sarah? 

— De asta mă aflu aici, Bob. Ar trebui să plece în dimineaţa asta 
spre China... Vreau să discuţi cu Rumbelow, să renunţe la o asemenea 
idee. 

— De ce? 

— Pentru că este primejdios, al naibii de primejdios, și nu merită 
riscurile. 

Gatti păru tulburat. 

— Ascultă, Nick, știu că tu și Sarah sunteţi apropiaţi și nu vrei ca 
ea să fie expusă vreunui risc. Nici eu nu vreau așa ceva, dar se 
presupune că este ofițer în cadrul serviciilor de informaţii. Ea este cea 
care ţi-a cerat să faci asta? 

— Nu, nu mi-a cerut-o ea. 

— Şi Rumbelow este șeful bazei. 

Asprul accent de Chicago sună mai atenuat când Gatti se adânci în 
gânduri. Deodată dădu din cap. 

— Nu văd ce aș putea face eu? 

— Poţi vorbi cu Rumbelow. 

— O să-mi spună pur și simplu să mă duc la dracu’. Pe bună 
dreptate. 

Brusc, Roper deveni mânios, foarte mânios. 

— Dar ai putea măcar să încerci! 

Gatti ședea tăcut, evitându-i privirea. 

— Pentru Dumnezeu, Bob, ţi-ai pierdut autoritatea. Ai nevoie de 
puţin timp de detaşare, departe de toate astea, dar totuși nu-l poți 
lăsa pe Rumbelow să facă gafe care duc la dezastru! 

Gatti mai turnă cafea și Roper se înspăimântă văzând că-i tremură 
mâna. 

— Bănuiesc că aș putea să-ncerc să-l sun pe tipul acela, Nairn, pe 
care l-au trimis aici? 

— Bob, asta n-ar rezolva nimic - am făcut armată împreună, se 
presupune că suntem prieteni la cataramă. A vorbi cu Nairn, chiar 
dacă ai reuși să-l găsești la capătul firului telefonic, ar dura prea mult. 

Gatti se uită la el cu o expresie jalnică - Roper nu-l văzuse 
niciodată atât de dărâmat și de nehotărât. 

— Nu este timp, Bob. Pentru numele lui Dumnezeu, fă ceva acum! 

Se ridică brusc în picioare și strigă: 

— Ei bine? Ce ai de gând? 


De cum sosi pe aeroportul Shoudu, Luther fu condus cu mașina la 
o clădire fără nici un semn distinctiv, în partea de nord-est a 
Beijing-ului. Zidurile erau de un galben murdar, cu tencuiala jupuită, 
iar puţinele ferestre ce dădeau spre stradă se aflau la mare înălțime și 
erau prevăzute cu obloane de oţel - era evident vorba de un fel de 
închisoare sau de un centru de anchetare. Fu lăsat să intre printr-o 
ușiță din înaltele porți duble și peste câteva minute se afla în biroul 
lui Wong, privindu-l pe Tang Tsin care își făcea exerciţiile fizice, 
mergând întruna în cerc în jurul curţii pustii. Wong îl trată pe Luther 
cu un amestec de stimă și neîncredere cu care Luther era obișnuit: 

cadrele chineze îl acceptau și îi respectau rangul, dar continua să-i 
intrige faptul că un european lucra împreună cu ei. Luther arătă spre 
personajul trist care își târa picioarele în curtea de dedesubt. 

— Este înfrânt? Este neîndoielnic că va colabora cu noi? 

— Cred că da, tovarășe. Se teme pentru familia lui și se teme de 
camera roșie pentru el însuși. 

— Nu va încerca să utilizeze proceduri secrete pentru a demonstra 
că se află sub control? 

— Așa ceva e absolut imposibil. Mai întâi și-ntâi, nu are nici o 
metodă de a stabili contacte, în afară de locurile secrete destinate 
predării mesajelor și o linie de telefon liberă la ambasada americană. 

— Nu folosește nici o procedură de siguranţă în caz de eșec... ceva 
ce trebuie să facă în fiecare lună sau săptămână pentru a arăta că este 
un om liber? 

— El zice că nu, tovarășe. 

— Uimitor, de-a dreptul uimitor. 

— Vreţi să vorbiţi cu el? 

Luther zâmbi vag. 

— Nu, nu încă. Lăsaţi-l să devină dependent de voi - voi l-aţi 
zdrobit, acum să deveniți prietenii lui. 

Wong înclină capul, plin de respect. 

— Înţeleg că până la urmă va fi executat? 

Luther înălță din umeri. 

— Decizia aceasta nu-mi aparține mine, dar așa cred. 

Telefonul sună și Wong ridică receptorul. 

— Un apel pentru dumneavoastră, tovarășe. 

Luther luă aparatul, ascultă, apoi râse înfundat. Puse în furcă 
receptorul și reveni spre fereastră, ignorându-l pe Wong. Totul părea 
să se fi desfășurat întocmai așa cum plănuise el și se simţea brusc 
copleșit de un sentiment de triumf. Era pe cale să-l înfrângă pe 
dușman, adrenalina sporea, ar fi dorit trupul mlădios al lui Josie, dar 
ea se afla tot la Hong Kong. O umbră ușoară îi întunecă chipul, însă 
pasul lui era ușor când cobori treptele de beton înapoi, spre poartă. 

Josie avea să se întoarcă în noaptea aceea... iar el, în cele din urmă, va 
învinge. 


Mai târziu, în aceeași dimineață, Sarah plecă spre Canton cu trenul. 
Deși călătorea cu o viză turistică legală, Rumbelow urcase în același 
tren alți doi agenţi care să-i păzească spatele. 

Amândoi erau chinezi, un bărbat tânăr și o femeie între două 
vârste. Nici unul dintre ei nu văzu vreun semn că Sarah ar fi urmărită 
sau ținută sub observaţie. Bărbatul călători cu același autobuz de la 
gara din Canton până la aeroportul Baiyun, cu trei scaune în spatele 
lui Sarah, și o privi când urcă la bordul unui avion către Kunming. 
Vineri seară îi raportă lui Rumbelow că în avionul acela se mai 
aflaseră alți trei europeni și că aceștia aveau înfățișare de turiști. Se 
putea spera că acoperirea lui Sarah funcţiona. 


În Hong Kong, catastrofa începu duminică dimineaţa. Lunga 
telegramă fulger de la Londra, categorisită TOP SECRET, ieși din 
aparat în jur de ora șase - un sul de hârtie subţire, lung de aproape un 
metru și douăzeci. Operatorul de la Serviciul de Comunicaţii Radio 
Diplomatice era obosit și plictisit; la sfârșit de săptămână, schimbul 
de noapte devenea ucigător de monoton după ce codificai și expediai 
materialul de rutină care urma să se transmită în eter de la antenele 
de pe Peack, pentru a fi recepționat la Hanslope Park, în apropiere de 
Milton Keynes, la nord de Londra. Ar fi vrut să se întoarcă în 
apartamentul lui din Kowloon, unde îl aștepta prietena lui 
chinezoaică, așa că fu încântat când văzu că telegrama aceea lungă - 
sute de grupe de numere - era personală, adresată de Nairn lui 
Rumbelow, astfel că doar acestuia îi revenea sarcina de a o decoda. 
Curierul diplomatic o duse imediat drept la locuinţa șefului, o vilă 
albă înălțată într-o grădină luxuriantă, în apropiere de mare, în 
Repulse Bay. Își lăsă motocicleta la bordura trotuarului și merse de-a 
lungul potecii ce străbătea grădina, balansând casca, remarcând 
piscina albastră, peluza tunsă, șezlongurile roșii, grătarul în aer liber. 

O fi fiind Rumbelow un nătărău indolent, dar știa să trăiască - chiria 
lui trebuie să fie enormă. 

După ce apăsă soneria timp de zece minute, îi deschise ușa o 
femeie de vârstă mijlocie, în rochie de casă, drăguță la modul ofilit. 
Părea enervată, ca și cum șeful i s-ar fi dedicat doar o dată pe 
săptămână și curierul i-ar fi prins asupra faptului. 

— Bună dimineaţa, doamnă Rumbelow. Îmi pare rău că vă 
deranjez... o telegramă urgentă pentru șefu'. 

— Intră, te rog, Keith. 

Avea un zâmbet plăcut și niște sâni frumușei - era probabil în jur 
de cincizeci de ani. Își păstrase accentul de Lancashire. Îi servi o cafea 
în bucătărie în timp ce Rumbelow se îmbrăca. Acesta își făcu apoi 
apariţia, arătând îngrozitor: nebărbierit și cu ochi încețoșaţi, probabil 
mahmur după o beţie cumplită. Deschise punga de piele și scoase 
sulul lung de hârtie. 

— De ce dracu' n-a fost decodată? Apoi văzu inscripția de la 
începutul mesajului. Oh, Dumnezeule, îmi va lua cel puţin o oră - ai 
face mai bine să aștepți, s-ar putea să necesite un răspuns. Fă o baie 
în piscină dacă vrei... Jean o să-ţi găsească niște chiloți. O sărută pe 
obraz, în mod excepţional anormal de uman. Îmi pare rău, iubito. 

Când Rumbelow ieși din biroul său peste o oră și jumătate, soția 
lui stătea culcată lângă piscină, îngrijit îmbrăcată într-un costum de 
baie negru întreg, iar curierul diplomatic înota dintr-un capăt în 
celălalt al bazinului. Tânărul ieși din apă șiroind și începu să se 
șteargă cu un prosop. Era abia ora opt, duminică dimineaţa. Faţa lui 
Rumbelow devenise cenușie: părea să fi îmbătrânit cu zece ani. 

— Nu-i niciun răspuns, Keith. Îți mulțumesc că ai așteptat. Eşti de 
serviciu toată ziua? 

— Numai până la prânz, domnule. 

— Bine, în după-amiaza asta ia-ţi liber să te duci pe plajă. 

De cum plecă Keith, doamna Rumbelow își cuprinse soțul în braţe. 

— Tom, iubitule, ce Dumnezeu s-a întâmplat? Arăți îngrozitor. 

— Am făcut gafa cea mai a dracului de cumplită. Nebunul ăla de 

Gatti a luat legătura cu Londra fără știrea mea, și Nairn s-a opus 
plecării lui Sarah Cable în China pentru a stabili contactul cu o mână 
de disidenţi. Zice că el crede că fata e dată în vileag și că ei așteaptă 
s-o culeagă. Numai că informaţia lui vine al naibii de târziu - ea a 
plecat joia trecută. S-a dus cu avionul la Kunming, se află acolo deja 
de trei zile, și - lua-m-ar dracu”! - eu sunt cel care a trimis-o. 

— Nu poţi s-o scoţi din viespar? 

Rumbelow își trecu degetele prin părul încărunțit. 

— În momentul acesta nici măcar nu știu unde este - dacă mai e 
liberă, ar trebui să fie într-un hotel sau într-o pensiune, undeva în 
Yannan, dar Dumnezeu știe în care. A aranjat o legătură cu un chinez 
pe nume Foo și, din motive de securitate, nimeni altcineva nu-i 
cunoaște adresa. Își consultă ceasul de la mână. Oh, fir-ar să fie! Este 
riscant pe o linie liberă, dar o să-l sun chiar acum. Ăsta ar putea fi 
răspunsul. E posibil ca el să fie încă aici, în Macao. 

Revenind în biroul său, Rumbelow lăsă jaluzelele pentru a se feri 
de soarele care începea deja să dogorească și formă unul dintre 
numerele pe care i le dăduse Foo - cel personal, care făcea legătura 
direct cu dormitorul sau cu camera lui de lucru, numărul la care nu 
răspundea vreo secretară protectoare sau un slujitor al casei. Apelul 
păru să sune îndelung, apoi un glas răspunse în chineză. 

— Foo, dumneata ești? 

— Nu, domnul Foo nu este aici. 

— Îmi pare rău, trebuie să vorbesc foarte urgent cu dânsul într-o 
problemă de afaceri. Se va înapoia curând? 

Se auzi un pocnet când receptorul fu pus jos, apoi câteva cuvinte 
schimbate repede, în dialectul chinez. În cele din urmă vorbi o altă 
voce, în chineză, dar într-o limbă fluentă, instruită. 

— Cine este la aparat, vă rog? 

— Mă numesc Smith, un asociat de afaceri al domnului Foo. 

— Eu sunt de la poliția din Macao. Domnul Foo a dispărut. 

Rumbelow se lăsă să cadă în fotoliu, respirând anevoie. Simţi un 
junghi ascuţit în piept și se întrebă dacă era pe punctul de a face un 

atac de cord. 

— Ce vreți să spuneţi prin „dispărut”? 

— Sunt semne de luptă și el lipsește. Un slujitor al casei a fost ucis, 
înjunghiat. Doamna Foo pare să fi fost drogată în vreun fel. Este încă 
inconștientă - a fost găsită de o femeie care a venit devreme, 
azi-dimineaţă, pentru curăţenie. Dar domnul Foo a plecat... a fost 
răpit. 

Tom Rumbelow rămase cu privirea aţintită în gol. 

— De către cine? 

— Nu știu. Sunt aici doar de un sfert de oră. Dar domnul Foo a 
dispărut... și sunt convins că nu se mai află în Macao. 

Kunming, era o localitate frumoasă, străzi tot atât de murdare ca 
oricare altele din China, însă acolo existau lacuri și pagode, iar în 
depărtare munți acoperiţi de nori. Aerul era mai curat și mai proaspăt 
decât pe coasta înăbușitoare, străzile - mai puţin aglomerate. Flori 
păreau să fie pretutindeni... și tufe, în special camelii și magnolii. 
Întinderea ceţoasă a lacului Dianchi ajungea până departe, spre sud, 
punctată de ambarcaţiuni cu pânze albe. 

Sarah își rezervă o cameră în urâta clădire a principalului hotel din 
Kunming, împreună cu ceilalți turiști și oameni de afaceri veniți cu 
același avion ca și ea. Sosi plină de temeri, încă mânioasă din cauză că 
Rumbelow tratase problema ca un amator: cine mai auzise vreodată 
să se trimită un agent secret cunoscut într-o țară periculoasă, înarmat 
cu o viză turistică? Dar după douăzeci și patru de ore începu să se 
relaxeze. Cercetă orașul, mergând pe jos și cu autobuzele. Chinezii se 
uitau atent la toți europenii, cu o curiozitate amuzată, iar în piața 
aglomerată, Sarah fu conștientă de faptul că o examinau femei 
zâmbitoare care îi ofereau mărfurile de pe tarabele lor. Bărbaţii o 
dezbrăcau vădit din priviri, intrigați de ciudata înălțime și corpolență 
a tuturor femeilor europene, atât de diferite de ale lor. Îi trecu prin 
minte că Foo, cu statura lui de tătar nordic, și mai mica Ruth 
alcătuiau o combinaţie neobișnuită. 

Dar, într-o măsură rezonabilă, se simţea sigură că nu era 
supravegheată de poliţie, iar bărbatul de la recepţie, cu ochelari fără 
ramă și cu dinți îmbrăcaţi în aur, nu dădea semne să fie deosebit de 

interesat de pașaportul și de viza ei. Se părea că fusese acceptată 
întocmai ca oricare alt turist european, așa că era posibil ca metoda 
de abordare a lui Rumbelow să fi fost totuși corectă. La urma urmei, 
ea se afla aici în mod legal și până acum nu fusese comisă nici o 
crimă. 

În ziua a doua respectă instrucțiunile lui Foo și luă autobuzul 
numărul treizeci și trei de la stația Nantaigiao, din apropiere de hotel. 
Mașina era ticsită de chinezi, dar ea își găsi un loc pe bancheta din 
stinghii de lemn din spate, alături de un tânăr care încercă să intre în 
vorbă într-un dialect necunoscut ei, strecurând cuvintele printre 
scuipați lungi, vulturești, care aterizau pe podea la o distanță de mai 
bine de un metru. Zâmbi în sinea ei: așa cum spunea Nick adesea, toți 
chinezii au sinusuri proaste și maniere proaste. Autobuzul coti spre 
sud, pe lângă apele vălurite ale lacului Dianchi, trecând pe lângă 
altarul de la Poarta Dragonului, săpat direct în stâncă. Dură mai mult 
de o oră ca să ajungă la sanatoriul muncitoresc de la Baiyukou, unde 
coborâră o pereche de tineri și o bătrână în tunică și pantaloni negri 
ducând un coș cu pui. La Baiyukou, Sarah porni pe jos, depărtându-se 
de lac, de-a lungul unei alei umbrite de pini. O chinezoaică tânără, în 
blugi și cămașă albă simplă, aștepta la umbră. 

Sarah ezită. Venise primul moment primejdios. Oftă - fusese 
liniștitoare postura de turistă timp de douăzeci și patru de ore. Fata 
nu spuse nimic, dar întinse o monedă tăiată neregulat în două. Sarah 
scoase din buzunarul ei cealaltă jumătate și o puse lângă a 
chinezoaicei. Se potriveau. 

— Eu sunt Sarah. 

Fata zâmbi, era mică și drăguță. 

— Eu sunt Cheng Huiqing. Vino, te rog, cu mine. 

Sarah o urmă printre arbori către un camion ruginit încărcat cu 
saci de îngrășăminte, parcat într-un luminiș. Șovăi din nou. 

— Unde ne ducem? 

Cheng Huiging vorbea o engleză perfectă. 

— Acum ești oaspetele organizaţiei „Zece Octombrie” - îți 


149 


făgăduiesc că vom avea grijă de dumneata. 

— Dar bagajele mele sunt la hotel... am o cameră reținută acolo. 
Dacă dispar brusc, voi da în vileag tot jocul. 

Tânără chinezoaică deschise portiera mașinii și zâmbi iar. 

— Nu. Recepţionerul șef este omul nostru. Ai plecat deja de la 
hotel, nota de plată ţi-a fost achitată, iar formularele necesare pentru 
poliție au fost completate în sensul că dumneata te-ai înapoiat la 
Hong Kong. Bagajele ţi-au fost strânse și te vor ajunge din urmă. În 
mod oficial, diseară te vei fi înapoiat la Hong Kong. Am avut grijă de 
toate. 

Brusc, Sarah se simţi foarte vulnerabilă. Necazul cu trecerea în 
ilegalitate consta în a-ţi restabili statutul când voiai să dobândești 
legitimitatea. Nu urcă în camion. 

— Şi atunci cum ies din țară după ce se termină întâlnirea asta? 

— Te vom duce în zona economică specială Shenzhen și îți vom da 
documente pentru o excursie de o zi la Macao - cu ele vei face 
traversarea înapoi, la Macao, și tot așa spre Hong Kong. 

— Dar Shenzhen se află la mai mult de șapte sute de mile! 

— Nu-ţi face griji, Sarah, îți făgăduiesc - suntem mai bine 
organizaţi decât crezi. 

Sarah urcă în camion și se așeză lângă fată, care porni zgomotosul 
motor cu petrol. Nu-i plăcea povestea asta, dar trebuia să se încreadă 
în ei. Camionul înainta hurducându-se pe un drumeag de noroi uscat 
până ajunseră la un drum pavat, frânele scoțând scrâșnete de metal 
frecat pe metal. 

— Îmi pare rău, zise Cheng Huiging, cu un zâmbet jenat. Marea 
economie socialistă nu are la vânzare saboți de frână. 

Camionul prinse viteză, și înaintară într-un vacarm de 
zdrăngănituri, ca și cum rabla era pe cale să se desfacă în bucăți. 

Fata conducea cu grijă, cu o viteză în jur de treizeci de mile pe oră. 
Camionul, de fabricație chinezească, se zguduia făcând-o pe Sarah să 
dea din când în când cu capul de plafonul mașinii. 

— Vorbești o engleză perfectă, spuse ea. Unde ai învăţat? 

Huiging izbucni în râs. 

— La Oxford. Mi-am luat diploma în filozofie la Lady Margaret 
Hall. M-am născut în Hong Kong, dar m-am înapoiat în China. 

Treceau pe lângă ferme dărăpănate, cu acoperișuri de stuf, un 
țăran cu pălărie de pai își mâna porcii de-a lungul drumului, un altul 
se împleticea pe lângă el, cocoţat pe o bicicletă. 

— Unde ne ducem? întrebă Sarah. 

— În munți, în niște peșteri. Au fost pregătite pentru întâlniri și 
amenajate cu locuri pentru dormit și masă. 

— Și cu cine urmează să mă întâlnesc? 

— Cu câţiva dintre liderii noștri. În etapa asta îi vei cunoaște pe 
toți cu denumirile lor conspirative, dar ei sunt împuterniciți să 
trateze cu dumneata în numele mișcării. 

Aruncă o privire în oglinda retrovizoare, ca să se asigure că drumul 
era pustiu, apoi coti, intrând pe un drumeag noroios, umbrit de 
arbori, care urca pieptiș. Când trecu într-o viteză inferioară, motorul 
începu să urle pe un ton chinuit, mai înalt, și roțile din spate 
alunecară pe pietrișul nebătătorit, dar continuau să urce. 

— Mai avem mult de mers... povestește-mi despre dumneata, 
Sarah. 

— Sunt Sarah Cable și lucrez pentru Ministerul de Externe și 
Commonwealth, cu baza în Hong Kong. 

— Asta-i tot? 

— Este tot ce trebuie să știi dumneata deocamdată. Îmi pare rău - 
nu mi se îngăduie să spun mai mult de atât. 

— Înţeleg foarte bine. Atunci vorbește-mi despre Anglia - nu 
m-am mai dus acolo niciodată și deseori îi duc dorul. Ai fost vreodată 
la Trout at Godstow?, pe Tamisa? Este una dintre bodegile mele 
preferate. 


22 în lb. engl.: Păstrăvul de la Godsow (n. t.). 

Luther se simțea triumfător în timp ce mergea în pas de plimbare 
pe lângă lacul din Hangzhou. Josie avea să se înapoieze în curând, iar 
el primise mai adineauri un telefon de la Beijing. Răpirea lui 
Benjamin Foo fusese încă una dintre ideile neinspirate ale ministrului 
- ca și arestarea lui Tang Tsin dar cel puţin fusese aplicată eficient. 
Bătrânul era și acum inconștient de pe urma sedativelor pe care i le 
injectaseră în așteptarea interogatoriului la care avea să fie supus la 
Shanghai. Luther intenţionase să-l lase pe Foo în libertate, în așa fel 
ca acesta să-i poată conduce până la liderii mișcării „Zece Octombrie” 
și, la început, ordinul de răpire a lui Foo îl înfuriase, dar acum, idioții 
din Hong Kong o trimiseseră oricum pe Cable. Ea va sluji scopului 
său... iar Foo, sub presiunea interogatoriului, ar trebui să aibă multe 
lucruri de spus. 

Când auzi o mașină pe drum și zgomotul unei portiere trântite, se 
grăbi să se întoarcă acasă. Josie își aruncă braţele pe după gâtul lui, 
faţa ei cu trăsături delicate, de vietnameză, zâmbindu-i cu gura până 
la urechi. O strânse cu putere la piept. 

— Mi-a fost dor de tine, păsărică. Ai venit direct de la Shanghai? 

Cu părere de rău, ea își întrerupse sărutul îndeajuns de mult timp 
cât să poată vorbi. 

— Da, m-au adus tot drumul cu mașina - o mare cinste. Foo este în 
siguranță, sub lacăt. A fost foarte ușor. 

— Ce s-a întâmplat? 

— M-am cățărat pe terasa lor când erau singuri, în jur de miezul 
nopţii - soţii Foo discutau și n-au auzit nimic - și l-am doborât 
izbindu-l cu un ciorap plin cu nisip. Wah Cheong a procedat la fel cu 
soția lui. Apoi le-am făcut amândurora injecții, și l-am cărat pe Foo 
până la barca pe care ai închiriat-o tu în Hong Kong... Zece minute 
mai târziu ne aflam în China. Încreţi nasul. Indivizii pe care i-ai 
angajat o dată cu barca miroseau tare urât. Oh... și un slujitor al casei 
s-a trezit și a încercat să intervină, așa că a trebuit să-l ucid. 

Luther merse după ea în bucătărie, unde Josie se apucă să fiarbă un 
ibric de ceai. 

— Acum vom avea o zi sau două de petrecut împreună, nu-i așa? 
Înainte să pleci la Shanghai? 

Luară ceaiul și bolul afară, în grădina așternută cu pietriș situată la 
un nivel mai jos, chiar în spatele casei, sub pereţii roșii și streșinile 
aurii; se cocoţară unul lângă altul pe un zid scund. 

— Ai verificat conturile de la bancă? întrebă el. 

Ea se încordă. 

— Da. Toate fondurile există, în Hong Kong și la Shanghai. Avem o 
mulțime de bani, Luther, însă îmi va fi dor de China. Chiar trebuie să 
plecăm?... Vor fi foarte supăraţi cei de la Beijing? 

— Dacă nu plecăm, ne vom prăbuși împreună cu toţi ceilalți când 
se vor dezlănţui violențele. 

Vorbea răstit, ca și cum s-ar fi plictisit să explice aceiași lucm iar și 
iar. 

— Îi vor nimici pe asupritori și în categoria asta intrăm și noi. Dacă 
am putea să rămânem liniștiți aici, în locul acesta frumos, așa aș face. 

— Așadar, plecăm pe furiș în Australia sau în America? Dispărem 
pur și simplu? Putem să dispărem? 

El dădu afirmativ din cap și o trase spre el. 

— Va trebui să ducem la bun sfârșit treaba pentru care plătesc ei... 
dar este cu adevărat ultima. Cei de la Beijing sunt realiști, poate că nu 
ne vor urmări. 

Ochii ei exprimau spaimă. 

— Cunoaștem prea multe secrete... ne vor urmări și, dacă pot, ne 
vor ucide, știi și tu asta. Ne îndreptăm spre o mare primejdie. 

— Vom fi în primejdie și dacă rămânem pe loc. 

Zâmbi și înălță din umeri. 

— Voi avea grijă de tine, îți făgăduiesc. 

— Dar să nu pleci fără mine, Luther. Dacă îi trădezi și mă lași aici, 
să răspund pentru tine, se vor purta rău cu mine. 

Schiță o grimasă, părând tânără și vulnerabilă, ca o adolescentă 
drăguță, deși avea aproape treizeci de ani. 

— Mă vor vâri într-o celulă de închisoare infectă, îmi vor da o 


153 


mâncare oribilă și mă vor împușca în ceafă. 

El se ridică, dominând-o cu înălțimea lui, și o cuprinse în brațe, 
zâmbindu-i protector. 

— Mai târziu te voi duce la cină la Pavilionul de Jad Negru. Ţi-ar 
plăcea? 


Complexul de peșteri săpate ca un fagure adânc în coasta unui 
munte se afla la aproximativ cincizeci de mile la nord de Kunming. 
Era noaptea târziu când sosiră, și Sarah se simțea înțepenită după 
călătoria aceea care îi frânsese oasele. Cheng Huiging continua să 
pară proaspătă și voioasă, dar era clar că ea avea o energie fizică și 
psihică ieșită din comun. Din sporovăiala ei pe durata îndelungatei 
călătorii, Sarah aflase că tânără chinezoaică era fiica unui refugiat 
adăpostit în Hong Kong, care se descurcase bine și devenise posesorul 
unei modeste averi lucrând în domeniul textilelor. Cheng Huiging 
avusese rezultate bune la școală, așa că el o trimisese la universitatea 
din Hong Kong; ea continuase însă studiile, ajungând să obţină un 
doctorat în chimie la Oxford. Revenită în Hong Kong, predase cursuri 
la politehnică și îl ajutase pe tatăl său în afaceri până acum trei ani, 
când se implicase în acțiunile opoziţiei. 

Cheng Huiging parcă mașina într-o viroagă, printre câţiva 
bolovani; lumini slabe se aprinseră și siluete de chinezi înarmaţi cu 
puști demodate le înconjurară. Câţiva ridicară ameninţător mitraliere, 
iar lămpile care lăsau să le cadă pe feţe o lumină galbenă arătară că 
jumătate dintre acele persoane erau femei. În timp ce se trăgeau peste 
camion plase de camuflaj, Sarah o urmă pe Huiging într-o peșteră, 
de-a lungul unui tunel, până într-o mică încăpere săpată în stâncă, 
unde se aflau două paturi de campanie, plase contra ţânţarilor și - în 
colț, în spatele unui paravan de hârtie - un closet chimic. 

— Regret că este cam primitiv, se scuză Huiging, turnând un ceai 
verde aburind dintr-un termos. Dar cred că vei dormi bine. 


Sarah se trezi pe la opt și constată că Cheng Huiging plecase. Se 

spălă la repezeală cu apă dintr-un ulcior aflat pe o comodă pentru 
ceai, deschise o ușă de lemn și ieși într-un tunel de piatră luminat de 
becuri electrice fără abajur, care atârnau din tavan pe toată lungimea 
lui. Chinezoaica apăru aproape imediat și o conduse pe Sarah la aer 
liber, oprindu-se chiar la intrarea tunelului. 

— Nu mergem mai departe, îi spuse zâmbind. Nu vrem să fim 
depistaţi din văzduh. 

— Ce anume este acest loc? 

— Un soi de adăpost antiaerian construit de armata naționalistă în 
timpul războiului împotriva Japoniei. A fost uitat de mai mulți ani, 
până când mișcarea „Zece Octombrie” l-a redeschis, acum șase luni. 

Stând în picioare sub baldachinul alcătuit de surplomba care 
ascundea intrarea, Sarah nu-și putea lua ochii de la priveliștea 
munților și lanurilor luminate de soare. 

— Aveţi o țara nemaipomenit de frumoasă. 

Huiging închină capul, surâzând. 

— Mulţumesc. Dar actualmente este și destul de săracă, și 
turbulentă. Trebuie să mai facem rost de ceai și de ceva de mâncare. 

— Când mă voi întâlni cu liderii voștri? 

Chen Huiging încetă să mai zâmbească și păru puţin stânjenită. 

— A avut loc un mic atac banditesc și încă n-au sosit, dar sunt 
sigură că nu va trebui să aștepți mult. 

Pe Sarah o cuprinse un brusc sentiment de nesiguranţă. 

— Vrei să spui că am făcut tot drumul ăsta la cererea lor și că ei 
nici măcar nu se află aici? 

Tânără chinezoaică dădu din cap cu un aer nefericit. 

— Nu, îmi pare foarte rău, dar într-o ţară de asemenea dimensiuni 
e greu să călătorești pe ascuns, și uneori lucrurile nu decurg bine. 
Încearcă, te rog, să înţelegi. Vor fi aici astăzi sau mâine. 

Când chinezoaica reintră în tunel, Sarah dădu afirmativ din cap, 
dar voioșia cu care se trezise îi pierise. Ceva nu mergea cum trebuie, 
era îngrijorător, iar ea începu să se simtă ameninţată de o mare 
primejdie. 

Nairn avea o memorie bună pe termen lung și în stare să rețină 
multe amănunte, dar înainta în vârstă, și uneori ținerea de minte îl 
trăda. Încă de când primise apelul telefonic al lui Gatti, ceva îl tot 
sâcâia, o informaţie dintr-un caz anterior, care purtase același nume 
de cod - Scorpion, dar folosit de englezi sau de americani, nu de către 
chinezi. Se întâmplase cu zece sau cincisprezece ani în urmă, iar de 
atunci el se ocupase de foarte multe cazuri, după cum stăteau 
mărturie durerile lui din piept și slăbiciunea tot mai accentuată a 
trupului. Într-un târziu se duse la fereastră și privi traficul de la ora de 
vârf, mai aglomerat pe Westminster Bridge. Soarele asfințitului 
strălucea pe gresia clădirii Parlamentului, de partea cealaltă a râului. 
După zece minute, cu o oarecare ezitare, ridică receptorul telefonului 
său privat și formă un număr la Moscova. Peste un minut discuta cu o 
funcționară superioară de la GRU, o realizare posibilă doar în ultimii 
doi ani, unul dintre ciudatele avantaje secundare ale glasnost-ului. 
După surpriza inițială, femeia se arătă foarte prietenoasă. 

— Există vreo posibilitate pentru a aranja o întâlnire, întrebă el, 
sau poate o convorbire telefonică în condiţii de absolută securitate? 

Glasul grav, cu accent rusesc al femeii izbucni în râs. 

— Cât de mult s-au schimbat vremurile, sir David! Știi ce? Se 
întâmplă ca poimâine să plec în Libia, în drum petrecându-mi o 
noapte la Roma. Fixează o oră și un loc și voi privi cu interes o 
întâlnire cu dumneata. Nu promit nimic, dar dacă e vorba de o 
problemă de interes reciproc - așa cum afirmi - cine știe? E posibil să 
te pot ajuta puţin. Nu-mi închipui că e necesar să implicăm și 
ambasadele noastre? 

— Spasiba - „mulțumesc”, aș prefera să n-o facem, replică Nairn, în 
rusește. La capătul arterei Via della Conciliazione, pe dreapta, foarte 
aproape de piaţa Sf. Petru, se află o cafenea. l-am uitat numele, dar 

ți-ar conveni, să zicem, ora prânzului? 

— În apropiere de Vatican? răspunse ea, râzând iar. Ah, ei bine, de 
când cu Gorbaciov, nimic nu mai e la fel. Ce aiureală 
înspăimântătoare! Noi - agenţii secreți - trebuie să fim uniți. 
Dasvidania. 

Contraamiralul în retragere Erwin Smith își petrecea câteva zile 
acasă, în Maryland, după ce părăsise Spitalul Naval din Bethesda. 
Operația de hemoroizi fusese mult mai dureroasă decât se așteptase, 
dar, stând pe colacul lui de cauciuc, rapoartele de la Hong Kong i se 
părură atât de îngrijorătoare încât se hotărî să se întoarcă la datorie. 
Fără nici un avertisment prealabil, sosi în dimineața de după 
convorbirea telefonică a lui Nairn cu Moscova și pe la începutul serii 
îl invită pe Tom Rumbelow la un pahar. La ora șase ședeau pe 
balconul biroului său de pe Peak, panorama zgârie-norilor de la 
nivelurile mai joase întinzându-se până departe, sub ei. Amiralul 
sorbi din paharul său cu whisky și se uită în ochii lui Rumbelow fără 
a-și ascunde disprețul. 

— Așadar, nu ești în stare să dai de urma lui Scorpion, l-ai pierdut 
pe Foo, iar acum suspectezi singurul om valoros, realmente util, pe 
care-l avem la Beijing? Sfinte Dumnezeule! 

Gura lui Rumbelow se încleștă. Omuleţul cu față de vulpe și cu 
pronunție tărăgănată, sudică, îi era profund antipatic. Erwin Smith 
era originar din Carolina de Sud. Ajunsese până la rangul de 
„contramiral” lucrând la aprovizionare și nu văzuse niciodată vreun 
glonţ tras în focul luptei, dar vorbea de parcă el singur ar fi câștigat 
războiul coreean. Dar aici era teritoriu britanic și Rumbelow însuși 
era șeful bazei SIS. Actualmente, Smith era doar egalul lui în rang, iar 
americanii se aflau aici în calitate de oaspeţi. Ticălosul nu avea nici 
un drept să-i vorbească așa. 

— Este o operațiune comună, Erwin, suntem răspunzători în egală 
măsură. 

— Fapt e că, totuși, veriga slabă o constituie dispozitivul tău, Tom, 
și treaba asta mă cam îngrijorează. 

— Nu sunt deloc de aceeași părere, dar nu are rost să ne certăm pe 
tema asta. Problema imediată este Tang Tsin. 

— Bun, și ce nu-i în ordine cu Tang Tsin? 

Înainte de a răspunde, Rumbelow privi o vreme în jos, spre port. Se 
aflau la o asemenea înălțime încât zgomotul traficului ajungea slab 
până la ei; mașinile și tramvaiele se mișcau parcă silențios prin 
centrul orașului, feribotul Star care făcea traversarea spre Kowloon 
semăna cu o jucărie. 

— Ştim că te-ai înapoiat doar de câteva ore, spuse, vorbind lent, 
dar ai avut timp să te uiţi astăzi la vreunele dintre materialele lui? 

— Mda... le-am citit. 

— Ei bine... nu ţi se par ciudate? 

— În ce sens? 

— Mai înainte erau bune, dar alcătuite din crâmpeie fără legătură 
între ele... acum sunt prea fluente. Informaţiile sunt prea multe, prea 
apropiate de ceea ce ne trebuie nouă. Cred că lucrează sub control - 
nu mai este liber. 

Amiralul mormăi și se întoarse în răcoarea biroului său, ca să-și 
aprindă un mic trabuc. Se așeză fără fasoane lăsându-l pe Rumbelow 
să-și găsească un scaun cu spătar drept din fața mesei: o fi fost Hong 
Kong-ul britanic, dar clădirea aceasta le aparținea americanilor și în 
viața reală el era partenerul principal. 

— Desigur, am remarcat schimbarea. Așadar, care e teoria ta? 

— Scorpion l-a dibuit și chinezii l-au închis; supus interogatoriilor, 
el le-a dat toate amănuntele privitoare la munca lui pentru noi, iar 
acum ei alimentează locurile secrete pentru depunerea informaţiilor 
cu materiale falsificate. 

— Cred că e posibil. 

Amiralul scoase un inel de fum care pluti în sus până când 

curentul ventilatorului de pe tavan îl risipi. 

— Roper nu l-a mai văzut pe Tang după ce tipul acesta a fost 
avansat, deoarece își petrecea foarte mult timp pe aici. Vreau ca el să 
se înapoieze oricum la Beijing pentru câteva zile, ca să lămurească 
unele aspecte și să verifice în același timp și ce se petrece cu Tang. Ce 
zici? 

— Ar fi de mare ajutor, Erwin. 

Simțindu-se ușurat, Rumbelow se ridică, pregătindu-se să plece. 

— Poate că-mi vei aduce la cunoștință rezultatul. 

Amiralul nu-și părăsi fotoliul, ci își îndreptă din nou atenția asupra 
dosarului din fața sa, ca și cum ar fi concediat un subaltern. 

— Bineînţeles. Ai vreo veste de la Cable? Sau de la Foo? 

— Mă tem că răspunsul e nu la ambele întrebări. 

— Splendid! 

Omuleţul se uită drept prin Rumbelow. 

— Fii bun și mută-ţi fundul de-aici, Tom, înainte să ţi-l umple 
cineva cu alice. 


Celula - fără ferestre - se afla sub nivelul solului, era umedă și rece. 
O lumină galbenă ardea în spatele unui geam gros din peretele de 
piatră, dar atât de slabă, încât încăperea se afla pe jumătate în 
întuneric. Foo ședea pe jos, într-un colț, fiindcă nu exista nici un 
mobilier, și își mișca din când în când gleznele legate în lanţuri. Îl 
durea capul din cauza drogurilor și îi era o sete cumplită. Când 
lucrase pentru englezi, se pregătise cu grijă pentru un asemenea 
moment, dar acesta nu sosise niciodată. În recentele lui misiuni în 
China se simţise destul de în siguranță, dar acum, că-l prinseseră, era 
pregătit. Avea să tacă orice i-ar face ei și deja se împăcase cu gândul 
că era improbabil să scape cu viață. Se gândea foarte mult la Ruth, la 
David și la micuța Hannah, centrul vieţii lui, și dacă așa era să fie, va 
muri iubindu-i; însă când va sosi momentul, își va goli mintea de 
toate aceste gânduri, fiindcă trebuia să-și concentreze întreaga voință 
pentru a rezista. 

Se auzi un zăngănit de chei, ușa se dădu de perete și un paznic cu 
chipiu cu cozoroc intră, aducând un bol de orez și o cană de tinichea 
cu apă. Le puse pe pardoseală și plecă fără un cuvânt. Mâinile lui Foo 
erau încătușate, ca și picioarele, așa că ajunse cu greu la apă. Fu o 
ușurare să-și mai potolească setea, dar nu exista lingură cu care să 
mănânce orezul și oricum nu îi era foame. Însemna că îl pregăteau 
pentru interogatoriu. 


Sarah își petrecu toată ziua umblând fără rost prin peșteri, din ce 
în ce mai frustrată. În cursul dimineţii făcu o plimbare pe coasta 
muntelui, împreună cu Cheng Huiging. Priveliștile suprafeţelor 
stâncoase și ale lacurilor albastre erau splendide, dar Sarah era 
nervoasă. Se aflau la mare depărtare de Kunming, singurul mijloc de 
transport părea să fie camionul acela ruginit iar din noaptea în care 
sosise nu mai vorbise cu nimeni în afară de Cheng Huiging. 

— Cine mai este aici? întrebă pe un ton dezinvolt. 

— Numai paznicii pe care i-ai văzut noaptea trecută. Ei stau aici în 
permanenţă. 

— Așadar, am făcut tot drumul acesta și nu există nimeni cu care 
să vorbesc? 

— Deocamdată nu... Îmi pare rău. 

— Şi unde e domnul Foo? Trebuia să vină și el, nu-i așa? 

— Așa cred, dar nici el n-a sosit până acum. 

Bănuielile lui Sarah sporeau. 

— Să știi că nu pot rămâne aici o veșnicie... riscul e prea mare. 
Dacă până mâine la vremea asta nu apare nimeni, aș vrea să mă duci 
înapoi și să-mi aranjezi transportul până la Hong Kong. 

Huiqing căpătă o expresie hăituită. 

— Dar e foarte important Sarah, nu vrei să mai stai puțin? 

— Dacă-i așa de al dracului de important, de ce nu se află și ei aici? 
Unde naiba sunt? 

Tânără chinezoaică zâmbi, cerându-și scuze. 

— Ştiu că vor sosi în curând, e extrem de greu să călătorești... 

Cele două femei parcurseseră un traseu circular și acum se 
apropiau iarăși de intrarea în peșteri. Când trecură prin dreptul unui 
grilaj de ventilație montat în stâncă, Sarah auzi zumzetul slab al unui 
generator; se întrebase de unde provenea electricitatea. 

— Douăzeci și patru de ore, decretă Sarah hotărât. Altminteri toate 
înțelegerile sunt anulate. Regret, dar pur și simplu nu-i deloc bine. Ai 
cât de cât idee de primejdia la care mă expuneţi? Dacă nu sunteți în 
stare să vă organizaţi dracului revoluţia, sau cum vreţi să-i ziceți, mai 
bine decât atât, guvernul meu nu vrea să joace nici un rol în treaba 
asta. 


Generalul-maior Kirova sosi la cafeneaua din Roma într-o mare 
limuzină Zil cu suport pentru drapel dar fără nici un drapel, urmată 
de o altă mașină în care se aflau patru bodyguarzi și care opri lângă 
bordură, la aproximativ cincizeci de metri mai în spate. Deoarece 
întâlnirea trebuia, în principiu, să fie secretă, limuzina porni repede 
înainte și parcă în Piaţa Sf. Petru, la capătul străzii. Nairn se ridică în 
picioare când femeia căruntă se îndreptă spre el, în lumina soarelui 
de primăvară. Era îmbrăcată într-un taior de tweed albastru și Nairn o 
recunoscu după fotografiile din dosarul ei, deși era mult mai 
atrăgătoare decât se așteptase. Cândva fusese foarte frumoasă... acum 
arăta bine, cu ochi inteligenţi, pătrunzători, în care se citea mai mult 
decât o urmă de compasiune. 

Își strânseră mâinile și ea îl privi drept în față, curioasă. 

— Sir David, spuse într-o engleză corectă, de foarte multă vreme 
doream să vă cunosc. 

— Şi eu pe dumneavoastră, doamnă general. A fost un gest amabil 
din partea dumneavoastră, că aţi venit. Aţi vrea să beți ceva? 

— Un Campari cu sifon, mulțumesc. 

Două dintre gorilele de la GRU rămaseră în mașină, celelalte 
coborâră, stând de pază, în picioare, de o parte și de alta a cafenelei, 
asigurându-se că nimeni să nu se apropie prea mult. Alți doi 
bodyguarzi apărură din mașina parcată în fața catedralei Sf. Petru și 


162 


începură să patruleze cu un aer atent și ameninţător. După ce aduse 
paharul cu Campari și un whisky pentru Nairn, chelnerul se retrase în 
local. Un trecător, neștiind nimic despre complicatele măsuri de 
securitate, ar fi putut să-i asemuiască pe cei doi cu un cuplu în vârstă 
aflat în vacanţă. Nairn înălță paharul. 

— Nadia Alexandrovna Kirova, spuse zâmbind, E ciudat să vă 
cunosc așa, după atât de multă vreme. Felicitări pentru Ordinul Lenin 
ce v-a fost acordat. 

— Mulţumesc, răspunse ea, zâmbindu-i la rândul ei. De obicei, la 
serviciul meu încă mi se mai spune pur și simplu, „Kirov”, dar, dacă 
doriţi, astăzi voi fi feminină. 

Aruncă o privire spre domul catedralei Sf. Petru care se contura 
dincolo de fântâni și de stolurile de porumbei din piaţă, dominat de o 
cruce care sclipea aurie în soare, și păru pe punctul de a se referi la 
ciudățenia locului lor de întâlnire, dar renunţă și luă o sorbitură de 
Campari. 

— Na zdarovie - sănătate. Mi-a părut rău să aflu că nu v-aţi simţit 
bine. 

Nairn avu o ușoară tresărire. 

— Şi cum de aţi aflat doamnă general... deși este amabil din partea 
dumneavoastră că menţionaţi acest lucru? 

— De la un prieten comun, sir David. Arătă cu mâna spre Vatican. 
Aţi mai fost vreodată aici? 

— De multe ori... și dumneavoastră? 

— Niciodată. De cincisprezece ani n-am părăsit teritoriul Uniunii 
Sovietice și al aliaților săi. Dacă ţara mea nu s-ar afla într-o situație 
atât de dificilă, m-aș bucura foarte mult de felul în care au evoluat 
lucrurile în ultima vreme. Ezită o clipă. Ei bine, sir David? 
Dumneavoastră și cu mine suntem doi profesioniști care știm o 
mulțime de amănunte unul despre celălalt - întotdeauna am urmărit 
cu mare interes cariera dumneavoastră. Sper că vom putea lua 
prânzul împreună, ceea ce ne va permite să ne comparăm puțin 
însemnările, dar se pare că aveţi o problemă anume. Cum aș putea să 

vă ajut? 

— Acum aproape doisprezece ani, dumneavoastră, doamnă 
general, și cu mine ne-am încrucișat săbiile... în Hong Kong, dacă-mi 
amintesc bine. Vă mai aduceţi aminte de Golovkin? 

Disidentul Nikolai Golovkin fusese ucis prin împușcare la granița 
dintre Austria și Ungaria și murise agățându-se de sârma ghimpată la 
un metru de libertate, dar nici unul din ei nu avea de gând să 
pomenească despre acest amănunt. 

— Da, desigur. 

— Există ceva ce-mi amintesc referitor la timpul petrecut de el în 
Orientul Îndepărtat - poate în Manciuria, sau în Coreea - care ar 
putea să aibă o legătură cu o problemă de care mă lovesc acum. 
Deoarece este implicată și China, m-am gândit că ar fi posibil că 
interesele noastre să coincidă. Ce credeți? 

Ea îl privi atent, gânditoare, ca și cum s-ar fi așteptat la întrebarea 
aceea. 

— Hai să facem o plimbare pe jos, sir David. Se ridică, iar gorilele 
se apropiară imediat ca s-o protejeze. Ambasadorul meu mi-a dat un 
permis de liberă trecere care ne va îngădui să intrăm - în grădinile 
Vaticanului. 

La mare depărtare spre nord-vest, Nick Roper sosi înapoi, la 
Beijing. În seara următoare, luminată de un asfințit stacojiu, un 
marinar îl aduse de la aeroportul Shoudu cu un Chevrolet negru. Nick 
se gândea la Sarah, dorindu-și să o știe în siguranță, dorind s-o ţină în 
braţe. Oare ce conta mai mult pentru el - forța caracterului sau 
atracția trupului ei? Probabil prima variantă, deși cea de care avea el 
nevoie pentru moment era cea de-a doua. Roper oftă, privind prin 
fereastra maşinii nesfârșitele șiruri de biciclete ce înaintau 
clătinîndu-se, panourile luminate de reflectoare, cu gigantice 
caractere chinezești, roșii și aurii, și cu imagini idealizate ale unor 
neînfricați ostași ai Armatei Populare de Eliberare, apărând niște 
țărani în timp ce aceștia, fericiți, împrăștiau cu lopata excremente pe 
pământurile comune. Câtă deosebire față de realitate! Până cu câteva 
săptămâni în urmă îi plăcuse Beijing-ul, deoarece acesta continua să 
fie cel mai frumos oraș din lume, dar acum i se părea ameninţător și 
apăsător. Îi era greață de orice avea vreo legătură cu China și ar fi vrut 
să fie departe de ea, în cealaltă parte a lumii, împreună cu Sarah. 

Mașina nu-l duse la ambasadă, ci îl lăsă în apropiere de staţia 
Guang'anmen, de unde luă un taxi. Ultima jumătate de milă o 
străbătu mergând pe jos și cotind din largul bulevard pe străduţa pe 
care locuia Tang Tsin. Nu mai fusese niciodată acolo, dar Tang i-o 
descrisese și îi spusese cât de mult îndrăgea vechea clădire, ca pe un 
refugiu față de restul lumii. Ştia exact care era poarta lui Tang: o ușă 
de lemn într-un perete de piatră înalt, cu o înălțime de doi metri și 

zece și bătută cu buloane de fier. Nu exista nici o sonerie, așa că Nick 
bătu în ușă. Deși se înserase și aleea era pustie, nu voia să facă mult 
zgomot, atrăgând atenţia asupra sa, dar, când nu primi nici un 
răspuns, bătu din nou. Dacă Tang mai era în libertate, la vremea asta 
trebuia să fie acasă. 

După două sau trei minute văzu un bărbat care se apropia din 
întuneric, împingând o bicicletă. La început crezu că era Tang, dar 
când reuși să-i deslușească fața, își dădu seama că se înșelase. 
Bărbatul purta uniforma cenușie a unui „cadru”. Roper încremeni, dar 
nou-venitul nu-l apostrofă; ba chiar păru gata să treacă repede pe 
lângă el, ferindu-și privirea, până când Roper îi vorbi în dialectul 
mandarin: 

— Aici mai locuiește aceeași familie, tovarășe? 

Ochii care se întoarseră spre el erau înfioraţi, clipind des pe o față 
care arăta că nu voia să fie implicată în vreun necaz. 

— Nu, casa e goală de săptămâni întregi. 

— Ştiţi unde au plecat? 

— Cu ce drept întrebaţi? 

— Doar ca prieten, tovarășe. 

Omul dădu din cap. 

— Îi sunteți prieten? 

Nu își ascunse destul de bine rânjetul ironic. 

— Păi, el a plecat acum vreo săptămână, iar soţia și copii - acum 
câteva luni. Dacă-i sunteţi prieten, de ce nu știți dumneavoastră unde 
se află? Eu, unul, nu știu nimic. 

Se îndepărtă în grabă, intrând pe o poartă învecinată, purtarea lui 
arătând clar că știa că Tang Tsin avea necazuri cu autorităţile și că tot 
asta trebuie să fie și situația lui Roper. Nick se grăbi să plece în 
direcția opusă, conștient de existența unor ochi care-l pândeau... dar 
când, ajuns la colț, întoarse capul să se uite înapoi, străduța părea să 
fie pustie. 


În dimineața următoare plouă - ploaia aceea pătrunzătoare, care te 

udă până la piele și pe care se pare că n-o găsești decât în Orient. 
Stând la intrarea în peșteri, Sarah privea stropii ce se repezeau oblic 
în jos, șuvoaiele de apă ce spălau pietrișul de-a lungul coastelor 
muntelui, pârâiașele noroioase care antrenau pământul nebătătorit. 
Nu se aventură să iasă afară, iar Cheng Huiging dispăruse în tunel, 
spunând că va folosi radioul pe unde scurte. O lăsă pe Sarah stând pe 
vine la intrare și citind un exemplar obosit al romanului Journey into 
Fear’ de Eric Ambler, pe care îl găsise într-una dintre peșteri. Era 
îngălbenit de trecerea timpului, datat 1944, și trebuie să fi fost lăsat 
pe vremea războiului, de vreun soldat englez sau american. 

Diverse personaje îmbrăcate în salopete intrau și ieșeau repede, 
zâmbindu-i vag lui Sarah, dar, în afară de Cheng Huiging, nimeni 
nu-i vorbea. Întregul scenariu începea s-o calce pe nervi. După 
aproximativ o oră, tânăra chinezoaică reapăru cu o expresie 
triumfătoare. 

— Trei membri ai consiliului nostru vor fi aici în cel mult o oră și 
ceva! Vei putea să-ți duci la bun sfârșit treaba și să pleci de aici în 
seara asta. 


Veniră să-l ia pe Foo când el moţăia într-o poziţie incomodă, 
proptit în colțul celulei. Ceasul îi fusese luat și nu exista nici o 
fereastră, dar ceasul lui biologic îi spuse că trebuia să fie în jur de 
amiază. Doi bărbaţi în uniformă: obișnuitele șepci cu cozoroc, tunici 
de un verde măsliniu, pantaloni mototoliți și papuci, obișnuitele 
chipuri inexpresive. Îl smuciră, ridicându-l în picioare, și îl împinseră 
cu brutalitate pe coridor unde aproape că se prăbuși, lovindu-se de 
perete. 

— Urmează-mă! se răsti unul dintre ei în dialect cantonez. 

Foo merse după el, târșâind picioarele, simțind cum oţelul 
cătușelor îi taie gleznele, și cei doi îl ajutară să urce treptele de la 
capătul coridorului. 


24 În lb. engl.: Călătorie în domeniul fricii (n. t.). 

Încăperea destinată interogatoriilor se afla la nivelul solului - goală 
și cu o fereastră cu bare ce dădea spre o curte, Foo înregistra fiecare 
detaliu: probabil că se aflau într-un soi de închisoare, poate în Canton 
sau la Shanghai, deoarece fereastră era deschisă și de dincolo de 
perete se auzea zgomotul unui trafic rutier intens. Dacă va exista vreo 
șansă de evadare, el trebuia să știe tot ce se putea. Se opri în picioare 
în fața mesei de lemn, uitându-se la un bărbat în jur de treizeci de ani, 
cu un chip neted, impasibil, cu ochi total lipsiți de orice sentiment 
sau de compasiune. Scaunele erau toate de lemn, masive și prinse cu 
şuruburi de pardoseală. 


Trecuse de ora trei după-amiază când Sarah auzi elicopterele. 
Intrigată, se depărtă de intrarea tunelului și se uită spre cer. Sus, 
profilându-se contra soarelui, trei siluete se îndreptau zumzăind spre 
ei, încă la o depărtare de aproximativ o jumătate de milă. Cheng se ivi 
imediat lângă ea. 

— Nu știam că vor veni pe calea aerului, spuse Sarah. E puţin cam 
vizibil, nu-i așa? Îmi închipuiam că vor sosi pe drum. 

Chinezoaica aduse un binoclu și studie cu atenţie siluetele 
zburătoare. 

— Fir-ar al dracului! bombăni ea. Nu pot să văd nimic - soarele îmi 
intră drept în ochi. 

Alți patru chinezi își făcură apariţia, alăturându-li-se și uitându-se 
spre cer. Purtau puștile lor vechi, Lee Enfield, și păreau îngrijorați. 
Deodată, Cheng Huiging păru și ea îngrijorată. 

— Oh, nu! exclamă ea, înăbușindu-și un strigăt. Ăsta nu-i consiliul 
nostru... este armată. Ne-au descoperit și în două minute vor fi aici! 

Se întoarse spre ceilalți chinezi și le dădu o serie de ordine răstite, 
într-un dialect necunoscut lui Sarah. Ei o luară la fugă înapoi în tunel. 

— Vino cu mine, îi spuse apoi lui Sarah. Ne vom duce sus, în 
munți, într-un loc tainic pe care-l știu eu. S-ar putea să reuşim să 
ajungem acolo înainte ca ei să aterizeze... Aleargă cât te ţin picioarele! 

O porni la goană în josul pantei, apoi urcă pe cealaltă latură a văii 

strâmte, cu trupul aplecat, alergând printre bolovani ca un iepure, 
urmată de siluetă mai înaltă a lui Sarah. În timp ce ele se cățărau, 
huruitul elicopterelor se apropia tot mai mult. Sarah fugea din ce în 
ce mai repede, alunecând pe pietrișul nebătătorit, gâfâind când 
ajunseră la o cărare îngustă, pentru capre, atât de speriată încât își 
simţea inima zbătându-i-se dureros în piept. 

Pe ultima sută de metri priviră în jos, spre intrarea în peșteră, de la 
o înălțime de cel puţin o sută douăzeci de metri deasupra acesteia, și 
străbătură o fâșie de rocă aproape goală, pe o potecă lată doar atât cât 
să încapă un singur picior de om. Ca să-și păstreze echilibrul, Sarah se 
agăța de tufe de iarbă și când alunecă și se prinse de o crăpătură în 
stâncă, își rupse o unghie. În partea cealaltă, Cheng Huiqing se 
clătina pe un prag ceva mai lat și arăta spre o despicătură în rocă, 
înaltă de aproximativ treizeci de centimetri și lungă de vreo șapte 
metri. Își lipi trupul de marginea ei, azvârli picioarele în sus și se 
strecură înăuntru. 

— Acum tu! șuieră ea printre dinţi. Repede! 

Sarah făcu același lucru, alunecând în crăpătură și pomenindu-se 
într-un spaţiu ce cobora în pantă, înalt de aproape un metru. Îţi 
dădea o senzaţie de claustrofobie, dar te simţeai în siguranţă. 

— De jos, ei nu pot vedea nimic. 

Cheng abia dacă mai reușea să respire și scoase din buzunare două 
sticle cu apă. 

— Nu trebuie decât să stăm liniștite și să nu scoatem nici un sunet. 

Înaintă ondulându-și trupul, şi Sarah o urmă până când izbutiră să 
vadă în jos, spre tunel. Zgomotul elicopterelor deveni asurzitor când 
aparatele coborâră, aterizând unul după altul în valea îngustă din fața 
peșterilor, elicelor lor stârnind nori de praf. 

— Ce se va întâmpla cu prietenii tăi? 

— Se vor ascunde în adâncul complexului. Cu puțin noroc, soldații 
nu-i vor găsi, iar dacă vor fi descoperiţi, se vor lupta. Indiferent ce 
s-ar întâmpla, nu ne vor trăda. Nu știu unde ne-am dus și vor nega că 
te-ar fi văzut vreodată. Știu și ei cât de important e pentru mișcarea 

„Zece Octombrie” ca primul nostru consilier din Vest să 
supraviețuiască. 

Sarah privi în tăcere cum bărbaţi înarmaţi și cu căști de oţel 
coborau cu duiumul din cele trei nave aeriene de luptă. Se strigau 
ordine și se auzi șuieratul unor fluiere în timp ce jumătate dintre ei se 
răspândeau pe coasta colinei, ceilalți năvălind în gura tunelului. Cei 
care dispărură înăuntru purtau măști de gaze, remarcă ea. Nici un 
zgomot nu lăsă să se înțeleagă că îi se opunea vreo rezistenţă, dar 
Sarah auzi lungi rafale de focuri de armă automată, păcănind și 
reverberându-se de pereți și plafonul de piatră pe care ea nu le putea 
vedea, urmate de câteva explozii surde. 

— Astea trebuie să fie grenade cu gaze lacrimogene, bombăni 
Cheng Huiging. 

După aproximativ zece minute, soldații reapărură împreună cu doi 
dintre paznicii mișcării „Zece Octombrie” - cu mâinile ridicate, cu 
sânge brăzdându-le îmbrăcămintea și împleticindu-se în timp ce 
înaintau prin fum. Fură azvârliți la pământ și Sarah auzi gemete slabe 
când începură să fie bătuți cu paturile metalice ale puștilor AK-47 cu 
care erau înarmaţi soldaţii. Părea că un ofițer strigă la ei, punându-le 
întrebări, dar fără a primi vreun răspuns. Un șir de ostași - în jur de 
douăzeci de oameni - se mișcau încet printre bolovanii de piatră, cu 
armele de-a curmezișul piepturilor, căutând evident cu atenţie. 

— Pe noi ne caută, zise Cheng Huiqing, părând totuși încrezătoare. 
Dar după câteva ore vor renunța. 

Avea dreptate. Rămaseră în despicătura aceea, sorbind din când în 
când apă, încă două ore, timp în care soldaţii umblară încolo și 
încoace pe coasta muntelui, dar fără a se apropia vreodată de ele la 
mai puțin de două sau trei sute de metri. Pe înserate, ostașii aruncară 
în aer camionul cu ajutorul grenadelor, și urcară iar în cele trei 
elicoptere, luându-i cu ei pe cei doi prizonieri. Motoarele vibrară, 
prinzând iarăși viață, și primul aparat se înălță stârnind din nou un 
nor de praf, zgomotul motoarelor sale devenind asurzitor când 
ajunseră în dreptul feţei lui Sarah; celelalte două elicoptere îl urmară 

pe primul la intervale de câte un minut. Când zgomotul se atenuă, 
cele două femei priviră în întunericul de afară, asupra căruia se lăsase 
tăcerea. 

— Presupun că toți ceilalți au fost uciși? întrebă Sarah. 

— Mă tem că da. 

— Am rămas deci singure? 

— Da, Sarah. Îmi pare rău. 

Ruth Foo sosi, neanunţată, la două și jumătate după-amiaza. Pe 
clădire nu se afla nici o inscripție cu denumirea ei, dar toată lumea 
știa că acolo lucrau trăsniţii aceia. Ușile de sticlă se deschiseră spre un 
foaier murdar, în care, în spatele unei tejghele de recepţie, stătea un 
polițist chinez. 

— Am venit să-l văd pe domnul Rumbelow, spuse ea pe un ton 
energic. 

Polițistul se uită la ea nedumerit. 

— Nu sunt sigur că avem aici pe cineva numit Rumbelow. 

Omul era derutat - instrucțiunile lui spuneau clar că nu trebuia să 
lase să intre decât personalul având permise de liberă trecere și pe 
vizitatorii al căror nume figura pe lista zilnică de audienţe. 

— Pentru numele lui Dumnezeu, izbucni ea, nu-mi servi mie 
povestea asta! Pe vremuri lucram și eu aici. Spune-i pur și simplu 
șefului bazei că doamna Foo așteaptă și vrea să-l vadă de urgenţă. 

— Luaţi loc, vă rog, zise chinezul, arătând spre un șir de scaune 
jerpelite, din metal și pânză, și ridicând receptorul unui aparat 
telefonic. 

Zece minute mai târziu, spumegând de furie, se lăsa fotografiată cu 
un polaroid de către un alt polițist chinez. 

— Asta-i realmente ceva necesar? întrebă ea, scrâșnind din dinţi. 

— Securitate, explică scurt omul. 

Înălță ochii spre cer, ca și cum considera și el că era o nebunie, și 
puse poza într-un etui de plastic pe care i-l prinse de rochie. Dar pe 

urmă Ruth urcă direct la etaj și intră într-o sală de conferinţe în care 
o aștepta Rumbelow. „Stai de vorbă cu vizitatorii într-o încăpere 
goală, în așa fel ca ei să nu poată să vadă ce se află pe biroul tău și pe 
pereţi”. În trecut făcuse și ea destul de des același lucru, așa că nu se 
simţi jignită.: 

— Bună ziua, doamnă Foo, o salută Rumbelow, zâmbind și 
oferindu-i un fotoliu pe care îl trase mai aproape. V-ar face plăcere 
puţin ceai? 

— Nu, mulțumesc. Am să trec direct la subiect - ce s-a întâmplat 
cu soțul meu? 

Rumbelow luă loc de cealaltă parte a mesei și ea observă cât de 
obosit și de încordat părea. Haina lui dintr-un tweed era roasă la 
manşete, iar peticul de piele de la unul din coate atârna. Deși venise 
cu gândul de a fi agresivă, aproape că îi fu milă de el. 

— Asta este o întrebare pentru poliția din Macao, doamnă Foo. 
Regret profund cele întâmplate, dar nu sunt în măsură să vă dau 
vreun ajutor. Îmi pare rău. 

Ruth Foo își roti privirea prin cameră: pe perete se afla o fotografie 
decolorată a reginei, ferestrele dădeau spre o terasă cu câteva mese și 
scaune ieftine, de plastic. 

— Nu cred că-i adevărat, replică ea calm, silindu-se să pară 
rațională. Soţul meu a fost implicat în mișcarea „Zece Octombrie” 
vreme de cel puţin doi ani, fără să fi existat vreodată o primejdie cât 
de mică. Pe urmă vă cere ajutorul și într-un răstimp de câteva zile 
este răpit de China Roșie. 

— Nu există nici o dovadă în acest sens. E posibil să fi fost răpit de 
către una din Triade - eu, unul, nu știu nimic despre interesele de 
afaceri ale soțului dumneavoastră și nici despre dușmanii lui. 

Ruth aproape că-și ieși din fire. 

— Nu fi atât de al dracului de insultător - Ben nu are nici o 
legătură cu Triadele, ca președinte al societăţii Swirnes, el este un om 
de afaceri care respectă legea, și dumneata știi al naibii de bine toate 
astea! 

Rumbelow zâmbi, cerându-și scuze. 

— Îmi pare rău, nu intenţionam să vă jignesc, dar fapt este că nici 
unul dintre noi nu știe - nu știe exact - cine l-a luat pe soțul 
dumneavoastră. 

— Bineînţeles că știți! 

Ruth izbi cu pumnul în masă și o carafă cu apă se cutremură. 
Ridică glasul: 

— El se află undeva în China Roșie și ăia îl supun unor 
interogatorii ca să obțină mizerii referitoare la conducerea opoziţiei... 
și la guvernul dumitale, domnule Rumbelow, la asta te-ai gândit? 

— Da, ca să fiu sincer, m-am gândit. 

— Ei bine, și ce dracu” vei face în legătură cu ceea ce se întâmplă? 
Este soțul meu, pentru numele lui Dumnezeu! Are aproape șaizeci de 
ani. Dacă îl vor maltrata, va muri! 

— Nu-mi pot închipui că Republica Populară ar recurge la măsuri 
extreme... 

Ea izbi din nou cu pumnul în masă. 

— Sigur că o vor face... și știi și dumneata asta al dracului de bine. 
Trase adânc aer în piept. Ascultă, domnule Rumbelow... pe vremuri 
lucram în serviciul dumitale, cunosc jocul. Dacă nu-l recuperezi pe 
Ben în câteva zile printr-o acţiune diplomatică - sau smulgându-l din 
mâinile răpitorilor - guvernul dumitale o să se aleagă cu obrazul 
foarte pătat. Şi s-ar putea foarte bine ca soțul meu să fie mort. Ei 
obțin totul de la el și înscenează un proces-spectacol. Milionarul din 
Macao, care era de fapt spion britanic, fusese condamnat pentru 
plănuirea unor acte de terorism și pentru acţiuni subversive! O scuză 
al naibii de bună pentru a reveni asupra tuturor promisiunilor lipsite 
de însemnătate pe care le-am făcut referitor la intrarea în posesia 
acestor locuri cu începere din 1997. Arătă cu mâna zgârie-norii și 
portul care se vedeau prin fereastră. Ei bine... negi acest lucru? 

— Nu, doamnă Foo, s-ar putea foarte bine să aveţi dreptate. 
Daţi-mi voie să vă încredinţez că sunt în strânsă legătură cu Londra și 
că încercăm să-l localizăm pe soţul dumneavoastră. Dacă există ceva 

ce am putea face, credeţi-mă că se va face... necazul este că el nu are 
nici o relație esențialmente britanică. 

— Are un pașaport britanic și o soție englezoaică - oare asta nu-i 
de-ajuns acum? 

— Locuia în Macao - teritoriu chinezesc sub administraţie 
portugheză. Au trecut mai mult de doisprezece ani de când a lucrat 
pentru guvernul meu. 

— Şi ce-i cu asta? 

— Nu ne ajută cu nimic. Dar, vă rog, doamnă Foo... Avea ochi 
îngrozitor de speriaţi - cum Dumnezeu ajunsese să fie șef al unei baze 
SIS? Voi face tot ce-mi stă în puteri. O conduse până jos, la ieșire, și 
își strânseră mâinile. Sunteţi foarte curajoasă în toată această situație. 
Voi ţine legătura cu dumneavoastră, vă făgăduiesc. 


În Anglia era ora șapte și jumătate dimineaţa și David Nairn își 
plimba câinele pe malul râului, la Chiswick. Făcea acest lucru aproape 
în toate dimineţile, când se afla la Londra, ieșind cu labradorul său 
galben din blocul de apartamente în care locuia, trecând pe lângă 
localurile de pe Strand-on-the-Green și ajungând până pe Kew Bridge. 
Fluxul era scăzut și Tamisa curgea leneș printre limbi de pământ 
noroioase, dezgolite în timpul refluxului; docul de lângă clubul de 
iahting era ticsit de șalupe, toate înclinate cuminte în aceeași direcţie, 
cu fungile zbătându-se de catarge sub suflul brizei. Pe râu, un 
remorcher vărsa fum, luptându-se să tragă în amonte un șir de barje 
încărcate cu cărbune. 

Bărbatul înalt, îmbrăcat într-un costum ponosit, se afla singur pe 
potecă și flutură voios mâna când un băiat pe bicicletă trecu pe lângă 
el cu o geantă doldora de ziare. 

— Hei, Wellington! îi strigă câinelui. Aport, băiete! 

Nairn aruncă un băț de-a lungul țărmului și labradorul îl recuperă, 
trăgând de el și gonind în jurul stăpânului său, gâfâind și împroșcând 
cu noroi. Nairn luă bățul și câinele lătră, legănându-și limba 
trandafirie peste dinţii ascuţiţi și albi, cerându-i să-l mai arunce o 

dată. 

Când se pregătea să azvârle bățul, Nairn remarcă două autobuze 
roșii care stăteau, unul după altul, pe podul Kew. Probabil că traficul 
era blocat, așa cum se întâmpla adesea la această oră a dimineții. 
Durerea se declanșă când ridică braţul: un junghi brusc și intens în 
mijlocul pieptului. Până să-și revină după primul șoc, suferința spori, 
devenind o tortură, de parcă un vătrai înroșit în foc i s-ar fi înfipt în 
inimă. Ultimul lucm pe care-l văzu înainte de a se prăbuși fu câinele 
său, sărind în sus, spre el. 


Ruth Foo telefonă la biroul din Londra al lui Nairn din 
apartamentul avocatului ei, situat în centrul orașului. Cândva, David 
fusese iubitul ei, motiv pentru care ezitase până acum să ia legătura 
cu el. Dar Rumbelow era de o inutilitate patentă, iar ea era disperată. 
Avocatul o lăsă singură și Ruth formă numărul direct. După câteva 
pârâituri primi legătura cu celălalt capăt al lumii - orașul pe care nu-l 
mai vizitase de cinci ani. Îi răspunse o voce de femeie. 

— Biroul lui sir David Nairn. 

— Pot vorbi, vă rog, cu sir David? Numele meu e Ruth Foo, este o 
convorbire personală. 

— Îmi pare rău, dar sir David nu se află la birou în dimineața 
aceasta. 

— ÎI voi găsi după-amiază? 

— Nu... nu sunt sigură. Înţelegeţi, nu se simte prea bine. 

— Este bolnav? E ceva grav? 

— Regret, realmente nu știu. 

— Ascultaţi... Telefonez din Hong Kong și este ceva urgent. Va fi 
acasă dacă sun acolo? 

— Îmi pare rău, dar nu vă pot da numărul privat al lui sir David. 

— ÎI am deja, mulțumesc. 

Ruth puse receptorul în furcă, scotoci cu degete nervoase în geantă 
și formă un alt număr de la Londra. De astă dată apelul răsună 
îndelung, până când cineva ridică receptorul de la celălalt capăt al 

firului. Îi răspunse un alt glas de femeie. 

— Alo, aici Alison Nairn. 

Glasul acesta suna mai cald decât celălalt... și îngrijorat. 

— Numele meu este Ruth Foo și chem de la Hong Kong - aș putea, 
vă rog, să vorbesc cu sir David? 

În ciuda încordării, Ruth zâmbi - era un mod foarte protocolar de a 
vorbi cu femeia care era acum soţia lui David, femeia cu care făcuse el 
dragoste în locul ei. Ruth se întrebă cum o fi arătând acea femeie. S-a 
îngrăşat oare? își zise în gând. Și e cumva o femeie blândă? După voce 
părea drăguță. 

— Nu, mă tem că nu puteţi, spunea cealaltă. David a avut 
azi-dimineaţă un atac de cord. 

— Oh, nu! Lui Ruth i se taie respiraţia. Este... grav? 

— E în viață, dacă asta vreţi să știți. S-a întâmplat pe când plimba 
câinele, înainte de a se duce la lucru. Un vânzător de ziare a auzit 
câinele scâncind și l-a găsit pe soțul meu zăcând fără cunoștință, 
lângă râu. A fost transportat în grabă la spital și acolo mă duc și eu 
acum. 

— Îmi pare foarte rău... Sper să se însănătoșească repede. Vă rog 
să-i transmiteți toate... toate urările mele de bine, da? 

— Desigur. Cum ați spus că vă numiţi? 

— Ruth Foo. Din Hong Kong. „Nici un semn de recunoaștere - ce 
ciudat. Oare era posibil ca David să nu-i fi spus niciodată?” 

— Da, bineînţeles că-i voi transmite. lertați-mă, dar acum trebuie 
să plec. 


Amiralul se afla la exerciţiile de tragere, în subsolul clădirii CIA. 
Nu era ceva necesar pentru slujba lui, dar îi făcea plăcere, poate în 
parte fiindcă niciodată nu participase la nici un fel de acţiune reală. 
Pentru un bărbat trecut de șaizeci de ani, avea un ochi bun și o mână 
sigură. Când trase șase focuri dintr-un Magnum, silueta unui soldat 

chinez, decupată dintr-un carton, se dădu grotesc peste cap. 
Străbătând cu pași repezi cei douăzeci de metri, numără toate cele 
șase găuri din forma neagră și rânjită a capului. Când Gatti și Roper 
intrară în sală, el stătea iar în poziție de tragere, cu căștile 
amortizoare pe urechi, cu șapca albastră, de baseball, umbrindu-i 
ochii și cu ambele braţe întinse și ținând zdravăn revolverul. Ei 
priviră cum alte șase gloanţe smulseră așchii din ţintă, acoperindu-și 
urechile în timp ce exploziile răsunau asurzitor în spaţiul acela închis. 
Erwin Smith le adresă un zâmbet. 

— Aveţi nevoie de mine, băieţi? întrebă, punând alte șase cartușe 
în armă, închizând magazia cu un pocnet și ţintind din nou. Încă o 
dată și sunt al vostru. 

În vreme ce ecoul împușcăturilor se potolea și mirosul de cordită 
era absorbit de instalația de aer condiționat, îi conduse pe cei doi 
înapoi, la etaj, în biroul lui. Erau primele ore ale serii, și turnă 
bourbon în trei pahare. 

— 'Ți-am citit raportul, Bob, îi spuse lui Gatti, instalându-se în 
fotoliul său de piele. 

Cu lambriurile de lemn și cu rafturile pe care se înșiruiau cărți 
legate în marochin, camera semăna cu un ungher dintr-un club de 
gentlemeni, excepție făcând drapelul american cu ciucuri aurii, pus la 
vedere, în colț. 

— Am recepționat mesajul privitor la Devereux. Mai ai ceva de 
adăugat? 

— Nu, domnule. Mă simt pur și simplu ca un nemernic. 

— Nu există nici un motiv pentru care ar trebui să te simți așa. Și 
tu, Nick? 

Roper sorbi puţin din bourbonul său. 

— Tang Tsin a dispărut, domnule. E clar că a fost arestat, așa că tot 
ce primim de la el este gunoi, ales cu grijă pentru noi de către cei de 
la Tewu. 

— Eşti sigur? 

— Nu este de găsit la birou și nici acasă la el, iar toţi cei din jur par 

speriaţi sau fac pe șmecherii... da, sunt foarte sigur. 

— La dracu'! Amiralul pufai din trabucul său un timp, în tăcere. Și 
Scorpion... n-ai fost impresionat de tipul acela, Wainwright, 
specialistul în comunicaţii de pe Relentless, cel pe care l-a denunţat 
comandantul Thomas? 

— N-am fost impresionat de el ca om - este un mic țărănoi căruia i 
se pot aduce critici -, dar nu există nici cel mai neînsemnat motiv 
pentru a ne îndoi de loialitatea lui. Thomas nu-l simpatizează și nici 
lui nu-i place Thomas, dar faptul că se urăsc reciproc nu are nici o 
legătură cu problema noastră. Nici unul dintre ei nu este Scorpion, 
chiar dacă englezii ar proceda înţelept și i-ar îndepărta pe amândoi de 
pe o navă cum este Polaris. 

Amiralul pufni pe nas și mai turnă bourbon dintr-o carafă de 
cristal tăiat. 

— Asta-i problema lor, Nick. Am și eu destule de-ale mele. Foo 
este la închisoare și din clipă în clipă ne poate incrimina pe noi și pe 
englezi că încercăm să ne amestecăm în treburile guvernului său. 
Tang Tsin este și el închis, așa că nu avem ce ajutor să așteptăm din 
direcția aceea, iar Cable a dispărut undeva în China. Formidabil! 
Socotesc că ochii oblici ar putea să iasă câștigători, voi ce credeți, 
prieteni? 

— Pentru moment. 

Cel care răspunse fu Roper. Gatti era pierdut în propriile-i gânduri, 
ca și cum ar fi vrut să nu se afle acolo. 

— Sunt bine plasați pentru a găsi cel puţin câţiva dintre liderii 
mișcării „Zece Octombrie”... și un proces-spectacol înscenat lui Foo și 
lui Tang Tsin nu ne-ar face nici un bine. 

— Ne-ar face chiar și mai puţin bine dacă în boxa acuzaților, 
împreună cu ei, ar fi și Cable, un agent secret profesionist, aparținând 
unei puteri occidentale presupusă prietenă. 

Discutară în jurul acestei probleme încă o jumătate de oră fără să 
ajungă la nici o concluzie. Gazda nu mai oferi nici un bourbon, și în 
curând cei doi bărbaţi mai tineri plecară. Zece minute mai târziu, 

secretara amiralului apăru cu un plic sigilat. 

— Domnul Rumbelow a trimis asta prin curier, domnule. 

Erwin Smith rupse plicul și îl deschise pe cel din interior, cu 
mențiunea SECRET, și citi conţinutul. Era o copie a unei telegrame 
decodificate din partea lui Nairn și amiralul păru nedumerit. 

— Deborah, zise gânditor, vezi dacă în clădire se mai află 
comandantul Gatti. 

După plecarea elicopterelor cu soldaţi, Sarah și Cheng rămaseră 
culcate una lângă alta în despicătura din stâncă, fiecare mirându-se că 
cealaltă părea atât de îngrozită. 

— Trebuie să stăm ascunse până se întunecă, șopti cu glas răgușit 
chinezoaica, de parcă bărbaţii din elicopterele care nu se mai vedeau 
ar fi putut s-o mai audă. Pe dumneata și pe mine ne voiau și ei știu că 
nu putem fi prea departe. Se vor întoarce. 

Restul zilei trecu lent. Când se lăsă noaptea, erau înfometate și 
sticlele cu apă aproape că se goliseră. Cele două femei ieșiră târâș din 
ascunzătoare și se așezară pe coasta dealului, întinzându-și membrele 
înțepenite. 

— Ce facem acum? întrebă Sarah. În zori, vreau să fiu cât mai 
departe de aici cu putinţă. 

Răsărea luna plină, aruncând în întunericul din jurul lor umbre de 
un albastru închis. În afară de câteva puncte strălucitoare, care 
indicau existența unui sat departe, în vale, nu se vedea nici o altă 
lumină. Erau înconjurate de pustietate și tăcere. 

— Îmi pare rău, Sarah, spuse Cheng Huiqing pentru a suta oară. 
Nici odată nu te-aș fi adus aici dacă aș fi știut ce putea să se întâmple. 

— Ei bine, s-a întâmplat... așadar, ce facem acum? 

— Avem nevoie de hărţi, lanterne, ceva de mâncare. O să mă duc 
înapoi, în peșteri, să văd ce pot să găsesc. Pe urmă vom porni pe jos. 

Alunecară la vale pe grohotișul de șisturi argiloase și își căutară 
drumul printre bolovani, la lumina lunii, până când picioarele lor 

nimeriră poteca ce urca șerpuind spre peșteri. Când luna se ascunse 
după un nor, întunericul deveni prea adânc ca să mai poată vedea 
ceva și Sarah o auzi pe chinezoaică înjurând printre dinţi în clipa în 
care își lovi degetul de la picior și alunecă. Dar lumina argintie a lunii 
reveni până ajunseră ele la intrarea în peșteri, și Cheng Huiging 
cercetă plină de speranță camionul nimicit. 

— Poate că nu-i chiar totul distrus? 

Scotocind printre rămășițele mașinii, scoase câteva obiecte și le 
amncă spre Sarah. 

— Câteva hărţi, puţin arse pe la colțuri, dar uită-te la ele dacă poți 
găsi o lumină. 

Scormoni în jur să mai recupereze câte ceva. 

— lată o lanternă electrică, dar nu pare să funcționeze. 

În curând ieși de-a-ndăratelea din fierăria deformată, ocărând din 
nou când se tăie într-o margine ascuţită. 

— Dumneata rămâi aici, Sarah, spuse pe un ton energic. Eu cunosc 
amplasamentul dinăuntru... o să văd dacă a mai rămas ceva de 
mâncare sau apă. 

Dispăru în tunel, iar Sarah se așeză pe jos, lângă un bolovan, 
ascultând cum zgomotul pașilor chinezoaicei se estompa treptat, pe 
măsură ce ea își căuta drumul pe întuneric. Acum, când ochii i se 
obișnuiseră cu întunericul nopții, Sarah reuși să distingă conturul 
negru și crestat al vârfurilor muntoase din jur. Și mai jos, în câmpie, 
existau într-adevăr destul de multe luminițe. Poate că nu erau chiar 
atât de izolate cum își închipuise ea. 

Explozia neașteptată o asurzi pe Sarah, trântind-o la pământ și 
înjunghiindu-i dureros timpanele. Se auzi un muget fioros când 
flăcări şi spărturi de piatră ţâșniră din gura tunelului, urmate de 
trosnetul stâncii ce se despica și se prăbușea înăuntru. Coasta 
muntelui vibră sub trupul ei. Ridicând capul plin de zgârieturi, auzi 
pocnetul focului și văzu flăcările din tunel luminând stâncile din jur. 

Se ridică anevoie în picioare și se îndreptă împleticindu-se către 
intrare. Flăcările se potoleau deja, dar lumina era suficientă pentru a 

lăsa să se vadă că tavanul tunelului se prăbușise, formând un zid 
compact de rocă. Explozia o aruncase pe Cheng Huiging spre spate. 
Ochii ei deschişi priveau în sus, uluiți, iar braţele îi erau larg 
desfăcute. Era îngropată până la piept în sfărâmăturile de piatră. 
Sarah îngenunche lângă trupul fetei, ocărându-se în sinea ei ar fi 
trebuit să se aștepte la o încărcătură explozivă ascunsă, menită să se 
declanșeze la intrarea cuiva în peșteră. Chinezoaica era evident 
moartă. Flăcările pâlpâiră și se stinseră când ea păși afară, în aer liber, 
simțindu-se dintr-o dată înspăimântată și foarte singură. 


Vestea despre atacul de cord al lui Nairn se răspândi ca fulgerul în 
Century House. Pe la mijlocul dimineţii, în biroul șefului fu instalat 
Gerald Clayton. Ca adjunct al lui David Nairn, mișcarea era firească, 
dar schimbarea fu primită cu mai mult decât o ușoară teamă. În 
vârstă de patruzeci și cinci de ani, cu păr argintiu, dur și nemilos, 
Clayton avea două reputaţii: era eficient și ticălos. În cursul 
după-amiezei convocă o ședință a tuturor directorilor de secţii, 
emițând ordine și cerând rapoarte parcă mitraliind cuvintele. Toată 
lumea se simți teribil de ușurată când, în aceeași seară, el plecă spre 
Hong Kong, deși urma să lipsească numai patruzeci și opt de ore. 
Impecabilul costum Savile Row urcă pe bancheta din spate a 
Rover-ului oficial al lui Nairn și porni spre aeroport. 


Benjamin Foo era extenuat, îl durea capul, iar ochii care priveau 
prin două fante cu margini umflate îl usturau din cauza luminilor 
orbitoare. Fusese legat cu chingi de scaun vreme de cel puţin opt ore, 
somat cu întrebări și amenințări din partea mai multor anchetatori, 
trei bărbaţi și o femeie; ea fusese cea mai iscusită. Acum se înapoiase 
primul bărbat. 

— Nu fi prost, Foo. Vorbea calm, rațional. Ai o soţie și doi copii la 
Macao... spune-ne numele fiecărui contact pe care-l cunoști în 
mișcarea „Zece Octombrie” și după o zi sau două vei fi liber. Poţi 
pleca acasă. Da, oamenii aceia vor fi ridicaţi, dar vor fi tratați numai 

conform legii, nimeni nu va muri decât dacă este vinovat de terorism. 
Făcu o pauză. Înţelegi? 

Foo îi întoarse privirea fără a scoate o vorbă. De când intrase în 
încăperea destinată interogatoriilor, nu vorbise. Era hotărât să nu 
spună nimic. Ştia că indiferent ce le-ar da, mai devreme sau mai 
târziu tot îl vor omori; și o dată ce ar începe să vorbească, ar fi greu să 
se mai oprească. Tăcerea îl enervă pe celălalt. 

— Nu-ţi faci nici un bine, Foo! Trăim în anii de după 1990, iar noi 
nu suntem niște amatori - avem droguri care te vor face să spui 
adevărul, avem și altele care îți vor produce chinuri mai cumplite 
decât toate focurile iadului. 

Cum Foo continua să privească impasibil, anchetatorul schiță un 
gest ameninţător. 

— Şi degeaba ești bătrân, eu tot pot să-ţi aplic șocuri electrice 
intense prin penis și prin fund! 

Îl plesni cu palma peste față, mai întâi dintr-o parte, apoi din 
cealaltă. 

— Faptul că ești bogat nu te poate ajuta, nu fi prost, bunicule! 

În spatele ferestrei cu geam cu vizibilitate într-un singur sens, 
Luther și un chinez în uniformă cenușie urmăreau scena cu atenție. 
Germanul cel înalt strivi mucul unei ţigări Gitane și aprinse o alta. 
Norul de fum albăstrui îl făcu pe chinez să strâmbe scârbit din nas. 

— Ne trebuie rezultate! zise Luther în dialect mandarin, pe un ton 
răstit. Imbecilii dumitale de la Kunming n-au reușit s-o aresteze pe 
Cable, în ciuda informaţiilor amănunțite pe care le-am furnizat... și 
acum, prostul ăsta bătrân refuză să vorbească! Cu toate că aveam 
îndoieli serioase, m-am supus ordinului ministrului... dar dacă Foo 
continuă să tacă, ce obținem? 

— Este un bunic, Luther. Omul lui Qiao Shi avea un glas șuierător 
ca al eunucilor de palat, dinainte de revoluţie. Dacă-i dăm droguri și 
îl torturăm s-ar putea să moară. Și atunci cum l-am mai putea aduce 
în fața tribunalului? Ministrul pune la cale un „caz” de mare 
amploare. 

— Metodele tehnice sunt problema dumitale, Zhang. De murit, 
oricum o să moară, nu-i așa? Dacă aș fi în locul dumitale, mi-aş 
asuma câteva riscuri, căci altminteri ar fi posibil să stăm tot aici când 
stăpânul dumitale va cădea din grațiile Comitetului Central... sau 
comitetul va fugi de furia mulțimii. 

— Stăpânul nostru. 

În ciuda manierelor lui efeminate, Zhang îl studie pe Luther cu 
ochi duri, ca un călău care își măsoară victima, apreciind distanța 
căderii. 

— Bineînţeles, voi raporta ceea ce spui dumneata. 

— Cine-i tipul ăsta - Clayton? bombăni amiralul. 

— Clayton? repetă Roper, părând nedumerit. 

— Da, Clayton... din Marea Britanie. 

Felul în care amiralul imita batjocoritor pronunția chinezească 
putea să devină enervant, la fel ca și manierele lui dominatoare. 

— Vreţi să spuneţi Gerald Clayton... numărul doi la Londra, după 
Nairn? 

— Chiar el. 

— A fost în efectivul lor vreme de aproape douăzeci de ani. Cred că 
înainte de asta era un găgăuţă oarecare... are, indiscutabil, o înfățișare 
foarte elegantă. Nu își ia costumele de la Armata Salvării, ca Nairn. 

— Dar cum este? 

— E bun. Atacă problemele de-a dreptul, se bucură de încrederea 
politicienilor. Ambiţios - are abia patruzeci și cinci de ani și a și ajuns 
aproape de vârf. În calitate de conducător, poate fi un adevărat 
ticălos: dur cu personalul și cu agenţii. Ar fi tocmai potrivit pentru SS 
dacă ăia ar mai fi și acum activi. 

— Î-hî. Dintr-o zvâcnitură, amiralul își puse picioarele pe biroul 
din lemn de trandafir. Roper observă că, sub pantaloni, purta cizme 
de călărie. Fii atent, Nick. Nairn a avut un atac de cord și acest 
Clayton îi ţine locul. Va veni aici pentru o zi sau două. 

— Un atac de cord? E ceva grav... se simte bine? 

— Sigur că da, se însănătoșește. Tonul amiralului lăsa să se 
înțeleagă că indiferent dacă Nairn trăia sau murea urmările n-ar avea 

prea mare importanţă. Nairn este un tip al dracului de cumsecade, 
dar poate că acest Clayton e ceea ce ne trebuie acum? Se zice că există 
trei pretendenți pentru postul lui Nairn, dacă treaba asta cu inima 
l-ar sili să iasă la pensie - Clayton este unul dintre ei, dar dacă vrea să 
strălucească în ochii stăpânilor lui politici... 

— Este apreciat ca fiind tot atât de hotărât pe cât e de ticălos. 

— Da. Bine. Ce înţelegi tu din informaţia asta pe care a căpătat-o 
Nairn de la sovietici? 

— Enigmatică, foarte enigmatică. Să vedem cu ce se întoarce Gatti 
de la Lantau. Pleacă acolo în dimineaţa asta. 


Bob Gatti luă feribotul spre Peng Chau, unde se strecură prin 
mulțime căutând șampana de la Tai Shui Hang - Portul Trappistului?5. 
Corabia era amarată lângă o scară de beton cu trepte sfărâmate, ceva 
mai jos de o bătrână în tunică și pantaloni negri care stătea pe vine 
alături de crustaceele și peștii pe care-i vindea din niște găleți: crabi, 
moluște, ţipari și alte soiuri de pești ce se zvârcoleau în apa limpede. 
Când Gatti se apropie, femeia zâmbi, lăsând să i se vadă gingiile știrbe, 
dar scuipă când bărbatul trecu pe lângă ea fără să cumpere. 

Șampana urma să traverseze către cealaltă insulă peste cinci 
minute, și Bob porni cu pași lenți să urce spre mănăstire. Drumeagul 
era pietruit și umbrit de bananieri noduroși; aripi fine de fluturi 
zburau ca săgeata printre tufișurile de pe laturile drumului, culorile 
lor - albastru intens și portocaliu - ieșind în evidenţă față de verdele 
frunzelor tari ca pielea; aerul era impregnat de mireasma copleșitoare 
de mimoză. Era ca un colț de paradis, atâta doar că, în timp ce urca, 
Gatti transpira în căldura aceea înăbușitoare. 

Ajunse sus, la clădirile albe și simple, închise și tăcute cu excepția 
bisericii. Păși înăuntru, găsind o răcoare primitoare, strane de lemn 
moderne și un vitraliu în culori vii deasupra altarului. Un călugăr 


25 Membru al unui ordin călugăresc înființat în 1664 la Rance, bazat pe stricta 
retragere din lume, tăcere și practici religioase de câte șapte ore zilnic (n. t.). 

chinez aranja câteva broșuri pe o măsuţă instalată chiar lângă ușă. 
Veșmântul lui alb făcut din bumbac ușor era murdar de pământ în 
partea din față, de când lucrase îngenuncheat în grădină. Zâmbi și își 
văzu mai departe de treabă. Gatti - catolic crescut în comunitatea 
italiană din Chicago - îndoi genunchii în fața sfântului sacrament, sub 
lampa roșie și pâlpâitoare, și se întoarse către călugăr. 

— Mă poți ajuta, părinte? Mă numesc Gatti și am venit să-l văd pe 
fratele Bernard. 

Călugărul păru mirat. 

— Fratele Bernard? În mod normal el nu are vizitatori... Te 
aşteaptă? 

— Nu, nu mă așteaptă, dar i-am adus o scrisoare. 

— O scrisoare de recomandare? 

— Nu, o scrisoare din partea mea. Vrei, te rog, să i-o dai și să-l 
întrebi dacă ar fi atât de amabil să stea de vorbă cu mine? 

Chinezul luă cu oarecare reținere plicul alb. Avea un chip blând, 
ridat, și Gatti vedea bine că omul n-ar fi vrut să-i jignească 
sentimentele. 

— La ora aceasta fratele Bernard se roagă sau scrie, spuse, 
călugărul. Îi voi duce asta dacă vrei să aștepți aici - sau în grădină - 
până mă întorc? 

Bătrânul ezită, la fel ca mai înainte. 

— Spune-mi, fiule... ești ziarist? 

— Nu, sunt ofițer în Marina Statelor Unite. 

— Ah... așa era și fratele Bernard înainte să depună jurământul la 
noi. 

Gatti găsi un loc răcoros afară, pe o bancă, umbrită de copaci și cu 
vedere spre portul îndepărtat. Călugărul lipsi cam o jumătate de oră. 
Reapăru apoi în pragul bisericii, se uită în jur căutându-l din ochi și 
veni grăbit spre el. 

— Domnule comandant Gatti! îi spuse zâmbind. Am acest drept? 
Gatti dădu afirmativ din cap. Bun! Fratele Bernard a citi scrisoarea 
dumitale și dorește să cugete asupra ei. Dacă ai binevoi să revii mâine 

la aceeași oră, s-ar putea să te primească. Zâmbi din nou. Îmi pare rău, 
ştii, noi ne aflăm aici ca să muncim și să ne rugăm; o mare parte din 
timp păstrăm tăcerea. Dar dumneata, fiule, pari profund tulburat... 
dacă te-ar ajuta să stai de vorbă cu Bernard, sper că el va face ceea 
ce-i ceri. 


Gerald Clayton sosi la Kai Tai în dimineaţa aceea și fu întâmpinat 
de Rumbelow. Chiar și după paisprezece ore de zbor, Clayton avea o 
înfățișare proaspătă și relaxată. Părul lui argintiu strălucea, costumul 
ușor - bleumarin cu dungulițe albe ca creta - era impecabil. Cei doi 
bărbaţi se așezară pe bancheta din spate a Daimler-ului oficial, 
închizând geamul care-i despărțea de șoferul chinez, dar vorbindu-și 
foarte puţin. Ajunseră în biroul de pe Peak în douăzeci de minute și 
Rumbelow îl conduse pe Clayton sus, în spaţioasa lui cameră de lucru 
de la etajul întâi. 

— Ai mai fost aici, Gerry? 

— Da, dar au trecut câţiva ani de atunci. Adjunctul dumitale se 
află la birou în dimineaţa asta? 

— Barnie Mason? Da, este aici. 

— Bun, o să vreau să-l văd peste o jumătate de oră. 

Camera lui Rumbelow era mobilată cu un birou modern și o masă 
de conferințe din lemn ușor de stejar, precum și cu câteva fotolii de 
piele, moi, în colț. Spre surprinderea lui Rumbelow, Clayton intră 
de-a dreptul în încăpere și se așeză la birou - la biroul lui. Era pe 
punctul de a emite un vag protest, când Clayton i-o luă înainte: 

— Închide ușa, Tom. Vino și ia loc. 

Intrigat, Rumbelow se supuse. Clayton îl privi cu atenţie: fața 
ridată și obosită, ochii lipsiţi de strălucire, haina de tweed plină de 
scame și cravata slinoasă a unui club de golf. Nu avură loc 
preliminarii politicoase. 

— Nu ai calităţile necesare pentru a fi șeful acestei baze. 

Fără să ridice vocea, pronunţă cu grijă fiecare cuvânt, ca și cum nu 
intenționa să mai repete vreunul. 

— Ai trimis o funcționară a acestui serviciu în China, în condiții 
imposibile, și se poate ca ea să se afle în mare primejdie - a fost o 
acțiune absolut iresponsabilă. Și Dumnezeu știe ce-ai avut în cap în 
legătură cu Foo - ce încerci să faci, să işti un război? China este o 
putere prietenă și avem cu ea un tratat prin care ne obligăm ca în 
1997 să înapoiem Hong Kong-ul, trecându-l sub jurisdicția lor. Nu 
avem nimic de câștigat dacă ne amestecăm în treburile lor interne. 

După primul șoc, Rumbelow își reveni și îndrăzni să-l întrerupă: 

— Ce dracu” vrei să spui? Nu sunt absolut deloc de acord! 

— Gura! 

— Poftim? 

— Am zis să taci din gură - s-a ţinut seama de dezacordul tău. Dar 
nimic nu poate schimba faptul că ţi-ai pus guvernul într-o situaţie 
neplăcută și că ţi-ai primejduit personalul. 

Rumbelow bâigui un protest, însă Clayton se ridică brusc în 
picioare. 

— Eşti suspendat din sarcini și în termen de o lună vei părăsi 
serviciul. Îți vei primi pensia. Totul se află aici. Împinse un plic 
albastru peste tăblia biroului. Acum ieși afară! 

Rumbelow se holbă la el, cu gura căscată, orice urmă de culoare 
pierindu-i din obraji. După treizeci și cinci de ani, era imposibil să-și 
vadă cariera distrusă așa, în numai câteva secunde. 

— Lucrurile dumitale personale din biroul acesta vor fi 
împachetate și diseară îţi vor fi aduse la locuinţa de aici. S-au rezervat 
bilete de călătorie până acasă pentru dumneata și pentru soția 
dumitale de azi în cinci zile. 

Rumbelow începea să-și revină. 

— Nu poţi face asta! 

Se îneca rostind cuvintele. 

— Voi depune plângere la șeful serviciului. 

— Deocamdată eu sunt șeful serviciului. 

Pentru prima oară, Clayton ridică glasul. 

— leşi afară, prostu’ dracului! îi strigă. Fă ce-ţi spun sau vei fi 

concediat fără nici o pensie, cu nimic! Harababura pe care-ai făcut-o 
aici este aproape criminală. Dumnezeu știe dacă voi reuși să salvez 
ceva. 

Tom Rumbelow își văzu căsuţa din Suffolk primejdios de aproape 
de dispariție și își dădu seama că era înfrânt. Fusese izgonit din lumea 
care constituise întreaga lui viață. Niciodată nu avea să mai intre în 
clădirea asta sau în Century House. Toţi prietenii lui făceau parte din 
serviciul acesta - acum aveau să-l trateze ca pe un lepros. Se întoarse 
cu spatele spre birou și părăsi încăperea fără un cuvânt. 

Polițistul de la ușă fu singura persoană care i se adresă în drumul 
spre ieşire. 

— Bună dimineaţa, domnule, zise tânărul chinez, așa cum făcea 
întotdeauna când pleca șeful bazei. La revedere. 

Rumbelow trecu repede pe lângă el fără să-i răspundă. Nici măcar 
nu întoarse capul. Polițistul și două secretare în trecere pe acolo se 
uitară miraţi la el în timp ce trântea ușa în urma lui. De obicei, 
domnul Rumbelow era foarte politicos. 

După moartea lui Cheng Huiging, Sarah se târî înapoi în tunel ca 
să-i verifice buzunarele. Îi displăcea profund să fac asta, însă era 
important să se încredințeze că nu conțineau nimic incriminant, 
deoarece militarii aveau să revină destul de curând La lumina 
chibriturilor, pipăi cămașa lui Huiging, dar cele două buzunare de la 
piept erau goale, cu excepția unei mici lanterne electrice, pe care o 
luă. Se opri să sărute fruntea fetei - deja rece umedă și lipicioasă, apoi 
îi întoarse spatele și se depărtă. Nu era timp de jelit. 

Sarah știa că localitatea Kunming se afla spre sud, iar valea 
cursului superior al fluviului Yangtze în stânga ei - într-acolo vedea ea 
uneori luminile acelea, departe, în jos. Când studie harta, sub 
fascicolul lanternei găsite, i se păru că direcţia în care trebuia plece 
era nordul, deoarece era mai ușor să se ascundă în munți, dar către 
nord, încotro? Nu avea alimente, sticla de apă putea umplută la vreun 
pârâu, dar nu poseda veșminte impermeabile era încălțată doar cu 
niște pantofi de pânză. Moartea printr-o mie de împunsături cu 
cuțitul era prea bună pentru ticălosul acela leneș de Rumbelow care o 
trimisese în văgăuna asta. Porni spre nord, folosindu-se de steaua 
polară în chip de ghid și urmărind o creastă de stâncă la lumina lunii; 
acum nu se vedea nici un nor pe cer și nu era greu să găsească o 
potecă. La început, luminile unor sate pâlpâiră sporadic în valea 
râului, dar mai târziu, când aceasta se lărgi, nu mai văzu decât 
întuneric, liniștitor și pustiu, atât deasupra, cât și sub ea. 

După trei ore de mers se poticnea de oboseală și ochii o dureau din 

cauza efortului de a vedea în întuneric. Lumina lunii părea să scadă, 
dar ea avea să se silească să-și continue drumul încă o oră. O dată cu 
ivirea zorilor, va trebui să-și găsească un ascunziș, căci o europeancă 
hoinărind prin munţi atât de departe de orice oraș ar atrage 
primejdios atenţia oricărui chinez cu care s-ar întâlni. Când primele 
raze de lumină începură să se strecoare deasupra orizontului, ea ieși 
din poteca pe care o urma, croindu-și cu greu drumul în susul pantei 
și folosind doar când și când lanterna. Își umpluse sticla cu apă de la 
un izvor pe lângă care trecuse cu o milă în urmă. Sarah găsi ce dorea 
după o jumătate de oră: o grămadă mare de bolovani care alcătuiau 
un fel de mică peșteră. Se strecură în spaţiul acela și se culcă, sperând 
să apuce câteva ore de somn. 


Gatti reveni la mănăstire pe un alt traseu, luând un feribot matinal 
către Silvermine Bay. Stătu la pupa, lângă două școlărițe chineze care 
chicoteau uitându-se într-o revistă oarecum pornografică, până când 
nava fu amarată la noul terminal al feribotului. Aici era în curs de 
execuţie un surprinzător de mare volum de noi construcții: vile albe, 
pătrățoase, cu ferestre cu geamuri fumurii și verande închise cu 
obloane portocalii. Un munte de nisip era transportat de pe chei către 
un șantier din apropiere, un hățiş de pereţi de cărămidă și din 
prefabricate înălțându-se în interiorul zăbrelelor unor schele de 
bambus. Nisipul se căra în coșuri, pe mici cărucioare; unii dintre 
muncitori erau băiețandri, dar erau și perechi-perechi de fete 
îmbrăcate în blugi, femei mai în vârstă, pe cap cu basmale care să le 
ferească de praf, chiar și o mamă cu fiul ei micuț, împingând 
împreună, cu încăpățânare, un cărucior. Coada înainta încet și Gatti 
văzu că doi polițiști verificau toate pașapoartele. Când ajunse la ei, o 
mână îl opri brusc în loc. 

— Aveţi un pașaport, o legitmaţie de identitate, vă rog? 

Gatti se scotoci în buzunar. 

— Asta-i legea. În Ho’ Hong), toată lumea trebuie să aibă asupra sa 
legitimaţie de identitate din cauza unui refugiat ilegal. 

Dădu ocol golfului, trecând pe lângă locuinţe chinezești mai vechi 
și mai umile, construite din foi de tablă prinse în cuie pe un schelet 
de lemn, ușile deschise lăsând să se vadă camere de zi aglomerate, cu 
familii care înfulecau tăieței în jurul unor televizoare și, mai în fund, 
altare taoiste iluminate de becuri electrice roșii. Zgomotul discuţiilor 
în dialect cantonez, sunetul televizoarelor cu volumul dat la 
maximum şi melodiile gălăgioase ale apăratelor de radio cu 
tranzistoare fură acoperite de ţipetele de furie și durere scoase de o 
chinezoaică grasă care ieși în fugă din locuinţa ei, amenințându-și 
fiica micuță cu o lingură de lemn. 

Lui Gatti îi trebui o oră ca să ajungă la mănăstire pe poteci ce 
treceau prin lanuri de orez și păduri. În faţa clădirii se afla un alt 
vizitator - un bărbat scund, cu umeri puternici, îmbrăcat într-o 
cămașă cu carouri și în pantaloni scurți, de dril, cu fața și genunchii 
atât de bronzați de soare, încât deveniseră cafenii. Fuma pipă și citea 
ziarul South China Morning Post. Şezând pe banca de lemn, ridică 
privirea spre noul venit. 

— 'Mneaţa. 

Gatti dădu din cap. 

— Salut. 

— Eşti Gatti? 

Bob păru mirat. 

— Păi, da... dumneata cine ești? 

— Bernard. 

Gatti nu reacţionă imediat. 

— Dar credeam...? 

Celălalt izbucni în râs. 

— Credeai că sunt călugăr. Chiar sunt călugăr. În zilele astea de 
după sărbătoarea Vaticanului nu obișnuim să umblăm tot timpul în 
travesti... Am fost la lucru, la ferma de lapte. Îi făcu semn să se 
apropie. Vino cu mine, prietene. Să găsim un loc liniștit și să stăm de 
vorbă. 

Mergând pe urmele personajului scund și gras, Gatti ieși printr-o 

ușă de pe una din laturile bisericii, care se închise după ei, ajungând 
într-o altă grădină, cu mai multă umbră. Un bărbat mai în vârstă, în 
veșmânt alb, şedea într-un colț, mișcându-și buzele în timp ce recita 
o slujbă din breviarul său. Bernard mergea fără să se uite înapoi: era 
aproape chel, cu un smoc de păr alb de fiecare parte a frunții și avea 
un nas vulturesc. Îi amintea lui Gatti de o fotografie, apărută recent în 
ziare, a nu știu cărui general israelit, în vârstă, dar într-o formidabilă 
formă fizică și cu o alură războinică, și care îl prezenta muncind pe 
jumătate dezbrăcat în crângul lui de portocali. Clădirile fermei nu se 
aflau la foarte mare depărtare - Gatti simţea mirosul bălegarului și 
vedea cireada de vaci de rasă, tărcate în alb și negru, păscând pe 
câmp. 

Neverosimilul călugăr se uită cu atenţie la faţa lui Gatti. Ochii lui 
erau adânciţi în orbite și negri... plini de compasiune și extrem de 
inteligenţi. Când vorbi, accentul lui încă îl mai trăda pe evreul din 
Brooklyn, dar nu se simţea nimic din asprimea new-yorkeză. Avea un 
glas blând și rostea cuvintele cu grijă, ca și cum i-ar fi lipsit puţin 
exercițiul vorbirii. Poate că a face parte dintr-un ordin călugăresc 
tăcut însemna întocmai asta. 

— Care e numele dumitale de botez, domnule comandant? 

— Roberto, Bob. 

— Eşti catolic, Bob? 

— Am fost crescut în credința catolică. 

— Ştiu ce vrei să spui. Ești prea palid pentru un navigator, dar zici 
că aparţii Marinei Statelor Unite? Eşti agent secret, Bob? 

— Sunt ofițer în cadrul serviciilor secrete. 

— Cum m-ai găsit, de unde ai știut că sunt aici? 

— Baza Serviciului Britanic de Investigaţii Speciale i-a spus șefului 
meu... habar n-am de unde au aflat ei. 

— Probabil de la ruși. Cu vreo doi ani în urmă aveam aici un rus, 
asemănător cu tine. 

Zâmbetul îi era blând, dar cu o ridicare ironică a colțului gurii. 

— Așa că nu ești primul. Prin urmare, cum te pot ajuta, Bob? 

— Mi-ar plăcea să discutăm despre vremurile pe care le-ai petrecut 
în Coreea de Nord... când, acum doisprezece ani, ai fost arestat acolo. 

— Şi ia spune-mi, Bob, cum să-i fie așa ceva de folos cuiva? Ce bine 
va rezulta din asta? În urmă cu doisprezece ani eram și eu la fel ca 
tine, Bob, un slujitor credincios al Unchiului Sam, în serviciile secrete 
ale marinei. Acum fac parte din acest ordin călugăresc și voi fi aici 
până la sfârșitul zilelor mele. M-am călugărit pe viaţă și studiez 
pentru a deveni preot. Îmi amintesc destul de bine de trecut, dar 
devin bănuitor dacă cineva mi-o cere. Presupun că dacă aș face acest 
lucru, undeva, afară, un biet suflet ar suferi. Am dreptate, Bob... pe 
cine încerci să tragi de limbă? 

Gatti oftă. 

— Nu mă vei crede, dar înţeleg ce simți... S-ar putea ca nici eu să 
nu mai rămân mult timp în marină sau în serviciile secrete. Dacă îți 
voi explica de ce, poate că vei înțelege pentru ce mă aflu aici. 

— Ai un chip de om cinstit, Bob. 

Călugărul, despre care Gatti știa că se născuse în Brooklyn, cu 
numele de Israel Zimmermann, îl privi iar drept în față, învârtind 
absent între degete un șirag de mătănii. 

— Spune-mi care e dedesubtul, de ce trebuie să te ajut. Pe urmă, 
dacă mi se pare corect, poate că te voi ajuta. 


În timp ce Gatti stătea de vorbă cu călugărul, regimul de teroare al 
lui Clayton continua. Rămase în biroul de pe Peak al lui Rumbelow 
toată ziua și până târziu în noapte, îngropându-se în dosare, 
convocându-l pe Mason, adjunctul lui Rumbelow, și pe toți ceilalți, 
câte unul pe rând, și emițând un șir neîntrerupt de ordine. La ora 
nouă începu o discuţie secretă cu o membră cu grad superior din 
Wren și cu căpitanul sub a cărui comandă se afla Tamar. La zece, o 
altă membră a Wren-ului sosi la apartamentul lui Mary Devereux, de 
lângă Deep Water Bay, împreună cu doi matrozi. Lumina slabă a 
felinarului de pe stradă sclipea pe chipiele lor cu partea de sus albă, 
pe cămășile albe și pe pantalonii albaștri vârâţi în ghete cu margini 

elastice. Când auzi soneria de la intrare, Mary era singură. Deschise 
ușa și se uită la ei îngrozită, știind instantaneu pentru ce veniseră. 

— Ei bine, Cathy? Glasul ei era obosit, resemnat, de parcă i-ar fi 
așteptat de săptămâni de zile. Vrei să intri? 

În mica și eleganta cameră de zi, prietena lui Mary rosti cuvintele 
de arestare: 

— Comandant Devereux, mi s-a ordonat să vă arestez pentru 
comiterea unui act sexual interzis prin regulamentele stabilite de 
regină, contrar bunei ordini și disciplinei. 

Trase adânc aer în piept, în timp ce Mary stătea în picioare, cu 
privirile ațintite în podea. 

— Ulterior vor fi precizate și alte acuzaţii. Nu aveţi obligaţia de a 
declara ceva, dar dacă faceţi acest lucru... 

— Pentru Dumnezeu, ajunge, știu formula pe dinafară! o 
întrerupse Mary, cu fața albă ca varul, simțind că-i ard ochii și 
pierzându-și orice mândrie și încredere în sine. 

— ...dacă faceți acest lucru, declaraţiile vor fi preluate în scris și 
vor putea fi folosite ca dovadă împotriva dumneavoastră. 

Ezită înainte de a adăuga: 

— Îmi pare rău, Mary. 

Părăsiră blocul de apartamente la scurt timp după aceea, cu Mary 
Devereux în uniformă, legată prin cătușe de unul dintre marinari și 
lăsându-și capul în piept când urcă, împleticindu-se, în partea din 
spate a Land-Rover-ului care aștepta. 

Trei zile a durat, la mănăstirea de pe insula Lantau, până ce 
Bernard a fost pregătit să vorbească. În cea de-a doua îl ascultă cu 
mare atenţie pe Gatti prezentând elementele de bază ale situaţiei, 
punând din când în când câte o întrebare: în legătură cu Sarah, Foo, 
Mary Devereux sau Scorpion. Întrebările erau incisive, deoarece 
Bernard încă mai poseda talentele unui agent secret, dar, fără să știe 
bine de ce, Gatti se simți tentat să vorbească și despre Sue și băieţi. 
Pentru prima dată își împărtăși cuiva durerea; își spunea întruna că 
era un agent secret neînduplecat, care punea întrebări unei surse 
încăpăţânate, dar treaba asta părea din ce în ce mai puţin relevantă. 
Era imposibil să se rețină și să nu spună tot. Ceva în adâncul ființei lui 
îl obliga să mărturisească chinul cel mai profund - și cea mai intensă 
iubire - pe care îl trăise vreodată; și în timp ce făcea acest lucru, Gatti 
se simțea învăluit într-o caldă compasiune, ceva ce nimeni altul nu îi 
mai putuse oferi vreodată. Omul acesta, cu un trecut atât de 
neverosimil pentru un călugăr, avea ceva nu numai bun și generos, ci 
și aproape mistic, o profundă putere de a transforma disperarea în 
speranţă. 

Gatti reveni în casa pustie din Stanley fără să fi aflat nimic în 
legătură cu amiralul... dar după-amiaza aceea îl făcu să pornească 
înapoi pe vechiul său drum. 

Apelul telefonic veni târziu în seara aceea: 

— Okay. Glasul cu accent evreiesc din Brooklyn se auzi tunând 
de-a lungul firului. M-am gândit la tine, Bob, și m-am rugat. Cred că 

prea mulți oameni pot avea de suferit dacă aș continua să mă țin 
deoparte... Poţi fi aici mâine, pe la zece? 


Plouă în timpul traversării cu feribotul spre Peng Chau. Până să 
ajungă Gatti la mănăstire, ploaia încetase, dar nori negri și 
ameninţțători ascundeau soarele. Bernard aștepta în biserică, de astă 
dată purtând veșmântul lui alb, de călugăr trapist, și o cruce făcută 
din două cuie sudate unul de altul. Îl conduse pe Gatti până în 
grădină, unde se așezară pe aceeași bancă, sub măslini. 

— Îţi voi povesti ce s-a întâmplat, zise Bernard. Nu știu cât îţi va fi 
de folos... și bănuiesc că acesta-i motivul pentru care mă aflu aici, deși 
este ceva profund personal, care explică reținerea mea... Oricum, îţi 
voi spune. Am încredere în dumneata. 

— Mulţumesc. 

— S-ar putea să nu-mi mulțumești, Bob, când voi ajunge la sfârșit. 

Bernard așteptă să treacă un alt călugăr, care împingea o mașină 
zgomotoasă de tuns iarba, apoi se întoarse spre Gatti. 

— Lucrurile se petreceau în 1978. Eu mai eram încă Israel 
Zimmermann, locţiitor de comandant în Marina Statelor Unite, dar 
toată lumea îmi zicea Joe. Făcusem serviciul militar pe un portavion 
și în serviciile de informaţii, dar atunci fusesem trimis în Coreea de 
Sud în calitate de consilier al agentului lor secret, instalat acolo pe doi 
ani. Ciudată țărișoară - munții și lanurile sunt de o frumuseţe 
extraordinară, dar Seulul este o nenorocire: blocuri-turn dărăpănate, 
străzi ticsite de mașini, prostituate căutându-și insistente clienţii în 
toate hotelurile și localurile de noapte. Oameni bizari - fețele lor 
turtite, de asiatici, nu sunt la fel de atrăgătoare ca ale chinezilor și 
japonezilor. Războiul se terminase de ani de zile, dar nu exista nici un 
tratat de pace și toată lumea era cu nervii încordaţi la maximum. 
Obișnuiau să-și organizeze câte o alarmă de raid aerian în fiecare 
săptămână - sirene care urlau, adăposturi în pivnițe, tot tacâmul - 
numai pentru cazul în care nord-coreenii ar fi atacat din nou. 

Deși m-am născut evreu, nu am fost crescut într-o atmosferă 

evlavioasă. Cred că la vremea aceea eram agnostic. Dar, destul de 
straniu, la Seul s-a întâmplat să remarc cu adevărat, pentru prima 
oară, Biserica Catolică - mulți coreeni sunt catolici, și uneori mă 
duceam, în serile de duminică, la liturghia de la catedrală, 
întotdeauna plină până la refuz. După aceea treceam pe la bar cu 
câţiva prieteni de care mă legasem... În apropiere era un magazin în 
care se vindeau piane cu coadă, țin minte și acum. Întrebarea e cine 
dracu' își dorea un pian cu coadă la Seul - dar presupun că existau 
unii care să vrea așa ceva, deoarece marfa din vitrina aceea se 
schimba mereu. 

Vreme de șase luni am dus o activitate de informaţii de rutină, 
urmărind nordul. Tare monoton și plictisitor. Pe urmă a apărut o 
problemă serioasă. Aveam un agent la Pyongyang”, un anume 
Kang-Hong Cho. Era membru de partid și ofițer de armată - colonel, 
și din câte se părea se bucura de încrederea lui Kim Il-sung”. Nu știu 
dacă acest Kim este nebun, cum susțin unii, dar, știu că are acel 
realmente absurd cult al personalităţii - toată afurisita aia de ţară e 
acoperită cu portrete ale „Stimabilului și Mult-iubitului Conducător”, 
toată lumea poartă o insignă de tinichea, mică și rotundă, pe care se 
află chipul ticălosului - și, zău așa, este un supravieţuitor. A tot fost la 
putere încă din 1945, nu se încrede aproape în nimeni, astfel încât 
colonelul Cho reprezenta o adevărată valoare. Acesta făcea parte din 
personalul general nord-coreean - sistemul nostru de alarmă 
preventivă, alcătuit dintr-un singur om, care ne avertiza împotriva 
oricărei pregătiri a unei noi invazii - și pentru asta îl plăteam bine. 

Dar, pentru a scurta o poveste lungă, Cho a ajuns să trezească 
bănuieli, iar noi am fost de acord să-l scoatem din ţară, împreună cu 


26 Capitala Coreii de Nord, a cărei denumire mai uzitată în lb. română este Phenian 
(n. t.). 
27 Kim Il-sung sau Kim Il-song, sau Kim Ir Sen; om politic nord-coreean, secretar 
general al C.C. al Partidului Muncii din Coreea și ulterior președinte al Republicii 
Democrate Coreene (din 1972) (n. t.). 

familia lui. Era o operaţiune de rutină. Granița țării este, desigur, 
strict închisă, dar ambarcaţiuni mici circulă tot timpul în susul și în 
josul coastei, și noi debarcam spioni în Coreea de Nord, tot așa cum 
făceau și ei în Sud. La început, eu am ţinut ca el să plece cu avionul în 
Japonia, dar colonelul se temea că l-ar opri la aeroport - nu putea 
afirma dacă se află sau nu sub continuă supraveghere - oricum, însă 
cu greu ar fi putut să-și ia și nevasta și copiii fără să trezească 
bănuieli. 

În cele din urmă am hotărât că treaba se va face pe calea apei. 
Aveam un sistem sofisticat de comunicaţii prin radio, pe unde scurte 
- mesaje transmise pe bandă, în rafale de mare viteză, care sunt 
aproape imposibil de detectat și cu siguranță nu de către 
nord-coreeni, care au prea puţină tehnologie modernă. l-am ordonat 
să se prezinte într-un loc de pe coastă, în apropiere de Chungsan, la 
ora două noaptea, pe trei septembrie. În mod intenţionat n-am 
aranjat să fie luat de undeva, aproape de granița nord-sud, deoarece 
ambele tabere încă mai aveau forțe masive grupate acolo - ceea ce ar 
fi putut reduce riscurile din punctul nostru de vedere, dar el ar fi avut 
prea puţine șanse să ajungă la țărm înainte de a fi prins. 
Nord-coreenii nu se plimbă cu mașina în interes personal la două 
noaptea; și-apoi, aproape nici unul dintre ei nu posedă o mașină. Pe 
de altă parte, Chungsan se află chiar la nord de capitală, destul de 
departe, în susul coastei, pentru ca ei să nu se aștepte la vizitatori 
străini nepoftiți, iar Cho putea să ajungă acolo foarte lesne atâta 
vreme cât n-ar fi fost realmente urmărit încă de acasă. 

Am ales ziua de trei septembrie fiindcă în noaptea aceea Cho se 
ducea la un banchet oferit de Kim Il-sung în cinstea unei delegaţii 
venite în vizită din Rusia. În calitatea lui de ofițer cu grad superior, 
Cho avea propria mașină. Soţia și copiii săi urmau să stea ascunși în 
automobil, pe o stradă din apropiere, în timp ce el toasta în cinstea 
tovarășilor sosiți în vizită; după aceea, el trebuia să plece cu mașina și 
să meargă drept spre coastă. A doua zi dimineaţa aveau să fie la Seul. 
Lesne. 

Norii deveneau tot mai întunecați și simțiră câteva picături de 
ploaie. 

— Hai să mergem puțin mai departe, zise călugărul. Există acolo 
un chioșc în care ne putem adăposti. Îl folosesc deseori ca să citesc 
sau să scriu. 

Luară iarăși loc în mica clădire de lemn, în timp ce ploaia se 
intensifica și începea răpăiala pe acoperiș. Gatti auzi în depărtare 
bubuitul tunetului. 

— Ei, unde rămăsesem, Bob? 

— La scoaterea din ţară a unui coreean numit Cho de pe coastă, în 
apropiere de Chungsan. 

— Ah, da. Ei bine, coreenii nu prea erau amatori de astfel de 
treburi, fiindcă, dacă erau prinși, fraţii lor nordici îi tratau cu o 
brutalitate neasemuită. Manichiură cu clești de oţel și fără anestezie, 
care-i lăsa fără unghii, electricitate, douăzeci de ani într-un lagăr de 
muncă dacă erau norocoși - cunoști scenariul? 

Gatti dădu din cap afirmativ. 

— Așa că m-am hotărât să fac treaba eu însumi, împreună cu un 
tânăr ofițer britanic care îmi era subaltern. Era un băiat velș, din 
Valleys, dar, după Dartmouth, cu greu ai mai fi putut să-ţi dai seama. 
Ca și mine, fusese pe mare, pe un submarin, și făcea un stagiu în 
serviciul de informaţii. Probabil că aveau o părere foarte bună despre 
el, deoarece în timp de doi ani fusese promovat în Marina Americană, 
și asta însemna că se așteptau ca el să ajungă într-un post înalt, când 
ar fi fost util să fim în termeni buni cu yancheii. 

— Cum îl chema? întrebă în șoaptă Gatti. 

— Thomas. Ivor Thomas. Bun marinar, dar un mic nemernic 
îngâmfat. 

— Ce vrei să spui? 

— Era inteligent, dar foarte confuz pe dinăuntru. 

Bernard părea să caute o modalitate mai limpede de a se face 
înţeles. 

— Vezi dumneata... eu sunt mândru de părinții mei din Brooklyn. 

Erau săraci, dar mai mult sau mai puţin cinstiți; cred că și ai lui, în 
Țara Galilor, erau la fel, dar el părea să se rușineze cu ei. Nu reușeam 
să împac prezentul cu trecutul lui. Era ceva ce se manifesta cumva ca 
o aroganță. Putea să se poarte răstit, neceremonios, fie se simțea 
dominat de alte persoane... fie le domina el, ba chiar le umilea. Nu era 
în stare să aibă o relaţie ca de la egal la egal. Avea cu el o soţie - 
totalmente înrobită. Dar mă depărtez de subiect, Bob, toate astea 
le-am înţeles mai târziu... La vremea aceea, principalul meu interes 
era ca el să mă poată duce cu o navă în susul coastei vestice a Coreii. 
Și era un navigator al dracului de bun. 

— Ce grad avea pe atunci? 

— Locotenent. Așadar, în noaptea din două septembrie am pornit 
de la Inchon de îndată ce s-a întunecat, doar noi doi, într-o barcă 
pescărească de lemn cu puterea și viteza sporite cu ajutorul a două 
motoare diesel. Cred că am navigat în susul coastei la aproximativ 
douăzeci de mile în larg; era puţin probabil ca pe radarele lor să apară 
carcasa de lemn a bărcii, și dacă s-ar fi întâmplat așa ceva am fi părut 
a fi ceea ce eram: o barcă pescărească. Nu era lună, dar aveam 
instrumente de navigaţie bune și știam cu precizie unde ne aflam, 
chiar dacă nu puteam să vedem țărmul și nici cum arăta fundul mării, 
sub noi. Motoarele erau echipate cu amortizoare de zgomot, iar 
marea - calmă. Totul părea foarte simplu. 

La sud de Chungsan m-am adăpostit în micul golf pe care-l 
alesesem. Țineam cârma cu un ochi la sonar, iar Ivor Thomas stătea la 
prova, cu o cange pentru bărci, gata să îndepărteze ori ce epavă 
plutitoare. Am atins nisipul cu puţin înainte de ora două noaptea. 
Ivor a trecut peste copastie, a pășit plescăind pe uscat, trăgând o 
frânghie de amarare, și lanterna lui ni i-a arătat, așteptându-ne pe 
plajă: un coreean pirpiriu în uniformă, asemănător cu un soldat de 
jucărie, o femeie cu un geamantan și doi copii. Și atunci a căzut 
trăsnetul. 

— Ce s-a întâmplat? 

Gatti privea cu atenţie fața lui Bernard, care își amintea totul - se 

vedea bine că amintirea continua să fie și acum dureroasă. 

— Deodată, lumina unor reflectoare a inundat plaja, iar barca a 
început să se legene nebunește când un cuter al Pazei de coastă și-a 
făcut apariția de după promontoriu - un ticălos mare, plin de 
mitraliere, care învolbura marea. Coreenii de pe plajă au fost 
înconjurați de oameni înarmaţi și cineva mi-a strigat să mă predau. 
Strigau printr-un megafon, în engleză, așa că nu erau coreeni. 

— Te-ai predat? 

— Sigur că da, amândoi ne-am predat... ce altceva am fi putut să 
facem? 

— Şi ce s-a mai întâmplat pe urmă? 

— Am fost încărcați cu toţii într-un camion - Ivor, eu și cei patru 
coreeni - și duși la Pyongyang. 

Când încetă ploaia, Gatti și călugărul părăsiră chioșcul și se 
plimbară prin grădină, printre tufișuri și trandafiri pe care scânteiau 
picăturile de apă rămase după ploaie. În depărtare, o mică cireadă de 
vite se întorcea legănându-se de la păscut, după ce animalele fuseseră 
adăpostite o vreme sub arbori. 

— Ce s-a întâmplat la Pyongyang? întrebă Gatti. 

— Am fost despărțiți unii de alții. Niciodată nu i-am mai văzut pe 
vreunul dintre ei. După ani de zile am aflat că Kang Hong Cho fusese 
torturat și anchetat vreme de aproximativ șase luni, până când 
storseseră tot de la el. Pe urmă l-au spânzurat în fața a circa cinci mii 
de soldaţi, pour encourager les autres”. 

Probabil că soţia și copiii lui au fost uciși la câteva zile după eșecul 
de pe plajă - ei nu prezentau nici un interes pentru autorități. 

— Şi cu dumneata ce s-a întâmplat? 

— Eu eram în uniformă. Nu a mea, ci una de matroz, având asupra 
mea un carnet de plată a soldei corespunzătoare, pe un nume fals, Joe 
Burrows - ales pentru că răspundeam firesc la apelativul de Joe. M-au 
supus interogatoriilor zile de-a rândul, dar eu făceam pe mutul, 
pretinzând că nu înțelegeam nici un cuvânt în coreeană. Când au 
trecut la engleză, am spus că eu eram doar matrozul care conducea 
barca, susținând asta până-n pânzele albe. 


28 în lb. fr. în original: pentru a-i încuraja pe ceilalți (n. t.). 

— Ai fost torturat? 

— N-aș zice chiar așa. M-au bătut de mai multe ori și m-au ţinut 
zile întregi fără mâncare - îndeajuns de mult pentru ca până și orezul 
fiert și apa murdară să-mi pară un festin. Nu-i deloc amuzant să fii 
lovit în testicule de un individ mătăhălos, cu bombeuri de oţel - se 
purtau brutal, dar nu era nimic sistematic, și după câteva săptămâni 
au părut să mă accepte ca fiind ceea ce susțineam. Nu contează. Am 
trăit ca un animal într-un lagăr din apropiere de Pyongyang - mă 
țineau într-o gaură în pământ, acoperită cu un grilaj de bambus, sub 
cerul liber, așa încât atunci când ploua mă udam leoarcă, dar puteam 
și să văd stelele noaptea și să mă gândesc la toate milioanele acelea de 
ani-lumină care mă ajutau să privesc lucrurile în perspectivă când 
suferința era prea mare sau când aș fi vrut să cedez. Pe urmă, într-o zi, 
am fost târât afară și dus într-un birou la Pyongyang. Acolo se afla nu 
știu ce coreean de rang înalt și doi europeni, care se dovediră a fi ruși. 
Îmi amintesc vag că unul dintre ei stătea amenințător în spatele meu, 
când fusesem interogat cu o săptămână sau două în urmă. Îmi 
cunoșteau adevăratul nume, adevăratul meu grad și slujba pe care o 
îndeplineam în realitate. 

Bernard schiţă un ușor zâmbet. 

—A fost un moment tare neplăcut. Încă îmi mai debitam 
versiunea când m-au dus într-o curte - credeam că mă vor împușca -, 
m-au legat cu lanţuri de un prizonier coreean, și ne-au urcat într-un 
camion. Fără nici o explicaţie. Absolut nimic. Am mers vreme de 
două zile spre nord-est, înaintând în munţi, în apropiere de granița 
cu China. Pe măsură ce suiam, se făcea tot mai al dracului de frig. Pe 
creste era zăpadă și eu eram îmbrăcat în continuare doar cu salopeta 
mea de matroz și cu o flanelă de corp din bumbac, așa că sufeream 
foarte tare. Ne-au dus într-un lagăr situat sus, pe un platou pustiu: 
cabane construite din bușteni, înconjurate de două rânduri de garduri 
electrificate. Era plin de prizonieri americani și britanici, care, din 
câte am aflat, fuseseră închiși acolo încă de pe vremea războiului 
coreean - mai mult de douăzeci și cinci de ani, îți poţi închipui așa 

ceva? Pretutindeni duhnea a disperare. Sute, poate mii dintre ei 
muriseră de-a lungul anilor - de foame, din cauza tifosului sau a altor 
boli -, dar nenorociţii aceia încă se mai aflau acolo. Știau că toată 
lumea, în Statele Unite, credea că ei au murit, că niciodată nu se vor 
mai întoarce acasă. În fiecare zi erau duși în marș să muncească într-o 
mină. Ne-au dat haine căptușite, care ne ofereau o oarecare căldură, 
dar mâncarea era îngrozitoare. Orez fiert și o zeamă apoasă care se 
scurgea din farfurii - prizonierii nu aveau decât unele întinse, 
capturate în cursul războiului, nici gând de farfurii adânci sau 
castroane. Tot timpul, jumătate din lagăr avea dizenterie. Tipii aceia 
erau ca niște morți vii, niște cadavre ambulante, fantome care nu 
așteptau decât să fie îngropate. Paznicii erau adevărate reptile. Dacă 
te prăbușeai la pământ, te izbeau cu picioarele până când izbuteai cu 
greu să te ridici de jos. Dacă nu reușeai, te împușcau pe loc. Te 
împușcau și dacă încercai să evadezi: nu puţini erau prizonierii care o 
luau la fugă știind că vor fi lichidați cu mitralierele. Era un mod de a 
scăpa mai ușor decât a te sinucide în colibe, cu condiţia ca 
împușcătura să fie precisă și să mori repede. Ca să fiu sincer, mă miră 
faptul că atât de mulți continuaseră să lupte, rezistaseră în toți anii 
aceia, deoarece nu se puteau aștepta la nimic, doar la boală și moarte. 

— N-a evadat nimeni, niciodată? Dumneata cum ai scăpat de 
acolo? 

— Cei mai mulți dintre indivizii aceia aveau între cincizeci și 
șaizeci de ani - își petrecuseră jumătate din viață ca prizonieri, 
renunțaseră. Eu aveam numai treizeci de ani și eram hotărât să 
supraviețuiesc. Chiar și așa, mi-au fost necesari aproape zece ani. 

— Zece ani? 

— Sigur că da, Bob, zece ani. Îmi închipuiam că autoritățile 
americane mă vor scoate de acolo. În prima lună speram în fiecare zi 
să fiu eliberat, păstrându-mi apoi speranţa în primul an; chiar și-n al 
doilea am continuat să trag nădejde. În cele din urmă am înţeles că 
probabil li se spusese că murisem, că eram și eu unul dintre morţii 
aceia vii... Dar prin 1988, rămăseseră în lagăr doar cincizeci de-ai 

noștri. 1988, Bob. În Europa, Gorbaciov se afla deja de trei ani la 
putere, Zidul Berlinului pârâia, dar în Coreea de Nord nici vorbă de 
glasnost. Numai un adevărat iad. Două ierni aspre făcuseră ravagii și 
coreenii obțineau din mină din ce în ce mai puţin. Într-o zi, tot fără 
nici o explicaţie, ne-au încărcat în două camioane și ne-au luat de 
acolo. Circulau două zvonuri - unul că eram duși într-un alt lagăr pe 
jumătate pustiu, celălalt că ne îndreptam spre o groapă comună 
pentru a fi împușcați. Niciodată n-am aflat care dintre ele era 
adevărat, dar la prima oprire am luat-o cu toţii la fugă. Doi sau trei 
dintre noi ascunseseră în colibele noastre scule luate de la mină și le 
prelucraseră, transformându-le în cuțite și ferăstraie. Camionul era 
din cele închise, din lemn, cu o ușă glisantă pe una din laturi. În 
timpul mersului, am tăiat scândura rotund, în jurul șuruburilor, și de 
îndată ce șoferul a oprit să-și facă nevoile, cinci dintre noi ne-am croit 
drum afară, izbind cu picioarele. Vreme de câteva clipe, coreenii au 
fost luaţi prin surprindere, iar noi am deschis și celălalt camion. Nu 
exista nici un plan. Cei mai mulți dintre noi ne-am folosit de acel 
prilej, dar unii băieți au explodat pur și simplu după un sfert de secol 
de frustrare; s-au năpustit asupra coreenilor cu pietre și cuțite, 
copleșindu-i, luându-le armele. Când am privit înapoi, trântiseră 
câțiva paznici pe drum, cu membrele larg desfăcute, și treceau cu 
camionul peste ei, dus și întors, în timp ce ei ţipau. Pretutindeni erau 
cadavre și sânge. Ceilalți coreeni ne-au urmărit, împușcând pe oricine 
vedeau. Eu am luat-o la fugă pur și simplu, și-am tot fugit - cred că 
eram singurul care făcea așa ceva, ceilalți erau prea bătrâni. 

— Nu te-au hăituit? 

— Bine-nţeles că da, însă m-am îndepărtat, m-am ascuns în 
noaptea aceea într-un șanț, iar a doua zi dimineaţa am dat de câțiva 
coreeni care lucrau la câmp. Mi-am închipuit că mă vor preda, însă la 
vremea aceea eram atât de epuizat încât nici nu-mi mai păsa cine știe 
cât. Dar ei îl urau pe Kim Il-sung și m-au adăpostit până ar fi reușit să 
mă încredinţeze unor prieteni. În decurs de o săptămână m-au ajutat 
să ajung în zona de graniţă, călătorind ascuns în camioane de la 

ferme și într-o noapte mi-au dat un ghid care m-a trecut dincolo. 

— Ce s-a întâmplat cu Ivor Thomas? 

— Tocmai asta e problema, Bob. Revenit la Seul, am fost aproape 
la fel de bine primit ca ciuma bubonică. Nimeni nu voi să știe de 
prizonierii din războiul coreean - tipii care mi-au ascultat raportul au 
declarat că pur și simplu nu mă cred. Când am insistat, mi-au aplicat 
un tratament psihiatric. Dar lucrul care m-a tulbura cu adevărat a fost 
în legătură cu Thomas. Operaţiunea fusese trădată, Cho și familia lui 
muriseră cu toţii, cineva mă dăduse pe mâna coreenilor și eu îmi 
petrecusem zece ani într-un lagăr de muncă. Dar pe Ivor îl eliberaseră 
la numai trei luni după ce fusese prins. Ivor era cel care le spusese 
americanilor că eu murisem, așa că nimeni să nu încerce să negocieze 
eliberarea mea. Britanicii îi dăduseră chiar un fel de decorație - cred 
că era un OBE> militar clasa întâi - și l-au avansat. Ei, ce concluzie 
tragi din toate astea, Bob? 


9 Officer (of the Order) of the British Empire: Ofiţer (al Ordinului) Imperiului 
Britanic (n. t.). 

La Beijing, Luther fusese convocat încă o dată ia minister. ÎL irita 
din ce în ce mai tare faptul că era amestecat în dezordinea pe care o 
crea omul acela în China. Planul iniţial al lui Luther fusese sofisticat 
și el îl constituise pe Scorpion ca pe un agent pe termen lung, 
destinat să devină sursa plasată la nivel înalt de care avea nevoie 
China. Brutalitatea răpirii lui Foo nu era în stilul lui Luther - nu 
puteai înfrânge o opoziţie cu rădăcini adânci brutalizând un bătrân 
cumsecade. În timp ce, stând într-un birou din Zhongnanhai, stătea 
față-n față cu chipul acela rotund și transpirat, era nevoit să-și 
stăpânească mânia și disprețul. 

— Ideea de a-l răpi pe Foo nu a fost a mea, tovarășe ministru. 
V-am sfătuit să-l lăsaţi în libertate, să-i îngăduiţi să ne conducă la 
dușmanii noștri. Țara asta e mare cât toată Europa, inclusiv Rusia de 
Vest și Uralii. Pe o asemenea întindere trebuie că există un miliard de 
oameni nemulțumiți, nu știu cu exactitate cât de mulţi, nu știu cu 
certitudine nici măcar câte sate există. 

— Nu te-am convocat aici pentru o lecţie de geografie, băiete. 

— Ceea ce vreau să spun, domnule ministru, este că China e foarte 
mare și opoziţia se poate ascunde relativ ușor; pentru a da de urma 
liderilor ei trebuie să pătrundem în interiorul mișcării - și așa am 
încercat să fac atât aici, cât și în Hong Kong. Foo constituia o parte 
din strategie. Dar la ce ne folosește el acum? Pe urmă, Cable a venit la 
Kunming, dar un idiot oarecare a încercat s-o aresteze înainte ca ea să 
ia legătura cu oamenii pe care-i vrem noi de fapt. 

— Unde-i ea acum? 

— Cum dracu’ să știu eu? Poate că este în munții de la nord de 
Kunming... A dispărut. 

— Vei lucra cu Zhang și vei avea grijă să fie găsită! O vom aduce în 
faţa tribunalului, pe ea ca și pe Foo și pe Tang Tsin, pentru a arăta 
poporului cum încearcă ticăloșii de capitaliști occidentali să ne 
distrugă. 

În sinea lui, Luther era disperat. Un proces-spectacol nu avea să 
rezolve nimic, dar dacă bătrânii setoși de sânge voiau așa ceva, el va 
avea grijă ca și Cable să fie predată, pentru a li se alătura lui Foo și lui 
Tang Tsin. Așadar, trei oameni cumsecade aveau să fie executați, 
Occidentul avea să fie șocat, iar liderii mișcării „Zece Octombrie” vor 
deveni mai puternici. Slavă Domnului că el începuse încă de acum 
doi ani pregătirile în vederea plecării sale. Ministrul apăsă un buton 
de pe biroul său, și Zhang cel cu glas de eunuc se strecură printr-o ușă 
neagră cu ornamentațţii aurii. Qiao Shi îi făcu semn să ia loc. 

— Vei colabora cu Luther, tovarășe Zhang. Găsiţi-o pe femeia 
Cable și aduceţi-o aici, la Beijing. Aduceţi-l și pe Foo și aplicaţi măsuri 
severe; dacă este anchetat aici, ar fi posibil să se folosească 
excelentele noastre servicii medicale pentru a-l ţine în viaţă... Am 
nevoie de el pentru un proces public, dar nu-mi vine să cred că nu ne 
va da mai întâi, la subsol, numele contactelor lui. Dacă e necesar, 
aplicați-i metodele de convingere până la limita maximă. 

Ministrul se ridică și-l concedie pe Zhang printr-un gest al mâinii. 

— Ne poți lăsa singuri. 

Chinezul se supuse, aruncându-i lui Luther o privire ucigătoare. 
După ce se închisese ușa, o fată într-o uniformă șleampătă aduse ceai 
și două boluri delicate, de porțelan. Cu un zâmbet mieros, Qiao Shi îi 
oferi unul lui Luther. 

— Înţeleg, desigur, Luther, că asta nu va rezolva problema, dar 
trebuie să țin cont de părerile conducerii. Le stimulez, însă știu că 
agenţii tăi de penetrare în China și excelentul Scorpion din Hong 
Kong continuă să constituie adevărata cheie către distrugerea 

dușmanilor noștri. 


La mai puţin de două ore după aceea, Foo a fost mutat, încă 
înțepenit și extenuat după orele de anchetare, moțăia pe apucate 
într-un colț al celulei când un paznic îl trezi scuturându-l. 

— Deschide ochii, tataie! Pleci în călătorie. 

În mod neobișnuit, fața tânără era prietenoasă, iar uniforma 
murdară, ceea ce sugera că paznicul acesta putea fi mai puţin fanatic 
în îndeplinirea sarcinilor. Îi dădu lui Foo un bol cu orez abia călduț și 
o cană cu apă, revenind după zece minute împreună cu un alt bărbat. 
Foo era hotărât să nu-și arate oboseala, dar nu-și putu împiedica 
picioarele legate în lanțuri să se târască de-a lungul coridorului; iar 
când urcă anevoie treptele de piatră, se împiedică și căzu, julindu-și 
fața, deoarece nu-și putea folosi mâinile încătușate pentru a se feri. 

Clădirea se înălța pe cinci etaje, pe fiecare latură a unei curți 
pietruite, în care, ca atare, nu pătrundea soarele. Toate acestea se 
petreceau pe la mijlocul dimineţii, dar când se îndreptară către duba 
verde a închisorii, lui Foo i se făcu frig. Urcă prin ușa de la spate. În 
interiorul camionului exista un coridor îngust cu câte cinci 
compartimente pe fiecare parte. Pe Foo îl împinseră într-unul dintre 
ele și în urma lui se închise o ușă metalică, apoi se trase zăvorul. Mica 
celulă abia dacă avea șaizeci de centimetri, și Foo se cocoţă cu greu pe 
strâmta bancă metalică, încercând să-și așeze gleznele și încheieturile 
mâinilor într-o poziţie care să micșoreze pe cât posibil lipsa de 
comoditate - era evident că îl aștepta o călătorie neplăcută. Când 
duba porni din loc, ieșind pe o stradă intens circulată, el se uită prin 
mica fereastră prevăzută cu bare de fier. 


Gatti și Roper se îngroziră când aflară că Mary Devereux fusese 
arestată. La început, nici unul dintre ei nu crezu, dar câteva 
convorbiri telefonice confirmară știrea. Vestea iscă o mare surescitare 
pe Tamar - membra Wren, deținătoarea a celui mai înalt rang în 
cadrul bazei, Mary cea frumoasă ca alabastrul, la închisoare? Acuzată 

de a fi lesbiană? Imposibil! Popota subofițerilor răsună de râsete 
ironice și glume de o grosolănie previzibilă. Se auzeau chicoteli 
înfundate și printre membrele Wren, dar majoritatea acestora 
reacționară manifestându-și neîncrederea. „Fir-ar al dracului, nu-i 
adevărat!” Lynne, secretara lui Mary, era în lacrimi: „Cum au putut 
s-o trateze în felul ăsta?”. 

Cei doi americani se duseră de-a dreptul la amiral. 

— Ce este, băieți? 

— Pentru ce a fost arestată doamna comandant Devereux, 
domnule? 

— Nu știam că a fost arestată, Bob. 

Era evident un neadevăr, dar cum să-i spui unui amiral că minte, 
când tu ești doar un comandant? 

— Am făcut un raport, domnule. 

— Sigur că l-ai făcut, Bob. L-am citit - ai primit o informaţie, ai 
verificat-o și ai spus că o socotești curată ca lacrima, întocmai ca 
întregul ei efectiv. Ai spus și că este lesbiană. 

— Am menţionat acest lucru numai pentru că am avut impresia că 
mai fusese observat cândva - în fond, ea a făcut parte din marina lor 
vreme de cincisprezece ani - și fiindcă am tras concluzia că, și dacă 
era adevărat, eu nu considerăm că faptul acesta o expunea vreunui 
șantaj. Am afirmat că este curată. 

— Asta este ceea ce ai spus, Bob. 

— Este un raport confidenţial, pe care trebuia să-l vedeți numai 
dumneavoastră, domnule. 

— Şi asta ai spus, Bob. 

Chipul ca de vulpe se încordă în timp ce amiralul suflă spre tavan 
un inel de fum, mimând relaxarea. 

— Atunci, cum dracu au aflat britanicii? 

— Firește, i-am transmis o copie lui Clayton. Asta este o 
operațiune comună, SUA și Marea Britanie, nu avem secrete unii față 
de alții - bănuiesc că interpretarea lui este alta decât a dumitale. 

— Domnule, niciodată n-aș fi inclus acel comentariu dacă mi-aș fi 

închipuit că veţi proceda astfel. Nu recomandam absolut nici o 
măsură... În nici un caz așa ceva. Este o barbarie! 

Deodată, doi ochi duri îi sfredeliră pe ai lui Gatti. 

— Termină cu prostiile astea de falsă moralitate, Bob. Nu te afli 
într-o grădiniță de copii - suntem în căutarea unui important spion 
chinez, iar dumneata ai dat de înţeles că Devereux a minţit la toate 
interogatoriile de validare la care au supus-o vreodată - de cinci ori de 
când s-a angajat. De fapt, până acum nu se remarcase. Clayton n-a 
avut încotro, fiind obligat să facă ceva. 

— Dar ar fi putut să stea de vorbă cu ea între patru ochi, o 
confruntare discretă... nu era nici o nevoie să trimită poliția navală 
s-o aresteze în mijlocul nopții! 

— Pentru Dumnezeu, Bob, Clayton a avut dreptate - gândește-te 
bine. Dacă femeia asta e șantajată de chinezi, singura dovadă pe care 
am putea s-o obținem este propria ei mărturisire. Cred că Clayton și-a 
făcut socoteala că era posibil ca un șoc emoţional puternic - și, pe 
cinstea mea, ea a avut unul - ar fi putut s-o convingă să vorbească. 

— Şi a convins-o? întrebă Roper, clocotind și el de furie. 

— Nu. A recunoscut că este lesbiană și că a minţit la interogatoriile 
ei de validare, dar neagă cu tărie orice bănuială de neloialitate. 

— Așadar, va fi eliberată? 

— Nu cred, Nick, nu încă. Mie mi se pare clar că este nevinovată și 
că individul ăsta, Thomas, este suspect; el trebuie să dea câteva 
explicații valabile și britanicii îl ţin sub o supraveghere de douăzeci și 
patru de ore din douăzeci și patru. 

— Şi atunci, de ce să nu fie eliberată Devereux? 

— Bănuiesc că toată agitația asta îi va crea lui Thomas un fals 
sentiment de siguranță, nu? Dacă își închipuie că noi credem că 
Devereux este Scorpion, ar putea să se dea de gol. 

Roper păru înspăimântat. 

— Dar asta-i îngrozitor, domnule! Cariera bietei femei e terminată 
după cele întâmplate, dar nu văd pentru ce să fie ținută închisă într-o 
celulă, umilită, pretinzând că o considerăm o trădătoare. 

— Jucăm pe mize mari, domnule Roper. Nu ne putem permite să 
lucrăm de mântuială. 


Sarah se trezi o dată cu zorile și își continuă drumul spre nord, 
urmărind creasta sinuoasă a muntelui și păstrând la vedere, în stânga 
ei, valea fluviului Yangtze. Îi era foame, dar reuși să umple sticla de 
apă dintr-un pârâu în care apa scânteietoare sărea peste prundiș. Ca 
atare, când răsări soarele, moralul ei era mai ridicat. Aerul de munte 
era curat și limpede, pustietatea din jur - de o nespusă frumuseţe. Pe 
peticele de mușchi de pe peretele stâncos creșteau flori micuţe, de o 
formă perfectă, colorate într-un roșu intens, un violet întunecat și un 
galben pal, iar vârfurile muntoase din depărtare sclipeau de zăpadă. 

Vreme de șase ore continuă să meargă pe potecă fără să vadă nici o 
altă ființă omenească și nici vreun semn că ar exista vreo locuinţă. 
Singurele ființe vii pe care le întâlnea erau caprele de munte și 
păsările ce se roteau în înaltul cerului... și un uliu care descria cercuri 
deasupra cadavrului unui animal, devenit deja un amestec de 
nerecunoscut de coaste albe și carne sfâșiată, pe care îl atacaseră alte 
jivine de pradă. Spre sfârșitul după-amiezii, văzu în vale un oraș mare. 
O locomotivă demodată, cu abur, trăgea un tren de marfă de-a lungul 
unei căi ferate, iar pe drumuri era circulație. Oare să coboare și să 
încerce să călătorească luând trenul? Avea destui bani, dar nici o 
aprobare pentru a călători. Sarah se așeză pe un bolovan, pe de o 
parte ca să se gândească la o decizie, pe de alta ca să-și odihnească 
picioarele dureroase și bășicile care i se formau pe tălpi. Moleșită de 
soare, aţipi, trezindu-se cu un sentiment de teamă când auzi 
scrâșnetul unor ghete pe pietrișul nebătătorit. 

Încă pe jumătate adormită, Sarah se ridică în picioare 
clătinându-se și se întoarse brusc în direcţia din care venea zgomotul. 
Simţi un val de panică și gura i se uscă de frică. Patru bărbaţi veneau 
spre ea. Purtau puști AK-47 și uniformă verde cu negru și chipiele cu 
cozoroc ale poliţiei. 

Cu faţa apăsată chinuitor de fereastra prevăzută cu bare, Benjamin 
Foo se uită cu atenţie, căutând indicii din care să-și dea seama unde 
se află. La început, duba parcurse străzi aglomerate: vedea chinezi în 
tunici și pantaloni negri și cu pălării de pai în formă de clopot, câţiva 
europeni, cârduri de biciclişti și mașini vechi, ruginite. Când trecură 
pe lângă străzi secundare, prinse imaginea fugară a unor clădiri înalte, 
destinate birourilor, care sugerau Shanghai-ul. Dar în curând se aflară 
afară din oraș, într-o regiune rurală, și văzu nesfârșite coline cafenii, 
întinderi de apă noroioasă care acopereau orezării și spice de orez de 
un verde strălucitor. Trase concluzia că se duceau spre un aeroport, 
pentru a lua un avion către Beijing, dar se părea că asta dura foarte 
mult. Drumul era cu denivelări, și Foo era hurducat încontinuu pe 
banca lui tare; soarele care bătea pe acoperișul metalic făcea ca 
spaţiul acela îngust să devină înăbușitor și el ațipi în curând. 


Chiar și pe submarinele Polaris e posibil să apară avarii de ordin 
mecanic. O defecțiune a instalaţiei hidraulice care-i acționa planurile 
de carenă de la prova fu diagnosticată când Relentless execută un 
scurt exercițiu de scufundare. Fură aduși tehnicieni de la Faslane, 
care raportară că reparaţiile aveau să dureze cel puţin o săptămână. 
Echipajul urma oricum să plece în permisie, așa că cei mai mulți 
dintre membrii acestuia fură transportaţi acasă cu avionul; al doilea 
echipaj avea să vină atunci când nava va fi gata să părăsească Hong 
Kong-ul. Pentru Ivor Thomas schimbarea echipajului însemna 

sfârșitul postului său de comandă. În loc să se înapoieze în Anglia, i se 
dădu un apartament al marinei pe uscat și un birou pe Ternar, unde 
începu să se inițieze în noii sale îndatoriri profesionale. Spunea că, 
peste aproximativ o lună va pleca acasă într-o permisie de două 
săptămâni, dar că soţia și copiii lui vor rămâne la Tavistock, așa cum 
făcuseră pe vremea când el era comandant pe un Polaris. Toată lumea 
părea impresionată de promptitudinea cu care se arăta el dornic să se 
adapteze la noua slujbă. Și era mult mai ușor să i se urmărească 
mișcările. El nu bănuia nimic. 

Gerald Clayton se întoarse și el la Londra cu avionul făgăduind să 
revină peste o săptămână dacă va fi necesar și lăsându-l pe Barnie 
Mason să rezolve problemele mărunte. Se alcătui o echipă de 
douăsprezece persoane care să-l țină sub observaţie pe Thomas 
douăzeci și patru de ore din douăzeci și patru. Mason și Roper se 
întâlneau în fiecare după-amiază ca să studieze rapoartele. Se părea 
că Thomas ducea o viață ireproşabilă, lucrând toată ziua la bază, 
mâncând la popota ofițerilor de pe Tamar, petrecându-și serile singur 
în apartament. Roper pregăti trei documente categorisite STRICT 
SECRET care prezentau detalii plauzibile, dar false, referitoare la 
mișcările pe care intenționau să le facă englezii și americanii în Marea 
Chine de Sud și avu grijă ca niște copii numerotate să-i fie trimise lui 
Thomas spre informare. Spera că, peste o săptămână sau două, 
fotocopii ale acelor documente să apară în China, furnizând dovezi 
concludente. 


Foo se trezi tresărind când duba închisorii se opri din mers. Era 
încă doar pe jumătate conștient când auzi de afară strigăte mânioase, 
urmate de un zgomot de sticlă spartă și de o explozie asemănătoare 
cu bubuitul unui tunet. Duba se clătină, azvârlindu-l pe podea; 
ambele urechi îi ţiuiau; cu auzul afectat, păcănitul unui 
pistol-mitralieră păru să i se reverbereze dureros în interiorul capului. 
Duba începu iar să se miște, apoi se înclină într-o parte, în mijlocul 
unei formidabile ploi de împușcături și al șuieratului gloanțelor ce 

ricoșau. Cineva bătea în ușa ce dădea în afară, blestemând și 
încercând s-o deschidă cu lovituri de ciocan care zguduiau întregul 
vehicul. Auzi un strigăt în dialect cantonez: 

— Mă poţi auzi, Foo? Ţine-te departe de ușă, culcă-te pe 
pardoseală, o vom deschide prin împușcături! 

Urmă o altă rafală de împușcături, se auziră pași în fugă, câteva 
şuruburi zăngăniră și ușa celulei lui fu smulsă, deschizându-se cu un 
scrâșnet de metal îndoit. 

O siluetă de chinez, înconjurată de fum, cu trăsăturile feței 
deformate de ciorapul tras peste cap, îi făcu semne imperioase. 

— Eşti teafăr? 

Era un glas de femeie, vorbind pe un ton apăsat în dialect 
cantonez. 

Foo se ridică anevoie în picioare, clătinându-se ameţit și simțind 
sânge cald care-i picura dintr-o tăietură la cap. Merse poticnindu-se 
către ușa din spate, alunecă atunci când încercă să coboare și sfârși 
prin a se rostogoli, până se opri, lovindu-și spinarea de treapta de oţel. 
Femeia scoase un pistol. 

— E-n ordine... o să-ți sfărâm lanţurile împușcându-le pur și 
simplu. Ai putea, te rog, să depărtezi picioarele? 

Foo se supuse, fiind iarăși asurzit de explozie când femeia trase; 
fără să scoată o vorbă, schiță o grimasă în clipa în care lanţul se 
despică și fâșiile de metal îi jupuiră pielea de pe glezne - durerea era 
cumplită. Își oferi încheieturile mâinilor și scrâșni din dinți când ea 
trase și prin lanţul acela. 

Încă ameţit, clătinându-se, o urmă pe femeie pe lângă duba care 
zăcea pe o rână, într-un șanț. Frecându-și încheieturile pentru a-și 
restabili circulația, Foo constată că se aflau pe un drum pustiu, 
mărginit de arbori. Pe partea cealaltă a șoselei staționa un jeep cu 
motorul în funcțiune. Toate geamurile de la cabina dubei fuseseră 
sfărâmate și două persoane, pline de sânge și cioburi de sticlă, stăteau 
acolo, răsturnate pe spate. Ușa atârna într-o balama, iar o altă siluetă 
mascată cu un ciorap se sprijinea de ea, verificând dacă cei doi erau 

cu adevărat morți. 

Un al treilea bărbat în uniformă gemea într-o baltă de sânge, pe 
pământ. Femeia ridică pistolul și-l împușcă în cap. 

— Facem parte din mișcarea „Zece Octombrie”, spuse ea, 
scoțându-și masca. 

Luă niște tifon dintr-un buzunar al jeep-ului și i-l întinse lui Foo. 

— Îţi sângerează capul... ţine asta pe rană și cred că se va opri. 

Celălalt chinez era un bărbat. El îl împinse pe Foo să intre la 
spatele jeep-ului, azvârlind în urma lui pușca AK-47 polițienească, 
sări pe scaunul șoferului și strigă peste umăr: 

— Te rog să te ţii bine! Avem doar aproximativ douăzeci de minute 
ca s-o ştergem. 

Roţile se învârtiră și, într-un nor de praf galben, porniră ca glonţul 
de-a lungul șoselei. 


Luther părăsi Beijing-ul cu un sentiment de ușurare. Atmosfera din 
spatele ușilor închise ale birourilor Partidului și guvernului era 
încordată și încinsă. Presa oficială era plină de știri bune, dar toată 
lumea știa că, sub pojghița superficială, fierbea revolta. Astăzi 
avuseseră loc răzmerițe pentru mâncare la Sian, studenţii de la 
Hainan ocupaseră un sediu al poliției - eliberând niște prizonieri care 
îşi așteptau procesul - și avea să fie necesară evacuarea lor cu forța; 
încercau fără îndoială să devină martiri și aveau să moară cu toţii în 
cursul asediului. Ce va mai aduce ziua de mâine? Opoziția dădea 
dovadă de o putere mai mare decât și-ar fi închipuit el vreodată. 

O mașină guvernamentală îl întâmpină la aeroport și îl aduse 
înapoi, la casa de pe malul lacului și la Josie. Ea îl primi cu o mulțime 
de sărutări și făcură dragoste într-un colț bine ascuns al grădinii. Apoi, 
tocmai când ea îi umplea un pahar cu bere, sună telefonul. Cu 
oarecare reținere, ea îi dădu receptorul. Era Zhang și în glas i se 
simţea bucuria triumfului în timp ce-i raporta veștile proaste. 

— Vrei să spui că au oprit camionul? 

Lui Luther i se opri respirația, nevenindu-i să creadă. 

— Au ucis paznicii și au plecat cu el? Nu se poate! 

Josie, care-l urmărea cu ochi atenţi, se încruntă. 

— Nu, nu mă voi întoarce la Beijing - sunt acasă de zece minute - 
dar ține-mă la curent. 

Trânti receptorul în furcă. 

Micuța vietnameză îl luă de mână și îl conduse la soare, unde două 
pahare cu bere îi așteptau pe o masă de lemn. Ochii ei păreau 
speriați. 

— Ce s-a întâmplat, Luther? 

— Milionarul Foo a evadat... și ei n-au reușit s-o găsească pe 
femeia aceea, Cable. Ticălosul ăla de Zhang face tot posibilul ca să mă 
discrediteze în ochii ministrului... Abia acum, după aproape douăzeci 
de ani, îmi dau seama că ei nu se pot încrede niciodată cu totul 
într-un străin. 

— Suntem în primejdie, Luther? 

— Da. Cei de la Beijing sunt cu toţii terorizați de opoziţie și gata să 
dea vina pe altcineva. inta firească sunt eu. 

— Mi-ar plăcea să-l ucid pe acel Qiao Shi. 

Ochii ei deveniră două fante negre când schiță gestul de a 
înjunghia pe cineva. 

— De ce să se poarte atât de rău cu tine? 


Când cei patru polițiști se apropiară, Sarah se ridică în picioare, 
mintea ei străduindu-se să inventeze cât mai repede o poveste 
plauzibilă; dar știa că, pur și simplu, nu exista nici una. Primul bărbat 
îi strigă ceva într-un dialect ciudat, despre care ea crezu că era 
„putonghua” noua „vorbire obișnuită”, bazată pe dialectal mandarin, 
care se presupunea că va deveni limba vorbită la nivel național. Ea își 
recunoscu propriul nume, dar încercă să pară nedumerită și răspunse 
în engleză: 

— Cine sunteţi? Ce vreţi? 

— Dumneata ești domnișoara Cable? De astă dată bărbatul acel a 
rosti cuvintele mai apăsat și în engleză. 

Sarah știa când era învinsă. Oare care era echivalentul chinezesc 
pentru „este o captură clară, șefu'?” Dădu afirmativ din cap. 

— Da, așa mă numesc. 

Bărbatul zâmbi, vădit ușurat. 

— Slavă Domnului... eu sunt Cheng, din mișcarea „Zece 
Octombrie”. 

Era oare o cursă? Sarah continuă să se prefacă tulburată. 

— Îmi pare rău, nu înţeleg. 

— Te rog... poţi avea încredere în noi. Cea care te-a întâmpinat la 
Kunming era nepoata mea. Îmi pare rău că toate au mers prost... am 
aflat că armata a găsit peșterile și ne-am temut că ai fost prinsă. Pe 
urmă am auzit că ai scăpat de-acolo și părea probabil să vii în direcția 
asta. De douăzeci și patru de ore te tot căutăm. 

— Dar de ce purtaţi uniformă polițienească? 

— Pentru că trebuie să te conducem cale lungă și în ţara asta 
uniformele de poliție vor rezolva majoritatea problemelor. 

Brusc, Sarah simţi că o apucă ameţeala. Oare să-l creadă? Ce 
altceva ar putea face? 

— Mai spuneţi-mi o dată cine ziceţi că sunteţi? 

Cheng o privi drept în ochi, fără șovăire. Avea un chip ridat și 
cinstit, și trebuie să fi fost foarte bătrân; ceilalți trei erau tineri. 

— Te rog... poţi avea încredere în noi. Te asigur că facem parte din 
mișcarea „Zece Octombrie” și începând din clipa asta vom avea grijă 
de dumneata. Vei părăsi țara noastră în deplină siguranță. 

Cu un oftat de resemnare, Sarah se așeză iar jos. Toate astea erau 
un coșmar, harababură după harababură, punctate de chipuri 
zâmbitoare care o ademeneau spre noi primejdii. Spera că Tom 
Rumbelow se va prăji în iad. 

— Adevărat? întrebă cu un glas epuizat. Şi cum se presupune că aș 
ajunge din nou pe coastă? 

Cheng arătă cu mâna spre orașul din vale. 

— Prima etapă va fi cu trenul. 

Sarah înălță ochii spre cer. 

— Acum am mai auzit-o și pe-asta! Nu se poate... aș fi arestată în 
cea dintâi gară. 

— Nu, în tren se vor afla și alți europeni, iar dumneata vei avea 
documente corecte. Este modalitatea cea mai rapidă și mai sigură, 
zău așa. Noi, toţi patru, vom călători fiecare separat, dar cu același 
tren. 

Perspectiva de a se mai întoarce vreodată vie la Hong Kong se 
îndepărta minut de minut - cum de o legase soarta de grupul acesta 
de revoluționari de operetă? 

— Okay, spuse Sarah în cele din urmă. Am încredere în voi. Acum 
explicați-mi la ce vă gândiţi... ce anume vom face. 

Sarah se simţi mai încrezătoare când în seara aceea, la ora nouă, 
lungul tren intră pufăind în gară. Cheng o ţinuse toată ziua ascunsă 
într-o încăpere din spatele magazinului aparținând unui simpatizant. 
Poate că, la urma urmei, nu erau chiar niște amatori, deoarece el îi 
făcuse o fotografie cu un aparat polaroid și după o oră revenise cu ea 
aplicată în interiorul a ceva ce semăna cu un pașaport canadian 
autentic: numele ei era Jeanne Hart, o ziaristă din Toronto. 
Pașaportul era plin de ștampile de călătorie în întreaga lume și Cheng 
îi înmână și alte câteva documente care îi dădeau aprobarea de a 
călători. 

— Cum ai reușit să obţii toate astea? îl întrebă ea. 

Pe faţa zbârcită a lui Cheng apăru un zâmbet șmecheresc. 

— Avem prieteni pretutindeni. 

Pielea lui bătută de vânturi și soare nu-ţi îngăduia să spui dacă are 
cincizeci sau șaptezeci de ani, și Sarah se întrebă cum de își risca el 
viaţa în felul acesta. Avea maniere de om cu carte și vorbea o engleză 
corectă, dar cu un accent săltăreț - să fi fost oare un profesor 
universitar, un director de fabrică sau chiar vreun funcționar de stat? 
Dar nu era acum timp să-l întrebe, așa că se limită la problemele de 
ordin practic. 

— Unde ne ducem? 

— La Guiyang, apoi spre sud, la Liuzhou. O călătorie lungă, de o 
noapte, așa că în partea de tren în care te vei afla - călătorești cu clasa 
întâi - toată lumea va dormi. Faţa ridată zâmbi din nou. Vei fi în 

perfectă siguranță, dar ești extrem de costisitoare deoarece pentru un 
gwailo3* trebuie să plătim șaizeci la sută din costul cel mai mare al 
călătoriei. 

— Îmi pare rău. 

— Nu... asta-i doar încercarea mea de a face o glumă englezească. 
Noi suntem cei cărora ne pare rău. Călătoria dumitale în China a fost 
irosită și primejdioasă. Nu asta ne fusese intenţia. 

Locomotiva era neagră, cu cinci roți de antrenare, uriașe și roșii, și 
cu pistoane de alamă care scuipau abur. Era echipată cu un curăţitor 
de linie și cu un reflector în fața cazanului, precum o locomotivă 
dintr-un film vechi cu cowboy, iar pe platforma de bază se aflau trei 
bărbați cu șepci, îmbrăcaţi în salopete uleioase. Locomotiva aceea 
mătăhăloasa trăgea paisprezece vagoane vopsite în verde închis și cu 
două benzi galbene pe laturi. Pe acoperiș erau montate ventilatoare. 
Când se opri, din tren începu să se reverse un șuvoi de chinezi, sărind 
afară atât pe ferestre, cât și pe uși, cu boccelele lor din pânză de 
bumbac, în timp ce alţii se luptau să urce în vagoane. 

Împreună cu cinci sau șase străini, Sarah își făcu drum cu coatele 
către vagonul de clasa întâi și se pomeni într-o oază de aer 
condiționat rece ca gheaţa, cu cușete moi, cearșafuri albe și paturi. 
Conductorul zâmbăreţ abia dacă se uită la biletul ei, îi lua pașaportul 
și o conduse spre o cușetă la etaj. Când trase perdelele, Sarah constată 
că era complet ascunsă. Poate că Cheng avea dreptate. Când auzi un 
șuierat prelung emis de fluierul cu abur al locomotivei, trenul începu 
să se miște și din difuzoarele montate în fiecare vagon izbucni 
asurzitor cântecul Estul e roșu. Sarah se lungi pe cușetă și deschise 
termosul cu ceai verde. Toată ţara asta era ţicnită, dar ea stătea 
confortabil și se simţea relativ în siguranţă. 


Cu fața trasă de extenuare, Mary Devereux ședea vizavi de bărbatul 

cu păr argintiu, îmbrăcat cu cămașă, fără haină, la aceeași masă de 
discuţii la care o interogase el în noaptea precedentă timp de cinci 
ore. Se aflau într-o încăpere situată la colțul corpului de gardă de pe 
Tamar - o încăpere ale cărei ferestre nu se asemănau cu cele ale 
celulei sale, care nu avea decât un grătar ce dădea spre aerul de afară, 
și mai era și fixat la o înălțime de aproximativ doi metri și jumătate 
deasupra pardoselii de beton. Toţi ceilalți de la baza SIS și de la 
serviciul de securitate navală se abținuseră s-o interogheze și Brimson, 
căpitanul care comanda baza, își susținuse personalul. 

— Nu am încotro și o voi aresta dacă insiști, până voi primi alte 
ordine de la Londra, dar al dracului să fiu dacă voi face mai mult 
de-atât. Mă simt profund mânjit de ceea ce ai făcut în numele meu, 
Clayton. 

Clayton ar fi putut să-i ordone unuia dintre americanii lui să 
îndeplinească sarcina asta, dar nu așa se obţin rezultate mulțumitoare. 
Sfârși prin a se ocupa el însuși de interogatoriu. 

În ciuda protestelor, comandantul Devereux se afla tot într-o 
celulă spoită cu văr, cu excepţia răstimpurilor în care era adusă 
pentru interogatorii. Ochii lui Clayton o sfredeliră, dar glasul său 
încercă să fie liniștitor. 

— Ai terminat-o cu marina, Mary. Ai comis două injurii grave, 
demne de curtea marţială - minţind la interogatoriul dumitale pentru 
validare în post, precum și prin comportamentul dumitale sexual. 
Dacă îmi spui totul despre șantajul la care te-au supus chinezii, o să 
am grijă să nu fie nici un proces... Îți făgăduiesc. Ţi se va îngădui să-ți 
dai demisia fără nici o vâlvă... 

Faţa lui Mary era palidă și trasă, sub ochi avea cearcăne roșii, 
mersul îi era șovăielnic și purta o salopetă albastră mototolită. 

— V-am mai spus, nu a existat nici un șantaj. Ceea ce încercaţi 
să-mi puneţi în cârcă este o imensă prostie. Sper că-ţi face plăcere 
treaba asta, ticălosule... nu-ţi ajunge cât m-ai chinuit? 

— Chiar te aștepți să te cred? 

— Bineînţeles, fir-ar al dracului! 

— Nu-ţi faci nici un serviciu prin atitudinea asta, Mary. 

— Îţi spun adevărul... ce pot face mai mult? 

Clayton oftă. 

— Uite ce-i... hai să mai încercăm o dată. 

— Las-o baltă! M-am săturat. 

Sfidătoare, Mary se ridică și-i întoarse spatele. 

— Pentru Dumnezeu, ia-mă de aici, mi-e greu să te privesc. 

Clayton dădu din cap către un chip ce se vedea prin ochiul de 
geam al ușii și două membre Wren robuste intrară în încăpere. Între 
ele, Mary porni de-a lungul coridorului. 

— Aveţi nevoie de ceva, doamnă? întrebă una dintre însoţitoarele 
ei în timp ce descuia ușa celulei. 

— Aș vrea ceva lenjerie de corp curată și niște colanți. 

Subofițerul Wren ezită, cunoscând prea bine regulamentul, apoi, 
când adjuncta ei se îndepărtă pe coridor, zăbovi puţin și șopti: 

— Okay. Ştiţi că n-ar trebui, dar o să văd ce pot face. 


Sarah se trezi de câteva ori în timpul nopții, când se oprea trenul, 
și prin oblonul ferestrei de lângă cușeta ei se uita la gările inundate de 
lumină și mișunând de chinezi chiar la trei dimineaţa, în vreme ce 
difuzoarele urlau cântece de luptă și Estul e roșu. Pe la ora opt se 
sculă din pat și își umplu iar termosul cu apă de la mașina de gătit cu 
cărbuni, bine încinsă, de la capătul vagonului. Luă micul dejun în 
vagonul-restaurant ce se legăna în mersul trenului, stând la aceeași 
masă - acoperită cu o pânză albă, scrobită cu o altă gwailo, o turistă 
din Franţa. Cheng și ceilalți trei „poliţiști” se aflau la o masă situată 
ceva mai departe, în același vagon. La Liuzhou, Sarah părăsi trenul și 
găsi brutăria învecinată cu o farmacie în a cărei vitrină era atârnat un 
schelet: locul de întâlnire convenit cu Cheng. Când intră, o femeie cu 
un șorț mânjit de făină înălță privirea, păru s-o recunoască imediat pe 
Sarah și îi făcu semn să treacă într-o încăpere din fundul prăvălioarei, 
unde câţiva bușteni ardeau sub un cuptor de cărămidă. Sarah stătu 
acolo sorbind ceai dintr-un bol, până când sosi Cheng, care acum 

purta îmbrăcăminte țărănească și o șapcă ponosită. 

— Până acum suntem victorioși! 

Schiță un ușor zâmbet crispat, făcându-i semn lui Sarah să-l 
însoțească într-o curte din spatele brutăriei, unde o pofti să se culce 
pe un maldăr de saci din remorca unui vechi camion; sacii miroseau 
ca și cum ar fi conținut nu se știe ce soi de îngrășământ. Cheng urcă 
în cabina șoferului și se îndreptă spre coline. 


Ajunseră în sat seara târziu. Pe durata ultimelor cincizeci de mile, 
Sarah stătu lângă Cheng și ascultă povestea vieţii lui, deși observă că 
el trecea peste amănuntele mai deosebite - n-ar fi fost în stare să-l 
identifice dacă lucrurile ar fi mers prost și ea ar fi căzut în mâinile 
guvernului. Cheng nu era numele lui adevărat, după cum nu fusese 
nici al lui Cheng Huiging, dar era originar din Shanghai și cândva 
fusese membru al partidului. Soţia lui și copiii adulți erau încă înscriși 
în partid și supraviețuiseră declarând că el murise. Nu-i văzuse de 
zece ani. Sarah îi intui profunda tristețe când îi spuse acest lucru. 
Bănuia că avea în jur de șaizeci de ani și zâmbetul lui dureros, prin 
care parcă își cerea scuze, îl făcea să-i fie simpatic. 

— Înţelegi, din punct de vedere oficial, eu nu exist. 

— Cu ce te ocupai înainte, Cheng? 

— Înainte? Mi se pare că a trecut atât de mult timp de-atunci, 
încât parcă ar fi fost precedenta încarnare. Predam fizică nucleară la 
Universitatea din Shanghai, dar vărul meu, care ne va adăposti câteva 
zile, este agricultor. A fost eliberat din comunitatea agricolă de 
reeducare și acum are voie să-și desfășoare propria activitate 
productivă. 

Satul era o îngrămădire de construcţii din lemn, într-o depresiune 
înconjurată de dealuri. Vărul lui Cheng era un chinez gras, cu un aer 
rustic și cu o mustață deasă, pe oală; cicatricea de pe fața lui, ca și 
cuțitul înfipt în brâul ce-i încingea mijlocul îl făceau să semene cu un 
bandit. Soţia lui era și ea durdulie și tare veselă. Amândoi râdeau 
mult și îi primiră pe Cheng și pe Sarah cu căldură. Se înserase și Sarah 

socoti că nimeni altul nu o văzuse sosind pe europeancă. Fără 
îndoială, va pleca tot pe întuneric. Cheng parcase camionul fermei 
într-o curte împrejmuită de ziduri, în care se afla un jeep al armatei 
americane. 

— Vino, îi spuse lui Sarah. Am o surpriză pentru dumneata. 

Porni înaintea ei, intrând în casă. Încăpătoarea cameră de zi era 
iluminată de lămpi de petrol - nu exista electricitate - și fusese întinsă 
o masă ca pentru un banchet. Boluri și perechi de beţișoare erau 
dispuse în jurul unor platouri aburinde, încărcate cu carne de porc, 
pește și orez. Un chinez îmbrăcat într-un chimono lung și negru se 
ridică în picioare și Sarah făcu un pas înapoi. 

— Ben! Cum Dumnezeu ai ajuns dumneata aici? exclamă, 
îmbrățișându-l. 

— Am fost adus aici de prietenii noștri, ca și tine. O sărută 
părinteşte. Îmi pare rău că lucrurile au ieșit atât de prost. După ce ne 
vom afla cu bine înapoi, în Hong Kong, va trebui să încercăm din 
nou. 

Sarah îi zâmbi, dar nu spuse nimic. Ultimul lucru pe care avea 
intenția să-l facă dacă ar scăpa teafără de acolo era „să încerce din 
now”. 

— Amicul Cheng pare să fie în stare să tragă sfori pretutindeni... 
Este oare unul dintre lideri? 

— Nu, dar este în strânsă legătură cu ei. 

Din sticle de piatră se turnă mao-tai, și Sarah luă paharul pe care 
i-l oferi rumenul văr al lui Cheng. Toţi ceilalți beau în cinstea a ceva, 
și ea li se alătură, simțind cum rachiul îi arde gâtlejul ca un diluant de 
vopsea. De jur-împrejurul ei, fețe de chinezi zâmbeau în lumina 
galbenă a lămpii, atmosfera era încărcată de fum și plină de râsete. 
Probabil că zgomotul se răspândise în tot satul - de fapt, întregul sat 
părea să se afle în acea încăpere. Sarah luă încă un mao-tai ca să-și 
ascundă disperarea, căci îndoielile ei în legătură cu echipa asta 
începeau să se adâncească și să devină permanente: poate că ei urau 
Beijing-ul, dar erau oare niște lideri credibili ai unei revoluţii? 

Când sună telefonul, Luther sări în Skoda lui bej și se îndreptă cât 
putu de repede spre postul de poliție aflat la o depărtare de cinci mile. 
Mesajul codificat transmis de Zhang îl aștepta. Se așeză într-o 
încăpere înăbușitoare, cu o foaie de hârtie divizată în pătrate pentru a 
descifra textul cifrat, punând fiecare filă a acestuia pe un geam, în așa 
fel, încât să nu rămână nici o urmă pe vreun carnet. Era caracteristic 
pentru Zhang - ar fi putut să telefoneze, folosind un circuit sigur, dar 
profita de orice prilej ca să facă viața obositoare. Măcar nu fusese 
leneș cu informaţiile culese, și Luther abia reuși să-și ascundă bucuria 
triumfului față de polițistul care îi aduse ceaiul. 

Dăduseră iar de urma lui Cable, care se îndrepta spre sud, 
călătorind cu trenul. Un ofițer de poliție care, într-o gară, făcea un 
control de rutină al pașapoartelor străinilor, îi recunoscuse fotografia 
când aceasta le fusese transmisă - din nefericire cu o oră sau două mai 
târziu - de către Gonganbu. Își amintea că pașaportul îi aparținuse 
unei canadience cu numele de Hart, deși nu reținuse unde anume se 
ducea... dar asta ar fi trebuit să fie suficient. Nu exista decât o linie de 
cale ferată. În timp ce cerea o legătură telefonică prin care să-l 
contacteze pe șeful poliției din Liuzhou, Luther zâmbea în sinea lui. 


După ședința de dimineaţă cu Clayton, Mary Devereux rămase în 
celula ei, petrecându-și o vreme citind. Trecu de la un roman polițist 
de Ngaio Marsh la Pilgrim's Progress, dar nu se putea concentra 
asupra cuvintelor. Se simțea pustiită sufletește, zdrobită de toţi și de 
toate. Viaţa ei se desfășura foarte bine - serviciul era un succes, figura 
pe lista de avansări, și era îndrăgostită de Chang Xhisin. Acum totul 
fusese distrus. După o judecată în fața curții marţiale, o vor da afară 
din Wren; Chang Xhisin nu se va învoi să plece în Anglia împreună cu 
ea după cele întâmplate, probabil că nu va mai voi s-o revadă 
vreodată pe Mary. Oriunde ar încerca să se ascundă, oamenii o vor 
depista și vor râde de ea pe la spate. 

Nu știa cum îl cheamă pe ticălosul cu păr argintiu care o anchetase, 

dar simţise imediat că el era cel care se afla în spatele a tot ce i se 
întâmplase și cuprinsă un val de furie, își dori să-l poată strânge de 
gât. Apoi, când retrăi seria de lovituri din noaptea precedentă, mânia 
lăsă locul lacrimilor. Încercă să gândească rațional, dar umilirea era 
totuși prea crudă pentru a putea s-o suporte. 

Nu luase o hotărâre bine definită, dar de cum scoase din plicul de 
plastic o pereche de colanţi, știu ce trebuia să se întâmple. Ca în 
transă, îmbrăcă lucrurile curate, își perie sistematic părul și se rujă 
puţin, recăpătând un oarecare respect de sine, apoi legă un capăt al 
materialului negru de barele grilajului montat sus, pe peretele celulei; 
ajunse la ele cu oarecare greutate, căci se aflau mult deasupra capului 
ei. Stând tot în picioare pe scaun, își înnodă zdravăn celălalt capăt în 
jurul gâtului. Când ajunse aici, totul deveni remarcabil de ușor. O 
clipă șovăi, amintindu-și de o copilărie petrecută într-o atmosferă de 
intensă credință anglicană și întrebându-se dacă ar trebui să spună o 
rugăciune, sau să-și facă semnul crucii, sau ce altceva. Dar nu făcu 
nici una, nici alta, izbi tare cu piciorul în scaun și se smuci cu o 
bufnitură, apoi începu să caște gura, încercând să respire, când trupul 
îi căzu pe o distanță de aproximativ o jumătate de metru. În ciuda 
șocului, rămase îndeajuns de conștientă ca să-și dea seama că 
picioarele ei nu puteau atinge pardoseala și să simtă cum fâșia de 
țesătură care o sufoca i se strângea în jurul gâtului. Trupul i se 
contorsionă și se zbătu convulsiv, în timp ce plămânii ei se luptau 
instinctiv să inspire aer; durerea din gâtlej și din piept spori, atingând 
o culme a chinului și ochii fură gata să-i iasă din orbite, dar pe urmă 
apăsarea păru să scadă și, cu un ușor suspin, Mary Devereux alunecă 
în inconștiență. 

Mesagerul veni la Ruth Foo, în Macao, în zorii zilei următoare. Era 
un chinez în vârstă, îmbrăcat cu pantalonii scurţi albaștri și flanela de 
corp ale unui marinar, cu picioare uscăţive cafenii ca lemnul de 
mahon, dar vorbind ca un om instruit. Amănuntul o făcu pe amah” 
să devină atât de bănuitoare încât, atunci când el își făcu apariţia la 
ușa bucătăriei, nu vru să-l lase să intre; dar bărbatul scoase la vedere 
un plic sigilat și insistă, declarând că avea să aștepte până îi va fi dat 
doamnei Foo. Ruth era încă în dormitorul ei, silindu-se să se scoale și 
să trăiască viața unei zile normale, așa cum făcuse în fiecare 
dimineață de când dispăruse Ben. Recunoscu imediat sigiliile - 
pecetea imprimată în ceara roșie fusese gravată pe inelul cu sigiliu, pe 
care îl purta el încă din ziua în care îl întâlnise pentru prima dată - și 
în timp ce deschidea plicul avu impresia că-i alunecă dintre degete. 
Cinci minute mai târziu se afla față în față cu bătrânul, afară, pe 
terasă, unde nu puteau fi auziţi de servitori. 

— De unde ai obținut asta? 

Vocea îi tremură ușor când arătă spre hârtia crem, grosolană, și 
pecetea de ceară ruptă. 

Bătrânul făcu o plecăciune. 

— Din însăşi mâna soțului dumneavoastră, doamnă. El și 
englezoaica aceea tânăra Cable - avea dificultăți cu numele de familie 

al lui Sarah, pronunţându-l „Kabul” - se află acum în grija mișcării 
„Zece Octombrie”. Sunt în siguranţă, dar la trei sute de mile în 
interiorul ţării... iar zona de coastă e plină de trupe. Sperăm că 
prietenii dumneavoastră englezi și americani să poată lua eventual 
măsuri în vederea transportului lor. 

— Transport? se miră Ruth, încruntându-se. 

— Poate un avion? 

— Oh, înţeleg. 

Chinezul se grăbi să explice: 

— Îndrăznesc să spun că i-am putea scoate de acolo pe soțul 
dumneavoastră și pe domnișoara Kabul fără nici un ajutor, dar ar 
dura câteva săptămâni. Nu-i ușor să ascunzi o europeancă înaltă... și e 
posibil ca timpul să nu ne ierte. Mă tem că există forțe puternice care 
îi hărțuiesc și ei sunt amenințați de mari primejdii. 

Ruth Foo trăise ca o chinezoaică îndeajuns de mult ca să-și 
ascundă bucuria la aflarea veștii că Ben era în viață. Rămase în 
picioare, în capotul ei lung, privind grav o joncă motorizată care 
trecea pe sub podul ce se întindea peste port. Ar fi vrut să trateze 
situația aceasta într-o manieră chinezească. 

— Dorești puţin ceai? 

Bătrânul înclină capul cu respect, și ea intră în casă pentru câteva 
minute, strigându-l în dialect cantonez pe slujitorul familiei. Când 
reveni, îl pofti politicos pe chinez să ia loc lângă ea, pe banca din colţ, 
la umbra unor cireși. 

— Cum te numești, prietene? 

— Vă rog să-mi spuneţi Ling Boda. Așa sunt cunoscut în cadrul 
mişcării. 

Ceainicul de porțelan fusese pus pe o masă în fața lor, și Ruth 
umplu două boluri delicate, albastre cu alb. 

— Îți mulțumesc, Ling, că mi-ai adus vești despre soțul meu, dar 
ce-mi sugerezi să fac eu acum? 

— Credem că în interiorul serviciilor de informații din Hong Kong 
lucrează un spion chinez, aşa că nu vrem să ne asumăm riscuri. Mă 

puteți îndrepta către cineva într-un post foarte mare, cineva într-un 
post atât de important încât să fim siguri că nu este tocmai acel 
spion... și să-l rog să mă ajute să-i scoatem de-acolo pe soţul 
dumneavoastră și pe domnișoara Kabul? 

Ruth cugetă asupra propunerii, apoi îi zâmbi. 

— Desigur... chiar asta ar trebui să fac. 

Intră în casă și luă un telefon portabil, apăsând tastele pentru a 
forma numărul de la birou pe care i-l dăduse Rumbelow. Tresări 
mirată când îi răspunse un glas necunoscut, un glas de bărbat, 
evident nu un secretar. Peste un minut vorbea cu cineva care spunea 
că se numește Clayton. 


În dimineaţa aceea, Foo și Sarah fuseseră și ei treziți devreme. 
Cheng părea îngrijorat. 

— Pe vale urcă încoace vehicule militare - ale armatei și ale poliţiei. 
Trebuie să plecăm pe dealuri. 

Nimeni nu irosi cuvinte de rămas-bun. Trecură în fugă prin vasta 
încăpere, încă plină de fumul și mirosul de alcool din noaptea 
precedentă, urcând direct în vechiul jeep american. leșiră din sat ca 
din pușcă, într-un nor de praf, străbătând serpentinele strânse ale 
drumului noroios care pătrundea în munte pe o distanţă de trei mile, 
apoi Cheng îl părăsi, înaintând în zigzag printre bolovani până fu 
nevoit să se oprească. 

Duse jeep-ul într-o viroagă și cei trei fugari coborâră. Dinspre vale 
nu puteau fi văzuţi, apărați fiind de o creastă de bolovani imenși. 
Când se ghemuiră cu toţii în dreptul unei despicături, reușiră să vadă 
satul - colibe mici, adunate ciorchine pe câmpie, ca niște machete. 
Patru camioane vopsite în culori de camuflaj se opriseră la marginea 
satului și în jurul clădirilor se formase un cerc de siluete - furnici 
negre care se strângeau lent spre centru, soarele sclipind pe căștile de 
oţel și pe arme. 

— Ce vor face când vor descoperi că am plecat? 

Sarah aproape că-și auzea bătăile inimii, și își simţea încordarea 

trupului. Cheng nu răspunse; stătea în picioare ca fascinat, cu chipul 
rigid, în timp ce ochii lui urmăreau cu atenţie evenimentele ce se 
desfășurau în vale. Personajele acelea mici se îndreptară direct spre 
casa în care locuiseră Sarah și Foo. Se auziră strigăte slabe și o rafală 
de armă automată. Deodată, Sarah văzu bărbaţi și femei care erau 
înșiraţi în stradă, și fum înălțându-se din clădirea albă. Oare vărul lui 
Cheng dăduse foc propriului său cămin pentru a crea o diversiune sau 
era o răzbunare a armatei? 

Răspunsul veni când și din alte case izbucniră flăcări. În curând 
ardea întregul sat, sătenii stând neajutoraţi alături, pe câmpurile lor, 
în timp ce soldaţii aruncau în foc grenade ca să contribuie la 
distrugere. Exploziile produceau jerbe de scântei roșii și un pămătuf 
de nor dens și negru se înălța încet spre cerul albastru. Sarah privea 
îngrozită: dacă ei le făceau așa ceva unor oameni nevinovați care îi 
adăpostiseră, ce le-ar face lor, ei și lui Foo? Şase sau șapte siluete mici 
erau mânate cu vârful puștii și silite să urce într-un camion: distanța 
prea mare nu-i îngăduia să vadă cine erau. Cheng continua să 
urmărească scena cu stoicism, folosind din când în când un binoclu. 

— ÎI iau cu ei pe vărul meu, zise cu un glas dogit, care nu trăda nici 
o emoție. 

— Îmi pare foarte rău. 

Foo arătă cu mâna în jos, spre satul incendiat. 

— Nu mi-am dat seama de riscul pe care și-l asumau vărul 
dumneavoastră și toţi ceilalți. 

Cheng se întoarse cu spatele spre ea. 

— Erau conștienți de pericol... și răspunderea îmi revine mie. Dar 
în curând ticăloșii aceia vor fi aici, sus, căutându-ne pe noi. 

Foo dădu aprobator din cap, fără a manifesta nici o teamă. 

— Putem risca să utilizăm jeep-ul? Nu vor auzi motorul? 

Cheng dădu din cap. 

— Nu, suntem mult prea departe. Veniţi repede, trebuie să ne 
mișcăm cât de iute putem. 

Ruth Foo și bătrânul Ling făcură traversarea spre Hong Kong pe 
A-ma şi o mașină guvernamentală îi întâmpină la marginea cheiului; 
Roper și Clayton, care se înapoiaseră de la Londra în seara precedentă, 
la o oră târzie, îi primiră într-un birou de pe Peak. Ruth îl simpatiză 
imediat pe Nick, după cum nu-i venea să se încreadă în Clayton. 

— Adică vreţi ca noi să ne ducem cu un elicopter sau cu un avion 
ușor și să-i luăm de-acolo? reacționă Roper îndată, în ciuda privirilor 
dezaprobatoare ale lui Clayton. 

—  Întocmai. Domnul Ling zice că poate aranja o întâlnire și 
mișcarea „Zece Octombrie” va avea grijă că Sarah și soțul meu să 
aștepte acolo de acum în douăzeci și patru de ore sau oricând 
propuneţi dumneavoastră. 

Clayton interveni pe un ton grav: 

— Nu-i chiar atât de simplu. Bineînţeles că vom ajuta dacă vom 
putea, doamnă Foo, dar se presupune că noi suntem o ţară prietenă... 
A zbura în spaţiul aerian al Chinei mână-n mână cu acești disidenți ar 
putea avea drept consecinţă serioase probleme diplomatice. 

Roper înălță din umeri. 

— Numai dacă suntem prinși, Gerry. 

— Asta-i o posibilitate pe care nu o putem trece cu vederea. 

Dezaprobarea lui Clayton se simţea în atitudinea lui glacială: nu se 
vorbește așa în fața unor străini. 

„Dumnezeule, încrezut mai e omul ăsta!” gândi Roper. Se întoarse 
spre Ruth Foo. 

— Înţelegeţi, doamnă Foo, că toate acestea trebuie să le discutăm 
între noi și că e necesar să ne facem un mic calcul. Există vreun loc 
unde puteți rămâne pe insulă... undeva unde vă voi contacta mai 
târziu? 

— Soţul meu posedă un mic apartament pe Shek Tong Tsui, în 
apropiere de universitate. Ne vom duce acolo și vă voi lăsa numărul 
de telefon. 


În timp ce aceeași mașină neagră îi ducea pe Ruth și pe Ling Boda 

înapoi pe Peak, Ivor Thomas trăgea chiulul. Vreme de câteva zile 
citise dosare în biroul lui provizoriu, situat pe chei, și decise că, pe 
durata câtorva ore, nu i se va simţi lipsa. Așa că se înapoie la 
apartamentul său și își schimbă hainele, îmbrăcându-se civil - o 
cămașă sport și niște pantaloni largi, demodaţi. Când ieși din clădire 
și făcu semn unui taxi Datsun care tocmai trecea, părea să nu fie 
conștient de cele patru perechi de ochi care îl urmăreau din diverse 
puncte de observaţie de pe stradă. ÎI urmăriră într-o Toyota albă, 
prăfuită, neremarcată în traficul acela intens, până când taxiul lui se 
opri în apropiere de debarcaderul Outlying Islands. Când îi plăti 
șoferului, Ivor Thomas nu părea să se grăbească; dar apoi, în mod 
inexplicabil, cei patru urmăritori experimentați ai Secţiei Speciale îl 
pierdură. 

Tot restul zilei nu mai fu văzut. Pe la șase seara, microfoanele din 
apartamentul lui și telefonul începură să capteze vorbe, iar aparatele 
din apartamentul de deasupra porniră automat înregistrarea pe 
bandă. Cei doi polițiști chinezi care moţăiseră acolo încă de 
dimineaţă îl sunară pe șeful lor, care îi raportă timid lui Clayton. 
Acesta se înfuriase când ei îl pierduseră pe Thomas, și le strigă prin 
telefon că aveau să plătească din greu dacă se va mai întâmpla așa 
ceva. Dar cu ce se îndeletnicise Thomas în cele șapte ore în care 
lipsise? 


Peste o jumătate de oră, Gatti și Roper i se alăturară lui Clayton în 
încăperea care fusese biroul lui Tom Rumbelow. Amiralul se 
înapoiase la Washington pentru câteva zile, lăsând serviciul în sarcina 
lui Gatti. Nu se schimbară politețuri preliminare. 

— Ce facem în legătură cu Foo și Cable? întrebă de-a dreptul 
Clayton, punându-și picioarele pe măsuța pentru cafea - deocamdată, 
acesta era teritoriul lui și îi plăcea să arate că putea face acolo tot ce 
poftea. 

— Nu am încredere în mișcarea „Zece Octombrie”, zise Gatti. Dacă 
trimitem la fața locului un elicopter, probabil va constata că ei nu se 

află la întâlnire și pe urmă se va pomeni antrenat într-un schimb de 
împușcături cu Armata Populară de Eliberare. Nu-i vom scoate din 
China pe Foo și pe Sarah... și vom avea o dispută îndrăcită cu chinezii. 

Clayton bombăni și se întoarse plin de speranţă spre Roper. 

— Tu ce zici, Nick? 

— Nu sunt de acord. Nu se poate să nu încercăm să-i salvăm. 
Amândoi sunt în primejdie, undeva în inima Chinei, și se desfășoară o 
hăituire masivă. Dacă acționăm în următoarele douăzeci și patru de 
ore, am putea să-i scoatem în ultima clipă.... după aceea, cine știe? 
Dacă sunt arestaţi, mai devreme sau mai târziu vor spune atât unul, 
cât și celălalt - mai multe decât ar trebui și bănuiesc că chinezii vor 
aranja un proces demonstrativ pentru a-i da peste nas guvernului 
nostru... ca să ne înveţe să nu ne mai amestecăm în treburile interne 
ale Chinei. 

— Un vot pentru, unul împotrivă. 

Clayton şedea cu vârfurile degetelor împreunate, semănând cu un 
judecător. 

— În oricare dintre cazuri, oare putem avea încredere în individul 
acesta, Ling? Nu cumva e un impostor? 

— A adus o scrisoare scrisă de mâna lui Foo, cu sigiliul lui 
personal. 

— Asta nu-i foarte concludent, replică Gatti. 

— Oh, nu știu... cred că pentru mine e destul de concludent. 

Clayton se aplecă înainte, studiind harta Chinei care acoperea 
masa, depășind-o și întinzându-se și pe pardoseală. 

— Nu trebuie, desigur, să ne lăsăm judecata întunecată de 
considerente personale. Îi aruncă o uitătură urâtă lui Roper, al cărui 
chip se posomori: de unde dracu' știa Clayton despre el și Sarah? Dar, 
din punctul meu de vedere, cea mai rea situaţie ar fi ca ei să fie prinși 
vii. Anchetă. Proces. Foarte dăunător. 

— Prin urmare, la ce concluzie ajungeţi? întrebă Gatti pe un ton 
îngheţat. 

— Stabiliți o întâlnire și vom trimite acolo un elicopter, noaptea, 

cu patru tipi duri de la SBS. Ar trebui să fie capabili să-i scoată teferi 
de acolo pe încântătoarea Sarah și pe octogenarul Foo. Dacă sunt 
probleme, vor putea cel puţin să se asigure că nici unul dintre ei nu 
supraviețuiește arestării. 

Nick Roper ridică iute privirea, uitându-se la el îngrozit și 
nevenindu-i să-și creadă urechilor. 

— Dumnezeu știe ce am face în acest caz cu elicopterul și cu 
echipajul lui, dar îndrăznesc să afirm că diplomaţii ar putea găsi 
câteva minciuni pe care să le debiteze chinezilor. 

Gatti dădu energic din cap. 

— E prea periculos, mult prea periculos. 

— Eşti învins, Bob, și depășit prin numărul de voturi. Nu-i tocmai 
atrăgător, dar cea mai primejdioasă abordare constă în a-i lăsa să cadă 
în mâinile celor de la Gonganbu. Nu puteam risca așa ceva. Clayton se 
ridică. Întocmiţi un plan împreună, da, Nick? Vorbeşte cu cei din 
echipa SBS. Până mâine la zece vreau să văd ceva pus pe hârtie. 

Sursa de informaţii dinspre Hong Kong către Luther părea să sece, 
dar el continua să fie convins că o vor prinde pe Sarah... și 
presupunea că ea era împreună cu Foo, deoarece amândoi urmăreau 
probabil un traseu ilegal, organizat de opoziţia aceea nu prea bine 
închegată și cu scurgeri de informaţii. Dar avea îndoieli serioase în 
privinţa loialității forțelor de securitate de la Liuzhou - în ultima 
vreme prea des fusese trădat de ineficiența lor sau de-a dreptul prin 
piedicile pe care i le puneau. Așa că Luther plecă el însuși din 
Hanzhou spre sud-vest, îmbarcat de șuierătorul Zhang în avionul 
particular al ministrului. Acesta era un mic aparat cu reacţie, bine 
dotat cu lambriuri de lemn, fotolii de pluș roșu și omniprezentele 
șervete de spătare. Dezavantajele erau lipsa la bord a alcoolului și 
interzicerea fumatului. 

— Lui Qiao Shi nu-i place mirosul de tutun stătut, explică Zhang 
pe un ton plin de importanţă, abia ascunzându-și încântarea la 
gândul că Luther se va enerva până la aterizare în lipsa uneia din 
dezgustătoarele lui Gitane. 


După incendierea satului, Cheng conduse camionul spre est, de-a 
lungul unor drumuri noroioase, printre dealuri. Sarah ședea lângă el 
în partea din faţă a jeep-ului, iar Foo se întinsese confortabil în spate. 
Tăcerea era încordată și în curând ea simți că trebuie să-i pună capăt. 

— Ce li se va întâmpla vărului dumneavoastră și soţiei lui? 

Cheng strânse cu putere volanul și continuă să privească drept 

înainte. 

— Vor fi executaţi. Adăpostirea unui terorist constituie o crimă 
gravă. 

Se exprima pe un ton foarte detașat, de parcă s-ar fi referit la niște 
persoane total necunoscute. 

— Îmi pare rău. Vă asumaţi riscuri mari pentru mine și pentru 
domnul Foo. 

— Amândoi v-aţi asumat un mare risc venind să ne ajutaţi. 

— Dar a fost inutil... n-am făcut absolut nimic folositor. Venirea 
mea aici n-a avut nici o valoare. 

Chipul cafeniu și ridat se întoarse pe jumătate spre ea; părul rărit al 
lui Cheng flutura în vânt în timp ce el conducea. 

— Pentru noi a fost important că ați vrut să veniți... Avem o 
disperată nevoie să stabilim un contact cu guvernul dumneavoastră și 
cu Statele Unite. Data viitoare, măsurile noastre de securitate vor fi 
mai bune, vă făgăduiesc; data viitoare va trebui să realizăm ceva... Zi 
de zi învăţăm câte ceva din greșeli. 

„Dar cu ce preţ?!”, gândi Sarah. Poate că în China existau atât de 
mulți oameni, încât ei acordau o mai mică valoare vieţii? Alungă 
întrebarea aceasta și scrută drumul din faţa lor: era pustiu până la 
orizont, o fâșie degradată de pământ bătătorit și așchii de lemn 
galbene, mărginită pe ambele laturi de coline joase. Departe, spre sud, 
vedea roșul intens și auriul unei pagode. Jeep-ul trecu hurducându-se 
pe lângă o turmă de porci care pășteau, păziți de un adolescent care 
asculta un radio cu tranzistori. 

— Încotro ne ducem de astă dată? întrebă ea. 

— Către alt sat. Sper să existe un răspuns la cererea noastră. 
Oamenii dumneavoastră vor trimite un avion? 

— Habar n-am. S-ar putea să se teamă prea mult de o confruntare 
cu China. Cât de departe de Hong Kong ne aflăm acum? 

— Nu prea departe... la aproximativ trei sute de mile. 

— În cazul acesta e posibil să trimită. 

Tang Tsin știa că membrii familiei lui muriseră. Nu-i spusese 
nimeni, dar în adâncul inimii lui pur și simplu știa. Se împlineau 
șapte zile de când nu mai fusese hărțuit: gata cu interogatoriile, gata 
cu tortura. Nu era nemulțumit de el însuși. Le vorbise o mulțime 
despre Mark, dar nu pomenise nimic despre „Zece Octombrie” - 
rămăsese loial. O dată ce-l lăsară în pace în celula lui, se bucură de 
singurătatea aceea, mulțumindu-se cu regimul de orez și apă. Avea 
timp să se gândească, să se roage și să se pregătească de moarte. 
Celula lui se afla sub nivelul solului, dar avea o fereastră îngustă, 
foarte sus pe perete, și în fiecare dimineață soarele pătrundea oblic în 
încăpere vreme de aproximativ o oră - când nu ploua. Tang Tsin se 
miră cât de mult putea el prețui ceva ce, cu o lună în urmă, ar fi 
considerat ca fiind de la sine înţeles. 


În Hong Kong, Gerald Clayton continua să se miște cu viteza 
fulgerului. Roper își petrecu jumătate din noapte studiind cu atenție 
hărți împreună cu un tânăr locotenent de marină pe nume Carstens. 
Își prezentară concluziile lui Clayton și lui Gatti la ora zece 
dimineața. 

— Nu-i nici pe departe atât de lesne pe cât ne închipuiam, declară 
Nick pe un ton categoric. 

— Ce vrei să spui? 

Poate că Clayton avea dubii în legătură cu recuperarea afurisiților 
ălora doi, dar dacă decidea să facă asta, nu se aștepta la piedici. 

— Foo și Sarah tocmai au plecat dintr-un sat din apropiere de locul 
acesta, spuse Nick, arătând pe hartă. La est de Liuzhou, la 
aproximativ două sute de mile depărtare de coastă și la mai bine de 
trei sute de mile de aici. 

— Asta nu-i deloc departe. 

— Mă tem că este, domnule Clayton. Fapt e că acolo nu există nici 
un aeroport sau pistă de aterizare, așa că nu putem utiliza un avion 
ușor. Prin urmare, va trebui să fie un elicopter... dar în Hong Kong nu 
există elicoptere altele decât Westland Lynx-uri, folosite de Corpul de 

Aviaţie al Armatei. În port se află o fregată și multe dintre aceste nave 
au actualmente un elicopter, dar asta nu are. 

— Oh, zi-i înainte, îl îndemnă Clayton, căscând. Care-i problema? 

— Lynx-ul are o rază de zbor de numai aproximativ două sute de 
mile. Noi trebuie să acoperim o distanță de mai bine de șase sute - 
dus și întors. 

Înainte ca Clayton să apuce să explodeze, marinarul interveni: 

— Sunt Carstens, domnule, de la SBS. Există o soluţie, dar e 
complicată. 

— Da? Care? întrebă Clayton, uitându-se enervat la ostaș. 

— S-ar putea improviza o pistă de aterizare pe fregata care se află 
în port, domnule... până diseară. Pe urmă am putea naviga în josul 
coastei, la circa treizeci de mile în larg, cu unul din elicopterele 
armatei, până într-un punct situat în linie directă cu Liuzhou. 

— Vrei să folosim o fregată... Pentru numele lui Dumnezeu, asta ar 
trebui să fie o operaţiune secretă! 

— Nave vin și pleacă tot timpul, domnule; până în 1997 încă mai 
avem dreptul de a utiliza portul Hong Kong. Într-un fel, folosirea 
unei nave de asemenea dimensiuni ar fi chiar o acoperire foarte 
bună... ar semăna cu o manevră de rutină. 

Buzele lui Clayton se strânseră într-o linie dură. Părea pe jumătate 
convins. 

— Şi pe urmă? 

— Zburăm în interiorul ţării cu rezervoare de combustibil 
suplimentare, în așa fel încât să mărim raza de zbor până la patru 
sute de mile, și păstrând o altitudine joasă pentru a minimaliza riscul 
de a fi depistaţi. Cu puţin noroc, am putea intra și ieși într-un răstimp 
de patru ore. 

— Treaba asta s-ar putea face imediat, la noapte? 

— Dacă ambii comandanţi, al armatei și al marinei, sunt de acord 
și obțin de la forurile superioare toate aprobările necesare, da, s-ar 
putea. 

— Ralph - locotenentul Carstens - i-a sondat deja, domnule 

Clayton, adăugă Roper. Nu-i chiar atât de simplu cum mi-ar plăcea 
mie și nu există nici o marjă pentru erori. Dar nu văd nimic mai bun. 
Singura alternativă este să-i lăsăm pe Foo și pe Sarah să meargă pe jos 
sau să ia o căruţă cu boi. 

— Nu, zise Clayton, dând din cap. Asta chiar că nu-i posibil. Cable 
nici n-ar fi trebuit să se afle în China. Nu știu pentru ce a acceptat să 
ajungă în situaţia asta. 

— Pentru că Tom Rumbelow i-a ordonat să se ducă acolo. Barnie 
Mason, adjunctul lui Rumbelow, care stătuse tăcut într-un colț, vorbi 
pentru prima oară. Ea a fost de părere că era o nebunie, și tot așa am 
considerat și eu. 

Clayton pufni pe nas. 

— Nici unul dintre voi nu sunteţi copii - tot nu pricep de ce n-aţi 
protestat mai tare -, dar nu-i acum momentul pentru o anchetă. 

Îi aruncă lui Mason o privire aspră și mâinile lui schițară un gest 
ciudat ca și cum ar fi rupt gâtul unui pui de găină. 

— O să vină și asta, mai târziu. Deocamdată trebuie s-o scot de 
acolo - nu pot să-mi asum riscul ca un ofițer din SIS să fie arestat și 
dus în faţa tribunalului. Putem totodată să-l luăm și pe Foo, de vreme 
ce este împreună cu ea. 

— Asta înseamnă că mergem înainte? întrebă Roper, începând să 
ruleze hărțile cu zona de coastă. Dacă-i așa, avem al dracului de 
multe de făcut... și Ling Boda va trebui să le trimită prietenilor săi un 
mesaj pe unde scurte. 

— Într-un cod folosit o singură dată, sper, nu-i așa? Sigur că da... 
mergeţi înainte. 

În timp ce grupul se împrăștia, Clayton atinse ușor brațul 
marinarului. 

— Mai stai doar o clipă, locotenente, după plecarea celorlalți. 


Cheng nu-i duse pe Sarah și pe Foo în alt sat. Se opriră la o fermă 

izolată, spre sfârșitul după-amiezii, când alți câţiva simpatizanți ai 
mișcării „Zece Octombrie” oferiră o masă frugală, constituită din orez 
și carne de porc. Însă de data asta Cheng nu-și asumă riscuri: gata cu 
alcoolul și cu sărbătorile. Sarah intuia că era îngrijorat, că se aflau 
doar cu puţin înaintea urmăritorilor. În timp ce mâncau, el intra și 
ieșea întruna din curtea fermei, ca o lăcustă, uitându-se în sus, spre 
cer. La un moment dat ieși până la jeep, pe care-l ascunsese într-un 
șopron fără pereți și cu acoperiș de paie, și își folosi aparatul de radio 
cu unde scurte, punând în funcțiune motorul ca să obțină suficient 
curent. 

— De ce face asta, Ben? întrebă ea. Pentru ce fac ei toți asta? 

— Este ca în Europa de Est... E o formă de răzvrătire împotriva 
regimului de la Beijing. Într-o bună zi, Cheng și prietenii lui îi vor da 
jos pe cei de la putere. 

— Dar e ceva foarte dezorganizat. Tot efortul acesta de acum, ca să 
ne ducem înapoi la Hong Kong, iar importanta întâlnire pentru care 
am venit nici măcar n-a avut loc! 

— Asta nu mi s-a mai întâmplat până acum, Sarah... Treburile care 
s-au încurcat s-au petrecut în altă parte în China, s-a creat o panică în 
organizaţie, nici însuși Cheng nu știe ce anume a cauzat-o. 

— Hm... 

Sarah lăsă pe masă beţișoarele și împinse deoparte farfuria cu 
carne de porc grasă, neputând să se silească s-o înghită, în ciuda 
foamei. 

— Cum apreciezi șansele noastre, Ben? 

— Cam cincizeci la cincizeci, răspunse el zâmbind voios. Dacă ne 
prind, pe mine mă vor împușca, desigur. Şi pe Cheng. Tu ai putea să 
scapi cu un timp petrecut în închisoare sau într-un lagăr. 

— Splendid! 

Sarah schimbă subiectul - devenea prea deprimant. 

— Ți-e dor de Ruth? 

— Bineînţeles, și de copii. 

— Niciodată nu vorbești despre ei. 

— Mă gândesc la ei în permanenţă. Chinezilor nu le stă în obicei să 
discute despre rudele lor. 

— Nici chiar cu cineva care ar putea să aibă parte de același pluton 
de execuţie ca și dumneata? 

Foo râse, dar Cheng se înapoie înainte ca el să apuce să răspundă. 
Afară începuse să plouă și îmbrăcămintea udă leoarcă a lui Cheng îi 
accentua înfățișarea posomorâtă. 

— Va fi în noaptea asta, în apropiere de locul în care ne aflăm. 

Vorbea ca și cum ar fi încercat să se convingă pe el însuși. 

— Marina voastră trimite un elicopter. 

Sarah îi simţi îngrijorarea. 

— Și care e vestea cea proastă? 

— Armata și poliția se află de jur împrejurul nostru. Prietenii mei 
cred că Beijing-ul e hotărât să ne găsească... și cei de-acolo mai 
dispun încă de douăsprezece ore în care să dea de noi. 


Amiralul se înapoie la Hong Kong în după-amiaza aceea, în primul 
rând îi telefonă lui Clayton și peste o jumătate de oră se întâlniră 
într-un loc în apropiere de rezervorul de la Upper Aberdeen, amândoi 
conducându-și personal mașinile. Clayton sosi primul și parcă lângă 
apa cenușie și vălurită. Când ajunse și americanul, Clayton veni să se 
așeze pe scaunul din față al Chevrolet-ului. 

— Ai călătorit bine, Erwin? 

— Așa și-așa. Cei de la Washington abia așteaptă să utilizeze 
mișcarea „Zece Octombrie” ca sursă de informaţii. Nu sunt foarte 
dornici să le acordăm ajutor și mângâiere... cel puţin nu înainte ca ei 
să fie oricum în pragul victoriei. 

— Oamenii mei sunt mai flexibili, dar e multă nervozitate la 
gândul de a-i supăra pe chinezi. 

— Mda. 

Erwin Smith își aprinse un trabuc și arătă cu mâna spre coasta 
golașă a dealului și către cerul rece. 

— Un loc nenorocit, ăsta. 

Dintr-o pungă de piele fină scoase o bucată subțire de hârtie, de 
calculator. Purta antetul STRICT SECRET - UMBRA, urmat de o scrie 
de simboluri și numere, după care textul se transforma în cuvinte cu 
mai multe spaţii libere. 

— Este copia unei interceptări făcute acum douăzeci și patru de 
ore... o telegramă codificată din partea agenţiei de știri China Nouă 
de aici, către Beijing. 

Clayton fluieră încetișor. 

— Este texul materialului pe care l-am alcătuit împreună cu Nick 
Roper și care a ajuns, printr-o scurgere de informaţii, la Thomas. 

— Întocmai. Mai ai oameni care-l țin sub urmărire pe ticălosul ăla? 

— Desigur, dar el e tare iscusit în a-și pierde urma. 

— Cred că în curând va fi timpul să-l arestăm? 

— De acord, Erwin... de îndată ce-i recuperăm pe Foo și pe Cable. 

— Rămâne pe noaptea asta? 

Clayton dădu afirmativ din cap. 

— Şi cine răspunde de operațiune? 

— Pilotul este unul dintre marinarii noștri, pe nume Carstens. 

— Şi ştie că Foo și Cable nu trebuie să fie lăsați în viaţă în China? 
Că trebuie făcute toate eforturile pentru a-i scoate pe cei doi de-acolo, 
dar că dacă apare vreo problemă... 

Clayton schiță un mic zâmbet dur. 

— Are instrucțiuni în acest sens. 


Fregata ridică ancora de cum se întunecă, cu Lynx-ul fixat 
provizoriu pe puntea de la prova și acoperit cu o pânză groasă. Ralph 
Carstens, un sergent și alți doi marinari stăteau pe bănci în jurul 
pereților despărțitori ai unei cabine din apropiere, îmbrăcați în blugi, 
cămăși sport negre și pantofi negri de pânză. Toate însemnele 
britanice fuseseră îndepărtate de pe elicopter, iar ei nu aveau să 
poarte nici unul. Primiseră ordine ca, dacă lucrurile nu s-ar desfășura 
cum trebuie, să se înapoieze spre coastă pe jos; numai ca ultimă 
soluţie trebuiau să se predea și să recunoască faptul că făceau parte 

din forțele speciale britanice. Purtau cu toţii cuțite cu teacă, dar în 
elicopter se aflau deja patru pistoale mitralieră „Heckler and Koch”, 
numeroase magazii de muniţie și diverse grenade cu gaze paralizante, 
fumigene și de luptă. 

O ușă de oţel ovală se deschise în peretele cabinei și Nick Roper își 
făcu apariţia, ducând în echilibru o tavă cu cești aburinde. Oferi cafea 
tuturor celor de față și se așeză lângă Carstens. Cei doi bărbați 
studiară harta desfășurată pe puntea de lemn. Treaba părea destul de 
ușoară. În timp ce trecea pe lângă insula Stonecutters și se îndrepta 
spre larg, toate luminile exterioare ale fregatei, cu excepţia celor de 
navigaţie, erau camuflate. Zgomotul motoarelor se auzea peste ape, 
dar silueta neagră și dantelată a carcasei sale se contopea deja cu 
coasta Chinei. 

Mesajul codificat transmis pe unde scurte trecu de la Hong Kong 
în prăvălia unui măcelar din Hainan, la casa unui profesor din 
Liuzhou și apoi purtat și înmânat direct lui Cheng. Luarea de la sol a 
celor doi era programată să aibă loc între orele două și trei noaptea. 
Cu un ceas înainte de miezul nopţii, Cheng îi duse cu mașina pe Foo 
şi pe Sarah la aproximativ zece mile depărtare de clădirea fermei 
aceleia primitive, farurile galbene luminând în zigzag un drumeag cu 
denivelări, în timp ce jeep-ul încerca să evite gropile; apoi el părăsi 
drumul și se îndreptă către coama unui deal nu prea înalt - o pată mai 
întunecată ce se profila pe un cer fără lună. Motorul scrâșni chinuit 
când Cheng trecu în viteza întâi, roțile derapând pe pietrișul alunecos, 
apoi prinzând teren urcară încet. Cheng opri pe un mic platou, 
verificându-și poziția cu harta și busola la lumina unei lanterne. Toţi 
trei coborâră înțepeniți din mașină, uitându-se la marea de întuneric 
care-i înconjura din toate direcţiile. 

— Acesta-i locul corect? șopti Sarah. De unde știi? 

— L-am mai folosit și alteori și o dată am fost aici pe lumină de zi. 

Cheng arătă către o altă pată de întuneric mai intens - un triunghi 
ce se contura în contrast cu cerul, la o depărtare de câteva mile. 

— Acela e Vârful celor șapte Dragoni și noi trebuie să ne aflăm la 
vest faţă de el. 

Foo apăru lângă ei, strângând un sac gol în jurul umerilor ca să se 
apere de frig. 

— Oare ne vor găsi? 

Cheng chicoti. 

— Cine? Gonganbu sau oamenii voștri? 

— Elicopterul de la Hong Kong. 

— Sper. Am o lanternă cu infraroșii cu care să-i ghidez. Mișcarea 
„Zece Octombrie” nu-i chiar o adunătură de amatori, așa cum poate 
v-aţi închipuit. 

Scotoci într-un dulăpior din partea din spate a vechiului jeep al 
armatei americane și scoase din el o valijoară. Începu să sufle un vânt, 
șuierând straniu printre stânci și sporind frigul. Sarah și Foo reintrară 
în jeep, traseră în sus capota de pânză jerpelită și se ghemuită unul 
lângă altul în întuneric, sorbind ceaiul verde abia călduț dintr-un 
termos. Cheng se lăsă pe vine pe o movilă de pământ, la aproximativ 
zece metri departe de ei, meșterind cu lanternele lui. În întuneric, 
albul dinţilor îi strălucea sub buzele răsfrânte într-un zâmbet. 


Clayton și amiralul sosiră cu o limuzină Lincoln lungă și neagră 
chiar înainte de miezul nopţii. După o convorbire telefonică, 
marinarii de la poarta Tamar-ului lăsară mașina să intre și-l 
îndrumară pe șofer spre o poartă bine iluminată, aflată la o depărtare 
de o sută de metri. Cei doi bărbaţi fură întâmpinați de către un 
subofițer Wren, care îi conduse în josul unor trepte de beton, până la 
o sală destinată echipamentului de comunicaţii. Membra corpului de 
femei al marinei britanice făcuse parte din echipa lui Mary Devereux 
și știa cine este Clayton: în ciuda salutului corect, antipatia de gheață 
a femeii era aproape tangibilă. 

În vasta încăpere subterană, atmosfera era tot atât de rece ca și 
aerul condiţionat. Cu fețele reflectând lumina verzuie dată de 
ecranele calculatoarelor, toate cele douăsprezece persoane - membre 
Wren și matrozi - știau că Mary Devereux fusese incinerată în acea 
după-amiază la Cape Collinson, într-o capelă ticsită de lume, textul 
serviciului divin fiind citit de tatăl ei văduv - un bătrân gârbovit, 
trecut de șaptezeci de ani, care își plătise el însuși biletul de avion 
pentru a veni până acolo. Se purtase cu o demnitate simplă, care, 

adăugându-se scurtei cuvântări ținute de una dintre colegele-ofițer 
ale lui Mary, storsese lacrimi multora dintre membrii de obicei duri ai 
congregaţiei navale. 

La capătul buncărului de beton, trei ofițeri stăteau în picioare 
lângă o hartă de perete a Chinei luminată din spate. Un bărbat în 
cămașă, pe umăr cu cele trei trese aurii ale gradului de comandant, 
dădu mâna cu amiralul și cu Clayton. Arătă spre o linie roșie care 
apărea pe harta iluminată, trasată de un computer ascuns, și care 
începea din Marea Chinei de Sud și urca încet în ulteriorul Chinei. 

— Elicopterul a decolat acum o oră, domnule Clayton, și ar trebui 
să ajungă la punctul de întâlnire peste aproximativ cincizeci și cinci 
de minute. Zboară la mică altitudine, cu motoarele amortizate, și nu 
comunică nimic prin radio. 

— Cum e vremea? 

— Înnorată... ceea ce este bine, deoarece înseamnă că nu se vede 
luna. Puțin vântoasă, dar în esență tocmai bună pentru această 
operaţiune. 

— Vor reuși să găsească locul? 

— Ar trebui să fie foarte ușor. Locotenent-comandantul Roper s-a 
dus împreună cu ei, astfel că el și Carstens să poată compara 
indicaţiile chinezilor în legătură cu configuraţia terenului atunci când 
vor fi în măsură s-o vadă efectiv. Ei doi au mai făcut un mic zbor până 
la coastă înainte de plecarea lui Carstens în misiunea reală. 

— Vor exista vreun fel de lumini care să-i ghideze la coborâre? 

— Chinezii spun că au câteva lanterne cu infraroșii - imposibil de 
văzut în jur de la sol, dar băieţii noștri le vor depista cu ajutorul 
ochelarilor pentru infraroșii. 

— Pare perfect. 

Amiralul se uită întrebător la Clayton, și cei doi bărbaţi se retraseră 
într-o discuţie secretă, ceva mai departe de ceilalți. 

— Thomas a aflat ceva despre toate astea? 

— Doar că va avea loc o asemenea operațiune, pentru a-i menţine 
credibilitatea dincolo... și din volumul de comunicaţii militare prin 

radio dintre Liuzhou și Beijing; ei oricum bănuiseră deja ce se 
întâmplă. Dar fără nici un detaliu... vreau ca treaba asta să izbutească. 
Avem o mulțime de alte lucruri cu care să-l prindem pe tovarășul 
Ivor. 

— Oare este un „tovarăș”, Gerry? L-au convertit sau e vorba pur și 
simplu de un șantaj? 

Clayton se încruntă, arătând semnificativ cu bărbia spre capetele 
înclinate deasupra ecranelor de calculator din jurul lor. 

— E doar un șantaj, cred eu. A cedat când a fost supus 
interogatoriilor, în Coreea, și de atunci ei l-au ţinut sub puterea lor, 
dar nu putem discuta despre asta aici. 

— Să mai rămânem? 

— Numai până îi vor fi luat de la sol, zic eu... nu ești de aceeași 
părere, Erwin? O să cer să ni se aducă puţină cafea. 


Pe coama de deal de la est de Liuzhou, Cheng și cei doi fugari se 
ghemuiau lângă latura ferită de vânt a jeep-ului - capota de pânză li 
se părea prea ruptă pentru a le oferi cât de cât un adăpost. Cheng 
dispusese cele trei lanterne cu infraroșii într-un triunghi ce se 
întindea pe aproximativ douăzeci de metri, marcând o zonă plată de 
la sol: erau acţionate, dar fasciculele lor erau invizibile cu ochiul liber. 
Un nor gros ascundea luna. Din când în când se ivea câte un petic de 
senin care lăsa să răzbată o rază de lumină cenușie, ce contura în 
argintiu dealurile unduitoare. Dar în cea mai mare parte a timpului, 
în jurul lor era doar întuneric și tăcere. 

Sarah se simţi înconjurată de brațul lui Foo și se ghemui mai 
aproape. 

— Dumnezeule, tare-i frig! Chiar crezi că ne vor găsi? 

— Înainte de a muri cu toții înghețaţi? Sper al dracului de mult să 
ne găsească. Tăcerea asta și lipsa unor lumini de jur-împrejur dau de 
bănuit... Trebuie să existe vreun sat sau două prin apropiere. 

Trupul lui Sarah se încordă. 

— Vrei să spui că armata e mai aproape de noi decât s-ar părea? 

— Sper să nu fie așa, Sarah. 

Ea se ridică încet în picioare și scrută cu atenţie întunericul, 
arătând apoi spre sud. 

— Presupun că marea se află într-acolo? Nu pot vedea nimic 
mișcându-se la sol. Dar nici elicopterul nu-l văd. Oh, Ben, oare vor 
veni cu adevărat? 


Ceasul de la mâna lui Sarah arăta ora două și patruzeci și șapte 
când, sub geamătul vântului, auzi zgomotul slab al unui motor. La 
început, șuieratul și rafalele din jurul ei făcură ca zgomotul să se 
apropie și apoi să dispară, dar pe urmă el deveni un zumzet continuu, 
înăbușit. 

— Ei trebuie să fie! aproape strigă Sarah, cu un sentiment de 
ușurare. Îi auzi, Ben? 

Acum toţi trei se ridicaseră în picioare, continuând să stea strânși 
unii într-alţii din cauza vântului, străduindu-se să vadă în întuneric. 

— Lanternele mai funcționează? întrebă Foo, părând nervos. 

Cheng răspunse răstit ceva în dialect cantonez, ceva ce evident 
însemna „bineînţeles”. Vreme de aproximativ cinci minute, zgomotul 
ritmic deveni tot mai puternic, dar în întunericul catifelat ei nu 
reușeau să vadă nimic. Apoi norii lăsară să se strecoare câteva raze de 
lună și Sarah se agăță de mâna lui Foo, arătându-i o mică siluetă 
neagră care se deplasa pe cer. 


Ralph Carstens cerceta solul cu ajutorul binoclului cu infraroșii, 
lăsându-l pe sergentul său, care stătea pe scaunul din dreapta, al 
copilotului, să se ocupe de comanda elicopterului ce înainta smucit. 
Puternicele rafale de vânt le încetiniră zborul, făcând ca menţinerea 
cursului să fie dificilă; iar zgomotul elicelor nu le îngăduia membrilor 
echipajului să-și vorbească decât prin microfoanele prinse de bărbiile 
lor și prin căști. Ceilalți doi marinari sc aflau jos, în cală, legaţi cu 
chingi de pereţii acesteia pentru a rezista când podeaua de oțel sălta 
în sus și-n jos după cum elicele pierdeau din forța ascensională, 

regăsind-o în momentul următor. 

— Acolo, jos! Glasul lui Carstens se auzi insistent printre 
pârâiturile din căștile tuturor. La aproximativ zece grade spre babord. 
Ne fac semne cu lumini de pe coama unui deal. 

— Fir-ar al dracului, nu pot să văd nimic! Sergentul avea un 
pronunţat accent din Glasgow. Picături de sudoare îi brobonau 
fruntea în timp ce se lupta cu manetele de comandă. Iisuse, da’ 
puternic mai e vântul ăsta! Nu putem folosi de pe acum reflectorul? 

— Peste două minute, răspunse Carstens. Apoi se adresă 
caporalului de dedesubt. Duncan? Așteptă să audă printre pârâituri 
confirmarea faptului că îl auzea celălalt. Când voi da ordinul, fii gata 
să concentrezi reflectorul asupra porțiunii plate a coamei, la circa 
zece grade spre babord. Pasagerii noștri ar trebui să ne aștepte acolo... 
am nevoie ca terenul să fie iluminat înainte de a putea să aterizez. 

Peste douăzeci de secunde dădu ordinul, și fasciculul de lumină 
albă trecu peste coasta colinei presărată cu bolovani și brăzdată de 
umbrele întunecate ale unor viroage. Pata ovală de lumină se fixă pe 
un platou pustiu, pe creasta dealului, scoțând în evidenţă o siluetă 
neagră care trebuia să fie jeep-ul care-i aștepta. 

— lată-ne, prieteni! 

Ralph Carstens preluă comenzile și aparatul plană în loc. Prin 
instalaţia de intercomunicaţie, dădu ordine cu glas încordat: 

— Deschideţi ușa! Pregătiți armele! Coborâm. 

Lynx-ul începu să coboare, încă zgâlțâindu-se sub  rafalele 
șuierătoare ale vântului... Reflectorul se legăna atât de mult încoace 
și-ncolo, încât lui Carstens îi era aproape imposibil să concentreze 
pata de lumină pe terenul pe care și-l alesese. 

— Vreau să decolez de aici peste douăzeci de secunde așa că luaţi-i 
la bord pe pasagerii noștri de îndată ce atingem solul. Pe urmă 
stingem toate luminile și ne înapoiem spre coastă cât se poate de 
repede. S-a înțeles? 

Ascultă cele trei confirmări mormăite, apoi reglă maneta și 
continuă să coboare. 

Toţi cei patru bărbaţi se simțeau atât de încordaţi, încât coborârea 
părea să se desfășoare cu încetinitorul, până când deodată, elicopterul 
se izbi ușor de coama dealului și o explozie de praf alb și lumină 
strălucitoare izbucni pe ferestrele carlingii. Ușa calei era deja deschisă, 
iar cei doi tineri marinari se ghemui lângă ea, unul lăsând în jos o 
scară scurtă, în timp ce celălalt se uita prudent afară, strângând în 
mâini pistolul-mitralieră. Carstens coborî treptele de la puntea de 
comandă și veni lângă ei. 

— Unde sunt? Prin lumina orbitoare a reflectorului elicopterului 
nu reușea să vadă nimic, așa că-l stinse, sări jos, la sol, alergă câțiva 
pași în întuneric. Domnișoară Cable? Domnule Fo strigă insistent. 
Sunteţi acolo? Cuvintele îi fură smulse de vânt șuierător și el strigă 
din nou, mai tare. Cable? Foo? Mă auziți 

Unul din marinari se strecură după el, încălțămintea lui de pânză 
nefăcând nici un zgomot pe stâncă. 

— Unde dracu sunt, domnule? Ce nu-i în ordine? 

În răgazul dintre două rafale de vânt, cei doi oameni auziră 
semnalul ceasului digital al lui Carstens dând ora: trei fix. Norii 
goneau pe cerul întunecat când, deodată, se despicară lăsând să se 
vadă luna. O lumină cenușie, palidă, scoase în evidență câţiva 
bolovani și niște siluete la o depărtare de aproximativ o sută de metri. 

— Dumneata ești, Foo? strigă iar Carstens. Ce dracu vă reține? Ești 
rănit? Ai nevoie de ajutor ca să te miști? 

Se auzi un fluierat ușor și brusc fu orbit, întregul univers părând să 
explodeze într-o flacără albă. Silueta lui întunecată încremeni în loc, 
uluită, când trei fascicule de reflectoare se abătură în jos cu o precizie 
sălbatică. 

Carstens continua să stea fascinat, ferindu-și ochii, când prima 
rafală de împușcături îl culcă la pământ. În timp ce cădea, auzi 
strigăte, păcănitul unor arme automate și duduitul unei mitraliere de 
mare calibru. O lungă limbă de flacără galbenă ilumină marginea 
platoului când cineva trase cu un Kalașnikov, dezvăluind prezența 
unor siluete cu capetele acoperite de căști, strânse în grupuri printre 

stânci; focosul trecu șuierând pe lângă Carstens și explodă în motorul 
principal al elicopterului, sfărâmând elicele și ucigându-l pe loc pe 
copilot. Lynx-ul izbucni în flăcări care se răspândiră șovăielnic până 
când ajunseră la rezervoarele de combustibil. Urmă bufnitura a două 
explozii și întregul aparat dispăru într-un glob de foc portocaliu, 
însoţit de un zgomot infernal. 

Îngenunchind lângă Ralph Carstens și apărându-și fața înnegrită 
de fum de căldura arzătoare, caporalul de marină știu că era singurul 
supraviețuitor: cămașa locotenentului era îmbibată de sânge, iar fața 
îi fusese rănită de un glonț. Caporalul se ridică anevoie în picioare, 
aruncându-și pistolul-mitralieră și înălțând mâinile, dar focurile nu 
încetară. Scoase un ţipat de durere când o duzină de gloanţe îi 
sfâșiară pieptul și abdomenul, azvârlindu-l pe spate, către infernul de 
flăcări, ca pe un manechin de cârpă. Îmbrăcămintea începu să-i 
fumege și să se topească în vreme ce o cenușă încinsă la roșu plutea în 
jurul lui. Dar în momentul acela el era deja mort. 

Trecuseră doar trei minute de la primele împușcături când un 
fluierat răsună din nou și focul încetă, lăsând în urmă un puternic 
miros de cordită şi vălătuci de fum albăstrui ce pluteau prin 
fasciculele de lumină ale reflectoarelor. Vâlvătaia din mijlocul 
platoului scădea deja în intensitate, carcasa neagră a elicopterului 
profilându-se pe limbile de foc ce se mai auzeau încă trosnind. Un 
european înalt și un ofițer chinez ieșiră din spatele unui șir de 
bolovani. Luther își împinse mai sus pe cască ochelarii speciali 
împotriva luminii prea puternice și celălalt bărbat făcu același lucru. 
Înaintară prudent spre epavă, dar era clar că nu exista nici un 
supravieţuitor. Luther izbi cu cizma primul cadavru pe care-l întâlni, 
răsturnându-l cu fața în sus. 

— Nici un fel de uniformă, dar evident sunt englezi sau americani. 

— Sper că filmul va ieși bine la developare. 

Ofiţerul chinez era tot atât de prudent față de Luther pe cât era 
față de cenușa fierbinte care plutea în aer. Se mirase când dăduse în 
Tewu de un european; și fusese cu atât mai mirat aflând că trebuia să 
primească ordine de la Beijing prin intermediul lui. 

— Așa va fi. 

Luther roti o privire triumfătoare peste scena operaţiunii 
îndeplinite, bucurându-se de acest nou succes care îl apropia și mai 
mult de evadarea lui finală. Dar fața de celălalt jucă rolul slujitorului 
credincios al statului. 

— Te-ai descurcat bine tovarășe! Voi avea grijă ca totul să fie adus 

la cunoștința comandantului diviziei dumitale. 
Vorbea ca și cum ar fi avut într-adevăr această intenție. 


Se făcuse ora șase dimineaţa până să admită Clayton că încercarea 
de salvare eșuase. Amiralul plecase cu pași grei să se culce de îndată 
ce aflase că elicopterul nu raportase o decolare reușită; luase 
Lincoln-ul, lăsându-l pe Clayton să-și găsească taxi care să-l ducă 
înapoi la hotelul său. Dar Gerald Clayton rămase, continuând să spere. 
Chiar și când speranța muri, tot nu-i venea să creadă. Planul fusese 
foarte simplu - cum fusese posibil să dea greș o asemenea operațiune 
care mai reușise de sute de ori până atunci? Oare marinarii erau 
morți sau în închisoare? Ce se întâmplase cu Foo și cu Sarah? 
Nedumerit și mânios, se uita fix la linia roșie care și acum brăzda 
harta Chinei, conștient de ostilitatea din jurul lui. Toţi cei din sala de 
comunicaţii știau că patru marinari pieriseră într-o misiune 
imaginată de niște nebuni incompetenţi. Tamar era un spaţiu 
îndeajuns de mic pentru ca bărbaţii și femeile care ședeau la pupitre 
numai la vreo doi metri mai încolo să-i cunoască pe cei care se 
aflaseră în elicopter, chiar dacă se presupunea că operaţiunea fusese 
secretă: jucau tenis cu soțiile lor, își trimiteau copiii la aceleași școli. 
Trăsniţii de pe Peak atingeau un nou nivel de nepopularitate și în 
fruntea lor afla trăsnitul cu păr argintiu care le era șef. Chiar și 
Clayton, cu toată pielea lui groasă, nu se simţea în largul său. 

La șase și jumătate plecă, fierbând de furie, după un scurt meci de 
strigăte cu Brimson, căpitanul Tamar-ului. Revenit la hotelul 
Mandarin, dădu drumul televizorului înainte de a se lungi pe pat ca 
să doarmă o oră. Știrile dimineţii transmise din China arătau masive 
revolte pentru hrană într-un oarecare oraș provincial de care el nu 
auzise niciodată - în Wuhan. Toate astea le mai văzuse: studenți și 
muncitori cu expresii de ură implacabilă, adolescenţi cu feţe tinere, 
nevinovate, strigând împotriva nedreptăţilor și azvârlind cu sticle în 
clădiri oficiale - oficialitățile înseși nu se vedeau nicăieri -, apoi ostași 
cu căști măslinii repezindu-se la ei cu bastoane amenințătoare, 

retrăgându-se și trăgând cu muniţie adevărată, nu pe deasupra 
capetelor răzvrătiţilor, ci de-a dreptul în trupurile lor. Cumplita 
violență manifestată de ambele părți era urmată de o tăcere 
apăsătoare și de imaginile unor pieţe pustii, presărate cu grămăjoare 
lipsite de viaţă, de un alb îmbibat cu sânge. 


Cearta lui Clayton cu Paul Brimson își arătă roadele câteva ore mai 
târziu, când Ivor Thomas sosi la biroul lui provizoriu pentru a-și 
desfășura activitatea zilnică. Părăsi ușurat autobuzul aglomerat, 
prezentă permisul de liberă trecere la poarta principală și la scurt 
timp după ora opt și jumătate trecu grăbit prin bază. Cabina de pe 
partea dinspre chei părea un sediu ciudat pentru un viitor căpitan cu 
responsabilități în domeniul serviciilor de informaţii, dar el nu se 
plânsese. Securitatea lui depindea în cea mai mare măsură de un 
masiv lacăt de aramă. Thomas fu surprins când găsi lacătul dispărut și 
ușa deschisă, dar adevăratul șoc veni când păși în încăpere. Cabina 
era deja ocupată de Brimson, în uniformă de gală, și de un civil cu 
înfățișare extenuată și încărunţită înainte de vreme. 

Până să spună Thomas ceva, Brimson se ridică și-i făcu semn să ia 
loc pe un scaun de lemn de lângă birou. 

— Bună dimineaţa, Ivor, dânsul este domnul Clayton, de la Londra. 
Dorește să stea de vorbă cu dumneata. 

Abia acum remarcă Ivor Thomas un al treilea personaj, în colț: un 
alt civil care, după îmbrăcăminte, putea fi un american. În timp ce se 
așeza pe scaun, fața lui Thomas trădă brusca încordare: în ochi i se 
citea spaima, iar pe frunte i se zbătea o venă. 

— Nu înțeleg, Paul? Căpitanul nu reacţionă la prea evidenta 
utilizare a numelui său de botez, ci continuă să se uite drept prin 
Thomas. Ce dracu' înseamnă toate astea? 

Brimson se ridică și civilul cu păr argintiu îi luă locul la birou. Îl 
sfredeli pe Thomas cu privirea până când velșul își feri ochii, 
stânjenit. 

— Ivor, băiete! zise civilul cu o ironie grosolană și cu o intonațţie 

disprețuitoare, imitând accentul galez. Vezi tu, vrem să stăm de vorbă 
cu tine. Credem că ai fost un băiat rău, Ivor. Credem că ești un mic 
rahat ticălos care ne-a trădat pe toți. 


— Nu pricep, spuse iar Sarah. De ce au aterizat unde nu trebuia? 

Toţi trei continuau să stea ghemuiţi lângă jeep, pe întuneric 
privind cum vâlvătaia se domolea cu încetul pe coama unui deal la o 
depărtare de aproximativ trei mile. Cu o jumătate de oră înainte 
văzuseră cu groază cum silueta neagră a elicopterului coborâse pe o 
altă colină decât a lor - mult prea departe pentru ca strigătele lor să 
poată fi auzite fiind imediat înconjurată de fulgerele roșii ale focurilor 
de armă. Peste câteva secunde urmase zgomotul exploziilor, apoi 
lumina aceea portocalie, când aparatul luase foc. 

Benjamin Foo îi înconjură umerii cu un braț liniștitor. 

— Nici eu nu înţeleg. De ce au aterizat acolo? Pentru ce îi aștepta 
miliția? Doar dacă nu cumva noi ne aflăm unde nu trebuia? 

Se auzi un bombănit mânios dinspre Cheng, 

— Nu. Nu, sunt sigur că ne aflăm la locul corect... și dacă am fi fost 
acolo, acum am fi fost cu toții morți. 

Sarah tremura de frig, de teamă și de oboseală. 

— Ce dracu” facem acum? 

Cheng se duse să stingă luminile de aterizare - o siluetă încovoiată, 
învinsă, tăcută și nedumerită. Cel care luă hotărârea fu bătrânul Foo. 

— Trebuie să găsim ceva mai multă benzină și să ne îndreptăm 
spre coastă. Dacă vedem semne de armată sau de poliție, abandonăm 
jeep-ul și mergem pe jos. 

Îi strigă ceva lui Cheng în dialect cantonez și primi un răspuns 
înăbușit. 

— Zice că în canistre avem destul combustibil pentru încă două 
sute de mile. Sper să aibă dreptate. Nu vreau să depind de englezi sau 
de mișcarea „Zece Octombrie”... În următoarele patruzeci și opt de 
ore vom învinge sau vom pierde prin propriile noastre mijloace. 

Toţi trei urcară iarăși în jeep. De astă dată, la volan trecu Foo; 

eliberă frâna de mână și începură să alunece la vale. Norii se risipiseră 
și luna dădea suficient de multă lumină pentru a le permite să 
înainteze ocolind bolovanii fără a aprinde farurile. Foo nu porni nici 
motorul, coborând coasta întunecată a dealului în tăcere. Cei trei 
fugari priveau încordaţi înainte, fără o vorbă. Văzuseră forța 
urmăritorilor lor la o depărtare de numai trei mile: cât de aproape 
erau acum? 


Nick Roper se înapoie la Hong Kong în dimineața următoare, la 
ora zece. Își petrecu o jumătate de oră singur cu Clayton și cu 
amiralul, dar el cunoștea chiar și mai puţine amănunte decât ei. De 
îndată ce elicopterul se îndreptase spre uscat, fregata zăbovise în 
zonă, la douăzeci de mile în largul coastei chineze, rotindu-se într-un 
cerc cu rază mică până când cei de pe Tamar își recunoscuseră eșecul 
și-i ordonaseră să se înapoieze. Baliza de localizare de pe coada 
elicopterului continuase să transmită semnale până după ora trei 
noaptea, apoi se oprise brusc. Din partea lui Carstens nu se primise 
nici un mesaj radio. 

După un somn de două ore, Nick se duse la Gatti, la baza navală. 
Amândoi își petrecură o mare parte a după-amiezii într-un birou mic, 
urmărind interogatoriul lui Ivor Thomas printr-un sistem de 
televiziune în circuit închis. Thomas se afla într-o încăpere situată 
ceva mai departe, pe același coridor, împreună cu Barnie Mason și un 
ofițer de marină pe care nici unul dintre ei nu-l recunoscu. Cei trei 
bărbați stăteau în jurul unei mese, toți în cămașă, și Thomas arăta ca 
un om hăituit. Ochii lui erau plini de spaimă, dar din procesul verbal 
al anchetei aveau să rezulte numai declaraţii categorice prin care 
nega că ar fi avut vreodată de-a face cu China Roșie. 

— Asta nu poate continua la nesfârșit, zise Gatti, căscând. Sunt 
îngrijorat în legătură cu Sarah. Ce crezi că li s-a întâmplat? 

— Sunt și eu îngrijorat. Foo va trebui să fie al dracului de isteţ ca să 
găsească o cale de scăpare acum, când poliţia și armata sunt atât de 
aproape pe urmele lor. Dar nu există nimic ce am putea face... nu 


260 


ştim unde se află ei și nu avem nici un mijloc dacă ei nu folosesc 
radioul prietenilor lor chinezi. 

— Foo și Sarah sunt prea raționali ca să riște așa ceva. Pun pariu că 
de acum înainte se vor ţine departe de revoluţia lui Fred Karno. 

— Şi el? întrebă Roper, arătând spre micul televizor alb-negru. 

Gatti înălță din umeri. 

— Va ceda. Nu ești de aceeași părere? 

— Posibil. E cam al dracului de târziu pentru Sarah și Foo. 

Merseră cu mașina toată noaptea, fără oprire. Cheng conducea 
acum jeep-ul prin păienjenișul de drumuri pavate sau de pământ care 
alcătuiau rețeaua de comunicaţii a Chinei, îndreptându-se spre est și 
nu spre sud, așa cum ar fi trebuit ca să ajungă la mare. Spera că în 
felul acesta va reduce riscul de a fi depistaţi, deoarece armata avea să 
se aștepte ca ei să pornească spre sud, pe drumul cel mai scurt. În 
afară de această precauţie elementară, renunțară la orice altă 
încercare de a se ascunde. Simpatizanţii de la Beijing știau în linii 
mari unde se aflau ei - singura speranţă era să se deplaseze cât mai 
repede cu putință și, să ajungă pe coastă chiar la est de Hong Kong. 

La volan era Cheng când ajunseră la o zonă întinsă de drum 
asfaltat, și, pentru prima dată, putură să înainteze rapid, deși cu nu 
mai mult de șaizeci de mile pe oră. Un șir de lămâi dintr-o specie 
umbroasă, care mărginea drumul, începu să treacă fulgerător pe lângă 
ei, în întuneric, cu o viteză tot mai mare. Șoseaua îngustă se desfășura 
înainte în linie dreaptă, pustie, cu excepţia slabelor lumini roșii din 
spatele unui camion greu. După câteva minute depășiră vehiculul 
acela hodorogit și norul lui de gaze de eșapament, motorul jeep-ului 
gemând din cauza efortului; și continuară goana printr-un sat 
adormit; cauciucurile huruiau pe caldarâmul cu denivelări, iar lumina 
galbenă a farurilor trecea repede peste siluetele lungi și scunde ale 
unor colibe sărăcăcioase. 

Mai tot timpul călătoreau în tăcere, deoarece urletul vântului care 
sfâșia capota de pânză era asurzitor. Curentul rece le fură căldura 

trupurilor, iar jeep-ul nu avea nici un sistem de încălzire. Sarah 
tremura de frig când ajunseră iar la o bucată de drum neasfaltat și 
fură nevoiţi să reducă viteza. Pe o distanţă de câteva mile, drumul se 
desfășura paralel cu o cale ferată. Un lung tren de marfă tocmai 
trecea zăngănind, tras de o locomotivă cu abur. Sarah îi invidie pe 
fochiștii care stăteau în picioare pe platformă, în lumina roșie a 
focului de la cazan. După trei ore, dâre de lumină violetă și cenușie 
începură să se ivească la orizont. Cheng încetini, ieși de pe carosabil 
și opri jeep-ul într-un pâlc de arbori. 

— Am parcurs aproape două sute de mile. Acum vom dormi până 
se întunecă iar. 

— Vrei să zici că e prea riscant să călătorim la lumina zilei? întrebă 
Sarah, pierzându-și curajul. Sperase că vor ajunge la mare în noaptea 
aceea. De fapt, unde ne aflăm, Cheng? Cât mai avem de mers? 

Cheng căută cuvintele potrivite, părând nedumerit, apoi se 
întoarse spre Foo, adresându-i un torent de vorbe în chineză, atât de 
repede, încât Sarah nu reuși să înțeleagă nimic. 

— Spune că mai sunt aproximativ o sută de mile, Sarah. Ne duce 
pe un drum în arc de cerc să traversăm râul Pearl la nord de Canton și 
să pornim apoi către sud pentru a ajunge la coastă. Există o „celulă” a 
opoziţiei, între Swatow și Hong Kong, și el are de gând să le ceară 
celor de acolo să ne facă rost de o barcă pentru ultima bucată de 
drum. 

— Încă o sută de mile? 

Foo nu putea să vadă faţa lui Sarah în întuneric, dar știa că femeia 
era uluită. 

— Cât va dura asta, Ben? 

Avu loc un alt schimb de cuvinte și Sarah își dădu seama că 
înţelegea chiar și mai puţin, deoarece ei trecuseră la dialectul din 
Shanghai. 

— Zice că le putem face într-o zi. 

— Încă o zi în care ei să ne poată găsi! 

— "Țara asta e mare... ceea ce constituie o problemă, dar și un 

avantaj. Face să le fie greu să ghicească unde ne aflăm. 

— Totuşi, situația aceasta mă sperie, Ben și unde vom găsi benzină 
- și alimente - fără a ne da de gol? Acum nu mai suntem în munți. 

— Cheng zice că există simpatizanți pe care ne putem baza și care 
ne vor da tot ce ne este necesar. Socotesc că trebuie să avem 
încredere în el. 

Deodată, Sarah își aminti de Cheng Huiging, de aura lui de tristeţe 
și curaj care o impresionase atât de puternic atunci când îl întâlnise 
prima oară. Amândoi erau oameni viteji, chiar dacă neobișnuita 
mărime și complexitate a Chinei îi învingea adesea. 

— Bineînţeles că voi avea încredere în el, spuse ea pe un ton calm. 


În Hong Kong, ziua următoare fu un coșmar de suspiciuni și 
temeri. Roper și Gatti își petrecură o mulțime de timp împreună, 
frustrați de faptul că nu aveau nimic util de făcut. Doborârea 
elicopterului în apropiere de Liuzhou nu fusese relatată în presa 
chineză, dar mesajele interceptate din comunicațiile radio ale 
Armatei Populare de Eliberare confirmau că toți membrii echipajului 
fuseseră uciși. De asemenea, lăsau să se înțeleagă că Foo și Sarah 
scăpaseră prin fugă, deși nu se preciza cum anume. 

Clayton se întorsese la Londra, lăsându-l pe adjunctul lui 
Rumbelow - pe cenușiul Barnie Mason, omul pe care nu-l cunoștea 
nimeni - ca șef interimar al bazei. Mason avea treizeci și cinci de ani 
și un stagiu de numai șase luni în Hong Kong, așa că îi era greu să-l 
împiedice pe amiral să-l trateze ca pe un băiat de serviciu. Poate că 
acesta era motivul pentru care, între momentele în care lua parte la 
ședințele de interogare a lui Ivor Thomas, dispărea în vastul și noul 
său birou și se îndeletnicea cu alte probleme în care CIA era mai 
puţin implicată. În cele din urmă convocă spre sfârșitul după-amiezii 
o ședință cu echipa care se ocupa de Scorpion. Nick Roper îl luă și pe 
Gatti în Toyota lui închiriată. Strada periferică din Stanley era ticsită 
de amah care își aduceau copiii de la școală acasă sau se înapoiau de 
la cumpărături, neavând habar de dragonul care se trezea din somn 

în interiorul țării și de nefericiții occidentali care erau târâți 
implacabil într-un haos pe care nu-l puteau stăpâni. În timp ce 
străbăteau centrul insulei, Roper îi întinse lui Gatti un ziar - era 
Standard din ziua aceea, deschis la pagina șapte. 

Gatti aruncă o privire asupra scurtei informări care anunţa 
execuția, la Beijing, a doi sabotori teroriști. O fotografie neclară arăta 
două siluete omenești - un bărbat și o femeie - contorsionate, cu 
braţele legate la spate și ridicate până la nivelul umerilor, stând în 
picioare într-un camion, împreună cu o jumătate de duzină de 
polițiști înarmaţi. Fuseseră împușcați în public - se spunea în articol - 
pe un morman de gunoi, la marginea orașului. 

— Sunt sigur că cel din stânga este Tang Tsin, zise Roper. 

— Îmi pare rău. 

— Bănuiesc că a trăit clipe grele... probabil n-a regretat că moare. 
În fotografia aia pare foarte calm, deloc speriat. Dar aș vrea ca eu 
să-mi fi dat seama de primejdie. Aș fi putut să-l scot din ţară înainte 
să fie arestat. 

— Nu te învinovăţi, Nick. Era conștient de riscul pe care și-l 
asuma... voia să facă asta. 

Gatti se uită în jos, la zgârie-norii albi de ia mijlocul coastei și la 
portul ce strălucea în lumina asfințitului. 

— Sărman nenorocit... mă întreb ce le-a spus înainte să moară. 

— La fel mă întreb și eu. 


Sarah și Foo își petrecură o zi ce părea să nu se mai sfârșească 
ascunși într-un șopron, undeva la nord de Canton: renunțaseră să se 
mai frământe în legătură cu locul exact în care se aflau. Jeep-ul era 
camuflat sub un maldăr de crengi și paie. Nu se vedea nici o fermă și 
nici un sat, dar Cheng plecase de lângă ei, lipsind câteva ore, și se 
întorsese cu o canistră cu benzină și o pungă cu orez fiert. Când se 
întunecă, porniră iar pe niște drumuri mai circulate, trecând pe lângă 
biciclete care mergeau clătinându-se și depășind camioane încărcate 
cu produse agricole. 

Parcurseră aproximativ cincizeci de mile, când dădură de un deal 
și zăriră în fața lor o îngrămădire de lumini. Cheng reacționa imediat, 
semnaliză la stânga și coti pe un drum de pământ mărginit de 
bambuși. Se opri când ajunseră destul de departe ca să nu mai poată 
fi văzuţi și se înapoie la drum pe furiș, însoţit de Foo. Uitându-se cu 
precauţie printre tulpinile de bambus, reușiră să vadă un șir de 
vehicule care stăteau în așteptare, farurile lor luminând o barieră 
vărgată în alb și roșu, precum și oameni în uniformă și două mașini 
cu faruri cu lumină albastră intermitentă, 

— Oare asta e acolo întotdeauna, sau ne caută pe noi? întrebă Foo, 
vorbind foarte încet, deoarece punctul de control se afla la o 
depărtare de numai o sută de metri. 

— E pentru noi. Trebuie să părăsim jeep-ul și să mergem pe jos. 

Cheng adoptase dialectul din Shanghai, simțindu-se ușurat că nu 
mai era nevoit să depună eforturile chinuitoare de a-i vorbi în engleză 
lui Sarah, a cărei exprimare în dialect cantonez i se părea tot atât de 
greoaie. 

— Vino. 

Se înapoiară la drumul nepavat și conduseră vehiculul pe o 
distanță de încă aproximativ o milă mai departe de șosea, apoi cotiră 
într-o zonă cu noroi mocirlos, trestie și bambuși. Jeep-ul se adânci 
până la osii și ei îngrămădiră deasupra crengi și frunze ca să-l 
ascundă. 

Toţi trei se traseră după aceea înapoi și se uitară unii la alții. 

— Poate că vreme de câteva zile nu îl vor găsi? zise Foo, părând că 
se îndoiește. 

— Dar noi ce facem? întrebă Sarah. 

Începuse să plouă și cămașa ei era deja udă leoarcă. 

— Cheng ne va conduce pe poteci depărtate de drumurile 
principale și ne va găsi o barcă... trebuie să avem în continuare 
încredere în el. 

— Sigur că da. 

Sarah strănută tare. 


266 


— Nu încrederea în ei este problema, Ben, ci senzaţia că din 
clipă-n clipă s-ar putea să mor din cauza intemperiilor la care sunt 
expusă. Nu știu cum reușești tu să rămâi atât de vesel. În închisoare, 
ar fi măcar cald și uscat. 

Simţi braţul bărbatului vârstnic în jurul ei, punându-i haina lui pe 
umeri. 

— Nu, nu trebuie să faci asta. 

În întuneric, el râse ușor. 

— O vom folosi amândoi. 

Cheng era deja o siluetă neagră, la vreo doi metri înaintea lor, 
conducându-i pe un alt drum de ţară, apoi strecurându-se, pe ocolite, 
de-a lungul făgașului dintre câmpuri de orez pustii. 


Stând gârbovit la masa goală, într-o cămașă murdară care duhnea a 
transpiraţie, Ivor Thomas era și el tot atât de obosit. În orbitoarea 
lumină albă vedea dublu, extenuat fiind de orele în care fusese 
interogat de diverse chipuri ascunse în umbră. Afară se întunecase și 
el voia cu disperare să se întindă pe jos și să doarmă. Deprimarea lui 
se transformă în deznădejde când văzu că echipa se schimbă din nou. 
Revenise bărbatul pe care el îl știa cu numele de Mason. Ceilalți 
părăsiră încăperea. 

— Probabil că ești obosit. 

Torţionarul său îi oferi o ţigară. Thomas clătină din cap, dar pe 
urmă o luă și trase un fum când Mason i-o aprinse cu bricheta lui. 
Fuma rareori, dar era ceva cu care să-și ocupe mâinile tremurătoare. 

— Ascultă, Ivor, am o problemă... China Roșie a reușit cumva să-și 
strecoare aici un spion și eu cred că tu ești acela. 

Ridică o mână: 

— Nu, încă nu spune nimic. Indiferent ce s-a întâmplat în Coreea, 
cu mulți ani în urmă, sunt sigur că nu tu ai vrut asta. Cred că au găsit 
ei o cale prin care să te preseze, asta-i tot, și-ți garantez că nu vei fi 
acuzat de nici o crimă dacă mărturisești totul. Ar fi putut să i se 
întâmple oricăruia dintre noi, Ivor, dar eu trebuie să știu... 

Thomas se prăbuși pe spătarul scaunului, cu ochii opaci pe chipul 
cenușiu. 

— V-am spus tuturor adevărul... Am cedat când m-au interogat... 
n-a fost nici o tortură sau ceva de felul ăsta, dar m-au ameninţat că o 
vor face și mi-au spus că voi fi împușcat. Eram mort de frică și le-am 
spus totul despre încercarea de a-l salva pe Kang-Hong Cho... 

Ochii lui implorau o încurajare. 

— Dumnezeule, ei știau deja tot, ce rău am făcut cu asta? 

— Atunci de ce te-au eliberat, iar pe Joe Zimmermann l-au ţinut 
închis zece ani? 

Întrebarea lui Mason avea o nuanță de asprime, deși tonul 
continua să fie blând. 

— Nu știu. 

— Tu l-ai turnat pe Zimmermann? 

— Am recunoscut că el era ofițer în serviciile de informaţii a le 
marinei, nu un simplu matroz care se nimerea să navigheze cu nava 
aceea, dar am avut impresia că ei știau deja și asta. 

— Când ai fost eliberat, de ce ai spus că Zimmermann murise? 

— Mi-au spus ei că murise. 

— Cum? Era în viață când ați fost luaţi prizonieri. 

— Ei ziceau că el încercase să scape dintr-un lagăr și că fusese 
împușcat de paznici. 

— l-ai crezut? 

— Da. 

— Nu ţi-a trecut niciodată prin minte că el ar mai fi putut să fie în 
viață? Că tu l-ai abandonat pur și simplu acolo? 

— Nu, nu m-am gândit la așa ceva. Zău că nu m-am gândit. 

Pentru prima oară, Thomas începu să plângă. 

— E-n ordine, sunt un laş, după aceea îmi venea să mor de rușine, 
nu eram în stare să recunosc nici măcar în sinea mea ce făcusem, mă 
uram pentru fapta mea. Îmi pare rău... pur și simplu nu știu cum s-a 
întâmplat. 

— Nu cred. 

Mason arătă cu mâna spre coridorul de afară. O femeie nevinovată 
s-a spânzurat acolo, Thomas, fiindcă am bănuit-o în locul tău. 
Expresia lui deveni amenințătoare, plină de dispreţ, în timp ce se 
sprijinea pe spătarul scaunului, aprinzându-și o altă ţigară, de astă 
dată fără a-i oferi una și celuilalt. 

— Să știi că nu-ţi faci nici un serviciu. Dacă trebuie, eu pot să 
aştept toată noaptea, avem tot timpul din lume, dar vreau adevărul. 

Deodată ridică glasul, strigând: 

— Adevărul, Ivor, adevărul! 

Thomas se prăbuși înainte, pe masă, legănând capul pe braţe și, 
zguduit de plâns, trăgându-și cu zgomot nasul, spuse: 

— Ăsta este afurisitul de adevăr. Vocea lui sună dogit, înăbușită de 
braţe, aproape de neauzit. Nu puteţi pricepe că și eu sunt nevinovat? 

Sarah și Foo parcurseseră ultimele cincizeci de mile mergând pe 
jos. În acea primă noapte, umblară aproape jumătate din timp 
sprijinindu-se unul de altul, extenuațţi, în spatele siluetei întunecate a 
lui Cheng. În zori se culcară într-un crâng de bambuși foșnitori, la 
marginea unor orezarii plantate în tablă de șah - unele pătrate 
acoperite de apă, altele uscate - și rămaseră toată ziua ascunși. În 
cursul dimineţii, câteva femei îmbrăcate în chimonouri largi negre și 
pantaloni veniră să planteze răsaduri de orez, încărcate pe o roabă, 
într-un maldăr de un verde intens, dar nimeni nu se apropie de 
crângul de bambuși. Cei trei fugari nu aveau nimic de mâncare, dar în 
sticla lui Cheng mai era apă. Mai tot timpul zilei, Sarah moţăi fără a-și 
găsi odihna. La un moment dat se trezi și îl văzu pe Cheng, 
îngenuncheat cu trupul drept, clipind în vreme ce stătea de pază 
uitându-se când într-o parte, când în cealaltă. 

— Unde suntem? întrebă ea, somnoroasă. 

— Undeva la est de Canton. Dormi, Sarah. Te trezesc eu dacă 
apare vreo primejdie. 


O dată cu lăsarea nopții porniră iar la drum. Din fericire nu era 
lună - întunericul înconjurător le dădea un sentiment de siguranță în 
timp ce Cheng îi conduse milă după milă pe drumuri înguste și de-a 
lungul unor canale de scurgere, printre orezării, apa mustind sub 

picioarele lor. După prima oră de mers începu să plouă, ceea ce făcea 
ca întâlnirea întâmplătoare cu patrule de frontieră să fie mai puțin 
probabilă, dar toţi trei fură udați până la piele. Încheiaseră călătoria 
plescăind prin noroi, cu hainele ude lipite de trupuri, poticnindu-se 
de oboseală în clipa în care Cheng aprinse fasciculul de lumină 
galbenă al lanternei lui pentru a găsi cărarea ce ducea spre o plajă 
pustie. 

— Unde suntem? întrebă iar Sarah. 

— Pe coastă, la vest de Swatow. 

— Şi cât e ceasul? șopti Foo. 

Clănțănea din dinți și părea gata să cadă din picioare; pentru prima 
dată își arăta vârsta. 

La lumina lanternei, Cheng se uită la ceasul de la mână, apoi o 
stinse. 

— Aproximativ cinci dimineaţa. 

— Eşti sigur că ne aflăm unde trebuie... că de aici ne vor lua 
prietenii tăi? 

Undeva, la nord de Canton, Cheng avusese o convorbire telefonică, 
sunând de la un post public de pe margine șoselei. Zicea că urma să-i 
ia o barcă, pentru a-i duce în Hon Kong, dar Foo era sceptic - tot ce 
atingea Cheng părea să se transforme în praf. Îndoiala din glasul lui 
nu putea fi ascunsă. 

— Vor reuși să ne găsească? 

— Suntem la locul cel bun, se răsti Cheng, mânios. Dar bate un 
vânt puternic și trebuie să ne adăpostim dacă nu vrem să murim. 

Toţi trei merseră cu greu pe nisip până ajunseră la un perete de 
stâncă și se ghemuiră lângă el, ferindu-se de ploaie și de vânt. Era 
îngrozitor de frig și în întuneric nu vedeau decât sclipirea unui val alb 
spărgându-se din când în când pe mal. Lanterna nu mai fu folosită, 
iar ei nu-și vorbiră. Fuseseră extraordinar de norocoși că, de la miezul 
nopții, nu mai întâlniseră nici o ființă omenească, și Cheng era 
hotărât să nu rateze șansa. Strângându-se lângă el în căutarea căldurii, 
Sarah simți încordarea din trupul lui în timp ce se uita departe, spre 

mare. Indiferent ce-ar fi putut să aranjeze, dacă un pescar sau o 
patrulă de pază a coastei ar fi dat acum din întâmplare peste ei, acesta 
ar fi fost sfârșitul lor. 


Luther știa că era terminat. Chiar dacă Scorpion ar supraviețui, 
chiar dacă Sarah și Foo ar fi prinși din nou, el pierduse încrederea 
ministrului. După ambuscada în care fusese atras elicopterul, se 
așteptase ca Foo și Cable să fie capturați în câteva ore. Când își dădu 
seama că ei scăpaseră, Luther știu că omuleţul acela abject nu va mai 
avea niciodată încredere în el - era un singur eșec, dar se adăuga 
celorlalte. Făcându-și curaj pentru a supravieţui, o lăsase pe Josie în 
casa de pe malul lacului de la Hangzhou și se înapoie direct la Beijing. 

Umblând încoace și-ncolo prin apartamentul de la periferie, și 
simțea că urăște mica încăpere meschină, cu mobilierul ei simplu, de 
lemn; dar potenţialele opţiuni nu arătau prea rău. Avea fonduri 
bănești în Hong Kong și șase pașapoarte diferite cu care să poată 
călători. Nu trebuia decât să iasă din casă... și să dispară. Pe chinezi îi 
va lovi apoplexia și vor fi hotărâți să-l împiedice să stea de vorbă cu 
reprezentanţii unor servicii de informaţi i occidentale; nu vor ezita să 
trimită pe urmele lui un ucigaș. Dar el închiriase de ani de zile un 
apartament pe o stradă secundară din Causeway Bay, în chip de casă 
conspirativă personală: o noapte sau două se va ascunde, apoi... 
încotro? Prefera vestul Australiei. Va lua avionul până la Perth, va 
obține la sosire viză pentru o lună și după aceea va cere stabilirea 
definitivă - poseda aproape două sute de mii de dolari americani și va 
declara că intenționează să înceapă o afacere pe cont propriu. De fapt, 
chiar avea să înceapă una - poate spionaj industrial sau pază 
împotriva spionajului industrial - care era aproape respectabilă. 
Singura problemă rămasă nerezolvată era Josie. Oare australienii o 
vor lăsa să intre în țară? Tocmai decidea că - fir-ar al dracului! - 
bineînţeles că o vor lăsa, când sună telefonul. 

Era ministrul - legătura nu i-o făcu nici o secretară, la aparat fiind 
induși individul acela, mânios și vorbind bălmăjit. Luther își imagină 

ochii lui porcini holbându-se de furie în spatele lentilelor groase și 
transpirația curgându-i pe față. Fără preliminarii, fără nimic din 
obișnuita politeţe, ci doar un ordin succint: 

— Trebuie să-ți vorbesc, vino acum! 

Circuitul rămase mut și Luther simți un dezgustător tremur de 
teamă. Era o clipă de adevăr, un sfert de secol de încredere brusc 
spulberată, și instinctiv înţelese că nu avea de ales decât între 
supraviețuire și a se da la fund. Dacă s-ar duce la cartierul general al 
lui Qiao Shi, nu s-ar mai întoarce de-acolo. Oamenii lui l-ar aresta și 
i-ar ancheta eșecurile, probabil l-ar acuza mai degrabă de trădare 
decât de incompetenţă. Dacă nu s-ar duce ei ar trimite în câteva ore 
un escadron de soldaţi să-l aresteze. Nu putea să-i telefoneze lui Josie, 
deoarece convorbirea i-ar fi ascultată; oricum, circuitele erau 
îngrozitor de proaste și ar fi durat o oră până să capete o legătură. 
Trebuia să iasă din apartamentul acela și din ţară acum, imediat, fără 
să fie recunoscut. Altă posibilitate de scăpare nu exista. 

Luther păstra un pașaport vest-german pe numele de Hans Richter, 
ascuns sub o scândură desprinsă de pardoseală dormitorului, 
împreună cu o sticlă cu vopsea de păr pentru a deveni brunet, ceea ce 
îl făcea să semene cu un cu totul alt om. Își arse pașaportul suedez în 
soba din camera de zi, sfărâmând cenușa cu vătraiul, ca să nu lase nici 
o urmă - celelalte documente de călătorie ale lui se aflau în Hong 
Kong - și își întinse pe cap vopseaua de păr. Când părăsi 
apartamentul, coborî scara ce ducea la ușa dinspre curtea din spate, 
unde se aflau conteinerele de gunoi, simțind că nu îl remarcă nimeni. 
Nici vreun urmăritor care s-ar fi aflat în faţa casei - unde luminile din 
apartamentul lui continuau să ardă și unde era parcată Skoda lui. Cu 
puţin noroc, ei nu se vor aștepta ca el să se miște atât de repede. Banii 
necesari îi erau distribuiți în pachete de bancnote prin toate 
buzunarele și când începu lungul drum pe jos până la stația centrală 
de autobuze, nu purta nici un bagaj. Cu douăzeci și patru de ore în 
urmă fusese luat de la Shoudu de o mașină guvernamentală cu șofer; 
acum nu era decât un fugar pe străzi. 

Pe plaja de lângă Swatow ploaia încetase, dar vântul rece ca gheața 
răzbătea prin veșmântul de bumbac ud și Sarah nu putea să se 
oprească din tremurat. Foo și Cheng stăteau ghemuiţi de o parte și de 
alta a ei, privind spre mare, în întuneric. Nimeni nu se apropiase de 
ei; singurul semn de viață fuseseră luminile de navigaţie ale unor 
jonci, pâlpâind peste ape, pânzele lor, asemănătoare cu niște aripi de 
liliac, fiind doar umbre puţin întunecate, profilate pe purpuriul de 
cerneală al cerului nocturn. De cum se iviră zorile, vântul căzu și se 
lăsă o ceață groasă, împiedicându-i să mai vadă marea; fâșii de ceață 
cenușie se învârteau în jurul lor ca niște fantome. 

— Oare ne va mai găsi barca, în condiţiile astea? 

Sarah era prea înfrigurată și nefericită pentru a-și ascunde 
îngrijorarea. Cheng nu răspunse și se cufundară iarăși în tăcere. De 
când fugeau, lui Sarah nu-i fusese niciodată atât de teamă ca acum - 
dacă barca nu și-ar face apariţia, ei ar fi ţinte fixe în lumina dură a 
dimineţii, o occidentală și doi străini pe o plajă expusă vederii; și toți 
figurau în capul listei de persoane căutate de poliţie. 


Luther adoptă calea de rezolvare cea mai îndrăzneață - un autobuz 
de noapte, gol, din centrul orașului până la Shoudu, unde cumpără 
un bilet numai dus către Hong Kong. Holul de așteptare era aproape 
pustiu - doar câţiva pasageri ghemuiţi pe bănci așteptau primele 
zboruri din dimineaţa aceea. Mâinile îi transpirau și gura îi era uscată 
când se apropie de postul de control al emigrației și întinse sub geam 
pașaportul și biletul, cât mai firesc cu putință. Oare erau mai mulți 
paznici decât de obicei? La o depărtare de numai câțiva metri, doi 
soldați tineri  căscau,  îndreptând spre pardoseală ţevile 
Kalașnikov-urilor lor, cu ochii obosiţi sub chipiele verzi, târșâindu-și 
picioarele în papucii ieftini, de pânză, care în vremea din urmă 
dădeau întregii armate și altor categorii militare o înfățișare 
neglijentă. 

Tânărul plictisit din cabina de control răsfoi repede paginile 

pașaportului lui Hans Richter, fără să le vadă, și aplică ștampila pe 
una dintre ele, la nimereală, Luther trecu mai departe, la următoarea 
barieră - controlul securităţii. Oare faptul că nu posedă nici un fel de 
bagaj va atrage bănuieli? 


Pe plajă, pe măsură ce se lumina mai mult, Cheng începu să devină 
neliniștit. Stătea la marginea apei, uitându-se intens în largul mării; 
mai sus de el, pe plajă, Sarah și Foo stăteau ghemuiţi unul lângă altul, 
ca niște piese de rezervă incapabile să facă ele însele ceva util, încă 
înghețaţi în hainele lor ude. Calmul oriental al lui Foo i se părea lui 
Sarah liniștitor, brațul cu care el îi înconjura umerii o alină. Dar 
stresul din ultimele câteva zile îl costase. Faţa lui era cenușie de 
oboseală. Uneori Cheng era ascuns în ceață, alteori apărea prin 
golurile dintre vălătucii lăptoși, sărind încolo și încoace ca o lăcustă. 
Sarah își dădea seama că și el începea să fie speriat, temându-se că și 
acest plan dăduse greș. După ce călătorise străbătând jumătate din 
China, într-o continuă încordare și cu nervii solicitați la maximum, 
simţea că-i vine să plângă. 

Când se auzi un ușor hârșâit, urmat de clipoceli și de scrâșnetul 
unor ghete pe nisip, ţinea ochii întredeschiși și la început nu observă 
nimic. Foo a trezit-o însă la realitate: 

— lată-i, Sarah! Sări în picioare, trăgând-o după el, dintr-o dată 
revenit la viață. Mișcă! Pentru numele lui Dumnezeu, mișcă! Ceaţa 
asta ne poate oferi strict răgazul necesar ca să dispărem din vedere 
înainte de a se lumina de ziuă, dar se cheamă că vom scăpa ca prin 
urechile acului. 

Deodată ea văzu că pe plajă, împreună cu Cheng, erau trei 
persoane. Se așteptase la o șampană sau la o barcă de pescuit, dar ei 
trăgeau din valuri o barcă mare de cauciuc gonflabilă. Când ceața se 
risipi în jurul ei, reuși să distingă da motoare montate în afara 
bordului, rotite în sus în așa fel încât elicele să nu se deterioreze; 
motoarele aveau o ciudată formă pătrată - trebuie că erau închise în 
cutii căptușite cu scamă de bumbac pentru amortizarea zgomotului. 

Unul dintre personaj se apropie, îmbrăcat în întregime în negru, ca 
un diavol dintr-un miracol: costumul ud, gluga care-i acoperea 
capul, până și pielea din jurul ochilor și al gurii, totul era negru. 
Numai ochii și dinţii îi erau de un alb strălucitor. Straniul efect era 
diminuat de ușor accent din Yorkshire. 

— Sunteţi Foo și Cable? 

Sarah se uită la el, uimită. 

— Ce dracu’, care-i problema? Am întrebat: voi sunteţi Foo și 
Cable? 

Sarah făcu un efort să-și revină din uimire. 

— Da. Da, noi suntem... dar mă așteptam la cineva de origine 
chineză? 

— Îmi pare rău că v-am dezamăgit. 

— Nu înţeleg. Foo o trăgea deja spre barcă, privind îngrijorat spre 
cer. 

— Prietenul nostru chinez a transmis un mesaj la Hong Kong. El a 
aranjat asta... nu v-a spus? Intraţi odată în barcă și faceţi întocmai ce 
vă spun eu. Timpul ne presează al dracului. 

Cheng alerga pe lângă ei, zâmbind cu gura până la urechi. 

— Vedeţi... suntem în stare s-o facem! Învățăm din greșeli. 
Spuneţi-le celor din Hong Kong că învăţăm și cum să distrugem 
comunismul. Spune-le, Sarah! 

Tulburată, Sarah dădu afirmativ din cap, agățându-se de Foo. 
Stând în picioare, în valurile ce se spărgeau de mal, Cheng le strânse 
amândurora mâinile și se înclină politicos în timp ce ei se cățărau în 
barcă. 

— Noroc! le strigă, încercând să acopere vântul. Spuneţi-le că 
suntem serioși, spuneţi-le să ne ajute! 

Sarah și Foo se ghemuiseră pe scândurile de pe fundul bărcii, 
simțind stropii de apă rece ca gheața în jurul lor și un val 


33 Piesă de teatru în evul mediu (n. t.). 
279 


repezindu-se pe sub învelișul de cauciuc: barca se cabră și cei trei 
marinari o împinseră către larg, în mare, urcând apoi și ei, 
rostogolindu-se peste bord printr-o manevră bine antrenată, începură 
să vâslească energic, iar unul dintre ei porni motoarele, ceea ce 
produse o serie de pocnete slabe - amortizarea funcționa. 

— Sunt Cartwright, sergent în SBS, strigă bărbatul care le vorbise 
pe plajă. Aruncă spre ei două hanorace. Îmbrăcaţi-le, aici, afară, e al 
dracului de frig. 

Când își trase peste cap obiectul acela, Sarah simţi o căptușeală 
mițoasă și călduroasă. Uitându-se în urmă, îl văzu pe Cheng care 
continua să stea în picioare la marginea apei, cu un braţ ridicat în 
semn de adio în timp ce-i privea cum dispar în ceaţă. Va reuși oare să 
rămână în libertate? 

Îi dădea o șansă de numai cincizeci la sută și se simţi copleșită de 
un val de emoție. În felul lui liniștit și hotărât, el le salvase viața... ei și 
lui Foo. Plecaseră într-o asemenea grabă încât nu avuseseră nici 
măcar timp să-i mulțumească. 

Luther stătu timp de aproape trei ore în holul pentru plecări fără să 
fie deranjat în vreun fel, la început chinuit de teamă de fiecare dată 
când trecea o patrulă înarmată; dar își dădu treptat seama că fie că 
urmărirea încă nu ajunsese la aeroport, fie că deghizarea lui era bună. 
În cele din urmă, zborul lui decola de la Shoudu la ora șapte 
dimineaţa. Privind în jos, prin geamul oval al vechiului Iliușin, văzu 
acoperișurile aurite ale Orașului Interzis sclipind în soarele matinal, 
albastrul intens al Templului Cerului, parcul verde și lacul din jurul 
Palatului de Vară de la Wanshou Shan. Toate erau nespus de 
frumoase și făcuseră parte din viața lui vreme de treizeci de ani. 
Niciodată nu le va mai vedea. Cel puţin așa spera. 


La cincisprezece minute depărtare de uscat, Marea Chinei de Sud 
era agitată de valuri mărunte. Barca se înclina neplăcut când aluneca 
în jgheabul dintre două valuri și Sarah simţi că începe să-i fie greață. 
Ședea ghemuită lângă Foo, în apa îngheţată care se scurgea într-o 
parte și-n alta pe fundul bărcii, iar cei trei stăteau pe vine în jurul lor. 
Bărbatul originar din Yorkshire și care purta numele de Cartwright se 
ocupa de cârmă. Poziţia lui Sarah era atât de incomodă, încât se simţi 
de-a dreptul ușurată când pârâitul slab al motoarelor se stinse și 
mișcarea de continuă schimbare a direcţiei încetini treptat. Își 
îndreptă trupul și se întoarse spre Cartwright. 

— De ce ai oprit? 

— Culcă-te! îi șuieră el printre dinți. 

— Dar ce...? 

În clipa în care-i simți mâna pe cap, împingându-i-l în jos cu 
brutalitate, văzu și copastia înaltă a joncăi de pescuit, la o depărtare 
de aproximativ o sută de metri. În ceaţă, aproape că se ciocniseră de 
ea, dar o rafală de vânt crease brusc un culoar liber între cele două 
ambarcaţiuni. Jonca se deplasa încet, trăgând în urma ei o lungă plasă 
de pescuit, și la pupa înaltă stăteau două siluete omenești. Vorbeau 
într-un dialect hakka pe care ea nu-l înțelegea, dar îi auzea limpede. 

— Oh, Dumnezeule! exclamă în șoaptă. Dacă se întorc spre noi, or 
să ne vadă! 

Cartwright se lăsă să cadă lângă ea. 

— Pentru numele lui Dumnezeu, taci! 

Barca alunecă în spatele unui val și jonca dispăru din vedere. 

— Dacă stăm cu toţii jos, s-ar putea să nu ne observe. 

Dar barca de pescuit reapăru legănându-se ca amețţită, 
stropindu-le fețele, și Sarah îl văzu pe Cartwright ridicând liniștit 
siguranța trăgaciului de la pistolul său mitralieră; același lucru îl 
făceau și ceilalți. 


Spre amiază, Luther aterizase pe aeroportul Kai Tak și ajunsese la 
Causeway Bay printr-o serie de călătorii încrucișate când cu taxiul, cu 
metroul sau cu minibuzele. Când închise în urma lui ușa micului 
apartament, era sigur că nu fusese urmărit. Apartamentul se afla la 
etajul șase al unui bloc vechi, în apropie de templul Tin Hau, ocupat 
de un larg spectru de europeni în continuă schimbare. Îl închiriase cu 
cinci ani în urmă ca mijloc de scăpare pentru situaţii de felul celei de 
acum, și nimeni în afară Josie nu știa de existenţa lui. 

Avea acolo o cameră de zi mobilată doar cu două fotolii un 
televizor, un dormitor cu un pat de o persoană, o baie și bucătărie în 
care se afla un dulap plin cu cutii de conserve. Când nu era acolo, 
scotea frigiderul din priză, dar acum îl puse în funcțiune și un zumzet 

liniștit umplu apartamentul. Când își aprinse o Gitane și se duse să 
stea lângă fereastră, apărat de perdelele de plasă prăfuite, privind în 
jos spre mulțimea ticsită și traficul aglomerat, se simţi anonim, în 
siguranță. Suflând un inel de albăstrui cu miros pătrunzător, se 
întoarse spre televizor, apăsând tastele până când găsi un post la care 
se vorbea în engleză. 

Luther se lăsă pe spate într-un fotoliu și își alcătui în minte o listă a 
lucrurilor pe care trebuia să le facă. Va telefonă la băncile lui pentru a 
transfera majoritatea depunerilor în Australia, cerând totuși zece mii 
de dolari în bani lichizi, care să poată fi ridicați pe bază de trată 
bancară de la o filială a băncilor din Hong Kong și Shanghai situată la 
o depărtare de două intersecţii. Obţinerea unui bilet de avion până la 
Perth nu constituia nici o problemă. Problema era Josie. Voia s-o aibă 
cu el, dar ea se afla în Hangzhou. Pentru prima dată îi trecu prin 
minte că era posibil ca ea să fi fost arestată, dar alungă acest gând. Ea 
va fi în siguranţă - era cetățean cu drepturi depline, avea propriul 
palmares ca spion - dar cum ar putea el s-o contacteze fără să riște? 
Cum ar putea s-o scoată din ţară? 

Sunetul televizorului era dat la volum minim. Se transmitea un 
buletin de știri și prezentatorul, o femeie eurasiatică superbă, își 
mișca buzele către el, pe tăcute, ca un peștișor într-un acvariu. Luther 
se uita neatent la ecran, cu gândul la Josie. Crainica, stând la un birou 
din studio, fu înlocuită de un film despre o revoltă din China, 
imaginea înclinându-se ca beată dintr-o parte în alta, ca și cum 
cameramanul ar fi fost lovit de o rachetă. Prezentatoarea de știri 
apăru iar pe ecran, fiind apoi înlocuită brusc printr-o fotografie care-i 
păru cunoscută. Reflecţiile lui Luther fură întrerupte de senzația 
acută a unui șoc psihic. Se uită la propriul lui chip. Căzu în genunchi 
în fața aparatului și mări volumul sonorului. 


„„„de origine germană Manfred Luther - prezentatoarea 
adoptase un ton grav - călătorind probabil cu un pașaport 
suedez falsificat, pe numele de Ulf Ericsson, fugit de sub 

custodia Beijing-ului în timp ce aștepta să fie judecat pentru 
acuzația de a fi făcut trafic cu heroină în valoare de trei 
milioane de dolari Hong Kong. El le este cunoscut autorităților 
chineze ca un vechi traficant de droguri și se crede că acum s-ar 
afla în Hong Kong. Oricine care îl va vedea va trebui să ia 
legătura cu Poliţia Regală din Hong Kong, la... 


Vocea dădu un număr de telefon și crainica eurasiatică apăru iar pe 
ecran. 

Luther se lăsă să cadă în fotoliu, respirând greu, uluit, mânios, dar 
mai ales speriat. Spaima îi era chiar mai mare decât cea pe care o 
simţise la Beijing. Ticăloșii! Cum descoperiseră detaliile privitoare la 
pașaportul lui fals? Cum Dumnezeu știau unde se află el? Apoi zâmbi 
strâmb la gândul ironiei sorții care făcea ca ei să încerce să folosească 
autorităţile din Hong Kong ca să le fie predat. 


O dată trecuți de jonca de pescuit și după ce motoarele suspendate 
fură pornite din nou, călătoria la Hong Kong decurse în liniște pentru 
Sarah și Foo. La douăzeci de mile în larg erau uzi și înghețaţi, dar 
șalupa de patrulare a marinei se afla la locul de întâlnire prestabilit și 
îi luă la bord. Se instalară fiecare în câte o cușetă, sub punte, și se 
lăsară în voia somnului. Îi trezi un tânăr marinar, servindu-le o cafea 
fierbinte, în timp ce intrau în portul Hong Kong pe la mijlocul 
dimineţii. Soarele strălucea pe apă, feriboturile goneau ca săgeata 
între Central și Kowloon, înălțimile Peak-ului sclipind de mulțimea 
blocuri-turn albe, dar cu un halou de ceață pe creștet. Cu un 
sentiment de imensă ușurare, Sarah își trecu picioarele peste 
marginea cușetei și fu condusă până sus, pe chei, împreună cu Foo. 

Îl sărută - „Am reușit, Ben. Îţi mulțumesc” - și se pomeni pe 
bancheta din spate a unei mașini, condusă de un matroz, care se 
îndreptă rapid către apartamentul ei de pe MacDonnell Road. Din nu 
se știe ce motiv, Foo fusese luat în altă direcție, dar ea se simţea și 
acum prea extenuată ca să mai întrebe de ce. Nu dură decât câteva 

minute până ajunse la blocul ei, unde șoferul - care până la urmă se 
dovedi a nu fi un matroz, ci un subofițer, socotind după uniforma lui, 
cu o față cu trăsături inteligente - o conduse până sus, la 
apartamentul ei. O nedumeri faptul că el avea o cheie, apoi se enervă 
când văzu că omul părea să aibă de gând să rămână acolo. 

— Cineva de la biroul dumneavoastră vine încoace să stea de vorbă 
cu dumneavoastră, domnişoară, dar s-au gândit că v-ar plăcea ca mai 
înainte să aveți timp să faceţi o baie și să vă relaxaţi. În frigider e și 
câte ceva de mâncare. Aţi vrea să vă fac o cafea? 

— O pot face și eu, mulțumesc... asta e locuinţa mea, să știi, replică 
ea, uitându-se cu înţeles spre ușă. 

El înţelese. 

— Îmi pare rău, domnişoară. Am ordin să rămân aici. 

— Să rămâi aici? De ce? 

— Ca să vă păzesc, domnișoară. 

— Aşadar mă amenință o primejdie? Sau făcea obiectul unor 
bănuieli? se întrebă ea. Poate era chiar în stare de arest? Ce dracu' se 
întâmpla? 

— Cred că este numai o chestiune de rutină, domnişoară. 

Tânărul se instală pe o canapea de lângă ușă și își scoase haina 
uniformei. Sarah văzu că purta un pistol într-un suport de umăr - nu 
avea de gând s-o părăsească până nu îi va da cineva ordin în acest 
sens. Intră în dormitor și ridică receptorul telefonului, dar aparatul 
fusese deconectat. 


Ca și pe Sarah, pe Benjamin Foo îl miră primirea care i se făcu. Fu 
îmbrâncit într-o altă mașină - condusă tot de un subofițer care, 
evident, nu era folosit de obicei ca șofer - și se pomeni urcând în 
zigzag pe Peak. ÎI irită faptul că era tratat astfel: după toate prin câte 
trecuseră el și Sarah, era neplăcut să nu fie întâmpinat de prieteni și 
colegi. Primirea de care avuseseră parte fusese rece, impersonală... și 
planificată. Era ceva ca un fel de neîncredere, îi lăsa un gust amar. 
Încă mai căuta o explicație când mașina trecu printr-o intrare 

dintr-un zid înalt. Uitându-se în spate, văzu două porţi de oţel 
închizându-se în urma lui. 

Clădirea era o vilă albă, cu vedere spre port, cu o anexă modernă 
pe jumătate ascunsă printre copaci și cu o antenă radio înaltă. Două 
femei tinere ședeau pe iarbă bând cafea din pahare de plastic. Foo își 
aminti că era una dintre clădirile de pe Peak folosite de CIA. Un 
bărbat scund și îndesat, evident militar, dar în haine civile, deschise 
portiera mașinii și îl conduse pe Foo înăuntru, printr-un hol răcoros 
pardosit cu mozaic, apoi într-un birou. Masă de lucru din lemn de 
trandafir și masă de conferințe, pereți plini de rafturi cu cărți, 
drapelul american cu franjuri aurii fixat într-un suport, în colț - 
semnele distinctive, oriunde în lume, ale unui funcționar american de 
rang înalt. Doi bărbaţi discutau cu glas scăzut lângă fereastră. Se 
întoarseră cu fața spre el. Foo îl recunoscu pe unul dintre ei ca fiind 
șeful bazei CIA, amiralul Erwin Smith: scund, cu o față ca de vulpe, 
fără un zâmbet. Celălalt era un străin înalt, cu părul argintiu, dar abia 
trecut de patruzeci de ani. Costumul cu dungulițe fine era impecabil: 
un om care își dădea multă silință ca să aibă o înfățișare distinsă. 
Ochii lui erau și reci, și vicleni - Foo simți instinctiv că nici nu-l 
simpatizează, nici nu are încredere în el. 

— Vă rog să luaţi loc. 

Felul de a vorbi al amiralului, lent, cu accentul statului Carolina, 
era prietenos, liniștitor, dar nici el nu-i inspiră încredere lui Foo. 

— Ne pare rău că aţi trecut prin momente atât de grele. 

Se așezară în fotoliile de piele dispuse în cerc, privind afară, spre o 
peluză udată de câteva stropitoare automate. Parcă s-ar fi aflat 
într-un colț al unui confortabil club oriental. 

— Eu reprezint guvernul american și mă numesc Smith. Nici o 
aluzie la adevărata lui funcţie. Dânsul este domnul Gerald Clayton, 
din Anglia. 

Bărbatul cu păr argintiu zâmbi cu toată sinceritatea unui crocodil. 

Deodată, Foo se simți ameninţat. 

— Ce s-a întâmplat cu domnul Rumbelow? 

— Este în permisie. 

Era absolut absurd în momentul de vârf al unei crize. 

— Aş vrea să vorbesc cu sir David Nairn. 

— Nairn a avut un atac de cord. 

Clayton arboră o expresie gravă, adecvată. 

— Se află într-un spital din Londra. 

Bănuielile lui Foo sporiră. 

— Şi domnul Roper? Comandantul Gatti? 

— Roper este într-o misiune de două zile la Tokyo. Gatti ia și el 
parte la aceeași misiune. 

Foo dădu din cap. Cei doi păreau să fi îndepărtat cu grijă orice alt 
membru englez sau american al echipei cu care avusese el de-a face... 
Pentru numele lui Dumnezeu, de ce? Se petrecea ceva foarte ciudat. 
Dar păstră o atitudine aparent relaxată. 

— Îmi pare rău să aflu așa ceva despre David Nairn. Îi voi telefona 
mai târziu soţiei sale. 

Se uită la ei, așteptând. Clayton trebuia să aibă o funcţie foarte 
înaltă în SIS, iar micul amiral era șeful bazei CIA: lor le revenea 
sarcina de a da tonul. 

Clayton avea un comportament straniu, parte lingușitor, parte 
agresiv. 

— Regretăm profund că domnișoara Cable v-a pus într-o situație 
primejdioasă. A fost absurd din partea ei să întreprindă o călătorie în 
China sub o acoperire de turist atât de transparentă. De fapt, însuși 
faptul de a se duce acolo a fost absurd din partea unei femei! 

Vorbea ca și cum ar fi dictat un memorandum. 

Foo ridică o mână. 

— O clipă. Nu înţeleg ce se întâmplă, nu pricep ce spuneţi. Din 
câte țin minte, Sarah însăși avea dubii în legătură cu plecarea în 
China, unde, ca femeie de rasă albă, era clar că va atrage atenţia în 
provincii - dar i s-a ordonat să se ducă acolo de către Rumbelow. 

Clayton clătină din cap cu tristeţe. 

— Mă tem că nu. Însă asta este acum o problemă de disciplină 

internă. Ne ocupăm de ea. 

— Dar sunt sigur că domnișoara Cable nu a greșit cu nimic. Este o 
tânără foarte curajoasă... și un excelent ofițer de spionaj. 

Clayton îi adresă un zâmbet compătimitor. 

— Sunteţi generos că-i ţineţi partea. „Al dracului ticălos, face pe 
ocrotitorul!”, gândi Foo. Nici nu mă aşteptam la altceva... dar, din 
păcate, știu foarte bine care este adevărul. 

Înainte ca Foo să-și poată reveni din mirare și să riposteze în vreun 
fel, amiralul adăugă: 

— Să nu mai vorbim despre asta, domnule Foo. Avem de discutat 
altceva, mai important, mult mai important. 

Foo își dădu seama că nu avea nici un rost să insiste - dacă Sarah 
era acuzată pe nedrept de tipii aceștia doi, el va trebui să se ducă în 
altă parte ca s-o apere. Acum trebuia să pară cooperant. Dădu din cap 
spre ei, cu o expresie impasibilă. 

— Cum aș putea să vă ajut eu? 

Urmă o lungă tăcere. 

— Scorpion, zise într-un târziu amiralul. L-am identificat pe 
Scorpion. 

Foo miji ochii. Brusc, simţi un nod în stomac. 

— Vreți să spuneţi că de astă dată știți într-adevăr? După 
încercările acelea neizbutite? 

În încăpere se lăsă tăcerea. Panorama portului, văzută prin 
fereastră,  păru că  încremenește brusc - feriboturile 
nemaimișcându-se pe apă, dârele de spumă albă din spatele lor 
aparent neclintite, ca și fâșiile de vapori ale avioanelor cu reacție din 
înaltul cerului albastru. 

Clayton își pironi ochii asupra lui. 

— Da, Foo. De data asta știm. 

Sarah tăcu o baie prelungită, își puse niște blugi și un tricou, și se 
așeză pe balcon, cu o ceașcă de cafea călduță. Ca să economisească 
timp la ședința în care urma să-și prezinte raportul, își făcu câteva 
însemnări cu privire la călătoria de coșmar întreprinsă în China 
împreună cu Foo, dar după ce trei ore se scurseră cu o încetineală 
supărătoare, începu să se întrebe dacă se va mai osteni cineva să 
treacă pe la ea. În cursul traversării mării, de la Swatow, se simţise 
extenuată - epuizată fizic și vlăguită emoţional - dar își revenea 
repede. Ar fi vrut să-l vadă pe Nick, să-i raporteze cuiva de la Peak, 
să-i telefoneze lui Nairn, să iasă din apartamentul acela care-i provoca 
o stare de claustrofobie. Pe la amiază fierbea de frustrare. Intră cu 
pași apăsaţi în camera de zi și i se adresă de-a dreptul paznicului, care 
îi zisese să-i spună „Brad”. Părea un nume foarte nepotrivit pentru 
cineva care arăta ca un bunic jucător de rugbi și cu convingeri de 
extremă dreaptă. 

— Uite ce-i! se răsti ea. Nu pot continua așa. Există oameni cărora 
trebuie să le telefonez, ar trebui să-mi prezint raportul la birou. 
Oricum - tonul îi deveni aproape rugător o să înnebunesc închisă aici, 
sus. Trebuie să fac o plimbare. 

Brad clătină din cap. 

— Îmi pare rău, domnişoară, nu puteţi părăsi apartamentul. 

Avea ochi mici, duri și umeri pătraţi care lăsau să se ghicească doar 
extrem de puţin din forța ce se ascundea în el. 

— Vă rog să nu ne îngreunaţi sarcina. 

— Dar nu aveţi nici un drept să mă ţineţi aici. Nu-i legal. Eu nu fac 
parte din marină și nu mă aflu în stare de arest sau mai știu eu ce. Ori 
poate că asta-i situația? 

— Din câte știu eu, nu, domnișoară. Ordinele mele sunt să vă ţin 
aici, atâta tot. 

Cu aceste cuvinte, se instală iar pe canapea. 

Sarah se prăbuși într-un fotoliu, hotărându-se în sinea ei să se 
strecoare afară atunci când el va fi nevoit să se ducă la toaletă - ședea 
acolo de aproape patru ore și cu siguranță nu va putea să rabde la 
infinit! Când sosi momentul respectiv și el dispăru în baie, ea se duse 
în vârful picioarelor la ușă și desfăcu zăvorul, dar ușa de stejar masiv 
rămase neclintită. Izbi în lemn, dar ușa tot nu se deschise. Atunci 
văzu, mai jos, pe margine, o nouă broască de alamă - cineva montase 
în lipsa ei o broască de siguranță. Oribilul Brad poseda o cheie, dar ea 
nu avea așa ceva. 


Ușa celulei lui Ivor Thomas fu deschisă în dimineaţa aceea de un 
tânăr pe care nu-l mai văzuse niciodată. Avea un chip sincer, iar 
surâsul lui era destul de prietenos, dar - ca și temnicerul lui Sarah - 
cineva îl alesese pentru forța abia ascunsă de costumul lui bine croit. 

— Căpitanul Wells, domnule, se prezentă el pe un ton vioi. Marina 
militară. 

Când se ridică anevoie de pe cușeta lui, duhnind a sudoare uscată, 
Thomas era îmbrăcat tot în salopetă lui mototolită. Căscând, întrebă: 

— Ce dracu” poftești? 

— Mi s-a ordonat să vă însoțesc până la Londra, domnule. Avem 
locuri reținute pentru mai târziu în după-amiaza aceasta, pe un avion 
RAF 3 cu plecare de la Kai Tak. Dacă mi-ați da cuvântul 
dumneavoastră, în calitate de coleg ofițer, să nu - păru stânjenit - să 
nu încercați să dispăreți, domnule... ei bine, în cazul acesta ne-am 


34 Royal Air Force (lb. engl.) = Aviația Militară Britanică (n. t.). 
290 


putea lipsi de orice escortă. 

În timpul în care stătuse închis, fața lui Thomas își pierduse 
culoarea sănătoasă, dar de astă dată tot se făcu stacojiu de mânie. 

— Pentru ce v-aș da cuvântul meu în legătură cu indiferent ce? 
Răspunde-mi la asta! Am fost închis aici Dumnezeu știe de câtă 
vreme, fără nici o acuzaţie, fără a fi oficial în stare de arest. Am fost 
supus zile de-a rândul unor interogatorii umilitoare și nici până acum 
nu am vreun indiciu referitor la ce se petrece în realitate. 

Se așeză iar pe cușetă. 

— Așa cum am mai spus, cer să vorbesc la telefon cu sir John 
Rusbridger, la Londra. Este dreptul meu. 

Tânărul marinar luă loc lângă el. 

— Îmi pare rău, domnule, asta e cu neputinţă. 

Deși era cu zece ani mai tânăr, schiță gestul de a înconjura umerii 
celuilalt cu un braț consolator, dar fu respins printr-o smucitură 
mânioasă. 

— Ordinele precizează că trebuie să reveniți la Londra sub escortă. 

— Şi pe urmă ce se întâmplă? 

Dintr-o dată, ochii lui Thomas îl implorară să-l liniștească. Tresele 
de contraamiral, casa în stil georgian din Tavistock, cu imensa 
ipotecă rămasă nerezolvată, respectul la care râvnise întotdeauna, dar 
pe care nu și-l câștigase niciodată - toate acestea dispăreau rapid. Știa 
că îl așteaptă dizgraţia și simți iarăși frica intensă pe care o cunoscuse 
în Coreea și în timpul interogatoriilor din aceste câteva zile din urmă. 

— Ce se întâmplă pe urmă, pentru numele lui Dumnezeu? 

Stânjenit, marinarul își feri privirea: 

— Sincer să fiu, nu știu. 

De astă dată nu se mai osteni să folosească apelativul „domnule”. 

— Şi n-ar trebui să discut despre asta. Dar am lucrat o vreme la 
securitate... mă aștept să vă retragă din activitate cu o pensie redusă. 

Era ceea ce-i ordonase Clayton să spună: Vezi dacă înghite chestia 
asta. Vreau să fie atât de disperat încât, până ajunge la Londra, să 
accepte această soluție pentru a evita rușinea unei curţi marţiale. 

Bineînţeles, în realitate nu am putea să-l aducem în fața tribunalului - 
de fapt nu a săvârșit nici o crimă - dar trebuie să-l scoatem din marină, 
să ne scăpăm de nenorocitul ăsta. L-am înhățat pentru un motiv fals, 
dar nu mai prezintă credibilitate ca ofițer, darmite în calitate de 
comandant; o pacoste. Pe un ton confidenţial, marinarul adăugă: 

— Eu, unul, n-aş opune rezistență, domnule. E mai bine decât o 
curte marțială. 

Thomas dădu din cap fără să spună nimic. Era speriat și tulburat. 

— Pot să mă spăl și să îmbrac niște haine decente? 

Faţa lui era mânjită și umflată. 

— N-aş vrea să fiu văzut așa. 

Se așeză iar pe cușetă, cuprinzându-și capul în mâini. 

— Nu-ţi face griji. 

Deodată, umerii i se zguduiră de un suspin, ca acela al unui copil. 

— N-o să-ţi fac nici un fel de necazuri. 


Sarah nu vorbise niciodată cu adjunctul lui Rumbelow, cenușiul 
Mason, decât la telefon, așa că fu surprinsă când îl văzu intrând în 
apartamentul ei, la trei după-amiaza. Dar își reveni repede și se repezi 
la el, furioasă: 

— Ascultă - indiferent cine ai fi - ce dracu’ urmărești prin asta? Eu 
sunt un ofițer în toată regulă în cadrul SIS, abia înapoiată după ce am 
fost pusă într-o situație intolerabil de primejdioasă de către un 
superior incompetent. Am de raportat lucruri de o importanţă vitală, 
am de rezolvat treburi personale și nimeni nu are dreptul să mă 
închidă aici în felul acesta! 

Mason dădu să vorbească, dar ea i-o reteză scurt: 

— Nu, n-am terminat... ai face al dracului de bine să asculți ce am 
de spus! Nu am nimic să vă declar înainte de a fi liberă să vin și să 
plec de-aici așa cum poftesc. Asta-i ușa mea de intrare și afurisitul 
meu de apartament, sau ați uitat cu toții amănuntul ăsta? 

Mason trecu pe lângă ea, ieși pe balcon și se așeză greoi pe un 
scaun. Încăperea prevăzută cu aer condiționat era răcoroasă, dar afară 
atmosfera aproape că aburea de prea multă umiditate. 

— Okay, okay! Încetează să strigi, pentru numele lui Dumnezeu... 
sau vrei să audă tot blocul? 

— Puțin mi-ar păsa! Sunt tratată ca un criminal - cum vă așteptați 
să reacționez? 

Cu un gest poruncitor, Mason arată spre scaunul de plastic de 
lângă el. 

— Taci odată din gură și stai jos! E un ordin. 

Ea se supuse. 

— Bun, şi? 

— Îmi pare rău pentru toate misterele astea. Cât timp ai fost în 
China s-au întâmplat o mulțime de lucruri. Nairn a avut un atac de 
cord... 

Sarah se făcu albă ca varul. 

— Oh, Dumnezeule, nu! Cum se simte? Cumva a...? 

— Nu, n-a murit. Se află la spitalul Charing Cross și se reface bine. 
Îi enervează pe toţi cei din jurul lui. Dar Clayton este locţiitorul 
șefului de serviciu și chiar acum se află aici, hotărât să pună capăt 
întregii situaţii. 

— Clayton? Ştiam că va ajunge în postul ăsta într-o bună zi. 
Îngrozitor! 

Mason înălță din umeri și își îngădui un foarte ușor zâmbet. 

— Bănuiesc că va primi din partea tuturor premiul pentru „Rahatul 
Anului”, dar deocamdată el este șeful și cel puțin acționează hotărât. 
Rumbelow a fost suspendat din funcţie și s-a înapoiat în Anglia... nu 
cred că-l vom mai vedea vreodată. 

— Sfinte Dumnezeul! Bietul Tom! 

Mason ridică iar din umeri. 

— Un șef de bază neconvențional poate fi atât primejdios, cât și 
incapabil... gândește-te la felul în care te-a vârât pe tine în buclucul 
ăla. 

„Tipul e tot atât de nemilos ca și Clayton”, gândi Sarah. Spera să fie 
tot atât de inteligent. Cu glas tare, replică: 

— Totuşi, este o modalitate urâtă pentru a sfârși... presupun că va 
fi dat afară cu un an mai devreme? 

— Așa cred. Nu-i cine știe ce pierdere. Dar dă-mi voie să-ţi explic. 
Este foarte simplu. Clayton e pornit să ducă până la capăt treaba cu 
Scorpion și vrea pur și simplu să te ţină în afara oricărei primejdii - ar 
fi venit el însuși, dar mai întâi ascultă raportul lui Foo. 

— De ce nu poate asculta raportul amândurora deodată? 

— Chiar că nu știu. 

— Şi pentru ce aș fi eu ameninţată de vreo primejdie... ce li s-a 
întâmplat tuturor celorlalți? Nick? Bob Gatti? 

— Nick a fost cel care a insistat să fii scoasă din China... și care a 
organizat operațiunea, atât încercarea ratată, cu elicopterul, cât și pe 
cea reușită, din noaptea trecută. 

— Da, a fost uimitor. Încă mai sunt nedumerită... Cum s-a 
întâmplat? 

— În momentul de față, disidenţii au la Hong Kong un tip, pe unul 
Ling Boda. El a primit un mesaj în care se spunea că veţi fi pe plaja 
aceea în dimineaţa asta, la ora cinci... și, pe Dumnezeul meu, chiar ați 
fost. 

— Poate că i-am judecat greșit... credeam că erau o glumă. 

Mason dădu din cap. 

— Așa am crezut și eu, dar sunt din ce în ce mai convins. 

— Nick și Bob sunt pe-aici? 

— Da, din câte știu eu. 

Sarah căpătă o expresie visătoare. 

— Dacă sunt obligată să rămân aici, ar fi plăcut să văd un chip 
prietenos. 

— O să le spun... nu există nici un motiv pentru care să nu 
primești vizitatori. 

Sarah îi aruncă o privire pătrunzătoare. 

— „Vizitatori”? Doar nu sunt în stare de arest, nu-i așa? 

— Nu, bineînţeles că nu. 

— Atunci pentru ce mi s-a tăiat linia telefonică? 

— Nu știu. Voi încerca să remediez situaţia. 

Sarah se uită cu atenţie la coasta colinei, mai jos de ei: tramvaiul de 
pe Peak urca anevoie pe șine, ieșind în soare după ce trecuse prin 
umbra copacilor; zgomotul circulației și zăngănitul tramvaielor 
umplea văzduhul, dar agitația de pe malul apei era ascunsă de 
blocurile-turn albe de unde nu se vedea nici un semn de viață 
omenească, ca în desenul unui arhitect. Se întoarse brusc către 
Mason: 

— Nu ești sincer cu mine... îmi ascunzi ceva. 

El oftă. 

— Okay. Putem bea o bere sau altceva? 

— Nu, până nu-mi spui adevărul. 

— Foarte bine. Este extrem de simplu, Sarah. Știm cine este 
Scorpion și vrem să te ținem în afara primejdiei până va fi arestat. 

— Știți? Este un el sau o ea? 

— N-a fost Mary Devereux, dacă la asta te referi. 

— Mary? Pentru ce pomenești de Mary? 

— Oh, desigur... asta s-a petrecut când erai în China. Am 
descoperit că întreținea o legătură amoroasă de natură lesbiană, și 
asta nu era prima - minţise la toate interogatoriile ei de validare în 
post, deoarece n-ar fi fost acceptată și ar fi dat-o afară din Wren. 
Ne-am gândit că era posibil ca ea să fie expusă șantajului și am 
anchetat-o - doar o treabă de rutină, zău așa. 

Sarah simţi brusc că-i vine greață. 

— Oh, Dumnezeule!... Sărmana, biata Mary. Cum se simte acum? 

— Situaţia asta a deprimat-o foarte mult. S-a spânzurat în celulă. 

Se lasă o lungă tăcere. Deodată, Sarah vorbi în șoaptă: 

— Ce mod de a muri... oribil și inutil... 

Mason înălță din umeri. 

— Toată treaba asta e putredă. O fi Clayton un ticălos, dar măcar 
este competent... și încearcă să rezolve lucrurile până la capăt. 

Clipi misterios din ochi. 

— Piesa lipsă a venit din partea unei mici englezoaice. Copila a fost 
împuşcată în urmă cu circa șase luni, în timp ce încerca să treacă 
granița din partea cealaltă, și a fost găsită de soldaţi nepalezi. Când 
și-a revenit în simțiri, la spital, poliţia a interogat-o - rutina obișnuită 
- și polițista din WPE35 a avut istețimea de a-și da seama că povestea 
ei putea să prezinte interes. După câteva săptămâni de birocraţie, 
raportul a sosit la noi de la filiala din Hong Kong a serviciului britanic 
de investigaţii speciale. 

Urmă o nouă tăcere. 

— Continuă! zise Sarah, pierzându-și răbdarea. Relatează-mi ce a 
avut fata aceea de spus. 

Barnie Mason zâmbi cu șiretenie. 

— Voi face ceva mai mult decât atât, Sarah. La subsol se află o 
mașină și noi doi ne vom duce la plimbare. O s-o vizităm pe micuța 
Tang Ah Ming. Vei auzi totul cu urechile tale. 


— Nume, îi spuse amiralul lui Foo. De nume avem nevoie. 

Se aflau iarăși în birou, după o scurtă călătorie cu mașina până la o 
casă conspirativă de pe cealaltă parte a colinei Peak, pe strada Mount 
Kellett. Lui Foo i se îngăduise să-i telefoneze lui Ruth, care acceptase 
cu greu ca înapoierea lui la Macao să fie amânată cu douăzeci și patru 
de ore. În casa aceea bine păzită o ascultase pe fetița de origine 
chineză, în vârstă de paisprezece ani - numai parțial mirat de 
povestea ei, deoarece începuse el însuși să întrevadă adevărul în 
cursul periplului său prin China. Nu resimțea nici un sentiment de 
triumf la descoperirea acelui adevăr. Era ceva posomorât, urât, tragic. 

— Ce fel de nume? întrebă. 

— Nume cu care să zăpăcim Beijing-ul. 

Clayton își permise un ușor zâmbet dur. 

— Principala sarcină a lui Scorpion este să dea Beijing-ului ordinul 
dumitale de luptă. Numele și adresele unor lideri ai disidenţei, în așa 
fel încât aceștia să poată fi arestați și băgați la închisoare sau 
executați. 

— Ştiu, încuviință Foo, vorbind calm. Aș vrea să nu fie așa. 

— Acum, că știu cine este Scorpion, vreau să-l alimentez cu o doză 
masivă de informaţii false. Să-i zăpăcim de-a binelea pe cei de la 
Beijing, să-i facem să aresteze pe cine nu trebuie, să distrugem și mai 
mult credibilitatea guvernării lui Li Peng. Să creăm un infern, să-i 
facem poporului dumitale o adevărată injecție de energie înainte de 
a-l aresta pe ticălos. Pe urmă, el poate continua o bucată de vreme... 
sub controlul nostru. 

— Așadar, protejăm conducerea mea? Vreți numele unor 
oficialități pe care opoziţia ar dori să le vadă înlăturate din calea ei? 
Să utilizăm Gonganbu-ul pentru a-i distruge pe dușmanii noștri? 

— Întocmai așa. 

— Daţi-mi câteva ore. Ling Boda se mai află încă în Hong Kong și 
mi-ar plăcea să mă consult cu el. Sunteţi de acord? 

Clayton și amiralul schimbară o privire. 

— Absolut! zise Clayton, învârtind între degete un stilou cu o 
eleganţă studiată. Te va escorta cineva. 

Când se lăsă întunericul, Luther începu să se simtă mai în 
siguranță. Afară, strada era intens luminată și încă și mai aglomerată. 
Se uită cu invidie la tinerele cupluri de chinezi și europeni care 
alergau să-și petreacă seara la cinema și restaurante. Dar când se lăsă 
iar să cadă în fotoliu cu lămpile și cu televizorul stinse, prin fereastră 
nu putea să vadă decât un cer ce se întuneca treptat, particule de praf 
ce reflectau lumina galbenă a lămpilor cu vapori de sodiu și culorile 
firmelor cu neon în toate nuanțele curcubeului. Avea nevoie de Josie, 
dar cel puţin se simțea în siguranță acolo, în întuneric - o vulpe 
ascunsă în vizuina ei. Apartamentul îl închiriase sub un nume fals, 
plătind întotdeauna chiria în avans din contul unei bănci locale 
deschis pe același nume - „D.V. Miller”, deoarece credea că era mai 
bine să sune a englez sau a american. Avusese atât de multă grijă să 
ascundă apartamentul - și rarele vizite făcute pentru a strânge 
facturile de energie electrică, sau pentru a aduna rezerve de alimente 
- încât era convins că chinezii nu știu de existenţa lui. În ciuda 
sentimentului de frustrare cauzat de necesitatea de a sta zăvorât, era 
în siguranță atâta vreme cât nu ieșea afară. Avea nevoie să facă acest 
lucru numai de două sau de trei ori; pentru a-și lua banii lichizi de la 
bancă și pentru a se sui într-un taxi până la aeroportul Kai Tak, spre a 
prinde zborul la care își rezervase deja un bilet către Australia. Dar 
prima dată scopul avea să fie totuși acela de a-i telefona lui Josie. Nu 
putea să riște s-o sune din apartament, deoarece nu încăpea nici o 
îndoială că linia din Hangzhou era ascultată, ceea ce le-ar permite să 

dea de urma numărului de aici și pe urmă de adresa din Hong Kong. 

La zece fix se duse în baie și își lipi cu grijă puţin păr fals pentru a 
obține o mustață pe oală gen „Viva Zapata”. Grosolană, dar de efect. 
Când adăugă o șapcă de dril și o pereche de ochelari cu ramă groasă 
de baga, fu mai mult sau mai puţin de nerecunoscut. Fără nici un 
zgomot, ieși din casă. Croindu-și drum prin mulțime către stația de 
metrou Tin Hau, traversă spre Kowloon, schimbând la staţia 
Amiralității, şi găsi, lângă hotelul Peninsula, o cabină telefonică 
pentru convorbiri internaţionale. Pentru numărul său din Hangzhou 
nu se puteau forma cifrele direct, așa că fu nevoit să-i ceară 
operatoarei să-i facă legătura, punând în fantă monede Hong Kong cu 
duiumul în așa fel încât să poată vorbi cât de mult ar fi necesar fără să 
fie întrerupt. Se decisese asupra unui mesaj rapid: Eu sunt. Vei ghici 
unde mă aflu. Vin mediat. Avea să-l repete, apoi va pune receptorul în 
furcă. Josie va înţelege. Chiar dacă era supravegheată, se pricepea să 
dispară și să-și găsească drumul către granița cu Hong Kong-ul. Ca și 
Luther, poseda mai multe pașapoarte false și, dacă avea cât de cât 
minte, va înfrunta canalizarea pentru ape uzate și va parcurge ultima 
bucată a traseului traversând înot un colț al portului, pentru a evita o 
cercetare atentă din partea oficialităților într-un punct de traversare. 

— Vă rog să așteptați, domnu” solicitant. 

Intonaţia cantoneză a operatoarei pârâi pe circuit și Luther auzi un 
pocnet când se făcu legătura. Postul chemat începu să sune. Cabina 
de sticlă se afla pe o stradă cu circulație intensă și procesiunea 
nesfârșită ce trecea pe lângă el nu-i dădea nici o atenţie. Numărul 
mare de oameni care mișunau prin Central și prin Kowloon oferea 
întotdeauna o bună acoperire. Semnalul de apel continuă să sune 
aproximativ două minute, apoi auzi iarăși glasul cântat al operatoarei: 

— Îmi pare foarte rău, domnu solicitant, nu răspunde, încercați 
mai târziu. 

Degetele lui Luther băteau darabana pe geamul ferestrei cabinei. 

— Nu... este urgent. Vă rog, încercaţi în continuare. 

Apelul continuă să sune vreme de încă două sau trei minute, după 

care operatoarea interveni din nou: 
— Îmi pare foarte rău, domnu” solicitant, tot nu răspunde. 
Întrerupse legătura. Timp de câteva secunde, Luther rămase cu 
receptorul în mână cu o expresie de îngrijorare. 


Casa conspirativă era o vilă de periferie, pe strada Mount Kellett, 
solidă și confortabilă. Poliţiştii în haine civile care păzeau locuința 
erau discreți, dar clădirea avea totuși aerul unei instituţii. Sarah și 
Mason se duseră acolo cu Ford-ul lui Fiesta, și parcară pe aleea 
circulară, așternută cu pietriș, din faţa ușii de la intrare. Polițistul în 
cămașă care îi pofti înăuntru făcu din examinarea legitimaţiei de 
securitate a lui Mason un adevărat spectacol, deși trebuie să-l fi văzut 
de nenumărate ori. Fură conduși în bucătărie - toată numai în plăci 
de faianţă albă și oţel inoxidabil, semănând cu o cantină particulară - 
în care o tânără chinezoaică îmbrăcată în albastru și cu un șorţ alb, de 
măcelar, pregătea prânzul. 

— Cum se simte Ah Ming astăzi? întrebă Mason. 

Chinezoaica își luă un aer solemn. 

— Exact la fel, domnule. Mă tem că e foarte deprimată. A trecut 
prin momente grele. 

— A fost în stare de inconștiență mai mult de o săptămână, îi 
explică Mason lui Sarah. Chinezii au împușcat-o când încerca să 
treacă granița dinspre Guandong - a avut noroc că a scăpat cu viață. 
Gloanţele au nimerit-o în umăr și-n coapsă, fără să atingă vreun 
organ vital. Șocul a ţinut-o în nesimţire o vreme atât de îndelungată. 
Când și-a revenit, i-a istorisit povestea ei polițistei Wu, aici de față, 
care de atunci a rămas mereu cu ea. 

— Încerca să evadeze după ce majoritatea membrilor familiei sale 
au fost arestaţi, adăugă polițista Wu. Este fiica unui important 
funcționar din Tewu, pe nume Tang Tsin. 

— Fiica lui? 

Sarah își trecu degetele prin păr și înălță privirea spre cer, așa cum 
făcea când era nedumerită. 

— Aici, în Hong Kong? M-ai uluit... nu înțeleg. 

Mason se sprijini de masă din oţel inoxidabil, evitând cu grijă un 
tocător plin cu arpagic și varză chinezească. 

— Fata care a încercat să fugă era Ah Ming - copilul mai mare al lui 
Tang Tsin. Credem că, din motive de securitate, el și-a trimis familia 
într-un loc, la ţară, în afara Beijing-ului, acum aproximativ șapte luni, 
când a simţit pentru prima oară că era posibil să fie bănuit. Soţia lui, 
fiica Ah Ming și fiul său Kwai-lan - au plecat cu toţii să locuiască la 
niște rude, undeva în provincie. 

— Îmi amintesc. 

— Asta știam și noi. Ceea ce nu știam a fost că temerile lui Tang 
erau îndreptăţite. Era într-adevăr bănuit și se afla sub supraveghere, 
așa că după câteva luni întreaga lui familie a fost arestată. Locuiau la 
o fermă izolată, nu într-un sat, așa că nu prea exista riscul ca el să afle. 
Ferma nu avea telefon, iar cei de la Gonganbu i-au silit pe soţie și pe 
copii să continue să-i scrie lui Tang săptămână de săptămână, ca și 
cum nimic nu s-ar fi întâmplat. 

— Nu s-a dus niciodată să-i vadă? 

Mason dădu din cap. 

— M-am gândit și eu la asta... dar în majoritatea timpului Tang 
credea că se află sub supraveghere. Trebuie să i se fi părut rațional să 
nu-i viziteze ca să nu-i conducă la ei pe cei care-l supravegheau. Voia 
ca ei să fugă dacă el ar fi fost arestat. 

Sarah își roti privirea prin bucătărie: liniștitor de banală - farfurii, 
cuțite, o rață nefericită pregătită pentru cuptorul electric. Prin 
fereastră vedea un aspersor care uda peluza. 

— Fata știe ce s-a întâmplat cu ceilalți membri ai familiei ei? Sau 
Clayton păstrează secretul în privința asta până va stoarce de la ea 
toate informaţiile posibile? 

Mason o privi în ochi. Până acum ea nu-i observase niciodată cu 
adevărat: erau de un albastru deschis, pătrunzători, dar surprinzător 
de plini de înțelegere. 

— Ştie. l-am spus eu că tatăl ei a fost un reprezentant curajos al 


301 


celor care doresc să elibereze China... și că a fost executat. Copila a 
avut o atitudine foarte „chinezească”, foarte stoică în fața acestei 
situații. 

— Şi ce e cu ceilalți? 

— Nu știm cu certitudine, dar se prea poate ca și soţia lui Tang să 
fi fost împuşcată... în China lucrurile se petrec într-un mod atât de 
tainic încât e posibil să nu aflăm niciodată. Ah Ming a fugit dintr-un 
lagăr, dar fratele ei mai e probabil acolo... l-am spus fetei - adăugă 
Mason după o scurtă tăcere - că nu cred că este probabil să-i mai vadă 
vreodată pe vreunul dintre ei. 

— Sărman copil! 

Câteva clipe, Sarah se simți copleșită de tristețea tuturor acestor 
întâmplări. Încă un șir de pierderi și suferințe pentru care Scorpion și 
stăpânii lui trebuiau să răspundă. 

— Doar paisprezece ani și singură pe lume! Ce se va întâmpla cu 
ea? 

— Vreun cămin pentru copii timp de un an sau doi, o școală sau 
un liceu tehnic, pe urmă va trebui să-și câștige singură existenţa, la fel 
ca orice copil refugiat. De-a lungul anilor au existat destul de mulți 
dintr-ăștia. 

— Mergem sus? întrebă poliţista vioaie. Ah Ming așteaptă și după 
prânz vreau să continuu s-o învăţ să joace table - pare să-i placă 
puţin. 

Urcară toţi trei la primul etaj, intrând într-o încăpere mare, cu 
vedere spre grădina din spate. Era mobilată confortabil, cu fotolii 
moderne, iar ușile erau deschise către un balcon prevăzut cu o 
copertină vărgată în roșu și alb. Printr-o arcadă, Sarah văzu două 
paturi de câte o persoană. 

— Dorm și eu aici, sus, șopti polițista Wu. Se teme să rămână 
singură noaptea. 

Ridicând glasul, îi vorbi lui Ah Ming în dialect mandarin, apoi în 
engleză. 

— Avem câţiva vizitatori, surioară. 

Micuța chinezoaică părea pierdută și nefericită. Avea o constituţie 
fizică delicată, ca o păsărică, părând mai mică decât cei paisprezece 
ani ai ei. Şedea pe un scaun cu spetează dreaptă, picioarele 
neatingându-i prea bine pardoseală, cu mâinile împreunate în poală; 
privea în jos, și părul lung, legat în coadă de cal, îi cobora peste umăr. 
Purta o pereche de blugi și o cămașă sport albastră. Când înălță fața 
spre polițista Wu, păru mai puțin speriată, dar nu zâmbi. 

— Dă-i drumul, domnișoară Wu, zise Barnie pe un ton calm. Ca de 
obicei. 

Încordarea și tăcerea mormântală a fetei părură să li se transmită 
tuturor celor din cameră. Nu se auzea nici un zgomot, în afară de cel 
al aspersoarelor pe peluza de un verde închis de afară. Poliţista 
chineză se așeză pe un scaun, lângă Ah Ming, și îi vorbi blând în 
dialect mandarin. După câteva fraze se întoarse, spre Barnie. 

— Acum, domnule Mason, o întreb despre călătoria până la ferma 
de la periferia Beijing-ului. 

Îi puse fetei o întrebare în dialect mandarin, așteptă răspunsul, 
rostit cu glas monoton și posomorât, apoi traduse. 

— Era ferma unchiului meu. El cultiva orez și creștea porci. 

Chestionarul de rutină fusese repetat de câteva ori. 

— Noi nu voiam să plecăm, dar tata ne-a forțat. Am călătorit cu 
trenul și unchiul meu ne-a întâmpinat cu un camion al comunității... 

— Era un loc dezgustător, lipsit de confort și cu closet de pământ, 
urât mirositor, în loc de toaletă. Singura apă curentă o găseam la o 
țeavă verticală, nu exista nici un duș sau sală de baie... 

— Tata a rămas acolo o săptămână, cât timp ne-am instalat... 

— Da, îmi amintesc data. Ne-am dus acolo pe paisprezece 
octombrie, iar tata a plecat pe douăzeci. 

De data aceasta polițista Wu repetă întrebarea în dialect mandarin, 
iar fata răspunse mai amănunțit: 

— Am plecat într-acolo pe paisprezece octombrie. Ţin minte pentru 
că era ziua mea de naștere. Împlineam paisprezece ani și tata făgăduise 
să ne ducă la restaurantul Grădina cu Lotuși din apropierea casei 

noastre din Beijing. A anulat promisiunea. 

Sarah se uită țintă în ochii lui Mason. 

— De la paisprezece până pe douăzeci octombrie, repetă el calm. 
Tang Tsin se afla la ţară... la treizeci de mile în afara Beijing-ului, fără 
telefon, cu totul rupt de lume. Ții minte rapoartele? 

Șocul fu ca o lovitură de ciocan în piept, care aproape că-i opri 
bătăile inimii. Sarah simți că îi vine ameţeală. Silueta ghemuită a lui 
Ah Ming părea să tremure ca un miraj. Simţi cum mâna lui Mason îi 
strânge cu putere brațul. 

— Oh, Dumnezeule! Gâtlejul îi era uscat și cuvintele i se auziră ca 
o șoaptă. Doamne, fă să nu fie adevărat! 

Lui Luther îi trebuise numai douăzeci de minute ca să facă 
traversarea la Kowloon, dar călătoria înapoi dură mai mult de o oră, 
deoarece, ca să-și acopere urmele, trecu din metrou la minibuz, apoi 
la tramvai. Revenit în apartament, încuie de două ori ușa, își turnă un 
coniac și se culcă pe pat. De ce nu răspunsese Josie la telefon? Unde 
era ea? Casa se afla într-un ghetou al Partidului și nu avea nici un alt 
loc în care să se ducă. Încercă să fie calm, dar nu se putea împiedica 
să se simtă îngrijorat și speriat în legătură cu ea... și cu el. Instinctiv, 
știa că ar fi trebuit să părăsească Hong Kong-ul imediat, să plece spre 
Australia, să pună încă trei mii de mile între el și foștii lui stăpâni. 
Dar nu putea s-o părăsească în felul ăsta pe Josie. Prea multă loialitate 
îi dovedise ea, prea multă iubire necondiționată. În timp ce zăcea 
acolo, gândurile îi deveneau din ce în ce mai confuze - o senzaţie 
neobișnuită și înspăimântătoare. În curând se cufundă într-un somn 
agitat, lăsând lumina aprinsă. 


În dimineața următoare se adună în biroul amiralului grupul de 
linșare: Erwin Smith, Gerald Clayton și, împotriva voinţei lui, 
Benjamin Foo. Un steward îmbrăcat în alb servi o cană cu cafea 
aburindă, aroma pătrunzătoare umplând încăperea, și amiralul își 
aprinse un trabuc mic, lăsându-se pe spate în fotoliul de piele, ca și 
cum i-ar fi plăcut să plănuiască distrugerea altei ființe omenești. 

— Mi-ai făcut rost de câteva nume, Foo? 

Chinezul părea și acum extenuat după încercările prin care trecuse 

pe continent și stânjenit de faptul că era amestecat treburile acestor 
doi bărbaţi duri. Își petrecuse noaptea în clădire și încă nu o văzuse 
pe Ruth. 

— Întocmai așa cum ai cerut, domnule amiral. Am ales șase - cinci 
sunt bărbaţi care ocupă posturi înalte în armată și administraţie, 
celălalt este o femeie care e comandantul un circumscripţii de poliție. 
Arestarea lor îi va ajuta pe prietenii mei din China, deoarece toţi 
aceștia ne fac greutăți și retragerea lor din circulaţie va produce multă 
zăpăceală. 

— Asta-i o treabă bună, Foo, zise Clayton, părând sincer 
recunoscător. Următoarea întrebare este cum înscenăm lucrurile. 

Foo ezită, sorbind o gură de cafea fierbinte. Băutura asta îi 
displăcea profund, dar nimeni nu-i oferise ceai. 

— Mă gândeam că eu aș inventa o întâlnire cu el - astăzi dacă nu vi 
se pare prea brusc - și aș discuta despre cum ar putea stabili 
comunicaţii regulate cu oamenii aceștia? Cum evităm un alt eșec? 
Zâmbi trist. Cred că ar merge, nu? 

Amiralul îi întinse o mînă hotărâtă, de fermier. 

— Dă-mi să văd lista. 

Foo scoase din buzunarul interior foaie de hârtie albă, împăturită 
și i-o oferi, Erwin Smith o studie gânditor. 

— E-n ordine, mi se pare perfect. 

I-o trecu lui Clayton. 

— Tu ce zici, Gerry? 

Clayton parcurse foaia cu privirea, până jos. 

— Excelent. Dar ai mai putea adăuga vreo două, nu-i așa, Foo? Să 
profităm de prilej la maximum? 

— Dacă doriţi. 

Amiralul lansă în aer un inel de fum de ţigară. 

— la ascultă, Ben! Folosea în mod intenţionat numele de botez al 
lui Foo, un gest de încredere, ca să-i arate că Foo era un amic. Cum se 
face că pari atât de al dracului de nefericit și-așa mai departe? 

Foo răspunse pe un ton posomorât, lipsit de orice emoție: 

— Oamenii aceștia sunt chinezi de-ai mei. Se împotrivesc mișcării 
noastre, dar nu sunt niște monștri. S-ar putea ca unii dintre ei să 
moară în urma celor ce vom face - ceea ce este contrar tuturor 
principiilor pentru care luptăm noi. 

Se uită pe rând la cei doi bărbaţi, cu o expresie impasibilă. 

— Dar voi face ceea ce-mi cereți. 

— La dracu, Ben! Cred că înțelegem cum te simţi, dar ticălosul 
ăsta a creat un adevărat infern încercând să-și acopere urmele - 
familia lui Gatti, târfa aceea din Wren, care s-a dovedit o lesbiană... 

Accentul tărăgănat din Carolina se stinse în timp ce amiralul căuta 
în minte numele femeii. 

— Comandantul Devereux, interveni Clayton, politicos. 

— Da, Devereux. Trist caz. Pe urmă, tipul ăsta, Thomas, nu poate 
fi prea încântat că e dat afară din mașinăria voastră, deși nu pare să 
fie tocmai omul potrivit pentru a conduce o navă purtătoare de 
rachete. Şi Dumnezeu știe pe câţi dintre prietenii tăi din China i-a 
trădat acest Scorpion. 

Un alt inel de fum albăstrui pluti spre tavan. 

— Nu crezi că nemernicul își merită pedeapsa? 

— Este un trădător, indiferent din ce motiv, și trebuie să fie oprit. 
Cu asta sunt de acord. 

— Bun. Atunci, pentru numele lui Dumnezeu, pune un pic de 
avânt în treaba asta. Fă-l pe Nicolas să creadă în aceste nume, Foo, 
fiindcă la Beijing nume se așteaptă. 

— Hai, să vedem cum îl poţi întâlni fără a-i trezi bănuieli, propuse 
Clayton, abătându-i cu îndemânare de la supărătoarele probleme de 
principiu către probleme de ordin practic, mai liniștitoare. 

O bătaie în ușă îi întrerupse. 

— Intră! mârâi amiralul, contrariat. 

În încăpere își făcu apariția o tânără îmbrăcată în uniforma 
marinei americane. 

— Ce este, Deborah? Am spus să nu fim deranjați. 

Fata roși puţin. 

— Îmi pare rău, domnule. Dar la telefon e domnul Mason, colegul 
domnului Clayton, și cere să vorbească de urgenţă cu dânsul. 


Luther se trezi devreme, încă nervos și leoarcă de transpiraţie. 
După ce se bărbieri, își aranjă deghizarea și riscă iar să iasă în stradă, 
ascuns în spatele ochelarilor lui cu ramă groasă de baga și cu lentile 
negre, cu șapca de pânză trasă mult pe frunte. La bancă era coadă, și 
trebui să aștepte, târșâindu-și picioarele înainte. Se simțea expus prin 
faptul că - înalt fiind - ieșea în evidență față de comercianții chinezi 
care plăteau depunând săculeţii cu încasările din noaptea precedentă. 
Momentul și locul erau prost alese - ar fi trebuit să se ducă la o bancă 
din Central fiindcă acolo nu existau alți europeni. Funcţionarul de la 
ghișeu avea cei zece mii de dolari americani gata pregătiţi pentru el și 
nu-i ceru nici un document de identitate în afară de libretul de bancă. 
Aplică ştampila CONT ÎNCHIS, pe fiecare pagină și i-l înapoie. Luther 
înghesui teancurile de bancnote într-o geantă de piele îngustă. 

— Mulţumesc. 

— Cu plăcere. Următorul, vă rog! 

Pe trotuarul aglomerat, Luther șovăi. Orice minut în afara 
apartamentului său era un risc. Toţi polițiștii din Hong Kong și toți 
spionii chinezi îl căutau. Trebuia să supraviețuiască până la zborul de 
a doua zi dimineaţa și cel mai rațional lucru pe care îl avea de făcut 
era să se ducă de-a dreptul înapoi. Dar gândul la Josie nu-i dădea pace. 
Se strecură prin mulțimea care se revărsa pe stradă, în timp ce 
clopoţelele tramvaielor răsunau furios că să-și facă drum. Dincolo de 
templul Tin Hau găsi un șir de cabine telefonice și intră într-una 
pentru convorbiri internaţionale. 

Lucrurile se petrecură exact ca în noaptea precedentă: chemarea 
operatoarei, ca să-i dea legătura, îndelunga așteptare, sunetul soneriei, 
dar nici un răspuns. Nefericit, Luther părăsi cabină și se depărtă în 
grabă. La câţiva metri în josul străzii simți o mână înșfăcându-l de 
braţ. Poliția? Cuprins de panică, se smulse din strânsoare și repezi 
pumnul, simțind că se izbește de un os. 

Apoi văzu fața bătrânei cu nasul sângerând și cercul de chipuri 
chinezești revoltate, auzi strigătele furioase și zări mâini agitându-se. 

— Sunt banii dumitale... i-ai lăsat în cabina telefonică. Asta-i toată 
mulțumirea cu care mă aleg? Eşti cumva nebun? 

Luther își reveni repede și îi oferi batista să-și șteargă sângele. Făcu 
o plecăciune adâncă și își ceru scuze în dialect cantonez, dându-i 
câteva bancnote Hong Kong din buzunar. Ea le numără rapid, dădu 
din cap și mulțimea începu să se împrăștie. Luther se grăbi să se 
îndepărteze, intrând pe o stradă secundară, respirând anevoie și 
neputându-și stăpâni tremurul mâinilor. Acesta era ultimul risc pe 
care și-l putea asuma. Își câștigase propria-i libertate, dar o pierduse 
pe Josie. Când văzu șuvoiul neîntrerupt de avioane care decolau de pe 
aeroportul Kai Tak, aflat în cealaltă parte a portului, aproape că-i 
venea să plângă de frustrare. 

Sarah petrecu o noapte agitată în apartament, cu Brad pe o 
canapea, lângă ușă. Lui părea să nu-i fie deloc greu să rămână treaz, 
deși atunci când se sculă ea, în jur de șapte, constată că fusese 
înlocuit de un marinar mai tânăr și mai prietenos. 

— Mă numesc O'Neill, doamnă. Avea un zâmbet larg și un accent 
de Liverpool. O să-ncerc să nu vă stau în drum. 

Sarah înălță din umeri - nu avea nici un rost să mai protesteze. 
Benjamin Foo sosi la opt și ea îl strânse îndelung în braţe: pieptul lat 
și chipul ridat, de chinez, erau liniștitoare când totul era atât de dat 
peste cap. Se instalară pe balcon, amândoi ocolind problemele care le 
stăpâneau în realitate gândurile. 

— Acum te simţi bine, Sarah? 

— Sunt okay, Ben, dar mă simt ai dracului de nefericită. 

El îi luă mâna și i-o strânse cu putere. 

— Ştiu. După ce toate astea se vor termina, peste o zi-două, vrei să 
vii să stai la noi, în Macao? Câteva zile, sau mai mult dacă-ţi place. 

— E drăguţ din partea ta, Ben... dar încă nu s-a terminat. 

Simţi că i se umplu ochii de lacrimi și, avându-l pe Foo s-o 
consoleze, părea firesc să le lase să curgă. 

— Pur și simplu nu sunt în stare să fac faţă situaţiei. 

Nu peste mult timp, Foo se ridică și-i bătu ușor braţul cu palma. 

— Trebuie să plec, Sarah, dar mă voi întoarce ca să te iau cu mine 
la Macao. În curând, îţi făgăduiesc. 

După plecarea lui, Sarah intră în dormitor și se uită în curtea, din 

fața blocului până când apăru el. Il aștepta o mașină a marinei și ea 
continuă să-l urmărească din ochi până ce vehiculul se depărtă și se 
făcu nevăzut la colțul străzii. 


O oră și jumătate mai târziu, Benjamin Foo sosi pe insula Lantau. 
Putea fi zărit de departe, depășindu-i cu capul și umerii pe ceilalți 
chinezi din mulțimea care se revărsa coborând pasarela. Asta făcea ca 
polițistului de la Secţia Specială care stătea ghemuit pe acoperișul 
unui depozit de mărfuri din apropiere să-i fie mai ușor să-și focalizeze 
videocamera. În partea din spate a furgonetei ruginite ce se afla în 
celălalt capăt al cheiului, Clayton şedea pe o ladă de portocale, în fața 
a două ecrane video. Îşi schimbase costumul Savile Row cu o pereche 
de pantaloni din piele de căprioară tot atât de impecabili și o cămașă 
din pânză de camuflaj. Ecranele erau legate prin radio la cele două 
camere de luat vederi, una care continua să-l urmărească pe Foo, 
cealaltă maturând suprafața golfului de pe o colibă aflată ceva mai 
departe, pe raza perimetrului său. O cască îi permitea să audă 
semnalul de la ieșirea unui mic microfon-nasture, cusut pe cămașa lui 
Foo; semnalul era de asemenea înregistrat pe bandă. Câteva 
radio-emițătoare, radio de buzunar, obișnuite, îl legau de toţi cei care 
făceau parte din echipa de supraveghere. Mason se descurcase bine 
instalând toate astea doar în douăzeci și patru de ore. 

Foo mergea acum de-a lungul potecii de beton care urmărea larga 
curbură a plajei - o semilună de nisip argintiu, spălată de valurile 
mării, ce se întindea în dreapta lui. Era o dimineaţă însorită, foarte 
călduroasă și cerul albastru se reflecta pe suprafața apei. Golful era 
presărat cu șampane. În stânga lui, Foo trecu pe lângă mici 
restaurante chinezești în aer liber, cu copertine din împletituri de 
trestie, câteva locuinţe părăginite și o platformă de beton - construită 
ca un amvon - pentru Paza de coastă, acum pustie, clopotul ei de 
alarmă atârnând în jos, tăcut. Trei polițiști chinezi era răspândiţi de-a 
lungul plajei - o fată și doi tineri, toţi în blugi obișnuiți și în bluze 
sport. 

Ușa furgonetei se deschise fără zgomot și Barnie Mason se strecură 
lângă Clayton. Spaţiul acela închis era înăbușitor. Clayton dădu din 
cap în chip de salut, o broboană de transpiraţie picurându-i de pe 
nasul patrician. 

— Îmi pare rău că-i atât de strâmt aici, dar cel puţin am scăpat de 
nenorocitul ăla de Smith. 

Se uită atent la ecrane. Pe cel de-al doilea apăru un personaj 
singuratic, foarte mic, îndreptându-se de-a lungul plajei către Foo. 

— Se vor întâlni peste aproximativ cinci minute, șopti, ca și cum 
cel pe care-l urmărea - aflat la o depărtare de cel puţin o milă - ar fi 
putut să audă. Foo îi va înmâna lista, iar el va fi în drum spre China 
peste o oră sau două. Și vom avea dovezi cu duiumul. 

— Şi ce se va întâmpla pe urmă? 

Clayton nu răspunse - brusc, când cele două siluete se întâlniră, 
amândoi nu-și mai dezlipiră ochii de pe ecrane. 

— lartă-mă... ce-ai zis? 

— Ce se întâmplă pe urmă? 

— Cred că-l vom aresta pe ticălos, nu ești de aceeaș părere? O 
vreme, chinezii nu-și vor da seama și vreau să-ncep să storc de la el 
toate informațiile posibile. 


Cam în același timp, Luther urmărea un desen animat cu pantera 
roz, în chinezește. Nu avea nimic altceva de făcut și aci televizorul 
funcționa permanent. Aerul din micul apartament îmbâcsit de fum 
albăstrui de Gitane și de vapori de coniac. Încercase a treia oară să-i 
telefoneze lui Josie, dar tot nu-i răspunsese nimeni și se temea să mai 
încerce încă o dată înainte de lăsarea nopţii. De fiecare dată când 
ieșea din apartament își asuma un risc enorm. Reţinuse două locuri 
pentru zborul de două zi seara către Perth. Evită să se gândească la 
alegerea pe care va fi nevoit s-o facă dacă până atunci tot nu va fi 
vorbit cu Josie, dar în adâncul inimii lui știa că o va abandona. Gândul 
acesta era dureros, fiindcă ţinea foarte mult la fată. Dar dacă trebuia 
să aleagă între Josie și supravieţuire... alungă gândul acesta. 

Cei zece mii de dolari de la bancă se aflau într-o geantă diplomat, 
pe pat; celelalte fonduri ale sale erau deja în Australia. „De ce să nu 
pleci în seara asta?”, părea să spună absurdul personaj roz de pe ecran. 
Dar el avea să facă un ultim efort; avea nevoie de Josie și Josie avea 
nevoie de el; voia ca ei doi să înceapă o nouă viață împreună. Luther 
era atât de adâncit în gândurile sale, încât nu auzi soneria la intrare. 
Deveni conștient de ea treptat - un zgomot mânios, care izbucnea în 
explozii prelungite. Îi trecu prin minte că, deoarece nu avusese nici 
un vizitator până acum, nu-l auzise niciodată... și cine oare să-l 
viziteze acum? 

Străbătut de un fior de teamă, stinse televizorul și, cu pași nesiguri, 
în vârful picioarelor, intră în dormitor. În pistolul automat Luger pe 
care-l ţinea acolo încăpea o magazie cu treisprezece focuri. Îl cântări 
în mână și eliberă siguranța. Se simți puternic tentat să nu deschidă 
pur și simplu ușa, dar dacă vizitatorii nepoftiți erau un grup de 
oameni de-ai lui Qiao Shi, oricum aveau s-o spargă cu lovituri de 
picioare. Se opri chiar în prag, dar alături de ușă și strigă: 

— Cine e? 

Zgomotul soneriei încetă și auzi un răspuns înfundat, ininteligibil. 

— Cine e? întrebă din nou și când ea îi răspunse, îi recunoscu 
imediat glasul. 

Scoase lanţul de siguranță, răsuci zăvorul și o văzu stând acolo, în 
picioare, cu părul său negru strălucitor, zâmbindu-i cu surâsul ei 
imens, de vietnameză. 

— Slavă Domnului! exclamă, cuprinzând-o în braţe. 

Ea râse ușor: 

— M-am gândit că nu crezi în el, Luther! 


Și Sarah își petrecu o parte din zi uitându-se la televizor. Plictisită, 
după o vreme începu să nu-și mai găsească locul și O'Neill ieși din 
locșorul de lângă ușă. Ca și Brad, purta o uniformă de subofițer, dar el 
era mult mai tânăr și avea acea înfățișare proaspătă, curată pe care ea 
o mai văzuse și alteori la marinari: un chip deschis și păr negru 

ondulat. De asemenea, părea remarcabil de bine clădit, cu un piept 
lat și bicepși ce se umflau sub cămașa aceea albă și perfect scrobită. 
Ar fi putut s-o domine pe Sarah fără nici un efort și ea știa asta - de 
aceea se afla el acolo. 

— Pot să vă aduc o cafea, doamnă? 

Un zâmbet prietenos, dar și siguranță de sine dată de toţi mușchii 
aceia. 

— Nu, mulțumesc, O'Neill... Ascultă, nu pot continua să-ți spun 
așa, care e numele dumitale de botez? 

— Patrick, doamnă. Prietenii mei îmi spun Pat. 

— Okay, Pat... Prietenii mei îmi spun Sarah. 

— Da, doamnă. Mai e ceva ce pot face pentru dumneavoastră? 

În afară de a mă lăsa să plec din propriul meu apartament, ca orice 
alt membru obișnuit al societăţii care nu este închis în pușcărie sau 
într-un azil de nebuni? 

— Ţi-ai adus ceva de citit, Pat? Toate cărțile mele au fost distruse 
într-un incendiu pe Cheung Chan. 

O'Neill scotoci în buzunarul hainei de la uniformă, care atârna 
într-un cuier, dincoace de ușă. Nu scoase din el o revistă ușor porno, 
ci un volum broșat, cam mototolit, al romanului „Mândrie și 
prejudecată”. 

— Ăsta v-ar fi bun, doamnă? Mie îmi place Jane Austen. 

O vreme, Sarah stătu pe balcon, încercând să-și concentreze 
atenţia asupra cărții, dar se simţea prea nervoasă și iritată. Cum ar fi 
putut să se relaxeze când secundele se scurgeau întruna fără să știe 
când avea să se producă acel cataclism? În apartament nu rămăsese 
nimic de mâncare, dar spre seară sosiră câteva recipiente de plastic de 
la un restaurant chinezesc care servea preparate pentru acasă. O'Neill 
le răspândi pe toată masa din bucătărie. 

— Sper că vă plac abalonele3* și mugurii de fasole. 


36 Molușşte comestibile, cu o cochilie în formă de ureche, cu interior sidefiu (n. t.). 

În timp ce despacheta două perechi de beţișoare din plastic, își 
dezvălui iar toți dinţii în zâmbetul acela larg al lui. Arăta formidabil 
de chipeș - ar fi putut să facă o avere ca playboy pentru femeile 
bogate de vârstă mijlocie și disperate. Continuând să se simtă 
nervoasă, Sarah se așeză pe un scaun lângă el. 

— Cu ce te ocupi în mod normal, Pat? 

— Sunt scriitor, doamnă. Conduc o secţie în cadrul biroului 
căpitanului, pe Tamar... doar administraţie de rutină, genul ăsta de 
treburi. 

— Securitate? 

— Și ceva dintr-asta, doamnă, da. 

Sarah își roti privirea prin bucătărie. O folosise rareori, doar pentru 
a prepara o gustare de dimineaţă, și abia dacă observase cât de prost 
finisată era: frontul de lucru scump, placat cu furnir de stejar, între 
care se vedeau goluri; crăpături în tencuiala de pe pereți. Cu cinci ani 
în urmă n-ar fi arătat deloc așa. Locuinţa aceasta fusese făcută ca să 
dureze aproximativ zece ani - întreprinzătorul voia să-și recupereze 
banii înainte de 1997. 

— De mult ești aici, Pat? 

— De doi ani, doamnă. Ne place locul. 

— Așadar ești căsătorit? 

— Oh, da, doamnă. 

Sarah își zise în gând că o să ţipe dacă el o să-i mai spună iarăși așa. 

— Avem doi puști. Şi un apartament frumos în Kowloon. 

— De ce sunt ținută închisă aici? 

Tânărul nu fu luat pe nepregătite. 

— Închisă, doamnă? Bineînţeles că nu. Același zâmbet copilăresc. 
Treaba mea este să vă păzesc până când se termină operațiunea 
aceasta. 

— Așadar pot ieși afară, să mă plimb? 

— Aș prefera să n-o faceţi, doamnă. 

— Păcat. 

Sarah deschise frigiderul, scoase o sticlă de vin alb și umplu două 

pahare mari. Credea că el avea să refuze să bea dacă l-ar întreba, dar 
bunele maniere și firea lui deschisă îl vor face să accepte dacă apărea 
cu băutura în fața lui. Avea dreptate. Lăsându-l pe O'Neill să-și 
răsucească între degete paharul cu vin muscat, ieși pe furiș din 
încăpere și intră în dormitor, unde găsi sticla cu nembutal. După 
incidentul de pe Cheung Chan, medicul formaţiei Wren îi dăduse 
câteva pilule de somnifer ușor, dar adăugase și micile capsule galbene, 
pentru cazul în care ar fi simţit nevoia să fie moleșită de-a binelea. 
Sarah nu folosise decât două din ele. 

Revenind în bucătărie, mai turnă vin, stând cu spatele spre O'Neill, 
și adăugă în paharul lui conţinutul a cinci capsule. Pulberea se 
dizolvă aproape imediat. El păru să nu observe vreo diferență. Bău 
doar jumătate din pahar, ca și Sarah, așa că sticla era încă pe jumătate 
plină când trecură în camera de zi și se așezară pe canapea. Era în jur 
de ora zece. O'Neill se lăsă pe spate și închise ochii. 

— Drace, vinul ăsta e tare! 

După un sfert de oră de știri la televizor, el adormise și începuse să 
sforăie. 

Sarah știa că el ținea cheile de la ușă pe un lanţ prins de centură, 
dar dacă ar încerca să le ia, era convinsă că el s-ar trezi. Așa că intră în 
dormitor și închise ușa cu zăvorul. Încalță o pereche de pantofi de 
pânză, legă bine șireturile, cu dublu nod, și își puse un tricou peste 
cămașă. În buzunarul blugilor ei mai erau câţiva dolari în bancnote. 
Când stinse lumina și deschise ușa spre balcon, constată că afară era 
frig - oare ar trebui să-și ia și un hanorac? Nu... ăsta ar putea s-o 
încurce în mișcări. 

Apartamentul se afla la etajul șaisprezece și balconul îngust era 
înconjurat de o balustradă de oţel. Când se uită în jos, la felinarele de 
pe stradă și la luminile roșii ale stopurilor mașinilor care treceau ca 
săgeata printre blocurile-turn, Sarah simţi că-i vine ameţeală și se 
prinse cu mâinile de balustradă, să-și recapete echilibrul. Soluţia 
consta în a nu se uita în jos. Își pironi privirea pe balconul identic al 
apartamentului următor. Distanţa dintre ele era de numai vreun 

metru, dar dacă ar fi căzut printre ele ar fi nimerit drept în curtea de 
beton din faţa blocului; și până jos ar fi ajuns îngrozitor de vătămată, 
lovindu-se de toate celelalte balustrade de oţel. Încercând să respire 
regulat, stăpânindu-și teama, Sarah trecu peste balustradă și stătu cu 
picioarele vârâte la baza ei, ambele mâini ținând atât de strâns bara 
superioară, încât i se umflară venele. O distanță de nici măcar un 
metru, dar ea era absolut îngrozită. Cu fața la perete, întinse braţul 
stâng, căutând pe pipăite și cu nervozitate balustrada celuilalt balcon. 
Apoi piciorul stâng, ca să aibă câte o mână și câte un picior pe fiecare 
parte, rămânând cu picioarele larg desfăcute, cu greutatea într-un 
echilibru instabil la o înălțime de aproape treizeci de metri deasupra 
solului. Acum mai lipsea doar ca cineva, dedesubt, s-o vadă și să 
cheme poliția, dar spera că se află bine ascunsă în umbră. 

Continuă să se deplaseze, mutând mâna și piciorul drept, 
mișcându-se încet și cu mare grijă. Ştia cum să procedeze, dar gâfâia, 
transpirând din abundență, și când în sfârșit se cațără peste 
balustradă și ajunse teafără cu amândouă picioarele pe celălalt balcon, 
își simțea inima bătând nebunește. Ușurată, îngenunche cu capul și 
braţele lipite de plăcile reci - în parte pentru a nu fi văzută, în parte 
ca să nu ameţească stând în picioare într-un spaţiu atât de îngust -, 
până când reîncepu să respire normal. Ușa cu geamuri către celălalt 
apartament părea să fie bine închisă și se temu că va fi nevoită să se 
înapoieze, trecând iar peste golul acela. Dar când strecură o carte de 
credit în crăpătura dintre ochiul de geam și cadrul, zăvorul sări înapoi 
cu un pocnet și ușa se deschis cu ușurință. Ea se strecură înăuntru pe 
tăcute, dar dormitorul era pustiu; tot așa și restul apartamentului. Nu 
exista nici un mobilier - Sarah nu știa că locuința aceea nu era 
ocupată. Luni de zile după aceea avea să aibă un coșmar în care, după 
groaza de afară, intra pe furiș în apartament, și îl găsea un O'Neill 
așteptând-o zâmbitor. Dar el nu se afla acolo, iar ușa de la intrare era 
închisă doar printr-o broască yale. O trase fără zgomot în urma ei, 
apăsă butonul de chemare a liftului și coborî în goană spre garaj, 
evitând intrarea principală de la parter. Cine știe ce paznici puteau fi 

acolo? 

După aceea totul decurse ușor. Urcă rampa, ieșind din garaj, și 
chemă un taxi care tocmai trecea pe acolo. 

— Stanley, indică ea direcţia. 

Se strecură pe bancheta din spate și se instală în colţ, în timp ce 
Datsun-ul țâșni din loc, făcând să zăngăne pe panoul de bord toate 
mărunțișurile obișnuite: un ventilator electric, talismane taoiste și un 
televizor miniatură. 


Sarah părăsi taxiul printre tarabele goale ale pieței din Stanley și 
parcurse pe jos restul drumului până la casa lui Gatti. Știa că trebuia 
să se ducă acolo, dar habar nu avea ce urma să facă o dată ajunsă. 
Strada era întunecată. De o parte vedea marea cenușie, dincolo de 
contururile fantomatice ale unor arbori; de cealaltă se înșiruiau case 
tăcute. La cea a lui Gatti se vedea o lumină slabă în spatele perdelelor 
de la parter. Sarah se opri, apoi deschise hotărât poarta și apăsă 
butonul soneriei de la intrare. Nu Gatti fu cel care deschise ușa, ci 
Nick Roper. 

Sarah își aruncă braţele pe după gâtul lui Nick și îl sărută, 
izbucnind în lacrimi de fericire și teamă. 

— Oh, Nick, bietul meu iubit! 

El o strânse la piept, cu zâmbetul acela binecunoscut, patrician, 
parte vulnerabil, parte superior. 

— Slavă Domnului că te-au lăsat să ieși... De când tu și Foo v-aţi 
înapoiat din China, am tot încercat să te pot vedea. 

Ea se desprinse din îmbrăţișare. 

— Lasă asta, iubitule. Trebuie să stăm de vorbă. Unde e Bob? 

— A fost convocat la Peak acum o oră. (Păstra aceleași intonațţii 
elegante, bostoniene, deși glasul îi trăda nervozitatea.) De atunci nu 
l-am mai văzut. 

— Așadar suntem singuri? 

— Bineînţeles. O trase iar spre el și o sărută. Oh, Sarah, mi-a fost 
dor de tine. 

Ținându-se de mână, intrară în camera de zi, ale cărei uși cu geam 
erau deschise spre balcon, perdelele fluturând la suflul brizei ca 
mișcate de niște ființe nevăzute. 

— Stai jos, Nick. Am ceva să-ţi spun. 

Sarah stătea în picioare, cu spatele spre fereastră, rotindu-și 
privirea prin încăpere, peste fotoliile albe, moderne, peste capacul de 
plastic fumuriu al combinei muzicale și fotografiile soţiei lui Gatti și 
ale copiilor. Locul era nepotrivit, total nepotrivit, dar cu atât mai rău. 
Nick zâmbea, așteptând: părea mai frumos ca niciodată, cu un profil 

bine cizelat, încărunţit la tâmple, cu ochii obosiţi, exprimând o 
oarecare îngrijorare. Bătu ușor cu palma canapeaua, lângă el. 

Sarah dădu din cap. 

— Nu, Nick. Trase adânc aer în piept. Știu totul. Vorbea lent dar cu 
multă hotărâre. Știu. 

În lungă tăcere care urmă, auzea ticăitul ceasului din alamă de pe 
poliţa șemineului, dar timpul stătea în loc. Înainte ca ea să mai poată 
spune ceva sau să-l atingă, Nick păli și holbă ochii, uluit. Vreme de o 
clipă, ea își aminti de cățelușul ei Oscar care fusese călcat de o mașină 
când ea avea nouă ani. Îl găsise în șanț - scâncind, fără nici o rană 
vizibilă, dar distrus pe dinăuntru - și îl alintase până când încetase să 
mai respire, un ghem mic cu ochi cafenii îndureraţi, care se uitau la 
ea la fel ca ai lui Nick acum, ca și cum ea ar fi avut cumva 
posibilitatea de a-l salva. Apoi Nick își feri privirea și capul îi căzu în 
piept. Se ofili sub ochii ei. Nu rezistă. Nu negă nimic. Abia dacă 
reacţionă. Când vorbi, glasul îi suna dogit, ca al unui străin. 

— De când știi? 

— O zi sau două. Atâta tot. 

— Cine mai știe? 

Înainte de a răspunde, Sarah tăcu câteva clipe. Asta era - trădarea 
încrederii ei, nesupunere față de lege, sfârșitul vieţii în cadrul 
serviciului. După aproape zece ani, nu îl va mai vedea niciodată pe 
Nairn. Era chiar posibil ca ea să sfârșească la închisoare. 

— Clayton și amiralul. Toți cei care contează. Eşti terminat, Nick. 
Îmi pare rău. 

Se uită la ea în tăcere. 

— Cum? Nu-mi vine să cred... Cum? 

— Tang Tsin. 

— Tang Tsin? 

— Mai precis, fiica lui Tang Tsin - amicii tăi au dus-o într-un lagăr, 
dar ea a fugit spre Hong Kong în urmă cu aproximativ o lună. Ne-a 
spus o mulțime de lucruri, dar în special că între paisprezece și 
douăzeci octombrie, anul trecut, tatăl ei se afla împreună cu familia 

lui la o fermă situată la treizeci de mile în afara Beijing-ului și că în 
răstimpul acesta el n-a plecat deloc de acolo. Niciodată, nici măcar o 
singură dată. Îți amintești aceste date? A fost săptămâna în care tu ai 
raportat că ai avut două întâlniri-cheie cu el. Era o minciună, Nick, 
nu-i așa? 

El nu făcu nici o încercare s-o contrazică sau să explice. 

— Tu n-ar trebui să te afli aici. 

În cele din urmă, Sarah se așeză lângă el. 

— Nu, la naiba, sigur că n-ar trebui să fiu aici. Mă vor răstigni când 
vor descoperi asta - dar voiam să ai o șansă. 

El continua să se uite fix în pardoseală, ca un manechin de ceară, 
de parcă ar fi fost în transă. 

— De ce? 

— Ce întrebare a naibii de prostească! Fiindcă pentru mine ești 
important. 

Îi înconjură umerii cu un braţ. Ar fi vrut foarte mult ca el să fie 
puternic - bărbatul pe care-l iubise ea -, dar, sub ochii ei, el se 
transformă într-o ruină umană. Ea era cea puternică, așa fusese 
întotdeauna, de aceea rămăsese singură, de aceea avea să rămână 
mereu singură. 

— Nu înţeleg, Nick. Mă străduiesc să nu mă gândesc la tot răul pe 
care l-ai făcut. Dar, pentru numele lui Dumnezeu, de ce? Cum s-a 
întâmplat? Aveai totul - lumea la picioarele tale. De ce ai făcut asta? 

— Aş vrea și eu să știu. 

Tonul de autocompătimire pasivă fu prea mult pentru ea. Îl plesni 
peste față cu toată puterea, lăsându-i pe obraz o urmă alb-roșie, apoi 
îi înșfăca umerii și-l scutură violent. 

— Fir-ar al dracului, să nu-mi vorbeşti mie așa! Nu ăsta ești tu cel 
adevărat. Pentru numele lui Dumnezeu, Nick! 

El o privi în sfârșit în ochi, părând rușinat și speriat. 

— M-ai ţinut în braţele tale, ai făcut dragoste cu mine, știu cum 
ești. Cel puțin credeam că știu. Erai cel mai captivant bărbat din câți 
am cunoscut vreodată... Acum nu știu cine ești, Nick. Este o pierdere 

atât de a dracului de rușinoasă! 

Își repezi mâinile spre cer. 

— Ca să te protejeze, cineva i-a înjunghiat pe copiii celui mai vechi 
prieten al tău, Nick. Doi băieţei nevinovaţi. Înjunghiaţi de moarte 
înainte să fi avut timp să trăiască realmente. 

Deodată începu să strige pătimaș: 

— Acolo sus, Nick, chiar în casa asta. Toată suferința și groaza 
aceea... pentru tine, Nick! Nu înţeleg. De ce? Pentru numele lui 
Dumnezeu, de ce? 

Ochii lui o implorau. 

— N-am vrut să se întâmple asta. 

Revenea la viaţă, dar era gata să izbucnească în lacrimi. 

— Jur că n-am vrut. N-am vrut ca ei să mă protejeze, nu în felul 
acesta, dar nu aveam nici o putere. Mă ignorau. Când i-au ucis pe Sue 
și pe băieţi, am fost pe punctul de a mă preda, dar ei au zis că dacă fac 
așa ceva, te vor lua pe tine... Au atacat cu bombe incendiare locuința 
de pe Cheung Chan, în chip de avertisment. Totul a fost un coșmar. 

— Nici pentru noi, ceilalți, n-a fost foarte amuzant. Sărmana Mary 
Devereux... 

— Şi de ea mi-a părut rău. 

— Ţi-a părut rău? Dar nu-i de ajuns să-ți pară rău. 

Brusc, Sarah încetă să mai strige la el și se ridică în picioare, cu 
gândurile învolburate, confuze. O parte din ea nu suporta să-l atingă, 
o parte ar fi vrut ca el s-o posede atunci și acolo, înainte de a fi prea 
târziu, o parte ar fi dorit să-l consoleze ca pe un copil. 

— Nick! 

Se strădui să vorbească pe un ton calm, să-și mențină glasul sigur, 
netremurat: 

— Te-am iubit. Încă te mai iubesc. Dacă încerci, ai putea pur și 
simplu să pleci în China. Niciodată nu te voi mai vedea... dar asta e 
ceea ce trebuie să faci. 

Tăcu, așteptând un răspuns care nu veni, și repetă cuvintele și mai 
insistent: 

— Asta este ceea ce trebuie să faci... înţelegi, Nick? 

Începu să plângă pe tăcute. 

— Oh, Dumnezeule, mă doare, mă doare foarte mult, ticălos ce 
ești... Trebuie să știu de ce, de ce s-a întâmplat asta? Pentru ce? 


Când sosi Gatti, amiralul și Clayton stăteau la intrarea în clădirea 
CIA. Biroul personal al lui Gatti fusese întotdeauna într-una dintre 
anexe și el uitase cât de elegantă putea să arate clădirea principală. 
Fusese construită în anii douăzeci, de un negustor de ceai. Accesul 
era asigurat printr-un coridor de-a lungul căruia se înșiruiau coloane 
de marmură, lămpi ascunse scoteau în evidenţă bolta de piatră de 
deasupra lor. Pașii lui răsunau pe dalele pardoselii în timp ce cei doi 
bărbați se întoarseră spre el să-l salute. 

— Bob... îți mulțumesc că ai venit. 

Amiralul îi făcu semn să intre într-o încăpere laterală în care, în 
afară de o masă simplă, pentru tratative, și două fotolii cu spătar 
drept, nu exista nici un alt mobilier. Camera era folosită de membrii 
personalului care, deținând posturi mai puţin importante, lucrau în 
birouri comune, pentru convorbiri cu agenţii de informaţii. Clayton 
rămase afară, iar cei doi americani se așezară în fotolii, unul în fața 
celuilalt. 

Nici un fel de preliminarii, nici o pregătire blândă, prealabilă. 

— Îmi pare rău că eu sunt cel care trebuie să-ți spună, Bob. 

Amiralul se uită țintă în ochii lui Gatti. 

— Trădătorul este Roper. Va fi arestat în noaptea asta, la tine 
acasă. 

Gatti păru mai curând nefericit decât surprins. 

— Am început să mă tem că-i așa încă de acum câtva timp, 
domnule. Dumneavoastră de când știți? 

— Nu de mult, Bob. Trebuie să-ţi fie greu să accepțţi... aţi fost 
multă vreme prieteni. 

— Mai mult decât prieteni - îmi era ca un frate. Nu-i numai greu 
de acceptat... este imposibil. Dar știu că e adevărat, începusem să 

intuiesc asta... fără nici un motiv, fără nici o dovadă, pur și simplu un 
presentiment. Nu știam ce să fac. 

Buzele i se strâmbară într-un ușor zâmbet trist. 

— Acum nu trebuie să fac nimic, nu-i așa? 

— Nu ești înverșunat, Bob? 

Bărbatul mai vârstnic știa că era timpul să plece, dar era intrigat și 
îngrijorat. 

— Sue și băieţii au fost uciși pentru a-l proteja pe el, știi bine. De 
aceea vreau să rămâi aici cât timp noi, ceilalți, îl declarăm vinovat. O 
implicare personală are întotdeauna rezultate proaste. 

— Nu sunt înverșunat, ci doar nefericit și tulburat. Știu că este 
adevărat, dar omul acesta nu e acel Roper pe care l-am cunoscut eu 
pe mare. Nu este acel Roper pe care îl cunoșteam cu un an sau doi în 
urmă. Nu înţeleg... trebuie să aflu de ce? 

— Cu toţii vrem asta, bătrâne prieten. Poate când vom discuta cu 
el... 

Gatti clătină din cap cu tristeţe. 

— Poate. Însă aș prefera să vin cu dumneavoastră acum, domnule. 
Nu voi face nici o nebunie, aveţi cuvântul meu. Știu că ne-a trădat pe 
toți, dar nu-l învinovăţesc pentru Sue și pentru băieţi... Sunt sigur că 
n-a știut. Omul ăsta e cu siguranță bolnav, iar eu i-am fost prieten. 

Buzele subțiri ale amiralului se strânseră. 

— Atunci vino, Bob. Asta-i un teritoriu nou pentru mine - 
niciodată n-am avut în echipaj un agent informativ dușman - și 
presupun că tu ai putea fi de ajutor. 

Lincoln-ul lung, negru aștepta la treapta de jos a scării. După 
căldura dogoritoare a zilei, aerul nopţii părea rece. O rază de lumină 
a lunii se anină de un șir de conifere ce se legănau ameninţător în 
vânt. Gatti, Clayton și amiralul urcară în partea din spate a mașinii, 
un ecran de sticlă, acum închis, izolându-i de șofer. 

— Arestarea o va face poliția, explică Clayton, deoarece ne aflăm 
pe teritoriu britanic... dar va fi pus sub jurisdicție americană. Acum ei 
încep operațiunea. 

Gatti văzu în minte o armată de Land-Rover-e din care se revărsau 
polițiști chinezi înarmați ce-i înconjurau casa. Părea ceva ireal... dar 
sângele și suferința aveau să fie îndeajuns de reale dacă Nick ar 
încerca să fugă. Se așeză pe un scaun rabatabil, în fața celorlalți, 
bucuros că avea o scuză pentru a nu vorbi. În torsul lin al motorului, 
mașina porni pe alee și porţile de oţel se deschiseră alunecând 
silențios. 

Statură mult timp în tăcere, în camera de zi a lui Gatti, însă 
nefăcând parte din ea. Ordinea specifică marinei era străină de 
emoțiile furtunoase ce treceau ca un fulger de la unul la celălalt. 
Fantomele copiilor lui Gatti încă mai țipau de durere și atât Nick, cât 
și Sarah se temeau să le audă. Ea rămase pe marginea canapelei, iar el 
se lăsă să alunece pe pardoseală, rezemându-și capul în poala ei și 
întinzându-și picioarele încrucișate către vatra rece a șemineului, ca 
și cum s-ar fi simţit cât se poate de în largul său. Ea se aplecă să-i 
sărute fruntea și își petrecu degetele prin părul lui. Încăperea se afla 
parţial în umbră, fiind luminată de două lămpi de masă făcute din 
vaze chinezești decorate cu dragoni verzi și aurii. Sarah turnase 
whisky în două pahare mari. Ar fi putut să fie o pereche de 
îndrăgostiți relaxându-se înainte de culcare, simțindu-se îndeajuns de 
bine unul în compania celuilalt pentru a nu simţi nevoia să vorbească. 

— De ce, Nick? întrebă ea iarăși. Nu înțeleg. 

Vorbea blând, ca și cum ar fi putut sta acolo, ghemuiţi, unul 
într-altul, toată noaptea, dar ea știa că nu dispuneau de mult timp. 

— Nu avem destulă vreme, zise el, înălțând spre ea privirea plină 
de tristețe. Oricum, am trăit atât de mult cu minciuna asta, încât 
m-am obișnuit să nu vorbesc despre ea. Nu știu dacă aș putea. 

— Nu fi absurd, Nick, protestă Sarah, stăpânindu-și iritarea. 
Vorbim despre întreaga ta viață. 

Aproape că adăugă și s-ar putea să nu fi rămas mult din ea, dar își 
înghiți cuvintele. 

Se lăsă din nou o lungă tăcere. 

— Okay. 

Nick sorbi din whisky-ul lui și oftă. 

— Eu cred în dreptate... asta-i tot. Când eram copil, locuiam cu ai 
mei într-o casă mare din Boston și vedeam adesea vagabonzi căutând 
mâncare în cutiile de gunoi de pe stradă. Știam că nu era bine, că 
societatea ar fi trebuit să fie altfel... cred că acela a fost începutul. O 
privi în ochi, sfidător. Știu că sună absurd, ridicol și aşa mai departe - 
râzi! 

Ea îl mângâie iar pe păr. 

— Nici prin gând nu mi-ar trece să râd, Nick - cei mai mulți dintre 
noi am simţit așa ceva. 

Își aminti de cursul de pregătire de la Edge la recrutarea agenţilor 
secreţi. Există trei motivații pe care le puteți exploata: una legată de 
ideologie, o alta de psihologie și personalitate, iar o a treia de ordin 
financiar. În general, nu te poți baza decât pe cea de-a doua și cea de-a 
treia. Banii pot cumpăra aproape orice. Defectele de personalitate 
putând fi găsite întotdeauna - nerecunoașterea talentului, abateri de la 
comportamentul sexual normal, spirit de aventură, resentimente 
împotriva unui șef care împiedică o avansare, o depresie interioară care 
se exteriorizează prin ură împotriva colegilor, a soțiilor sau a societății 
în general. Dar motivația ideologică trataţi-o întotdeauna cu 
suspiciune. Acest ultim sfat părea să-i răsune în creier. 

— Te rog iubitule, continuă; asta are o foarte mare importanţă. 

Atunci zăgazurile se deschiseră și el vorbi fără întrerupere mai bine 
de o oră. Cheia părea să fie amărăciunea - își ura familia, nu-l putea 
suferi pe fratele lui mai mare, lan -, dar totul se împletea cu teoria 
marxistă pe care o citise, adolescent fiind, la universitate. Accesele de 
autocompătimire o făceau pe Sarah să i se încrețească pielea, însă 
acum el redevenise vechiul Nick, sigur de sine și încrezător, râzând de 
el însuși, dar în fond foarte serios. 

— M-am gândit într-adevăr extrem de profund la toate astea, să 
ştii - simțeam că aveam de ales. 

Râse cu amărăciune. 

— Credeam sincer că Marx a prezis viitorul și voiam să fac parte 
din el. Mă simţeam și mândru, și compătimitor, trecând de partea 
celor care urmau să câștige - oare asta ajută la mai buna înţelegere a 
situației? 

Schiţă un zâmbet silit, apoi continuă însă să turuie, vorbind mult 
prea repede. 

— Înainte de Yale, m-am dus timp de un an la Princeton - ţi-am 
pomenit vreodată despre asta? - și acolo se află acel student german 
pe care-l chema nu altminteri decât Luther. Manfred Luther. La 
prima vedere nu era un tip preocupat de politică, dar când a văzut că 
pe mine mă interesa, m-a dus la întruniri, m-a prezentat unor 
persoane. 

— Ce fel de persoane? 

La început doar studenţi cu vederi de extremă stângă. Mai apoi, 
diplomaţi chinezi de la Naţiunile Unite, ceea ce părea destul de firesc, 
deoarece ne aflam la New York, iar ei locuiau în același oraș. Erau, 
bineînțeles, slujbași în serviciile de informaţii. Chinezii păreau cumva 
mai acceptabili decât rușii, care la vremea aceea reprezentau marele 
dușman. 

— Dar tu nu aveai nimic de oferit? 

— Nu. Și nici n-am avut timp de doi ani de zile. Ei ţineau pur și 
simplu legătura cu mine. Lucrul acesta trebuia să rămână secret, dar 
îmi erau adevăraţi prieteni. 

Înainte de a se putea controla, Sarah simţi că disprețul începe să i 
se citească pe faţă. 

— Oh, pentru numele lui Dumnezeu... niciodată n-o să înţelegi! 

Ochii lui Nick se aprinseră de mânie și sfidare. 

— Niciodată nu vei înţelege, repetă el. Împărtășeam o aceeași 
credinţă în viitor... și ei mă ajutau să mi-o păstrez, chiar dacă nu 
aveam nimic de oferit. Asta contează enorm când totul în jur este 
ostil lucrurilor în care crezi tu. 

Până acum, amândoi menţinuseră o atmosferă calmă, domolind 

vulcanul de patimi puternice care clocotea chiar sub suprafață. Dar 
de astă data Sarah explodă. 

— Împărtășeaţi o credință în viitor? Tu și o mână de spioni 
împărtășeați o credință în viitor... aşa că tu îţi trădezi prietenii și țara? 
Te implici atât de profund încât e necesar să fie uciși oameni pentru a 
te apăra pe tine? Astea-s prostii, Nick! Prostii cu care te amăgești al 
dracului pe tine însuți... și tu știi asta! Ei te foloseau pur și simplu. 

El roşi - de mânie sau de rușine? 

— N-a fost așa. Eu am ales să ţin legătura cu ei pentru că credeam 
că, sub Mao, China pornise pe drumul cel bun. Luther era un 
adevărat prieten și eu am păstrat contactul cu el - un alt occidental 
care făcuse aceeași alegere constituia un fel de liniște. Mai târziu am 
decis să-i ajut prin diverse modalități mărunte. Ca ofițer în cadrul 
marinei, nu aveam nimic de oferit, aşa că m-am îndreptat către 
serviciile de informaţii deoarece... și ziceau că aș avea mai multă 
influență, ceea ce era adevărat. 

— Mai multă influență? Ce vrei să spui? 

— Slujba asta de acum este prima în care le-am fost de un oarecare 
folos din punct de vedere al activităţii de spionaj. 

— Ştiu. 

Buzele lui Sarah se strânseră într-o linie dură. 

— Ţi-a îngăduit să ne dai, pe Foo și pe mine, în mâinile lor. 

— N-am vrut să... 

Dar ea îi reteză vorba, pufnind pe nas, și continuă mânioasă: 

— Eşti mândru de tine, nu-i așa, Nick? Să trădezi un bătrân 
cumsecade și pe fata pe care o iubeai? 

Se întrerupse, furioasă. 

— Te-am iubit, ticălosule, am avut încredere în tine. Niciodată nu 
voi uita clipele în care erai în mine, când mă strângeai cu atâta putere 
încât aproape că mă durea. Niciodată nu m-am simţit atât de dorită... 
dar tu la ce te gândeai? Îţi imaginai cum ai fi simţit trupul meu când 
aș fi fost moartă? 

Era gata să izbucnească în lacrimi, dar ochii îi ardeau. 

— Ei bine... asta îţi imaginai? Ei ne-ar fi împușcat pe amândoi... 
nu-ți dai seama? 

Se uită la ea cu o expresie defensivă. 

— Dar tu nu-ţi dai seama că eu v-am salvat pe amândoi, în China? 

— Pentru Dumnezeu, nu-mi veni cu chestia asta! 

— Elicopterul a fost ideea mea, târfă proastă ce ești! Ceilalți v-ar fi 
abandonat, dar eu i-am convins să fie de acord și am organizat totul. 

— Şi la ce dracu” a folosit? A fost un eșec, nu? 

El părea doar parţial prezent, privind în gol, vorbind cu un glas 
monoton. 

— Pe urmă, unul din contactele mele chineze, o vietnameză, 
insista mult să capete amănunte ca ei să vă poate prinde, pe tine și pe 
Foo. Prietenii voștri stabiliseră un punct de aterizare în apropiere de 
Liuzhou și ziceau că vor folosi balize cu infraroșii care să ne ghideze, 
așa că eu le-am dat chinezilor alte coordonate, pentru un loc situat la 
o depărtare de trei sau patru mile, le-am spus să utilizeze lămpi cu 
infraroșii, și am trimis elicopterul tot acolo. 

— Chinezii l-au spulberat și patru oameni de pe Tamar au fost 
uciși, Nick. 

— Dar tu, Sarah, ai rămas în viață. Dacă n-aș fi procedat așa, acum 
te-ai fi aflat în închisoare, în China... Poate că ai fi fost deja moartă. 
Marinarii aceia pentru care îți faci atâtea griji aveau ordin să vă 
împuște, pe tine și pe Foo, dacă s-ar fi ivit probleme, așa încât să nu 
puteţi fi supuși unor interogatorii și aduși în faţa tribunalului. 

Sarah se trase înapoi, oripilată. 

— Nu te cred. Asta-i ridicol - cine le-ar fi dat un asemenea ordin? 

— Clayton l-a dat. Voia să evite încurcături, probleme diplomatice. 

Se uită la el, nevenindu-i să creadă. 

— Nu-i doar o invenţie de-a ta? E chiar adevărat, nu-i tot o 
închipuire tâmpită? 

Deodată, încordarea păru să mai slăbească, în încăpere atmosfera 
deveni mai puţin tulbure - când își concentra atenţia asupra altcuiva, 
Nick mai reușea încă să fie rațional; numai atunci când privea în 

propria-i minte o lua razna. 

— Este chiar adevărat, confirmă el calm. Dacă eu n-aș fi făcut să 
rateze operaţiunea, v-ar fi împușcat. 

— În cazul acesta îți mulțumesc. 

Cuvintele nu păreau deloc potrivite și fură urmate de o lungă 
tăcere. Bineînţeles că era adevărat. Clayton ar fi făcut orice pentru a 
aplana lucrurile, pentru a rămâne „curat” și pentru ca să capete postul 
lui Nairn. Nick se uita la ea cu un aer nefericit. Deodată ea vru să-l 
strângă în brațe, dar între ei există o prăpastie. 

— Mai e ceva, zise el într-un târziu. 

— Ce anume? 

El ezită și când se întoarse spre ea, în lumina lămpii, faţa lui era 
palidă și răvășită. Parcă era de ceară. 

— Cu trecutul și educaţia mea și cu o carieră strălucită în marină, 
mi s-a sugerat ca peste un an sau doi să-mi dau demisia și să candidez 
pentru Congres. 

— Senatorul Roper? Preferatul tuturor, dar cu o legătură telefonică 
personală cu China Roșie? 

Sarah strâmbă din gură, dar imediat întrezări schema. Era posibil 
ca ei să-și fi dat seama de potenţialul lui încă de pe când era student 
la Princeton - fatala combinaţie dintre înfățișare, distincţie și talent 
pe de o parte, și o personalitate viciată, jumătate slabă, jumătate 
arogantă, pe de alta. Sărmanul Nick, îl manipulaseră tot timpul. Oftă. 

— Așadar, tu credeai în Mao, iar ei păreau să creadă în tine? Oh, 
Nick, prostul naibii... Încă mai crezi? 

Brusc, pieri orice slăbiciune și autocompătimire. Ea se afla din nou 
în prezența bărbatului de care se îndrăgostise - încrezător în sine, 
puternic, plin de compasiune, viril; chiar și chipul lui părea mai puţin 
răvășit. Nick vorbi foarte liniștit, cu calm, și ea știu că de astă dată o 
făcea cu deplină sinceritate. 

— Da, încă mai cred. Niciodată n-am încetat să cred. Este singura 
modalitate pentru realizarea unei societăți bazate pe dreptate. 

— Cum ai putut să trăiești cu mine timp de un an și să-mi ascunzi 

asta? 

— Bănuiesc că aveam grijă să ne ţinem departe de politică, nu? Tu 
ești o femeie foarte atrăgătoare, Sarah... ne doream și aveam nevoie 
unul de celălalt, aveam extrem de multe lucruri în comun. 

— Dar m-ai înșelat! 

— Îmi displăcea profund aspectul ăsta, mărturisesc sincer. 

Dar oare totul putea fi atât de simplu? 

— Ei ţi-au spus să te culci cu mine, Nick? Eram și eu doar o altă 
sursă? 

— Nu, zău că nu, nimic de felul acesta. Zâmbi silit. Ca să fiu cinstit, 
n-am fost cine știe ce spion pentru ei. Abia începusem să le transmit 
câteva copii ale unor documente, acum un an sau doi, când mi-am 
dat seama că nu prea mulți dintre ei mai erau marxiști convinși. 

Apoi avu o bruscă izbucnire de amărăciune: 

— Eu credeam, dar oare credeau și ei? Nu erau cumva doar 
amatori de putere care mă foloseau pentru scopurile lor personale? 

— Şi atunci, pentru ce dracu” ai făcut-o? 

— Am început ca simpatizant, nu ca spion. Eram gata să ajut prin 
mici servicii, dar nu voiam să fiu spion. 

Clătină din cap, nefericit. 

— Simţeam că făceam rău unor persoane din jurul meu, unor 
oameni pe care-i respectăm. Am încercat să mă opresc... și atunci au 
acționat ei agresiv. Ziceau că, dacă aș continua să cooperez, m-ar 
sprijini în carieră și m-ar proteja, dar că altminteri m-ar distruge. 

Înălță din umeri. 

— Am fost tulburat, ajungând pe punctul de a le cere încă de 
atunci să recunoască faptul că toate astea nu erau decât un bluf... dar 
știam că nu erau un bluf. 

Schiţă zâmbetul acela al lui ușor cinic, râzând iar de el însuși. 

— Cred că aș fi putut accepta să mor pentru cauză, dar să mă duc 
pur și simplu într-un penitenciar federal mi se părea cumva mai 
degrabă de prost gust... cu atât mai mult când cei care aveau să mă 
vâre la pușcărie erau așa-zișii mei tovarăși. 

— Vrei să spui că te-au șantajat? 

Sarah ar fi vrut să creadă asta, avea o imensă nevoie de un motiv ca 
să nu-l disprețuiască. 

— Presupun că da, dar asta din cauză că la momentul acela nu 
aveau niște lideri buni. Am ales să fiu alături de ei, Sarah. Așa am ales 
și nu îmi este rușine. Sunt marxist, Sarah, și sunt mândru de asta. Aș 
vrea doar să nu te fi dezamăgit... Întotdeauna am sperat că, în vreun 
fel, cândva, noi doi aveam să împărțim aceleași idealuri, să le realizăm 
împreună. 

— Glumești, desigur, mormăi ea. 

— Nu, speram asta și mă urăsc pentru faptul că te-am dezamăgit. 
Mă urăsc eu însumi mult mai mult decât m-ai putea urî tu vreodată. 

„Nu conta prea mult pe asta”, gândi ea, dar îl sărută iar și îi 
mângâie tandră fața răvășită, însă, deodată, nu se știe ce instinct o 
îndemnă să se ridice în picioare. Străbătu camera și se uită cu 
prudență afară printr-o despicătură a perdelelor. Fereastra lăsa să se 
vadă doar o fâșie îngustă din grădina din fața casei - cenușie și pustie. 
Dar ea lăsase deschisă poarta din zidul acela înalt și prin ea văzu 
umbre mișcându-se. 

— Aşteaptă aici, șopti pe un ton imperios. 

Trecând pe coridor, închise ușa dinspre camera de zi și stinse 
lumina, așa că atunci când va deschide ușa de intrare în casă să nu 
poată fi văzută. Ușa se deschise fără zgomot și Sarah se îndreptă cu 
grijă spre poartă, pășind silențios în picioarele goale. Uitându-se 
precaut afară, văzu forma întunecată a unei dube la aproximativ 
douăzeci de metri în josul străzii și siluetele negre ale unor oameni 
înarmaţi, ale căror căști luceau în lumina lunii, în timp ce ei se 
răspândeau pe teren fără să vorbească. 

Sarah numără şaisprezece siluete, fiecare cu câte o armă automată 
cu magazia de muniție scurtă și groasă și cu țeava scurtă - poate un 
pistol-mitralieră Armalite sau Uzi? Închise fără zgomot uşa şi se 
înapoie în fugă în cameră. Nu era timp pentru sentimente sau 
explicații. Îşi duse un deget la buze. 

— Să nu scoţi un sunet, Nick. Trebuie să pleci... poliția e afară. 

— Îi aşteptam. 

Se uită la el cu ochi mari. 

— Doar nu vrei să spui că ai de gând să renunți pur și simplu? N-aș 
suporta așa ceva... ești un om bun, Nick. Nu pricep cum poţi să crezi 
toate astea - poate că idealurile acestea se vor realiza cândva -, 
probabil că n-o să te mai văd niciodată, dar pleacă, pleci pur și simplu, 
treci peste graniță. Cu siguranţă ai un contact chinez aici? 

— Oamenii mei erau o fată vietnameză și tipul acela, Luther, 
același care m-a recrutat la Princeton, însă am și un contact pentru 
cazuri de urgenţă, un director de la Banca Chinei. 

— Atunci pleacă, Nick... ieși prin spate, treci peste zid, apoi prin 
cimitir, până la terenul de joacă pentru copii. Dacă te somează, ai face 
mai bine să te predai - ei sunt înarmați. Dacă nu te somează, s-ar 
putea totuși să reușești. 

El se ridică în picioare, își scoase din buzunarul pantalonilor un 
revolver mic și-l învârti stângaci între degete, ca și cum n-ar fi știut la 
ce să-l folosească, apoi și-l înfipse în centură. Ea nu spuse nimic. 

— De ce faci asta, Sarah? 

— Pentru că te iubesc. 

Dar nu era adevărat... fuseseră împreună vreme de un an, însă el 
era deja un străin. 

— Îţi mulțumesc, iubito. Îţi mulțumesc pentru tot. Îmi pare rău. 
Din nou același zâmbet ușor, trist și plin de amărăciune. Ce al 
dracului de tâmpit sună să spui așa ceva. Ce al dracului de tâmpit 
mod de a sfârși! 

Apoi ieși pe ușa bucătăriei și dispăru din vedere, ascuns de 
tufișurile din grădină. Cu pași lenți, Sarah reveni în camera de zi, își 
termină whisky-ul și se așeză într-un colț, așteptând poliţia. Cinci 
minute mai târziu auzi pietrișul scârțâind sub cizme grele și bătăi 
puternice în ușa din față. 


În Causeway Bay, Josie se rostogoli mulțumită de pe trupul lui 
Luther, odihnindu-și capul în îndoitura brațului acestuia. Micul și 
atât de perfect cizelatul corp de anamită*7 părea fragil, de parcă ar fi 
putut fi zdrobită de constituţia lui musculoasă, de saxon. Luther o 
tinu strâns în braţe, în timp ce ea îi zâmbea, uitându-se în sus, spre el, 

— Eşti foarte puternic, chicoti ea, suspinând când mâna lui îi 
mângâie fesele mici. Ești foarte puternic, repeta ea, chicotind, 
întoarce-te pe burtă, să te masez pe spate ca să adormi. 

El se execută, sprijinindu-și capul pe braţe. Se simţea extenuat. 
Încheieturile degetelor lui Josie începură să-i frământe mușchii 
umerilor, degetele ei alunecând senzual de-a lungul spinării. Cu o 
mișcare scurtă, fără să se oprească, ea întinse braţul în jos, către 
veșmintele ei mototolite, și trase mâna ținând strâns un stilet subțire, 
ascuţit ca un brici. Îngenunchind călare pe el, ridică arma cu 
amândouă mâinile și, simțind că mișcările liniștitoare încetaseră, el 
dădu să întoarcă spre ea capul. Când Josie înfipse pumnalul cu toată 
puterea, el scoase un strigăt și trupul îi zvâcni violent - o dată sub 


37 Persoană originară din regiunea Anam, a Vietnamului (n. t.). 

șocul tăieturii și din nou când oţelul subţire îi pătrunse în inimă. Nu 
curse nici o picătură de sânge până când ea își apăsă genunchiul în 
șalele lui, ca să tragă afară lama... și atunci țâșni pretutindeni. 

Luther mai încercă să se întoarcă iar cu fața în sus, să spună ceva, 
dar nu reuși să scoată decât un gâlgâit înfundat, în timp ce și mai 
mult sânge îi ieșea, spumos, din gură. Puterile îi scădeau rapid, ochii 
lui se holbau la ea, nedumeriţi și plini de suferință; apoi deveniră 
opaci și capul i se rostogoli peste marginea patului. Femeia sări jos și 
își adună îmbrăcămintea înainte de a se îmbiba de sângele tot mai 
abundent. Apoi întoarse hotărâtă spatele și reveni agale în încăperea 
principală... Uitându-se afară printre stinghiile oblonului, constată că 
dincolo de crestele acoperișurilor de vizavi se arătau deja semnele 
premergătoare zorilor. O lumină cenușie îi scoase în evidență 
trăsăturile feței - de o netezime de alabastru, rigide, triste. Nu va 
plânge, deși îl iubise atât de profund pe cât era ea în stare să iubească 
orice altă ființă. Se supusese... și acesta era lucrul cel mai important. 

În urmă cu șase ani nu fusese nici o dificultate când „cadrul” în 
uniformă neagră o alesese dintr-o unitate militară vietnameză pentru 
a fi instruită în vederea muncii de spionaj. Tuyet era tot atât de 
inteligentă pe cât era de mlădioasă și ucigătoare... și încă plină de ură 
pentru că părinţii și toate rudele ei muriseră în infernul unui atac cu 
napalm, în timpul războiului împotriva americanilor. De la Hanoi 
fusese trimisă să joace rolul unei animatoare într-un bar din Hue, 
unde prinsese în capcană inși care urmăreau să submineze guvernul 
și „ademenise” cu entuziasm spioni americani - mulți dintre aceștia 
erau luaţi apoi pentru interogatorii îndelungate, dar pe unul sau doi îi 
ucisese ea însăși. Când ofițerul politic chinez îi ordonase să câștige 
încrederea și afecțiunea lui Luther, la început totul nu fusese decât o 
nouă însărcinare. „Este un membru al Partidului și un agent de 
informaţii pe care ne putem baza, Tuyet, dar nu este chinez. 
Niciodată nu ne putem încrede pe deplin într-un european, așa că vei 
lucra împreună cu el, vei trăi cu el și îl vei urmări.” Chinezul avea o 
pronunție foarte șuierătoare și trăsături delicate, destul de frumoase, 

sub un păr cărunt. Se numea Zhang. „Vei ști întotdeauna cum să mă 
contactezi aici, și mai târziu ne vom duce cu toţii în China, unde vom 
avea locuinţe la Beijing și în Hangzhou. Îmi vei prezenta rapoarte din 
trei în trei luni sau imediat dacă el dă semne de neloialitate.” 

În seara aceea Luther intrase în bar pentru prima oară - înalt și 
blond, cu o înfățișare și un miros mult mai plăcute decât ale 
europenilor cu care se obișnuise ea. Era atât de înalt și de puternic 
încât putea s-o ridice în aer pe animatoarea Josie cu un singur braț și 
fără nici un efort vizibil. I se păru de o mie de ori mai atrăgător decât 
se așteptase. Dar niciodată nu uitase prima ei loialitate față de 
Partidul care-i eliberase patria și o scăpase pe ea de viața de țărancă 
trudind pământul; Partidul care, într-o bună zi, avea să-i salveze pe 
toți țăranii de corvoada și exploatarea lor. 

Cu gesturi pline de dispreț adună documentele lui - bilete de avion, 
declaraţiile bancare și scrisorile, îndesate toate în geanta subțire de 
piele care conținea mai mulți bani decât văzuse ea vreodată. Lista cu 
nume scrise în caractere chinezești nu însemna nimic pentru ea, așa 
că o aruncă în vasul de toaletă și trase apa. Știa destule ca să înțeleagă 
că și mai mulți bani așteptau în Australia și că ea avea deja un bilet cu 
care putea să zboare acolo, dar gândul de a-l folosi nici nu-i trecu 
măcar prin minte. De îndată ce-i va fi posibil, avea să ia avionul 
înapoi, spre Shanghai. Aproape că se luminase de ziuă când formă 
numărul de telefon al aeroportului. 


Sarah își îndreptă umerii și deschise ușa de la intrare. Nici urmă de 
Clayton sau de amiral, ci doar un sergent din cadrul poliției chineze, 
flancat de doi polițiști de grad inferior. 

— Domnu” Lopel, vă rog? 

Sergentul își prezentă legitimaţia, deși toţi erau în uniformă - 
pantaloni scurți kaki și chipie negre cu cozoroc. Toţi fură corecţi, nici 
o aluzie în legătură cu faptul că toată casa era acum înconjurată de 
oameni cu veste antiglonț și arme automate. 

— Domnu Roper a fost aici, dar a plecat... cam acum o oră, minţi 

ea, mirată că vorbea atât de convingător. 

Chinezul păru nedumerit, apoi strigă către ceilalți un ordin răstit, 
în dialect cantonez. Bărbaţii trecură pe lângă ea, un polițist urcând în 
fugă spre etaj și scoțând în acest timp la vedere un revolver; ceilalți 
doi ridicară revolverele la nivelul umărului și deschiseră ușa dinspre 
bucătărie izbind-o cu piciorul. De afară se auzeau zgomote de pași ce 
alergau, un păcănit metalic când armau pistoalele-mitralieră şi 
dintr-o dată casa păru plină de siluete cu căști pe cap. O ţeavă de 
revolver îi atinse obrazul când ea încercă să se ferească din calea lor. 
Sarah simți o picătură de sânge prelingându-i-se pe faţă. 

În pragul ușii își făcură apariția Clayton și Gatti. Englezul se uită la 
ea cu o expresie de parcă ar fi vrut s-o ucidă. 

— Cable? Ce dracu' cauţi aici? 

Dar Gatti se repezi înainte și o înconjură cu braţele, tamponându-i 
tăietura de pe obraz cu batista. 

— Ei, fetiţo, ce s-a-ntâmplat? Eşti sigură că nu te-a rănit? 

Ea se smuci, eliberându-se. 

— La naiba, bineînţeles că nu m-a rănit... doar nu-i un monstru! 

— Presupun că l-ai avertizat? 

Clayton tremura de mânie și nu-i așteptă răspunsul. 

— Ne vom ocupa de tine mai târziu, fata mea. După ce vom 
termina, o să dorești să-ți fi pus singură capăt zilelor, ca Devereux. 

Poliţiştii chinezi se răspândeau afară, în grădină, strigând unul 
către celălalt în timp ce căutau. 

— Ştii unde s-a dus? 

Sarah îi înfruntă privirea. 

— Habar n-am. 

— De ce dracu' nu l-ai convins să se predea? 

— Am încercat. 

Nu se știe ce instinct de autoconservare o îndemnă să mintă din 
nou și de astă dată vorbele sunară chiar ca o minciună. 

— Dar n-am reușit. 

Se prăbuși pe aceeași canapea pe care îl consolase pe Nick, însă de 

data aceasta Bob Gatti o consolă pe ea, îi înconjură umerii cu brațele 
lui puternice și ea închise ochii, recunoscătoare. 

— Oh, Bob, îți mulțumesc. Ce se petrece? Mi-e atât de teamă 
pentru Nick! 

— Ai și de ce. 

Oare ce însemna asta? Care erau adevăratele sentimente ale lui 
Gatti? Oare îl iubise și el pe Nick? Se simţea oare chiar mai trădat, 
chiar și mai pângărit decât Sarah? În casa aceasta, în care muriseră 
copiii lui? Nick le făcuse amândurora foarte mult rău. Sărmanul 
Nick... Apoi Gatti se ridică în picioare și o conduse afară, în grădină. 
Poliţiştii plecaseră, dar unul din reflectoarele lor fusese lăsat într-un 
colț, trimițând lumina pe tufișurile care se zbăteau în vânt ca niște 
suflete chinuite. Dinspre coasta colinei, dinspre cimitir și terenul de 
joacă al copiilor de dincolo de zid se auzeau scrâșnete de cizme pe 
pietriș și strigăte slabe. La casele din josul văii se aprindeau lumini, 
iar proprietarii ieșeau afară, curioși. 

— Ce-ai vrut să spui, Bob? întreba ea, strângându-i mâna cu 
putere. 

— Ar fi trebuit să se predea. Asta ar fi iscat o mulțime de discuţii, 
însă ei ar fi fost nevoiţi să-l aducă în fața tribunalului acolo, în 
America, și să-l bage la închisoare pe câţiva ani. Dar amiralul nu-i de 
părerea asta. 

— Vrei să zici că ar prefera să nu-l prindă viu? întrebă Sarah, 
vorbind cu mare stăpânire de sine, uimită de lipsa de emoție cu care 
rostea cuvintele. 

— Bineînţeles. În felul acesta nu există nici o situaţie penibilă, nici 
un scandal, nici o agitație în Congres. În curând totul va fi 
mușamalizat și uitat. 

Ea înghiţi cu greu. 

— Asta ar fi chiar cel mai bine pentru el. Acum s-a terminat cu 
minciuna - nu sunt sigură că ar putea să trăiască împăcat cu propria-i 
conștiință. 

— Aş vrea să aibă această șansă. 

— După tot ce s-a întâmplat? 

Stăteau unul lângă altul, în timp ce zgomotele vânătorii continuau 
să se audă în depărtare. 

— Pe tine te-a trădat mai mult decât pe oricine altul, Bob. 

— Nu, Sarah, el a fost folosit. Noi toți am fost folosiţi. E greu de 
recunoscut, dar acesta-i adevărul. 

— Încotro se duc ei? 

— Către mare. 

— Crezi că într-acolo a plecat Nick? 

— Sper al dracului de tare că nu. Dacă s-a îndreptat către 
interiorul ţării, va avea o șansa, dar dacă-l prind în apropierea 
țărmului, s-a zis cu el. 

În timp ce fugea, groaza lui Roper fu înlocuită de un soi de euforie. 
Cine știe de ce, poliția nu înconjurase cu totul casa, așa că atunci 
când sări peste zidul grădinii în cimitir, acesta era pustiu. Își scoase 
pantofii și goni fără zgomot printre pietrele funerare, julindu-și 
genunchiul drept într-un colţ, pe întuneric, până când dădu de un zid 
masiv, de cărămidă, prea înalt ca să poată fi escaladat. Bezna prin care 
înainta îl făcea să se simtă mai în siguranţă, dar îl și împiedica să-și 
dea seama de împrejurimi, deși acum vederea i se adaptase la 
întuneric. Înaintă puţin câte puţin de-a lungul zidului, pietrișul de pe 
potecă tăindu-i dureros picioarele încălțate numai în ciorapi, până 
când un dreptunghi de un cenușiu mai pal îi arătă drumul de ieșire. 

Poarta metalică se deschise cu un scârțâit care-l făcu să 
încremenească, însă strigătele și celelalte zgomote ale urmăririi se 
auzeau din stânga lui. Cu puţin noroc, îl căutau în direcţia greșită. 
Ajungând pe terenul de sport, își puse iar pantofii, fiindcă pe iarbă nu 
avea să facă zgomot, și se rezemă de un copac ca să-și revină după 
efortul primei goane. Trebuia să se depărteze întruna, dar în ce 
direcție? Roper își făcu socoteala că ei se vor aștepta ca el să se 
îndrepte către drumurile ce duceau înapoi, spre centrul insulei, dar în 
satul Stanley peninsula se îngusta până la o lățime infimă - dacă 
stăteai deasupra pieţei, puteai să vezi apă pe ambele laturi. Ei puteau 
să blocheze cu ușurință trecerea pe acolo. Nu, calea de salvare consta 
în a se depărta de ei - polițiștii făceau atâta zarvă încât era lesne să știi 
unde se află - și a găsi o ambarcaţiune. Zâmbind în sinea lui, pe 

întuneric, Nick Roper se simțea mai încrezător, așa cum nu mai 
fusese de mult. Avea un obiectiv simplu - să plece în China - și știa 
cum să-l realizeze. Pornind peste câmp, se pomeni în față cu o vagă 
formă albă și se izbi de un stâlp pentru ţintă; rezultatul fu că timp de 
câteva minute îi sângeră nasul, dar el continuă să alerge, 
economisindu-și energia, până când ajunse la un drum pavat. În 
stânga lui se înălța, întunecată, o umbră mare și amenințătoare. 
Trebuie să fi fost zidul închisorii din Stanley. Asta nu-l tulbură - nu 
acolo se ducea el. 

Coti la dreapta și începu să alerge la vale, fără a părăsi iarba de pe 
marginea drumului. Strigătele și fluierăturile care răsunau din când în 
când se auzeau acum de foarte departe. Era conștient de o zonă care 
strălucea de lumină - să fi fost reflectoare? lumini casnice, aprinse de 
locuitori intrigaţi? -, însă aceasta se afla la o depărtare de cel puţin o 
jumătate de milă. Nu se auzeau lătrături de câini - dacă ticăloșii ăia 
proști ar fi folosit copoi, el n-ar fi avut nici o șansă, dar poate că nu se 
gândiseră la asta, poate că își închipuiseră că el va renunţa ușor? Dacă 
n-ar fi fost Sarah, poate că s-ar fi predat, dar acum își revenise după 
primul șoc. Își alungă din minte sentimentul de vinovăţie și 
tulburarea. Își slujise cauza cu cinste, nu exista nimic de care să se 
ruşineze... și va supravieţui. 

Marea clipocea calm pe St. Stephen Beach. Cele câteva clădiri cu 
vedere spre plajă erau cufundate într-un întuneric deplin. Roper 
porni la drum de-a lungul țărmului, se împiedică de o frânghie de 
amarat, până când găsi un șir de bărci trase pe o fâșie de nisip. Acum 
norii se mai destrămau din timp în timp, lăsând să treacă câte o rază 
de lună. Se uită pe furiș este umăr, dar pe toată plaja nu exista nici un 
semn de viaţă - continua să fie singur și în siguranță. Avea exact atâta 
lumină cât să-i îngăduie să vadă bărcile: mici carcase din fibră de 
sticlă, folosite de gwailos înstăriți pentru plimbări la a căror plăcere se 
adăuga pescuitul. Una din ele conţinea două vâsle, pe care și le puse 
pe umăr în timp ce le cerceta pe celelalte. Căuta una cu motor 
suspendat, care să nu fie blocat sau legat cu lanț pentru a-l face 

inutilizabil. 

Găsi așa ceva într-o barcă de la capătul șirului. Briceagul lui reteză 
barbeta și barca i se păru grea când se aplecă s-o lase la apă; dar când 
începu să alunece, în cele din urmă, se depărtă atât de repede că 
trebui să alerge ca să-i apuce pupa, intrând până la genunchi în 
valurile puţin adânci. O dată trecut peste bord, vâsli cu una dintre 
lopeţi până când ajunse să salte în sus și-n jos la aproximativ două 
sute de metri de uscat. Roti în jos motorul suspendat și trase de 
manivelă ca să-l pornească. Porni la a treia încercare - totul îi mergea 
bine în noaptea asta - și se ghemui peste cârmă, îndreptând barca 
spre largul mării. 


După ce plecase poliția, lăsând afară doar doi oameni înarmați, 
casa rămase tăcută. Clayton reveni pentru scurt timp, continuând să 
pară mânios, dar nu-i dădu nici o atenţie lui Sarah; iar Gatti plecă 
împreună cu el. Dintr-o dată singură, Sarah începu să simtă 
binevenita extenuare de după încordarea și emoția dureroasă din 
ultimele câteva ore. Slavă Domnului, se terminase, încă se mai afla 
singură în camera pustie când auzi de afară trântindu-se portiera unei 
mașini și pași pe pietriș. Nu urmă nici o bătaie în ușă - probabil că 
poliția lăsase deschisă ușa de la intrare - și tresări surprinsă când își 
făcu apariţia Benjamin Foo. Trupul lui înalt se încovoie când privi cu 
atenţie în încăperea întunecată și în ochi i se citi o profundă 
îngrijorare. 

— Îmi pare rău, Sarah. Pot fi de folos cu ceva? 

Fără o vorbă, intrară în bucătărie pentru ca ea să facă o cafea, apoi 
se așezară amândoi la masa rotundă din lemn de brad, ținând în 
mână două căni aburinde. Foo puse cu blândețe mâna pe braţul ei; 
Sarah nu observă cum el își lăsă cana neatinsă și o puse jos cu grijă, 
undeva unde să simtă mai puţin aroma care-i displăcea atât de mult. 
Urmă o lungă tăcere, dar ea se simțea alinată de prezenţa acelui 
bătrân înțelept și puternic. Indiferent ce avea să aducă viitorul, 
deocamdată era nespus de bucuroasă că el se afla acolo. 

— Trebuie că te doare mult, Sarah... știu cum este să fii trădat. Tu 
ești foarte curajoasă. 

— Oare? Sunt prea obosită ca să mai pot gândi. 

Se făcuse deja două noaptea, dar cum să poată dormi? 

Și dacă-i vorba, unde ar fi putut să doarmă? Nu aici, în casa în care 
muriseră soția și copii lui Bob - aici n-ar putea dormi niciodată. Locul 
acesta îi făcea pielea de găină. 

— Sper să scape, zise Foo. 

— Aşa și eu. 

O nouă tăcere. 

— Ce va face Clayton? întrebă el. Adică, în legătură cu tine. 

— O să mă concedieze, asta o să facă. Ar prefera să mă ardă de vie, 
dar cu siguranță va avea grijă să fiu dată afară din serviciu. De fapt, nu 
pot să-l învinovăţesc, date fiind împrejurările. 

Foo îi cuprinse mâna într-a lui și ochii i se umplură de 
compasiune. 

— O să văd ce pot face. Rumbelow aproape că te-a ucis 
trimițându-te la Beijing, așa că Clayton ar trebui să-ţi fie dator - deși 
mă îndoiesc că el ar vedea lucrurile în felul acesta - însă tu n-ai greșit 
cu nimic și ei nu au cum să nu țină seama de tot ce-ai făcut în China. 

— Am avut o relație amoroasă cu un bărbat care s-a dovedit a fi un 
trădător... și pe urmă l-am avertizat, îndemnându-l să plece înainte ca 
ei să-l poată aresta. Probabil că prin asta am devenit complice sau așa 
ceva. Şi-apoi, hotărât lucru, e ceva ce mă face total nefolositoare ca 
agent de informaţii - știam ce făceam, Ben. 

El oftă. 

— Cred că ar trebui să dormim puţin, Sarah. 

— Nu aici, Ben... sunt prea multe amintiri. 

— Da, cu siguranţă. O să te duc cu mașina înapoi, la apartamentul 
tău. 

— Nu cred că aș putea să dorm în noaptea asta - nu izbutesc să 
nu-mi fac griji în legătură cu Nick. 

— Afară domnește o liniște ciudată... cred că el a reușit. 

— Chiar crezi asta? 

Încercă să se ridice în picioare, dar se clătină. Foo o prinse în braţe 
și o sărută pe frunte. 

— Trebuie să dormi, Sarah, ești moartă de oboseală. Vino... mașina 
mea e în fața casei. 


Roper întoarse barca spre est, ocolind pe la sud coasta peninsulei 
Stanley. Toate temerile îi dispăruseră. Se simţea euforic și convins că 
putea să ajungă în China dacă ar urma o curbă care să treacă pe lângă 
Tung Lung Chau și Tai Long Wan. Asta însemna aproximativ 
cincisprezece sau douăzeci de mile, pe o noapte întunecoasă. Cu cât 
se depărta de uscat, cu atât mai mari erau valurile, dar mica barcă 
aluneca peste ele cu ușurință, coborând în jgheaburile dintre ele și 
împroșcându-i fața cu stropi. Începu să fredoneze încetișor, doar 
pentru el, Estul e Roșu, zâmbind în noapte față de ironia situaţiei. 
Cine știe peste ce avea să dea ca refugiat în China, însă era sigur că ei 
vor avea grijă de el. Încordarea i se risipise și începu să se simtă de-a 
dreptul optimist. 


În ciuda tuturor celor întâmplate, Sarah aţipi în timp ce străbăteau 
insula cu mașina; se trezi o dată sau de două ori și, după ce văzu fața 
lui Foo luminată de beculețele albastre de pe panoul de bord, se 
ghemui din nou în pernele moi ale banchetei de piele. El parcă pe 
strada MacDonnell și încercă s-o poarte pe braţe în blocul de locuințe, 
dar ea dădu din cap, protestând cu glas somnoros: 

— Nu, Ben, nu este nevoie. Oricum, eu sunt prea corpolentă 
pentru așa ceva. 

Ajunși în apartamentul ei, Sarah își azvârli pantofii din picioare și 
se lăsă să cadă pe pat, așa îmbrăcată cum era. Îi trecu brusc un gând 
prin minte: 

— Cum am intrat aici? 

— Mi-au dat ei cheile tale... le voi pune pe masa asta de toaletă. 

Moţăind, ea se întoarse pe o parte și mormăi: 

— Şi ce s-a întâmplat cu O'Neill? 

— Își îngrijește o mare mahmureală și o și mai mare lovitură dată 
cu piciorul în fund. 

În timp ce o învelea cu pledul, zâmbetul binecunoscut al lui Foo îi 
încreți pielea în jurul ochilor. 

— Uită de O 'Neill... acum trebuie să dormi. 

Ea îl simți cum îi cuprinde capul în căușul palmelor, mângâindu-i 
apoi faţa și părul. În pofida tumultului din mintea ei, a temerilor, a 
opţiunilor, a suferinţei, în câteva minute se cufundă în somn. 


Barca lui Roper înainta cu opt noduri pe oră când intră în canalul 
dintre Noile Teritorii și insula Steep. Motorul suspendat emitea un 
sunet liniștitor, iar el găsise încă o canistră cu benzină într-un dulap 
de sub pupa. La patru spre ziuă, întunericul nopţii ajunsese la 
maximum de profunzime. Din experiența a numeroase nopți de 
veghe petrecute pe mare, știa că aceasta era ora de minimă activitate, 
când dorm până și suferinzii de insomnie, și cei predispuși spre 
sinucidere, când orice ființă face o pauză, simțindu-se extenuată, 
înainte de a se hotărî să lupte în continuare vreme de douăzeci și 
patru de ore. Luminile din Central și Kowloon erau acum în afara 
razei vizuale, dar chiar și în vibrantul Hong Kong deveniseră mai 
palide înainte de a dispărea în spatele promontoriului. 

Carcasa din fibră de sticlă se izbi pe neașteptate de o epavă 
scufundată. Impactul îl azvârli cu capul înainte pe fundul bărcii, ceea 
ce-l făcu să se aleagă cu o julitură pe frunte. Când își reveni, lumina 
lunii era suficientă pentru a-i îngădui să vadă colțul unei grinzi de 
lemn, neagră și smolită ca o traversă de cale ferată, trecând cu 
aproape treizeci de centimetri prin prova despicată. Înjură printre 
dinți, tulburat, și instinctiv își adună puterile ca s-o împingă înapoi, 
afară din barcă. Efortul îl făcuse să transpire, dar grinda se deplasă în 
cele din urmă, făcând o și mai mare deschidere în copastie. Când 
obiectul care o astupase se depărtă plutind pe apă și când apa rece a 
mării năvăli în barcă, Nick își dădu seama de greșeală. 


346 


În câteva secunde barca se scufundă, dispărând sub el. Roper se 
îndepărtă înot, constatând că apa nu era chiar atât de înghețată cum 
se așteptase; își scoase pantofii și îi vâri în buzunarele pantalonilor. 
După câteva mișcări de braţe, se descotorosi de haină, apoi porni cu 
toată puterea spre linia întunecată a țărmului. 

Sarah dormi agitat, frământându-se și răsucindu-se, chinuită de 
coșmaruri. Din când în când se trezea pe jumătate, scăldată în 
sudoare, conștientă de propriul ei glas care striga de groază. O dată 
văzu lângă pat două siluete cețoase, care se aplecau spre ea 
îngrijorate, și își dădu seama că erau Ruth Foo și soțul ei. Prinse 
crâmpeie de conversaţie: „Copiii sunt bine, Ben... i-am spus lui David 
ce se petrece și el a primit lucrurile cu mult curaj... a avut mare grijă 
de mine, fiul lui taică-su... micuța Hannah era prea mică pentru a 
înţelege... nu, nu, rămâi aici atâta timp cât va avea ea nevoie de tine, 
sărmana copilă. Ai de plătit o datorie.” Sarah se strădui să se trezească 
de-a binelea, dar recăzu într-un delir de întuneric învolburat, un 
îngrozitor tărâm de gheaţă și spaimă, care se transformă apoi într-un 
cimitir în care ea zăcea într-un sicriu, cu trupul contorsionat și în 
putrefacție, dar deasupra ei plutea chipul lui Nick, zâmbitor, 
încrezător, cu ochi radioși, însă pe urmă închiși strâns, când spinarea 
i se arcui și capul îi zvâcni spre spate, clipele de stare - plăcută și de 
perfectă liniște fiind brusc eclipsate de un râs, batjocoritor și de 
țipătul ei de groază la vederea capului lui Nick, acum cu o expresie 
feroce, înnebunită, sub o șapcă chinezească verde cu o stea roșie, 
rotindu-se ca într-un caleidoscop printre alte fețe - cea a lui Nairn, a 
lui Clayton, a tatălui ei, a lui Mary Devereux - cu trăsăturile 
schimonosite de durere, vânăt și înecându-se în timp ce se zvârcolea 
la capătul unei frânghii. 

Sarah fugea să scape, încercând să se depărteze de ei, dar o 

urmăreau cu toţii. Ea gâfâia de teamă, repezindu-se să se ascundă 
într-o clădire care izbucni în flăcări și din care ieși împleticindu-se 
pentru a se pomeni prinsă în capcana unui labirint de sârmă 
ghimpată, țepii sfâșiindu-i carnea, îmbrăcămintea arzând încă în timp 
ce alerga dintr-o parte în alta, până când se împiedică și căzu în 
întunericul nesfârșit al unei gropi adânci. Când scoase un țipăt, 
întunericul explodă, transformându-se într-o lumină strălucitoare din 
mijlocul căreia privea cu răutate fața lui Nick, de o paloare cadaverică 
și plină de sânge. 


— FE-n ordine, Sarah, sunt aici, nu te teme! 

Era glasul lui Foo, scăzut și calm, și ea deschise ochii, simțindu-se 
ușurată. Lumina soarelui se strecură printre zăbrelele oblonului, 
proiectând pe pereţi un desen în dungi; auzea larma traficului de 
afară, și zgomotul intens al unui avion care decola. Foo se aplecă spre 
ea, zâmbindu-i, și Sarah văzu că el se schimbase - asta trebuie să se fi 
întâmplat în China, dar până acum ea nu observase. Aceiași ochi plini 
de umor, aceeași tărie sufletească, dar părul cărunt albise la tâmple, 
iar pe chipul lui ridurile se adânciră. 

— Cât timp am dormit? 

— Cam paisprezece ore - acum e cinci după-amiază. Cum te simţi? 

— Nu rău. Ezită. S-a întâmplat ceva? 

El se așeză pe pat și dădu din cap. 

— Nu. El pare să fi dispărut fără urmă. 

— Slavă Domnului! 

Foo prepară puţin ceai și ea îl bău, dar nu era în stare nici măcar să 
se gândească să mănânce ceva. Încercă o baie fierbinte, aburind de 
uleiuri vegetale, însă nu reuși să se relaxeze. În curând se îmbrăcă și 
Foo o duse cu mașina sus, pe Peak. Parcurseră poteca de picior ce 
ocolea vârful, privind în jos spre panorama portului, a cărui apă 
albăstruie era străbătută de-a lungul și de-a latul de dârele lăsate de 
nenumăratele jonci cu motor și feriboturi. Foo cumpără South China 
Morning Post, dar în paginile ziarului nu se pomenea nimic despre 

evenimentele ce avuseseră loc în noaptea precedentă în Stanley. La 
capătul vestic al Promenadei Guvernatorului, se opriră să se uite 
îndepărtări, spre conturul verde și înceţoșat al insulei Lantau, și el îi 
înconjură umerii cu brațul. 

— Îmi pare râu că lucrurile au luat întorsătura asta, Sarah... am 
văzut că te atașaseși foarte mult de el. 

— Eram îndrăgostită de el, dacă asta e ceea ce vrei să spui, dar 
uneori simțeam că există ceva ce nu era tocmai în ordine. 

Zâmbi cu amărăciune. 

— Acum îmi dau seama de ce. 

Merseră o bucată de vreme în tăcere. 

— Presupun că n-a avut încotro, dar m-a zguduit până în adâncul 
fiinţei. Treaba asta afurisită pare să atragă foarte mulți oameni care 
nu se pot privi în față, care nu pot trăi decât apăraţi de o miasmă de 
minciuni și închipuiri. Eu am nevoie de mai multă sinceritate în viața 
mea, Ben... de cineva în care să pot avea cu adevărat încredere, de un 
cămin așa cum trebuie - un centru de liniște, în ciuda uraganului din 
jurul lui. Bănuiesc că sună caraghios ceea ce spun... 

— Bineînţeles că nu, asta e ceea ce dorim cei mai mulți dintre noi - 
și tu vei găsi acest lucru, Sarah, poate atunci când te vei aștepta mai 
puţin. 

— Oare îl voi găsi, Ben? 

Un brusc imbold o făcu să izbucnească în râs și să-l sărute. 

— Să știi că nu mă pot lămuri dacă ești un escroc bătrân sau cel 
mai bun și mai înțelept om pe care l-am cunoscut vreodată. 

Crețurile din jurul ochilor lui Foo se adânciră, dar el nu răspunse, 
și pe urmă lui Sarah îi reveni în minte fața răvășită a lui Nick și se 
pomeni că arată dincolo de port, spre China. 

— Crezi că a reușit? O fi pe undeva pe-acolo? 

— Aşa sper. 

— Ce vor face ei cu el? 

— Dacă sunt recunoscători, presupun că-i vor da un apartament 
mizerabil în Beijing și vreo slujbă guvernamentală. E greu să mi-l 

imaginez trăind ca un chinez - fără confort, fără mașină, fără bani, 
indiferent ce își închipuie el că crede... și nu va fi în siguranță când 
vor cădea comuniștii. 

— Bănuiesc că nu, dar cât de mult va dura până atunci? 

— Probabil câțiva ani. Asta nu-i Europa și armata mai are încă o 
mare putere într-o țară în care omul cu o bicicletă este invidiat 
pentru „bogăţia” lui de către cel care nu are nici măcar o pereche de 
pantofi... dar acum nimic nu ne poate opri. Nimic. 

— De ce este asta atât de important, Ben - vreau să spun, pentru 
tine. Știu că, oarecum de neînțeles, tu simţi că aparţii acelei țări, dar 
n-ai trăit în China de pe vremea când erai copil, iar blestematul acela 
de pământ a tot fost într-o continuă frământare încă dinainte de a te 
fi născut. 

El se uită o vreme spre continent, apoi dădu din cap și se întoarse 
spre ea cu un zâmbet trist: 

— Presupun că tocmai din cauza asta este important, nu? 


Atrăgătoarea vietnameză fu printre primii pasageri care urcară la 
bordul avionului spre Shanghai al companiei aeriene Cathay Pacific. 
Zece minute mai târziu, avionul gonea de-a lungul pistei construite în 
port, cu valurile mării clipocind pe o latură, înălțându-se apoi abrupt, 
pentru a evita colina Peak. Majoritatea pasagerilor erau turiști 
europeni. Josie refuză cu o fluturare a mâinii paharul cu șampanie 
rece și pâinea prăjită garnisită cu creveţi pe care i le oferea stewardul. 
Survolau Causeway Bay și faţa ei era lipsită de orice expresie. De data 
aceasta nu simţea nici o bucurie a victoriei, nici o senzaţie euforică, ci 
doar un amestec de ușurare și de infinită tristeţe. 


La Londra era deja seară și șuvoiul traficului rutier se scurgea peste 
podul ce traversa Tamisa în dreptul Parlamentului și pe lângă 
lespedea de beton a clădirii Century House de pe Westminster Bridge 
Road. Cartierul general al Serviciului Secret Britanic era încă în plină 
activitate și aceasta era prima vizită a lui Nairn după atacul lui de 

cord. Venise la ora trei, fiind adus de la Chiswick cu binecunoscutul 
Rover albastru închis, și dictase câteva solicitări de rapoarte. Vorbise 
cu Clayton la telefon și aflase că bănuielile lui cu privire la Roper 
fuseseră îndreptăţite. Acum stătea în picioare lângă fereastră, 
uitându-se în jos, la circulaţia de pe stradă, așa cum mai făcuse de o 
mie de ori. Ușa către biroul secretarei era închisă și el se afla singur în 
încăpere. Apăsă tastele interfonului, formând numărul șefului 
personalului. 

— Nairn la aparat. Am răsfoit câteva hârtii - sunt de acord cu 
următoarea numire în post a lui Goddard, la Cairo și cu cea a lui 
Cable la Londra. Vei primi asta în scris, dar mi-ar plăcea să-i anunţi 
pe amândoi mâine. Okay? 

Așadar, asta era o treabă făcută. Avea de condus un întreg serviciu, 
dar găsise câteva minute pentru Sarah. Printr-o trăsătură de condei, 
putea acum s-o depărteze de furia lui Clayton, să-i dea o șansă 
cinstită dacă ea prefera să lucreze în continuare în cadrul serviciului. 
Dar după ce el ar pleca și Clayton ar rămâne la conducere? Dacă 
Clayton ar rămâne la conducere... dar cine altul mai intra în discuţie 
în afară de el? Se simţea foarte obosit, iar când își aprinse pipa, 
tutunul avu un gust amar și-l făcu să tușească. Oftă - moartea este 
modalitatea prin care natura îți spune s-o iei mai încetișor - și luă o 
hotărâre. Ridică receptorul telefonului roșu, federal, și formă numărul 
secretarului de cabinet. 

— Aici Nairn. Dânsul este la birou? 

După o pauză i se făcu legătura. 

— Robin? Sunt David Nairn... da, mă simt mult mai bine, 
mulțumesc. Uite ce-i, trebuie să vin să te văd în legătură cu problema 
succesorului meu. 

David ascultă o vreme. 

— Tot ce spui e foarte amabil din partea ta... da, poate mă vei 
convinge să rămân, dar între timp am face mai bine să rezolvăm 
treaba asta. Eu sunt bun de cimitir, iar tu ai nevoie aici de cineva în 
putere. Mulţumesc... mâine la unsprezece e perfect. 

Totuși puse jos receptorul, trist. Oare luase într-adevăr o decizie? 
Muncise în acest serviciu atât de mult timp, fusese la conducerea lui 
atâta vreme, încât nu-și putea imagina o viață fără el. Dar străbătu 
încăperea și deschise ușa, cerând să i se pregătească mașina. 
Deocamdată, nu-și dorea decât să doarmă. 


În noaptea aceea Foo rămase iar în apartament, moțăind pe 
canapea. Fură amândoi treziți brusc din somn când, la cinci 
dimineaţa, telefonul începu să sune. Răspunse el și Sarah ieși din 
dormitor îmbrăcând capotul și căscând. 

— Cine e, Ben? Ce Dumnezeu mai vor acum? 

În lumina ce venea prin ușa dormitorului, faţa lui părea încordată. 

— Este în legătură cu Nick. Aproape că a ajuns în China, cu o barcă, 
dar se pare că a dat de necaz și a ieșit la mal la nord de golful Clear 
Water. A stat ascuns toată ziua într-o colibă de pe țărm, dar când s-a 
înserat au apărut pescarii cărora le aparținea și el a intrat în panică. A 
tras în ei - oamenii și-au închipuit că el făcea contrabandă, și unul din 
ei a dat fuga la un post de poliţie. De atunci el stă pitit în colibă. Este 
înconjurat de poliție, dar nu vrea să iasă. 

Sarah se așeză greoi pe un scaun, cuprinzându-și capul în mâini. 

— Nu, Ben, spune te rog că nu-i adevărat. Începu să plângă. Vrei să 
zici că se afla la doar câteva mile să fie în siguranță? 

— Da. 

Expresia lui Foo era sumbră. 

— Aproape reușise. 

Sarah și Foo sosiră la șase dimineața; șuvițe fantomatice de ceață 
matinală se învălătuceau dincolo de geamurile mașinii. Trecuseră 
prin două blocade rutiere și remarcaseră că ultima milă de drum 
fusese nefiresc de tăcută și că în cele câteva case nu se vedea nici o 
lumină. Probabil că fuseseră evacuate de poliţie - nu va exista nici un 
martor al acestui ultim act. Mercedes-ul lui Foo se hurducă în 
semiîntuneric de-a lungul drumului până când ajunseră la un dâmb 
înierbat care îl despărțea de mare. Aproximativ douăzeci de polițiști 
chinezi stăteau prin preajmă, îmbrăcaţi cu veste antiglonţ și înarmaţi 
cu pistoale-mitralieră Armalite sau cu carabine mai vechi. 

— Fir-ar să fie! mormăi Sarah când îi văzu pe polițiști, precum și 
lungul șir de vehicule: o jumătate de duzină de mașini ale poliției, un 
camion cu echipament radio și o ambulanţă. 

În ultima oră se petrecuseră o mulțime de lucruri. În timp ce Foo 
parcă, un european în uniformă de inspector de poliție veni spre ei, 
ridicând o mână pentru a le impune să tacă. 

— Sunt Parker, se prezentă el scurt, cu un accent care amintea mai 
mult de periferiile Londrei decât de comitatele din jurul acesteia. 
Ofiţerul care răspunde de acest asediu. 

Sarah tresări. Asediu? Era nevoie de un asediu pentru a-l aresta pe 
sărmanul Nick? 

— Cine sunteţi voi doi? Cine v-a dat voie să veniți aici? 

— Eu sunt Sarah Cable, de la Serviciul Diplomatic. Își prezentă 
legitimaţia. Şi dânsul este colegul meu, domnul Foo. 

Parker pufni pe nas. 

— Şi de ce dracu” vă aflaţi aici? 

— Amândoi îl cunoaștem... ne-am gândit că am putea fi de ajutor, 

Parker îi fu antipatic din prima clipă lui Sarah - avea un aer 
arogant. Nu se îndoia deloc că el avea să-și facă datoria fără milă sau 
remușcare. Îl simţi pe Foo că-și pune braţul în jurul umerilor ei, dar 
i-l dădu la o parte și urcă dâmbul până ajunse să stea în picioare pe 
creastă, reflectând asupra conţinutului ordinelor lui Parker. Oare 
trebuia să-l prindă pe Nick viu, în așa fel ca ei să poată stoarce de la el 
toate informaţiile posibile? Sau temerile lui Gatti erau îndreptăţite? 
Oare faptul de a-l aduce în fața tribunalului ar fi provocat prea multe 
neplăceri? 

Deși încă nu se luminase bine de ziuă, Sarah reuși să vadă că se 
aflau la capătul unei peninsule golașe din Noile Teritorii, nu departe 
de granița chineză. De la picioarele ei, terenul cobora către un țărm 
aflat la o depărtare de aproximativ o sută de metri. Coliba de piatră 
era mică, cocoțată pe o limbă de pământ stâncoasă care înainta în 
mare. Era tăcută, scăldată în lumina albă a lămpilor cu arc, și în ceața 
de dincolo de ea Sarah abia deslușea forma cenușie a unei șalupe 
polițienești, stând lângă țărm, cu mitraliera de pe puntea de la pupă 
către mica clădire. 

— Dă-te jos! strigă Parker. Acolo ești foarte expusă! 

Sarah nu-l luă în seamă, continuând să stea cu picioarele depărtate 
și cu braţele încrucișate, privindu-l sfidător. Nu credea că Nick ar 
împușca-o. Nu credea că Nick ar fi în stare să împuște pe nimeni. 
Coliba era un fel de cutie pătrată cu un acoperiș ascuţit din tablă 
ondulată, ca într-un desen de copil ce ar reprezenta o casă. 
Fasciculele orbitoare de lumină albă din jurul ei se reflectau de pe 
marea întunecată și vălurită. La orizont, cerul trecea de la mov la un 
trandafiriu cu nuanţe portocalii. Avea să fie încă o zi foarte caldă. 

În afara cercului de lumină, Sarah nu vedea decât umbre, 
contururile întunecate ale unor țevi de mitralieră și oameni ghemuiţi 
în spatele unor bolovani de pe panta dâmbului. Nu se auzea nici un 

alt zgomot în afară de cel al valurilor clipocind pe stânci și zumzetul 
unui generator din camionul cu aparatură radio; dar atmosfera era 
atât de încordată încât părea încărcată cu electricitate. Sarah simțea 
acea tensiune prin rigiditatea întregului ei trup, prin crampele care îi 
strângeau stomacul. Părea să fie al dracului de multă putere de foc 
adunată acolo împotriva unui singur om speriat. Părea ireal ca el să se 
afle acolo, singur în coliba aceea tăcută. Sărmanul, bietul Nick! Își 
amintea blândețea mâinilor lui, ardoarea din ochii lui - prea dornici, 
prea nesiguri. Atât de mult de dăruit, atât de multă compasiune, atât 
de mult talent, dar nici un tăiș ascuţit. Totul era prea al dracului de 
nedrept. Ea îl văzuse așa cum voia el să fie - cu ea fusese îndeajuns de 
bărbat -, dar în adâncul fiinţei lui exista slăbiciunea de care se folosise 
ticălosul acela de Luther. 

— Dă-te jos! șuieră iar printre dinţi inspectorul de poliție, venit 
acum chiar sub ea, pe partea dâmbului opusă mării. Îţi ordon să 
cobori! 

Sarah îi aruncă lui Parker o privire aspră, apoi se retrase cu câțiva 
pași și îngenunche între el și Foo. La orizont, cerul strălucea acum de 
o lumină roșie ca sângele - în curând avea să se facă ziuă. 

— Așadar amândoi îl cunoașteţi? 

Parker vorbea iritat, ridicând capul deasupra crestei și 
îndreptându-și binoclul spre colibă. Dumnezeu știe de ce, gândi Sarah 
- clădirea era atât de aproape încât și fără el îi puteai vedea orice 
detaliu luminat de reflectoare. 

Sarah confirmă, dând din cap. 

— Aşa este. 

— Cum este înarmat? 

— Când a părăsit casa din Stanley avea un revolver, un Smith and 
Wesson obișnuit, calibrul 38, și câteva cartușe. 

Parker mormăi. 

— Este primejdios? 

— Primejdios?! Sarah explodă. Sfinte Dumnezeule, nu! Este blând 
și... ezită, sfâșiata între loialitatea față de bărbatul care o ţinuse în 

braţele lui și posibilitatea de a-i salva viaţa. În cele din urmă vorbi 
foarte calm: Și, probabil, speriat de moarte în momentul de față. 

— M-aș aștepta ca el să se predea fără a opune rezistenţă. 

Glasul lui Foo suna dogit. 

— Atunci pentru ce dracu' n-a făcut-o? Trebuie să știe că suntem 
aici... Sunt deja douăzeci și patru de ore de când stă ascuns în coliba 
aia. 

— l-a mai rămas puţină mândrie, șopti Sarah. Doar puţină. 

— Mândrie? 

Parker aproape că scuipă, dispreţuitor. 

— Ticălosul ăla este un afurisit de trădător. Mi-ar plăcea să-l văd 
spânzurat. 

Se lăsă să alunece în josul dâmbului și se îndreptă cu pași apăsaţi 
către un grup de polițiști și civili adunaţi în apropierea camionului cu 
aparatură radio. 

Luând un portavoce, se întoarse spre mare. 

— Roper, aici este poliţia britanică din Hong Kong. Eşti înconjurat 
de oameni înarmați. 

Glasul era metalic și, pentru mai multă claritate, el făcea câte o 
pauză între silabe. 

— Repet, ești înconjurat de polițiști înarmaţi. Aruncă afară, pe 
fereastră, orice arme de foc ai, apoi ieși tu însuți cu mâinile ridicate 
deasupra capului! 

Vocea metalică se reverberă printre stânci, în timp ce fuioare de 
ceață veneau dinspre mare, trasând desene stranii în jurul clădirii de 
piatră. 

— Repet, ieși cu mâinile ridicate deasupra capului și nu ţi se va 
face nici un rău. 

Tăcere. Nimic nu se mișca în cercul acela amenințător. În cele din 
urmă, culorile stacojii și cenușii ale zorilor lăsară locul unei slabe 
lumini solare care deveni tot mai intensă, ca luminile ce se aprind 
într-un teatru. Dar coliba rămase tăcută, în aparenţă goală - actorul 
principal nu avea de gând să apară. 

Către amiază, pe stâncoasa coastă nordică a golfului Clear Water 
era foarte cald. Parker se apropie de Foo și Sarah, care găsiseră un 
petic de umbră lângă un bolovan. 

— Așa nu se mai poate continua, spuse el supărat. Cum voi doi îl 
cunoașteți, nu vrea unul dintre voi să-i vorbească prin portavoce? 

Instinctul lui Sarah o îndemna să refuze. Era dreptul lui Nick să 
decidă el însuși pentru sine: de ce să se alăture ea dușmanilor lui și să 
intervină? 

— Ce vrei să-i spunem? întrebă ea prudent. 

— Aș fi crezut că e al dracului de evident. Spuneţi-i să iasă afară 
neînarmat și să se predea. Dacă face asta, nu va păţi nimic. Dacă vom 
fi nevoiţi să intrăm noi și să-l luăm... 

Parker înălță din umeri, lăsând fraza neterminată. 

Câteva minute mai târziu urcau amândoi pe dâmb și Sarah luă 
portavocea. 

— Sunt Sarah, Nick. 

Tonul metalic nu putea să sune decât neprietenos. 

— Ascultă, te rog. Mă aflu aici, afară, împreună cu Benjamin Foo, 
şi amândoi vrem ca tu să știi că dacă ieși din casă cu mâinile ridicate, 
neînarmat, nu ţi se va face nici un rău. Nu vor trage, Nick, dacă ieși 
acum afară. 

Făcu o pauză, încurajată de mâna lui Foo pe braţul ei, și încercă 
din nou: 

— Sunt Sarah, Nick. Ei nu vor să te rănească, așa că, te rog, 
aruncă-ți afară revolverul, dacă îl mai ai, și ieși din casă cu mâinile 
ridicate. Eu sunt aici, așteptându-te. Te rog, fă asta acum! 

Ar fi vrut să adauge te iubesc, dar se bâlbâi în faţa bovinului Parker. 
Chiar înainte ca apelul ei să-și fi stins ecoul departe, printre stânci, 
știu că era inutil. Și iarăși simţi îndoielile acelea sâcâitoare în legătură 
cu ordinele primite de Parker - poate că era gândit să fie inutil? 

În tăcerea înconjurătoare, din colibă se auzi un fel de hârșâit, o 
pauză și apoi explozia unei împușcături. Glonţul șuieră sus, în aer - 

nu fusese țintit spre ei -, dar toţi se ghemuiră instinctiv. Sarah zâmbi 
şi mormăi. 
— Bravo ţie, Nick. E rândul tău, Parker. 


La cinci după-amiază, Clayton și amiralul se instalară pe bancheta 
de piele din partea din spate a Lincoln-ului și se ţinură zdravăn de 
chingile laterale când mașina porni să coboare în goană serpentinele 
strânse de pe Peak către tunelul din port. 

— A durat destul de mult. 

Accentul lui Clayton suna iar precum cristalul, cămașa lui în dungi, 
proaspătă, și costumul tropical bleumarin fiind impecabile după o 
noapte ultraagitată. 

— Sper să cedeze înainte de a se însera. Am izgonit din zonă 
reporterii și camerele de televiziune pe motiv că s-ar afla în primejdie, 
dar ei vor găsi un mijloc să se strecoare. Dacă povestea asta e sortită 
să sfârșească în chip de știre de prima pagină, ne-ar fi fost mai bine 
dacă el ar fi reușit să fugă în China. 

Amiralul bombăni - întotdeauna era greu să știi ce gândea. 

— Presupun - pronunția moale și tărăgănată din Carolina îl făcea 
să pară aproape adormit - presupun că polițiștii tăi pot să-i pună 
capăt repede dacă le dăm acest ordin? 

Până și nemilosul Clayton fu luat puţin prin surprindere. 

— Acesta este un teritoriu britanic, spuse cu emfază. Individului 
trebuie să i se dea o șansă decentă pentru a se preda. 

— Da, desigur. (Dar era clar că amiralul voia să spună de ce?) O 
să-i dai și lui Cable o șansă decentă? 

— Nu te înţeleg, Erwin. 

— Eşti sigur de asta, Gerry? Ea este un bun agent de informaţii. Ai 
fi de-a dreptul nebun dacă ai pierde-o. 

Pentru un om cu experiență de viață, gândi Clayton, amiralul era 
incredibil de naiv dacă își închipuia că, exagerând accentul de țărănoi, 

ar putea să dea impresia de onestitate simplă care să-i ascundă lipsa 
de sinceritate. 

— S-a purtat de o manieră absolut intolerabilă. 

— Haida-de, Gerry! I s-ar fi putut întâmpla oricui. Aș lua-o ca pe o 
mare amabilitate personală dacă i-ai trece-o cu vederea. De acord? 

— O să mă mai gândesc la asta. Care-s ultimele știri din China? 

— Revolte pentru mâncare, frământări, o răzvrătire a armatei la 
Shansi. Bănuiesc că prietenii lui Foo fac agitaţie cât pot... dar la 
Beijing domnește o tăcere ciudată, circulă zvonuri despre ceva de 
amploare. Poate că Deng a murit în sfârșit? Se spune că o luptă 
pentru putere e pe cale să izbucnească între conservatori, adepţii unei 
politici de mână forte și liberalii care vor să pornească pe calea 
Europei de Est. 

— E oare posibil să fie adevărat? 

— Dumnezeu știe, Gerry... bănuiesc că vom afla destul de curând. 
Poate că, la urma urmei, ei nici nu vor avea nevoie de revoluţia lui 
Foo. Indiferent de ceea ce se petrece, m-aș mira dacă echipa de la 
Beijing n-ar face pe ea de frică. Este al dracului de sigur că asta 
trebuie să fie situaţia. 


Coliba cea mică părea să sclipească în arșița după-amiezii. Orele se 
scurgeau încet. Pe la șase, soarele mai coborâse, dar era încă destul de 
fierbinte pentru a o face pe Sarah să se simtă epuizată. O durea 
spatele din cauza prea îndelungatei șederi într-o singură poziţie. 
Ședea rezemată de un bolovan și se mișca adesea, chinuindu-se, 
încercând să-și frece zona trupului mai afectată, în timp ce urmărea 
cum o nouă echipă de trăgători de elită îi înlocuia pe polițiștii care 
fuseseră de serviciu în ultimele patru ore. Cât despre ea însăși, 
veghease acolo aproape douăsprezece ore și i se părea că durase cât o 
viață de om. Încordarea, soarele arzător, supraviețuirea cu bucățele 
de hrană conservată și cu apă călduţă - toate acestea lăsaseră urme. O 
usturau ochii de cât se uitase la colibă în lumina strălucitoare a 
soarelui și mintea îi era epuizată de tensiunea emoţională. Cum 

Dumnezeu putea Nick să suporte toate astea atâta timp? Se afla acolo, 
înăuntru, de aproape treizeci și șase de ore. Luptându-se să rămână 
treaz? Îngrozit? Fără nimic de mâncare? Probabil că avea puţină apă, 
căci altminteri ar fi leșinat până acum, dar mica clădire trebuie să fi 
devenit îngrozitor de urât mirositoare pe căldura asta. Încercă să-și 
imagineze cum se simţea el. Oricât de singur, oricât de înspăimântat, 
era clar că până la sfârșit găsise în el însuși un oarecare curaj. Voia ca 
el să se agațe de acel curaj, să iasă afară, să trăiască... Chiar dacă va 
trebui să petreacă ani de zile în închisoare, într-o zi avea să-și 
redobândească libertatea, să se uite dizgraţia - un nou început. Nu fi 
prost, Nick. Renunță, pur și simplu... acordă-ţi o șansă, pentru numele 
lui Dumnezeu! 

Nu i se ceruse să mai încerce să folosească portavocea... și nici 
Parker nu o folosise de vreo două ore. Sarah văzu că el era prins într-o 
discuţie tainică cu Clayton și cu amiralul. Când sosiseră, cei doi 
evitaseră să vorbească și cu ea. Apoi observă mișcare în jurul 
camionetei cu echipament radio și o dubă care sosi cu și mai mulți 
polițiști înarmaţi. Pregătirile erau evidente. Îl vor aresta. Oh, Nick, 
afurisitule; prost afurisit ce ești... ieși afară înainte să fie prea târziu! 
Simţea că-i vine rău, dar privea cu o fascinație morbidă cum polițiștii 
chinezi își fixau vestele antiglonț și își potriveau căștile de asalt. 
Înarmaţi cu pistoale-mitralieră când el nu avea decât un revolver mic 
- era absurd! Se concentra asupra lor cu atâta intensitate încât la 
început nu observă când ușa colibei se deschise brusc. Nu observă 
nici altcineva, deoarece ușa se afla în zona de umbră adâncă. Un 
strigăt slab scos de unul dintre polițiștii chinezi îi atrase atenţia și 
priveliștea de sub ochii ei o făcu să încremenească. 

Nick Roper stătea în picioare în pragul ușii, cu chipul cenușiu, 
răvășit, și cu zece ani mai bătrân decât atunci când îl văzuse ea ultima 
oară, cu mai puţin de două zile în urmă. Purta o cămașă albă murdară, 
descheiată până în talie, și pantalonii mototoliţi ai costumului său gri. 
Se auziră păcănituri metalice când treizeci de arme bine unse se 
ațintiră asupra lui, cu treizeci de gloanţe pregătite de tragere, și 

treizeci de oameni își repetară în minte obișnuitele ordine ale poliţiei: 
La comanda „foc” trageţi fără ezitare în mijlocul celei mai expuse zone 
a trupului. O tăcere amenințătoare, nici un zgomot în afară de ușorul 
clipocit al valurilor pe stânci; generatorul murise ca și cum cineva l-ar 
fi deconectat, un sergent chinez în stânga ei tuși pentru a scuipa 
flegmă. Apoi nimic. Tăcere. 

Nick stătu în picioare un timp ce păru foarte îndelungat - în 
realitate poate un minut: drept, mândru, ofițer de marină din cap 
până-n picioare. Sarah era prea departe ca să-i vadă fața, dar în timp 
ce se uita la cercul de oţel din jurul lui, rotind lent capul, în 
atitudinea lui se simțea un oarecare dispreţ. Oh, bravo, Nick! șopti ea. 
Arată-le, arată-le, dar pe urmă, pentru numele lui Dumnezeu, renunţă! 

— Ridică mâinile, Roper! urlă Parker prin portavoce. Ridică 
mâinile și nu ți se va face nici un rău. 

Nick continuă să stea acolo, apoi făcu un pas înainte. Soarele 
coborâse pe bolta cerească, dar lumina lui îi căzu pe fața a cărei 
expresie era un amestec de sfidare și uimire. 

— Ridică mâinile! răcni iarăși Parker, glasul devenindu-i un țipăt. 
Chiar deasupra capului, pe urmă mergi încet înainte! 

Dar în ciuda siluetei mânioase din josul dâmbului, ordinul era 
lipsit de orice convingere. 

Ulterior au existat multe dezbateri cu privire la ce anume strigase 
Roper în chip de răspuns. Era un strigăt slab, abia mai tare decât un 
geamăt. Cert este că era batjocoritor, plin de dispreț. Dar nu există 
nici o controversă în legătură cu acţiunile lui. După lungă tăcere și 
mișcările acelea lente, urmă un icnet de uimire care se auzi când 
Roper își smulse brusc revolverul din centură, se lăsă în genunchi și îl 
îndreptă, ținându-l cu ambele mâini, drept spre Parker. Sarah nu avea 
să uite niciodată imaginea lui, cu capul aplecat, cu ambele brațe 
întinse înainte, ținând revolverul neclintit. 

— Nu, Nick, nu! Se auzi ea însăși țipând când traseră în el, asurzită 
de păcănitul sacadat al armelor automate, închizând ochii la vederea 
trupului lui răsucindu-se sub grindina de metal încins și a micilor 

nori de fum ce apăreau acolo unde gloanţele ricoșau pe colibă și pe 
stânci. 

Deschise ochii și porni să fugă înainte, nedând atenţie strigătelor 
mânioase ale lui Parker. 

— Du-te înapoi, femeie, rămâi unde ești! Stai pe loc, îţi zic! 

Nick zăcea pe spate, zdrobit de peretele de piatră al colibei, cu 
pieptul - o hidoasă masă de un roșu întunecat. Pretutindeni era sânge. 
Sarah căzu în genunchi lângă el și îi cuprinse capul în mâini. Un 
singur glonţ îi zgâriase pielea capului, altminteri faţa îi era neatinsă, 
dar în ochi și în strâmbătura gurii nu exista decât uimire și o acută 
durere. Era deja mort. 

— Oh, sărmanul meu iubit! 

Îl legănă ușor, plângând fără zgomot până când îl simți pe Foo 
lângă ea. 

— Sărmanul, bietul meu iubit. 

Foo se aplecă să ridice revolverul, desfăcându-l cu un gest automat. 
Amândoi se holbară la cele șase spaţii întunecate. Nu era nici un 
glonte - magazia era goală. 

— lisuse Hristoase... trebuie să fi știut și el asta. De-a ce dracu’ se 
juca? 

— Voia să cadă luptând, Sarah. 

Femeia continua să mângâie faţa lui Nick. 

— Cred că mă bucur... a fost mai bine pentru el, nu? 

Foo dădu din cap cu un aer grav. Și el era gata să plângă, și ea îl 
iubi pentru asta. 

— Așa a fost cel mai bine. 

Nu se mai auzi nici un strigăt din partea lui Parker, iar polițiștii 
chinezi stăteau uitându-se cu respect, încleștându-și mâinile pe 
armele fumegânde. Sarah sărută fruntea lui Nick și Foo o trase încet, 
ridicând-o în picioare. Îl sărută și pe el, în timp ce o ţinea strâns la 
pieptul lui. 

— la-mă acasă, Ben. Pentru numele lui Dumnezeu, du-mă, te rog, 
acasă! 

POST-SCRIPTUM 


Toate personajele și întâmplările din Anul Scorpionului sunt fictive, 
cu excepţia lui Kang Sheng. 

Kang Sheng s-a născut cu numele de Zhang Shaoging în 1898, 
într-un orășel de pe coasta provinciei Shandon. În tinereţe a călătorit 
prin Europa, a studiat la Universitatea Shangda din Shanghai și s-a 
înscris în Partidul Comunist Chinez în 1924. Implicarea sa în mișcarea 
ilegală a dus la numirea lui la conducerea tuturor serviciilor de 
informaţii și de securitate din China, post pe care din când în când l-a 
pierdut, când era în dizgrație, dar pe care l-a ocupat mai mult sau mai 
puțin continuu până la moartea lui, în 1975. Kang Sheng nu a fost 
numai un maestru în materie de spionaj, ci și arhitectul programului 
de înarmare nucleară al Chinei, unul dintre instigatorii Revoluţiei 
Culturale, amantul lui Jiang Qing, soţia lui Mao, și profund implicat, 
împreună cu ea, în luptele pentru putere din primii ani de după 1970. 
Deși puțin cunoscut în Occident, el este una dintre figurile-cheie în 
evoluţia Republicii Populare Chineze. Binecunoscuta ambiţie a lui 
Kang de a deveni succesorul lui Mao Tzedun a fost zădărnicită prin 
moartea lui (de cancer) în ziua de 16 decembrie 1975, cu nouă luni 
înainte de moartea lui Mao însuși, în septembrie 1976. 

China posedă un uluitor sistem de servicii de securitate și 
informaţii secrete, care pot fi departamente ale Partidului, ministere 
guvernamentale sau incluse în Armata Populară de Eliberare. Tewu 
(Departamentul pentru Afaceri Speciale) a fost înființat de către 

liderii Partidului, la Shanghai, în anii 1920 -1930. Condus la început de 
Ciu En-lai, a fost recunoscut de Kang Sheng, în 1938, ca fiind serviciul 
secret universal al Partidului. Mai târziu i s-au adăugat Shehuibu 
(Departamentul Afacerilor Sociale), Diaochabu (Biroul de Investigaţii 
al Comitetului Central), Gonganbu (Ministerul Securităţii Publice), 
ale cărui responsabilități includ așa-numitul Laogai sau gulagul 
chinez, și Qingbao (Serviciul Secret Militar de sub conducerea 
Statului Major al Armatei Populare de Eliberare). Un nou Minister al 
Securităţii Statului, în stil KGB, numit Guojia anguanbu (Goanbu) a 
fost adăugat în 1983. Înciuda suprapunerii liniilor de responsabilități 
ale acestor foruri și a rivalității dintre agenţi, până la urmă toate își 
înaintează rapoartele către Comitetul Executiv al Partidului Comunist 
Chinez. 


366 


CUPRINS 


PROLOG scie ia uit ai ae dea Aaaa căt at Mi ital Did datat deo 5 
CENA ATIS Onen inane at aia ace a lat de naa lt ti 5 
PARTEAINTA n 0005000 0505 CO 00 să 7 
ONEONE MTO NO cocs 2 asa a ta da a tie a ae 7 
[RE RARI RR NS REP RIA a RI ROD RR RR e 9 

DN soti lu inna cl d et aa tt d tra lea 22 

Do AEE caiac iai a tei dz far E ada aa Na oua sait near add 29 

petit a adam dalta a dot Deum aa e Dat al E aan Tanda Pacat Pena tu lt 40 

Ba cs ada dun lada ab Baa AZ ana cad a mita i a led Cat Bta a 48 

[tf Atat atita dz ou i ataai a cară atat atata ata aa A aa AE 55 

0 a0 Bau acei dattal alu At cai natal aa oC aaa tăia iu aaa 67 

e E ata A EE ETTA a sua il Coca e tac date ae îi aaa 77 

CPE tut au tatea co ENE iale dada ta nautic zace el, ae ai ale bt ba 90 

A) a caci audi mea tatei lut all lt tat aa ata 98 

A Aneta atuai a aa iaht A a. Do ca Baal cata Ba dat sa O Aa 107 

AE EEI ant ateu ama a e aa aia cae E cc tat, aaa a Tai la ata 114 

i e acelei aa i au au ta aratata aa alti a 123 


1155 cet E aaa i Ai cau Ci aa a ia 138 
PĂRTEA A DOLIA a AEE EE EE EA A E A TA T 146 
REPUBLICA POPULARĂ CHINEZĂ seci ea 00 poeta a ci pac 146 
Teresarena aaa ăi a pate IE Set ec ot ata se 148 
1 ARAE AEN RI NE E i e ee ae Aa E a ie EP RAE 158 
R oase aaa Cică a oii E AE anca că AE atca ad 165 
IC); ce ecusoane PA EE dz Tale Biata Sute db Doe A 172 
DON te E a tal a PROB Oe  c ae E sai E E 181 
Dilios au ei act iasi cata ema a ai a i alta da aaa 186 
2D e Aa iductă iaca a ma d a E cmc aa aa ca ceda a 192 

7 AR E IO N Ra DR ANRE IE 0 Rp RR OR RN IC N MIR PI NR RR PORTI 198 
Diac nica aa de Da Osana ii aia nic aa ataca 205 
DE cai Antal n E AEA E ENEA ai ut E a a 210 
Drees ăia cz tai A ai d ata Data ati a tă eat aa 216 
De ia tn 80 aa ta ia da a a na sal 223 
Dia: ie Moe tnt ae acte ala ta eee a a aula ca it ata ate a alta ct 231 
DO ca tatăl cata ital taca ta ot ice ad 239 

9 Cao 0 ue aa asr aaa ete pă atat ai dea cupe it aa aci 248 


E Dicota d cobalt ta de Pedala ca Dalla d data sh de dul td aut Debt 95 262 
PARTEA A TREIA croeer ce e ae ca aaa do n lu ll a il d n da Dina de lu la d ile 270 
HONG KONG sii zei roi ae ai aa Rare 0007 dea ARR 00 00 Ice da 270 
DD PAE io Du ENE A 050 A E o Date E Doe 273 

T ca catia dastea oda daia da Cote aaa ga ia aja dand E a aude sia ata acd a tata a 281 

5 bei de eo dă SED ati Do toc de late odaia la Do 06 dea a d 08 ao aibă da a a 289 

SO creatia ia a Data aaa lu Dc ia a a ta ata Dacia dealul aaa 298 

EPAI E E E ENE tao cil aa e ea Du a E E R 305 

08, OE du cart cet EA A 20 ce cap da A E AA cai tea a E A că 310 

E1 PTEE aaa 000 AA ta en D000 A aaa aia NA A EEEN 319 

Asa în cai taia tata ete aaa ue ai tata dala data 0 i a i dal A 326 

Ati E E cae aa aa ea a acd daia aaa aa aaa 00 daia a Daia aaa 334 

AD dicta oc da a Ca da d 00 I ala tal d dart ac d Di cca d dă taca E ata da 341 

Dată dea ao E DDD E D000 EE T SAO Daia a au 348 

Aita dan da ce aaa tata alura a dal ia E ra at a a a uta dai dea 354 
POSI:SCRIPTUMi sei asc i aceia ae doc ai Da ga ate ae i că a e a aa 365 


369 


MICHAEL 
HARTLAND 


THE YEAR OF THE SCORPION 


